Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Χριστός Ανέστη και χρόνια πολλά σε όλους. Πάντα με υγεία… είναι το «ρεφρέν», το οποίο πρέπει να λέγεται! Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 30.3.2020 Π.Ν.Π. «Μέτρα αντιμετώπισης της πανδημίας του κορωνοϊού COVID -19 και άλλες κατεπείγουσες διατάξεις» (A΄ 75)». Η Διάσκεψη των Προέδρων αποφάσισε στη συνεδρίαση στις 9 Απριλίου 2020, η συζήτηση του νομοσχεδίου να γίνει σε μία συνεδρίαση με τη διαδικασία της οργανωμένης συζήτησης ενιαία επί της αρχής, επί των άρθρων, των τροπολογιών και του συνόλου. Συμφωνεί το Σώμα;
Το Σώμα συνεφώνησε. Τον λόγο έχει ο εισηγητής της Νέας Δημοκρατίας και Βουλευτής Β΄ Πειραιώς κ. Δημήτριος Μαρκόπουλος για οκτώ λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, εύχομαι τα καλύτερα σε όλους. Προχθές ο εισηγητής του ΣΥΡΙΖΑ κ. Ζαχαριάδης μάς προέτρεψε να παρακολουθήσουμε τα πακέτα στήριξης από άλλες χώρες. Τόνισε πως αναπόφευκτα συγκρούονται διαφορετικά ιδεολογικά ρεύματα, στρατηγικές της Αριστεράς και της Δεξιάς. Η προοδευτική και συντηρητική παράταξη είναι σε μία σύγκρουση. Ο κ. Κατρίνης, ως εισηγητής του Κινήματος Αλλαγής, τόνισε πως ο κορωνοϊός έχει ήδη τραυματίσει τη δημοκρατία. Εμείς, όμως, όπως και οι φίλτατοι εισηγητές των άλλων κομμάτων, ζούμε εδώ. Ζούμε στην Ελλάδα. Θεωρώ ότι έχουμε πολλούς λόγους, έστω και για μία σπάνια στιγμή στη μεταπολιτευτική μας ιστορία, να είμαστε υπερήφανοι. Να κάνουμε τη σύγκριση, κύριε Ζαχαριάδη. Η Ισπανία, λοιπόν, των σοσιαλιστών και των Podemos μετράει είκοσι δύο χιλιάδες εκατόν πενήντα επτά θανάτους μέχρι αυτή τη στιγμή, διακόσιες δεκατρείς χιλιάδες κρούσματα. Η Ιταλία με μια άλλου τύπου Κυβέρνηση, έχει ουσιαστικά είκοσι πέντε χιλιάδες θανάτους και εκατόν ογδόντα τρεις χιλιάδες κρούσματα. Και ξέρετε και τα υπόλοιπα προβλήματα σε όλη την Ευρώπη. Εμείς οι Έλληνες, λοιπόν, τα καταφέραμε υγειονομικά. Με τις δικές μας δυνάμεις βγήκαμε αλώβητοι. Όσο κι αν γκρίνιαξαν πολλοί, όσο κι αν προσπάθησαν να ραγίσουν το γυαλί της συναίνεσης, ο Έλληνας λειτούργησε ομαδικά και σωστά. Υπερηφανευόμαστε πως δημιουργήσαμε μία νησίδα υγειονομικής ασφάλειας στη χώρα, τηρώντας τους κανόνες, με τη δημοκρατία όμως και τους κοινοβουλευτικούς θεσμούς ενεργούς. Δεν θα σταθώ σε γενικεύσεις και αστειότητες, όπως δημοσιεύματα αντιπολιτευόμενων μέσων μαζικής ενημέρωσης, τα οποία τόνιζαν με πηχυαίους τίτλους ότι οι λαϊκές ελευθερίες έχουν μπει «στον γύψο» και κάτι τέτοια χαριτωμένα. Εμείς στραφήκαμε κατά όσων ηγετών - και αναφέρομαι συγκεκριμένα στον κ. Όρμπαν - θέλησαν να χρησιμοποιήσουν και να εργαλειοποιήσουν τον κορωνοϊό ως εργαλείο φίμωσης. Εμείς κρατήσαμε ανοιχτό το Κοινοβούλιο. Εμείς κινηθήκαμε στο φως. Είμαστε όλοι εδώ σήμερα για να συζητήσουμε. Δεν στήσαμε Υπουργικά Συμβούλια μέσα στη νύχτα για τις κάμερες. Δεν παίξαμε θέατρο με τις ζωές των ανθρώπων. Δεν κρυφτήκαμε. Ακολουθήσαμε διαφανείς διαδικασίες. Ο Πρωθυπουργός ήταν παρών σε όλα και δεν ήταν εξαφανισμένος. Διότι έχουμε δει και άλλα μοντέλα στο παρελθόν. Η λογοδοσία μας, λοιπόν, ήταν καθημερινή. Δεν στήσαμε επικοινωνιακές φιέστες την ώρα της κρίσης. Δουλέψαμε σκληρά. Δεν δουλέψαμε τον κόσμο. Σε τριάντα ημέρες, λοιπόν, κάναμε βήματα ετών. Ένα εθνικό σύστημα υγείας ρημαγμένο εξελίχθηκε δυναμικά και θετικά. Αυτό το λένε και πολλοί εκπρόσωποι - και προς τιμήν τους - από την Αξιωματική Αντιπολίτευση. Λένε ότι στο υγειονομικό σκέλος έχουν γίνει θετικά βήματα. Και αυτό το εκτιμούμε. Σώσαμε ζωές. Υπήρξαν οι εργαζόμενοι, οι νοσηλευτές, οι γιατροί, το προσωπικό. Και βέβαια υπήρξε και η κυβερνητική πολιτική που έσωσε ζωές. Ελαφρύναμε τα βάρη σε εκατομμύρια πολίτες. Προσλάβαμε νοσηλευτικό προσωπικό, πάνω από τέσσερις χιλιάδες ανθρώπους. Βοηθήσαμε οκτακόσιες χιλιάδες επιχειρήσεις και ένα εκατομμύριο οκτακόσιες χιλιάδες εργαζόμενους. Υπήρξε ασπίδα προστασίας 24 δισεκατομμυρίων ευρώ, ίση περίπου με το 13% του Εθνικού Ακαθάριστου Προϊόντος, με άμεσα και έμμεσα μέτρα, με ζεστό χρήμα αλλά και με ελαφρύνσεις. Από πεντακόσιες εξήντα πέντε μονάδες εντατικής θεραπείας ξεπεράσαμε τις χίλιες. Είναι χίλιες τέσσερις σήμερα. Ενισχύσαμε την πρωτοβάθμια φροντίδα. Πετύχαμε την ένταξη - για να πάμε και στα οικονομικά - στην ποσοτική χαλάρωση. Πετύχαμε την απάλειψη του 3,5% από τα πρωτογενή πλεονάσματα. Η Ευρωπαϊκή Κεντρική Τράπεζα δέχτηκε ως ενέχυρο τα ελληνικά ομόλογα. Πρωταγωνιστήσαμε στις διεθνείς ζυμώσεις για εύρεση λύσης. Υπήρξαμε πυλώνας, μία από τις βασικές χώρες για τη συζήτηση για το ευρωομόλογο. Κάναμε αναστολές πληρωμών, εκπτώσεις ενοικίων. Εισηγηθήκαμε ένα νέο ήθος. Όταν κάποιοι έβριζαν άξιους Έλληνες, όπως τον κ. Τσιόδρα - μειοψηφίες όμως, και δεν θέλω να κατηγορήσω το σύνολο της Αντιπολίτευσης γι' αυτό - εμείς δουλέψαμε για το κοινό καλό. Όταν γκρινιάρικα και μικρόψυχα κάποιοι φώναζαν, εμείς μεριμνήσαμε για τους μακροχρόνια ανέργους. Το κάναμε. Έγινε. Κάποιοι έλεγαν ότι δεν θα γίνει και έγινε. Όπως έγινε και παροχή βοήθειας σε όλες τις επαγγελματικές ομάδες. Όταν άλλοι σαν πολιτικά όρνεα ήθελαν νεκρούς, πάλι μειοψηφικά, αλλά πρέπει να αναφέρονται και για την ιστορία, εμείς χτίζαμε γέφυρες. Θα συμφωνήσουμε πως σε έναν βαθμό η Αντιπολίτευση βοήθησε. Όμως εσχάτως οι σκοπιμότητες δεν την αφήνουν να ξεπεράσει τον κακό της εαυτό. Εμείς αλάθητο δεν διεκδικούμε. Έχει υπάρξει μια τιτάνια προσπάθεια. Μόνο όσοι δεν προσπαθούν δεν κάνουν λάθη. Το να δημιουργείται, όμως, τελευταία - και μιλάω για τις τελευταίες εξελίξεις - μια στρεβλή εικόνα δήθεν διαπλοκής για το θέμα των voucher από εκείνους που προεκλογικά - επαναλαμβάνω, προεκλογικά - έριξαν εκατομμύρια ευρώ σε τηλεκαταρτίσεις, πάει πολύ. Χθες ο Υπουργός Εργασίας κ. Βρούτσης έδωσε κάποια στοιχεία. Περιμένουμε απαντήσεις. Στις 10 Απριλίου 2019 είχαμε 30,9 εκατομμύρια ευρώ για ενίσχυση δεξιοτήτων για εργαζόμενους. Στις 10 Ιουνίου 2019 είχαμε 48,9 εκατομμύρια ευρώ. Επαναλαμβάνω την ημερομηνία: Στις 10 Ιουνίου, ελάχιστες ημέρες, δηλαδή, πριν τις εθνικές εκλογές είχαμε 48,9 εκατομμύρια ευρώ. Ήταν τα ίδια ΚΕΚ. Επειδή, λοιπόν, ακούγονται εύκολα κάποια πράγματα, εδώ θα πρέπει να δοθούν αποδείξεις. Περιμένουμε στοιχεία. Όπως περιμένουμε στοιχεία για να δούμε τι είχε γίνει με την παραίτηση - αν θυμάμαι καλά - της τότε Γενικής Γραμματέως κ. Χαλκιά και τις καταγγελίες για την κ. Αντωνοπούλου. Περιμένουμε να δούμε, τι είχε γίνει με τη διαχείριση όλων αυτών των χρημάτων τα οποία ξεπερνούν τα 200 εκατομμύρια ευρώ. Σας είναι άγνωστα τα ΚΕΚ; Δεν τα χρησιμοποιήσατε;
Τι ήταν αυτές οι κυρίες;
Η Γενική Γραμματέας του Υπουργείου Εργασίας κ. Χαλκιά είχε παραιτηθεί, κάνοντας καταγγελίες για την κ. Αντωνοπούλου, την Υφυπουργό. Περιμένουμε την κ. Αχτσιόγλου να έρθει να μιλήσει. Και, βέβαια, περιμένουμε να μας υποδείξετε ποια διάταξη, ποιο άρθρο του νόμου παραβιάστηκε από τον Υπουργό Εργασίας και από την Κυβέρνηση. Πού; Πώς; Πότε; Διότι όταν κάποιοι μιλούν για σκάνδαλα, θα πρέπει να πάρουν και το βάρος των όσων λένε. Υπάρχει στο κατά Ματθαίον Ευαγγέλιο η φράση που ειπώθηκε από τον Ιησού Χριστό για τους Φαρισαίους: «οδηγοί τυφλοί, οι διυλίζοντες τον κώνωπα, την δε κάμηλον καταπίνοντες». Είναι μια φράση για όσους υποκριτικά δίνουν προσοχή και ευσυνειδησία στα μικρά και στα λίγα και αδιαφορούν για τα μεγάλα. Λάθη γίνονται. Προσέξτε, γίνονται λάθη σε ένα κράτος που χτίστηκε από την αρχή για να βοηθήσουμε τους πολίτες και για να μην έχουμε πλήγματα από τον κορωνοϊό. Όμως, το να μιλάμε για διαφθορά και διαπλοκή είναι διαφορετικό, όταν από τον ΣΥΡΙΖΑ δόθηκαν τόσα λεφτά. Και περιμένουμε εξηγήσεις. Περιμένουμε την κ. Αχτσιόγλου, να δούμε ποια είναι η αναμάρτητη η οποία πήρε την πέτρα πρώτη και τη χτύπησε. Περιμένουμε να τη δούμε. Ο πολιτικός φαρισαϊσμός της εποχής μας, λοιπόν, είναι να μην κοιτάζουμε το μεγάλο, το ότι η χώρα μας υγειονομικά έχει αντεπεξέλθει με συγκεκριμένα μέτρα. Ο ΣΥΡΙΖΑ, με έναν νέο φαρισαϊσμό, είναι αυτό που λέει στο Ευαγγέλιο ο Ιησούς, «ο τυφλός οδηγός». Αρνείται, γκρινιάζει, διαρκώς επιτιμεί, διαρκώς έχει κάτι κακό να πει για μια εθνική προσπάθεια. Δεν είναι προσπάθεια της Νέας Δημοκρατίας, είναι εθνική η προσπάθεια. Τα πάντα έφταιγαν. Αυτό, λοιπόν, του ταιριάζει. Και ταιριάζει το «Ουαί υμίν γραμματείς και φαρισαίοι υποκριταί»! Γιατί όταν κάποιοι μοίραζαν 200 και παραπάνω εκατομμύρια και με προεκλογικό τρόπο, αυτή τη στιγμή δεν δικαιούνται να κουνάνε το δάχτυλο γι' αυτούς που προσπαθούν σε τριάντα μέρες να χτίσουν κάτι καινούργιο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα μου δώσετε δύο λεπτά, κύριε Πρόεδρε, και ολοκληρώνω. Προχωράμε, λοιπόν, σε ρυθμίσεις που ωφελούν και πάλι τους πολλούς με γνώμονα τη διαφάνεια. Όλα στο φως! Το Κοινοβούλιό μας έμεινε ανοιχτό ακριβώς γι' αυτό το πράγμα. Βοηθάμε τους φοιτητές στην πληρωμή των ενοικίων τους με μείον 40%. Χορηγούμε φορολογικές εκπτώσεις στους φορολογούμενους για τους μήνες Μάρτιο και Απρίλιο. Με εντυπωσίασε η τοποθέτηση του εισηγητή κ. Ζαχαριάδη από τον ΣΥΡΙΖΑ ότι αυτό θα βοηθήσει τις πολύ μεγάλες επιχειρήσεις. Καλό είναι να βοηθήσει τις πολύ μεγάλες επιχειρήσεις, γιατί κι αυτές απασχολούν χιλιάδες εργαζόμενους. Βοηθάει, όμως, όλον τον χώρο, όλες τις επιχειρήσεις. Αναστέλλονται προθεσμίες λήξης, εμφάνισης και πληρωμών επιταγών για εβδομήντα πέντε ημέρες. Χορηγείται - και νομίζω ότι σε αυτό συμφωνούμε - κρατική ενίσχυση με τη μορφή επιστρεπτέας προκαταβολής. Ενισχύεται το προσωπικό των νοσοκομείων. Όλοι έχουμε να πούμε κάτι για τους ήρωες με τις άσπρες και πράσινες μπλούζες. Γίνεται αναστολή για τρεις μήνες της καταβολής δόσεων στο πλαίσιο ρυθμίσεων του ν.4469/2019, του ν.4605 και του ν.3869. Προωθούνται ρυθμίσεις παράτασης ή αναστολής προθεσμιών του Κώδικα Φορολογικής Διαδικασίας, παρατάσεις προθεσμίας δημοσίευσης ετήσιων οικονομικών καταστάσεων, γιατί και το χρηματιστήριο είναι κάτι το οποίο πρέπει να το παρακολουθήσουμε. Είναι αγορά σημαντική με τους δείκτες της. Γίνονται παρεμβάσεις στα σουπερμάρκετ, έλεγχοι τιμών, όταν κάποιοι έλεγαν ότι υπάρχει ασυδοσία. Η αγορά μας λειτούργησε. Μιλήσαμε, λοιπόν, για τις ελαφρύνσεις των αυτοαπασχολούμενων, για το δώρο του Πάσχα το οποίο έχουμε εγγυηθεί και το λέμε ξεκάθαρα: «Δεν θα χαθεί ούτε 1 ευρώ». Πρέπει να τελειώνει αυτός ο λαϊκισμός. Το δώρο του Πάσχα είναι μια έκτακτη συνθήκη και θα πληρωθεί στο ακέραιο. Υπάρχουν παρεμβάσεις στα εργασιακά, αλλά δεν θέλω να μακρηγορήσω γιατί ο χρόνος μάς πιέζει. Την ίδια στιγμή συστήνονται επιτροπές ελέγχου, άρα και διαφάνειας, γιατί αυτό είναι το μείζον για εμάς, για τις δωρεές προς τον κορωνοϊό. Σε σωστή βάση είναι οι προσλήψεις ιατρικού προσωπικού, ενώ διευρύνεται η λειτουργία του Εθνικού Κέντρου Αιμοδοσίας. Οι έκτακτες συνθήκες απαιτούν και έκτακτες λύσεις πολιτικής στο φάρμακο. Θα σταθώ και στον ψηφιακό μετασχηματισμό του κράτους. Είναι μια μεγάλη βεντάλια η οποία απλώνεται. Σε αυτή την προσπάθεια βοηθούν και οι Οργανισμοί Τοπικής Αυτοδιοίκησης που μπήκαν ενεργά. Υπάρχουν μέριμνες και σε αυτή την κατεύθυνση. Συστήνεται και εκεί, εξάλλου, ειδική υπηρεσία διαχείρισης και εφαρμογής των κονδυλίων, γιατί τα πάντα πρέπει να είναι διαφανή. Ο Έλληνας ναυτικός από το Υπουργείο Ναυτιλίας βοηθιέται. Βοηθήθηκαν τα δρομολόγια. Είναι μια ολιστική προσέγγιση. Προχωράμε, λοιπόν, βήμα - βήμα. Θέλω, λοιπόν, να πω ότι σε κάθε περίπτωση κάναμε μεγάλες επιτυχίες. Και ολοκληρώνοντας θα μπορούσαμε να πούμε πολλά. Υπάρχουν μέριμνες συνεχόμενες. Είμαστε εδώ ακριβώς για αυτό το πράγμα. Η Κυβέρνηση, αλλά και ο Έλληνες πολίτης κυρίως, είναι με ψηλά το κεφάλι. Έχουμε να ξεπεράσουμε μια πρωτόγνωρη γκρίνια και πραγματικά είναι κρίμα ότι το θετικό κλίμα των πρώτων ημερών, η συναινετική πολιτική από τη μεριά της Αντιπολίτευσης, τις τελευταίες δέκα με δεκαπέντε ημέρες δεν συνεχίζεται. Αναστοχαστείτε, αλλάξτε γραμμή πλεύσης. Ο Έλληνας έχει πολλά προβλήματα. Εμείς δεν κρύψαμε τα προβλήματα που έρχονται και στην οικονομία, όμως εδώ θέλει πραγματική και όχι στα λόγια συναίνεση. Μην εξελιχθείτε στους τυφλούς που διυλίζουν τον κώνωπα. Αυτούς τους αφήνουμε εμείς στη μιζέρια τους. Και όταν έρθει η ώρα της κρίσης τού τι λέγαμε και τι έγινε, εδώ θα είμαστε. Η Ελλάδα βγαίνει σταδιακά στο ξέφωτο. Όχι βιαστικά, όχι με μια λογική «πάρε, κόσμε» όπως θέλει το οικονομικό επιτελείο του ΣΥΡΙΖΑ. Βγαίνουμε με μέθοδο. Η Ελλάδα από αυτή την κρίση θα βγει ισχυρή και με ψηλά το κεφάλι. Όχι σαν μια χώρα προβληματική, αλλά σαν ένα παράδειγμα προς μίμηση. Όχι ντροπιασμένη από τσαρλατάνους που δεν σεβάστηκαν την εθνική προσπάθεια. Η Ελλάδα του Κυριάκου Μητσοτάκη και της Νέας Δημοκρατίας τα κατάφερε και θα τα καταφέρει. Οι γκρινιάρηδες και οι μικρόψυχοι θα παραμεριστούν στη μιζέρια τους. Αυτό ήξεραν να κάνουν κάποιοι για χρόνια. Αυτό θα τους υποχρεώσει η ιστορία να κάνουν, να παραμεριστούν. Μια αισιόδοξη Ελλάδα έρχεται, είτε κάποιοι το θέλουν είτε κάποιοι δεν το θέλουν. Σας ευχαριστώ πάρα πολύ.
Θα δώσω τον λόγο στον εισηγητή του ΣΥΡΙΖΑ κ. Κωνσταντίνο Ζαχαριάδη. Βλέπω, κύριε Μαρκόπουλε, ότι πήρατε δωδεκάμισι λεπτά. Τον ίδιο χρόνο θα πάρουν όλοι. Παράκληση τουλάχιστον να σταθούμε σε αυτόν τον χρόνο περίπου των δώδεκα λεπτών. Ορίστε, έχετε τον λόγο, κύριε Ζαχαριάδη.
Καλημέρα και χρόνια πολλά σε όλες και όλους. Κύριε Μαρκόπουλε, είστε ο ίδιος κ. Μαρκόπουλος πού ήσασταν προχθές στην επιτροπή που συζητάγαμε την πράξη νομοθετικού περιεχομένου; Διότι προχθές υποστηρίζατε με φανατισμό την ιστορία με τα voucher, πόσο καλή είναι αυτή η πολιτική και σήμερα έρχεστε και μας λέτε εδώ πέρα ότι κάνατε λάθος. Και αντί να σταματήσετε σε αυτό, μας ζητάτε και τα ρέστα. Αν σταματάγατε εκεί, χαμηλώνατε το βλέμμα, ζητάγατε και συγγνώμη, ίσως κι εμείς να είχαμε διαφορετική στάση. Σας πιάσαμε, λοιπόν, με το voucher στην πλάτη! Σας κατήγγειλε όλος ο επιστημονικός κόσμος της χώρας. Κυβερνάτε δέκα μήνες τη χώρα και τώρα ανακαλύπτετε σκάνδαλο ΣΥΡΙΖΑ! Δέκα μήνες αυτό το τεράστιο σκάνδαλο ΣΥΡΙΖΑ γιατί δεν το αναδείξατε; Επίσης, γιατί λέτε ψέματα στον ελληνικό λαό; Φωνάζει ο κλέφτης για να φοβηθεί ο νοικοκύρης; Υπήρχε η δυνατότητα πριν μπούμε στη διαδικασία που επιτρέπει η Ευρωπαϊκή Επιτροπή να πάρουμε απευθείας τα χρήματα από το ΕΣΠΑ, να δώσουμε εμείς αυτά τα χρήματα πριν τις εκλογές; Χρειάζεται μια χώρα σαν την Ελλάδα να έχει προγράμματα κατάρτισης ή δεν χρειάζεται; Είναι κατάρτιση αυτό που φτιάξατε ή δεν είναι κατάρτιση και είναι παραμύθι; Έχουνε πάει τρεισήμισι χιλιάδες e - mail σε κορυφαίο Υπουργό της Κυβέρνησης που λένε πόσο καλά είναι αυτά τα προγράμματα ή δεν έχουν πάει; Έχει πέντε λάθη μέσα σε χιλιάδες σελίδες ή έχει χιλιάδες λάθη μέσα σε χιλιάδες σελίδες αυτό το πρόγραμμα; Αυτά, κύριε Μαρκόπουλε, πρέπει να απαντηθούν και κυρίως μην προκαλείτε! Κάνατε λάθος. Μαζέψτε το. Δώστε τις απαντήσεις για όλα τα ζητήματα. Ποιοι εμπλέκονται μέσα σε αυτές τις ιστορίες; Πώς εμπλέκονται; Και από δω και πέρα να υπάρχει μεγαλύτερη διαφάνεια, διότι ο ελληνικός λαός τα έχει πληρώσει πάρα πολύ ακριβά αυτά τα πράγματα. Δεν μπορείτε να βάλετε στο ζύγι το τι συνέβαινε πριν τις εκλογές, εκτός πανδημίας, με το τι συμβαίνει τώρα. Και αν υπάρχει οποιαδήποτε κηλίδα μη μας το φέρνετε ως επικοινωνιακή απάντηση για να το παίξουνε διάφορα επικοινωνιακά κέντρα. Φέρτε στοιχεία εδώ πέρα, τι υπάρχει, πού υπάρχει, να το δούμε. Καθαρός ουρανός αστραπές δεν φοβάται. Εσείς έχετε αλλάξει δεκαεπτά χρώματα και δεκαεπτά πολιτικές τοποθετήσεις από την προηγούμενη συνάντηση του Κοινοβουλίου μέχρι σήμερα. Έχει περάσει πάνω από ένας μήνας από τότε που η ζωή μας άλλαξε και ανετράπη βίαια μέσα στις νέες συνθήκες στις οποίες ζούμε. Οι επιπτώσεις αυτής της νέας πραγματικότητας στην προσωπική, στην κοινωνική, στην οικονομική και στην επαγγελματική ζωή καθημερινά φαίνονται πιο καθαρά. Το μεγαλύτερο μέρος της διεθνούς κοινότητας αποφάσισε, και σωστά, ως απόλυτη προτεραιότητα να προστατέψει την ανθρώπινη ζωή και εδώ και έναν μήνα και περισσότερο μένουμε στο σπίτι μας για να είμαστε υγιείς και επειδή είμαστε πάντα αλληλέγγυοι στο κοινωνικό σύνολο. Για εμάς, άλλωστε, ποτέ οι κοινωνίες δεν ήταν αγέλες και οι άνθρωποι ποτέ δεν ήταν αριθμοί. Βοηθάμε με όλα τα μέσα που διαθέτουμε το σύστημα υγείας. Το υποστηρίζαμε πάντα, το υποστηρίζουμε και σήμερα. Ενώ κάποιοι άλλοι στο παρελθόν το λοιδορούσαν και δεν έβλεπαν την ανάγκη ύπαρξής του και υποστήριξής του. Παράλληλα, βλέπουμε και σκεφτόμαστε και όλους τους πολίτες που μαζί με εμάς, με το δημόσιο σύστημα υγείας, κρατάνε τη χώρα όρθια και ασφαλή. Το μυαλό μας είναι δίπλα στους χαμηλόμισθους, οι οποίοι εργάζονται στην εφοδιαστική αλυσίδα, στις υποδομές, στα δίκτυα, στους φύλακες, στους αστυνομικούς, στους πυροσβέστες, στους ντελιβεράδες. Χωρίς αυτούς τους ανθρώπους η ζωή μας θα ήταν αβίωτη. Την επόμενη μέρα δεν θα τους ξεχάσουμε και θα αγωνιστούμε για τα δικαιώματα και για την ασφάλειά τους. Είμαστε αλληλέγγυοι με αυτούς που δουλεύουν σήμερα από απόσταση, που αντιμετωπίζουν κάθε μέρα κόπωση, ανασφάλεια και άγχος. Ελπίζουμε αυτό που ζούμε να είναι κάτι προσωρινό. Δεν φοβόμαστε τις εξελίξεις, αλλά δεν θα επιτρέψουμε αυτή η κρίση να μετατραπεί σε κρίση δημοκρατίας, δικαιωμάτων, ανασφάλειας και σε επιβολή αυταρχισμού. Αυτή η νέα ζωή που ζούμε χρειάζεται περισσότερη επικοινωνία, χρειάζεται απόλυτη αλληλεγγύη και στήριξη, χρειάζεται μικρές καθημερινές χαρές και κυρίως να μην αφήσουμε κανέναν μόνο του σε αυτή τη δοκιμασία. Έτσι θα μπορέσουμε να βγούμε όσο το δυνατόν πιο αλώβητοι σωματικά και ψυχικά από αυτή την πρωτοφανή περιδίνηση. Προφανώς ζούμε μια πρωτόγνωρη κρίση που δεν γνωρίζουμε το σημείο εξόδου και το βάθος της, αλλά οι σχεδιασμοί καλό, κακό ή ενδιάμεσο σενάριο πρέπει να υπάρχουν. Η Τράπεζα της Ελλάδας προβλέπει ύφεση 4% με 8%, το Υπουργείο Οικονομικών, κύριε Βεσυρόπουλε, αν δεν κάνω λάθος, 5% με 10%, το ΔΝΤ 10%, το Γραφείο του Προϋπολογισμού του Κράτους στη Βουλή 5,3% έως 10,2%. Αυτές οι επιδόσεις φαίνεται να είναι οι χειρότερες επιδόσεις στην Ευρωπαϊκή Ένωση. Η χώρα μπαίνει σε μια τεράστια δοκιμασία όχι μόνο λόγω των αντικειμενικά δύσκολων συνθηκών, αλλά και λόγω των λαθών και των λανθασμένων χειρισμών της Νέας Δημοκρατίας. Τι είπε χθες η κ. Λαγκάρντ; Είπε: «too little too late». Αυτό κάνετε και εσείς εδώ πέρα στην Ελλάδα. Καθυστερείτε ενώ έχουμε δυνατότητες. Θα βαθύνει η ύφεση, θα αυξηθούν οι ανισότητες, θα αυξηθεί η φτωχοποίηση, θα μεγαλώσει η καταστροφή. Πρέπει να φρενάρουμε την ύφεση με αυστηρή κοστολόγηση. Όσα παραπάνω χρήματα ξοδέψουμε στην αρχή, τόσο μικρότερη θα είναι η ύφεση και η καταστροφή. Όσο καθυστερούμε και λειτουργούμε αποσπασματικά, τόσο μεγαλύτερη θα είναι η κατάσταση της καταστροφής της ελληνικής οικονομίας. Και εδώ θέλω να είμαστε συνεννοημένοι. Η Κυβέρνηση θα κριθεί πάρα πολύ αυστηρά από το βάθος της ύφεσης, της αύξησης της φτώχειας, από τη διεύρυνση των ανισοτήτων. Οι κοινωνικοί εταίροι, οι εργαζόμενοι, η αγορά ανησυχεί. Οι μέχρι τώρα ενέργειες της Κυβέρνησης δείχνουν ότι δεν έχει αντιληφθεί το μέγεθος της κρίσης και αν το έχει αντιληφθεί, δεν έχει ολοκληρωμένη πρόταση για την επόμενη μέρα. Δείτε και συγκρίνετε τα πακέτα στήριξης των άλλων οικονομιών της Ευρωπαϊκής Ένωσης σε κράτη - μέλη με ανάλογο πληθυσμό και ανάλογο μέγεθος αγοράς με εμάς και θα καταλάβετε ότι η διαχείριση από την πλευρά της Νέας Δημοκρατίας είναι απολύτως προβληματική. Πρέπει να ακολουθήσουμε γενναίες και αποφασιστικές πολιτικές στήριξης της οικονομίας, των επιχειρήσεων, των εργαζομένων και όσων βρίσκονται σε δύσκολη οικονομικά κατάσταση. Εδώ αναπόφευκτα - το είπα προχθές και στην επιτροπή, το επαναλαμβάνουμε και σήμερα - θα συγκρουστεί η προοδευτική με τη συντηρητική απάντηση και εμείς σαν ΣΥΡΙΖΑ - Προοδευτική Συμμαχία ήμασταν, είμαστε και θα είμαστε η φωνή των φτωχών και των αδύναμων συνανθρώπων μας και θα στηρίξουμε τα αιτήματα της καταταλαιπωρημένης και εξαπατημένης μεσαίας τάξης. Τι όπλα έχουμε για να αντιμετωπίσουμε αυτή την κρίση; Έχουμε το δημοσιονομικό «μαξιλάρι» που άφησε η προηγούμενη κυβέρνηση για ώρα ανάγκης - βεβαίως δεν είχε κανείς στο μυαλό του ότι θα μπορούσε να συμβεί μια τόσο μεγάλη καταστροφή - και τις ευρωπαϊκές πολιτικές. Ας ξεκινήσουμε από το πρώτο. Φανταστείτε η πανδημία να μην είχε χτυπήσει το 2020, αλλά να είχε χτυπήσει το 2015 ή το 2012. Σκεφτείτε τι απόθεμα, τι αξιοπιστία και τι υποδομές - όχι μόνο οικονομικές αλλά και υγειονομικές - είχε η χώρα τότε. Να μην ξεχνιόμαστε. Στον προϋπολογισμό λίγους μήνες πριν ο Υφυπουργός Οικονομικών στη Βουλή χαρακτήριζε το «μαξιλάρι» ως τη μεγαλύτερη γκάφα στην ιστορία της οικονομικής επιστήμης. Το ερώτημα, λοιπόν, είναι πού βρισκόμαστε τώρα, τι έχετε κάνει με αυτό το άχρηστο και το αχρείαστο «μαξιλάρι», κατά τη γνώμη σας. Ο κ. Μητσοτάκης έχει υποχρέωση να έρθει εδώ και να ξεκαθαρίσει και να πει τι έχει ξοδευτεί από αυτά τα 37 δισεκατομμύρια και πού έχει ξοδευτεί, γιατί μέχρι τώρα οι πολιτικές παρεμβάσεις οι οποίες έγιναν δεν δικαιολογούν να έχει σπαταληθεί τμήμα από αυτό το δημοσιονομικό «μαξιλάρι». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, λίγο χρόνο και εγώ θα χρειαστώ.
Όπως είπαμε.
Βεβαίως. Να πάμε και στα ευρωπαϊκά εργαλεία. Θέλω να θέσω ένα ερώτημα στο Κοινοβούλιο για να μπορέσετε να το θέσετε και εσείς στην πολιτική σας οικογένεια, γιατί πραγματικά δεν έχω καταλάβει τι στρατηγική έχει το Λαϊκό Κόμμα στην Ευρώπη. Τη στρατηγική της Αριστεράς την έχω καταλάβει, των Οικολόγων, των Σοσιαλδημοκρατών, της προοδευτικής πολιτικής οικογένειας. Το Λαϊκό Κόμμα στην Ευρώπη υποστηρίζει ευρωομόλογο ή δεν υποστηρίζει ευρωομόλογο; Το Λαϊκό Κόμμα στην Αθήνα υποστηρίζει ευρωομόλογο και το Λαϊκό Κόμμα στο Βερολίνο δεν υποστηρίζει ευρωομόλογο; Πόσες εκδοχές, πόσες συνιστώσες και πόσες εκφορές υπάρχουν στη συντηρητική πλευρά της Ευρώπης και πώς ο καθένας μέσα και σε αυτή την Αίθουσα, αλλά και σε όλα τα κοινοβούλια της Ευρώπης και στο Ευρωπαϊκό Κοινοβούλιο και στους θεσμούς λέει αυτό που πραγματικά πιστεύει και αυτό που πραγματικά σκέφτεται; Και εδώ μπαίνει ένα ερώτημα για τους φίλους μας τους Γερμανούς, τους Δανούς, τους Φινλανδούς, τους Αυστριακούς, τους Σουηδούς. Ποιο είναι το σενάριο εργασίας με το οποίο οι ίδιοι θα πρότειναν αμοιβαιοποίηση χρεών - λέω ένα υποθετικό σενάριο - , δηλαδή ευρωομόλογο; Αν η απάντηση είναι «σε κανένα σενάριο και ποτέ», τότε εμείς που είμαστε ευρωπαϊστές και αγαπάμε πολύ την Ευρώπη έχουμε πολύ σοβαρό πρόβλημα, διότι αποδεικνύεται ότι η Γερμανία και κάποιοι δορυφόροι της αντιμετωπίζουν τους εταίρους ως ζωτικό χώρο για οικονομική επέκταση και άντληση υπερπλεονασμάτων. Αυτό δεν είναι Ευρωπαϊκή Ένωση. Αυτό δεν μπορεί να έχει πολύ μέλλον. Αυτό βιάζει την αλληλεγγύη, τη συνεργασία, τον επιμερισμό των βαρών. Αυτό είναι μια ετεροβαρής γερμανική συμμαχία. Αυτό δεν είναι το κοινό σπίτι, είναι μια μεγάλη αυλή. Να πάμε τώρα και στον χώρο της υγείας, διότι κύριε Μαρκόπουλε, εσείς όταν ήσασταν Αντιπολίτευση, κάνατε αντιπολίτευση με τους νεκρούς στην τότε Κυβέρνηση και βλέπω ότι τώρα που έρχονται τα δύσκολα στην οικονομία, πάλι με τις καλές επιδόσεις προσπαθείτε να φέρετε τέτοια ζητήματα στην αντιπαράθεση. Εμείς δεν θα σας κάνουμε το χατίρι. Στον χώρο της υγείας αντί για κριτική και εξαγωγή πολιτικού κέρδους πάνω στον πόνο και στον θάνατο, εμείς επιλέξαμε την αντιπολίτευση των προτάσεων και της αντιμετώπισης της απειλής, την τοποθέτηση της πολιτικής συναίνεσης και της πολιτικής συνεννόησης. Η ηπιότερη εξέλιξη, όμως, της πανδημίας στην Ελλάδα δεν δικαιολογεί την αμετροέπεια. Είναι πραγματική πρόκληση και είναι προσβολή στον ελληνικό λαό η δήλωση του Πρωθυπουργού ότι μόλις σε πέντε εβδομάδες έγινε ό,τι δεν γινόταν επί δεκαετίες στο σύστημα υγείας. Η αλήθεια, λοιπόν, είναι ότι υπό την πίεση της υγειονομικής κρίσης και όχι από πολιτικό σχεδιασμό της Κυβέρνησης για ανάπτυξη του ΕΣΥ έγιναν κάποιες προσλήψεις συμβασιούχων και αυξήθηκαν οι διαθέσιμες κλίνες μονάδων εντατικής θεραπείας. Είναι, όμως, σημαντικό ότι αυτή η κρίση βρήκε το ΕΣΥ όρθιο, προσβάσιμο από όλους, χωρίς διακρίσεις, με πάνω από εκατό κρεβάτια εντατικής σε σχέση με αυτά τα οποία είχαμε το 2015- και ήμασταν σε μνημονιακά χρόνια - και αυτό είναι έργο της προηγούμενης κυβέρνησης. Ευτυχώς είμαστε σε μια φάση ελεγχόμενης διασποράς του κορωνοϊού. Είμαστε μαζί με τις άλλες χώρες με τη χαμηλή ταχύτητα διάδοσης του ιού και παλέψαμε όλοι μαζί γι' αυτό. Είναι πρωτοφανές στην πολιτική ιστορία της χώρας και πρωτοφανείς, βεβαίως, οι στιγμές που ζούμε και η συζήτηση για τη σταδιακή και ελεγχόμενη άρση των περιοριστικών μέτρων έχει αρχίσει και θα πρέπει να γίνει με πλήρη επιστημονική τεκμηρίωση. Υπάρχουν, όμως, κάποια ζητήματα, τα οποία πρέπει να προσέξουμε ιδιαιτέρως, για παράδειγμα τους ευάλωτους πληθυσμούς. Στο προσφυγικό - μεταναστευτικό πρέπει να γίνει απόλυτος και σαρωτικός έλεγχος σε όλες τις δομές, πρέπει να μεταφερθούν πιθανόν άρρωστοι και κρούσματα έξω από τις δομές σε κατάλληλους χώρους να τους φιλοξενήσουν. Και εδώ έρχεται μια πολιτική παρατήρηση. Πόσο καλύτερα θα ήταν τα πράγματα εάν μας είχατε ακούσει τον Οκτώβρη, τον Νοέμβρη, τον Δεκέμβρη, τον Γενάρη, τον Φλεβάρη και προχωρούσατε στη λελογισμένη και σταδιακή αποσυμφόρηση των δομών; Πόσο καλύτερα θα ήταν τα πράγματα εάν υπηρετούσατε το δικό σας σχέδιο του Νοέμβρη του 2019, που μίλαγε για ομοιόμορφη κατανομή των προσφύγων σε όλη τη χώρα, αλλά αντέδρασαν οι γαλάζιοι δήμαρχοι και οι γαλάζιοι περιφερειάρχες;
Ολοκληρώστε με αυτό, κύριε Μαρκόπουλε.
Ολοκληρώνω σε ένα λεπτό.
Όχι σε ένα.
Σε μισό λεπτό. Για τον ΣΥΡΙΖΑ οι ανάγκες, οι οποίες έχουν προκύψει από την πανδημία, είναι μια μεγάλη ευκαιρία για ένα ισχυρό και δημόσιο σύστημα υγείας. Πραγματικά, αυτό το οποίο ζούμε με το σύστημα υγείας είναι ένα τεράστιο ιδεολογικό Βατερλό για τις ιδέες και τις πολιτικές της Νέας Δημοκρατίας στον χώρο της υγείας. Ο κ. Μητσοτάκης στο τελευταίο του διάγγελμα εξύμνησε το δημόσιο σύστημα υγείας. Αν αυτό είναι ειλικρινές, μπορεί να αποτελεί και μια θετική εξέλιξη. Είναι, όμως, ειλικρινές; Έχει αλλάξει στρατηγική τοποθέτηση η Νέα Δημοκρατία για τα ζητήματα υγείας; Έχει αναθεωρήσει την κεντρική επιλογή των μνημονιακών κυβερνήσεων; Αναθεωρεί όσα έλεγε όταν η δική μας Κυβέρνηση έκανε προσλήψεις δεκαεννιάμισι χιλιάδων γιατρών και μιλούσε για παρωχημένες και σπάταλες επιλογές; Μετανιώνει η Κυβέρνηση της Νέας Δημοκρατίας που πάγωσε τις δρομολογημένες προσλήψεις τεσσάρων χιλιάδων ιατρονοσηλευτικού προσωπικού στο δημόσιο σύστημα υγείας; Η χώρα αυτές τις μέρες περνάει δυσκολίες και πρέπει να είμαστε όλοι σε αυτά τα ζητήματα ειλικρινείς. Τελευταίο ζήτημα και κλείνω σε δέκα δευτερόλεπτα, κύριε Πρόεδρε. Τελειώνει ο Απρίλης. Δεν έχετε ρυθμίσει ακόμα το ζήτημα της πρώτης κατοικίας. Δεν διανοούμαι πώς θα ξημερώσει η 1η Μαΐου και θα βρισκόμαστε χωρίς πλαίσιο προστασίας. Μην τολμήσετε να αφήσετε τη χώρα, όπως την αφήσατε φεύγοντας τον Γενάρη του 2015, χωρίς κανένα πλαίσιο προστασίας. Φέραμε την προηγούμενη εβδομάδα μία τροπολογία. Την απορρίψατε. Κακώς κάνατε. Αναγνωρίστε και αυτό το λάθος σας και ελάτε να την ψηφίσουμε στο Κοινοβούλιο μαζί.
Κλείστε παρακαλώ.
Κλείνω, λέγοντας αυτό.
Ε, όχι άλλο!
Σε τριάντα δευτερόλεπτα κλείνω.
Όχι, έχουν περάσει και τα τριάντα και τα δέκα και όλα. Παρακαλώ ολοκληρώστε!
Κύριε Πρόεδρε, ολοκληρώνω. Η απάντηση, εάν δεν προστατευτεί η πρώτη κατοικία, δεν θα είναι ούτε αυτό που σκέφτεστε ούτε αυτό που φοβάστε. Η απάντηση της κοινωνίας και η δική μας μέσα στην κοινωνία θα είναι αυτή που πρέπει - και όποιος κατάλαβε, κατάλαβε. Σας ευχαριστώ, κύριε Πρόεδρε, πολύ για την ανοχή στον χρόνο.
Να καλέσω στο Βήμα τον ειδικό αγορητή του Κινήματος Αλλαγής κ. Μιχάλη Κατρίνη.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το επικίνδυνο μετά από την είσοδο στην εποχή του κορωνοϊού, πέρα από τις υγειονομικές ή οικονομικές προκλήσεις, είναι να βιώσουμε αλλοίωση των δημοκρατικών θεσμών, περιορισμό ελευθεριών και δικαιωμάτων και ανατροπή αξιών που είναι θεμελιώδεις για τις προηγμένες ανοιχτές κοινωνίες. Στη χώρα μας βιώνουμε ένα μοντέλο αντεστραμμένης δημοκρατίας, όπου η εκτελεστική εξουσία μετατρέπεται σε νομοθετική και αποφασίζει με πράξεις νομοθετικού περιεχομένου, τις οποίες εκ των υστέρων καλείται να κυρώσει η Βουλή, όπως η συγκεκριμένη που συζητάμε σήμερα. Και αυτή η έκτακτη κατάσταση είναι σε έναν βαθμό δικαιολογημένη, ξεπερνά όμως σε κάποιες περιπτώσεις τα όρια του θεμιτού και αγγίζει τα όρια της κατάχρησης και του ευτελισμού διαδικασιών, όπως έδειξε η περίπτωση των περιβόητων σεμιναρίων κατάρτισης για να δοθούν 600 ευρώ στους επιστήμονες, που κατέληξε τελικά σε ένα πρωτοφανές φιάσκο. Γιατί ούτε οι επιστήμονες πήραν την πρώτη δόση των 300 ευρώ, όπως είχατε υποσχεθεί, τη Μεγάλη Εβδομάδα ούτε βεβαίως αυτά ήταν εκπαιδευτικά σεμινάρια. Και είναι θλιβερό να γίνεται η Κυβέρνηση χλεύη αυτών που απέτυχαν στο πεδίο της αριστείας. Ακόμα όμως πιο θλιβερό είναι να μην εκδηλώνεται εμπράκτως η στοιχειώδης ευθιξία με την υποβολή παραιτήσεων των αρμόδιων Υπουργών. Και όλα αυτά συμβαίνουν σε μια περίοδο που η Κυβέρνηση προσπαθεί να μονοπωλήσει την επικοινωνία με κάθε θεμιτό και αθέμιτο τρόπο και να αξιοποιήσει με ιδιοτέλεια τη συναίνεση που της έχει παράσχει τόσο ο ελληνικός λαός όσο και τα κόμματα της Αντιπολίτευσης, ώστε να εξαφανίσει κάθε κριτική ή αντιπολιτευτική φωνή. Εμείς ως Κίνημα Αλλαγής έχουμε κάθε νομιμοποίηση, ηθική και πολιτική, να κάνουμε αυτές τις επισημάνσεις, εφόσον σε όλο αυτό το διάστημα έχουμε ασκήσει υπεύθυνη αντιπολίτευση με προτάσεις και έχουμε στηρίξει, παρά τις έντονες επιφυλάξεις μας, τις περισσότερες νομοθετικές πρωτοβουλίες αντιμετώπισης κρίσης και έχουμε προτείνει να αποκατασταθούν οι όποιες αδικίες και να στηριχθούν οι περισσότερες επαγγελματικές τάξεις και οι πολίτες που πλήττονται από την κρίση, πάντα μέσα στα όρια των δημοσιονομικών αντοχών της χώρας. Γιατί εμείς, κυρίες και κύριοι συνάδελφοι, δεν μετατρέψαμε την κρίση σε ευκαιρία, όπως έκαναν κάποιες άλλες πολιτικές δυνάμεις στο παρελθόν, για να πατήσουμε πάνω στο πτώμα της χώρας και να ανέλθουμε στην εξουσία. Ωστόσο, απέναντί μας τι έχουμε; Έχουμε μια Κυβέρνηση που ενώ έλαβε εγκαίρως μέτρα στο υγειονομικό πεδίο ακούγοντας τους ειδικούς - και σωστά έκανε - δεν φάνηκε να έχει τα ίδια αντανακλαστικά, όσον αφορά τα μέτρα στήριξης και της οικονομίας αλλά και των πολιτών και οι αποφάσεις της είχαν χαρακτηριστικά πελατειακής πολιτικής, κοινωνικής αναλγησίας, αδικίας και προκατάληψης αλλά και ιδεοληψίας. Γιατί είναι πελατειακή πολιτική η Κυβέρνηση να επιλέγει ποιους θα στηρίξει και ποιους όχι, αφήνοντας έξω επαγγελματικές κατηγορίες που θα έπρεπε να έχουν ενταχθεί κατά προτεραιότητα, για να αλλάξει αμέσως μετά την απόφασή της αφήνοντας και πάλι αστοχίες. Είναι κοινωνική αναλγησία όταν προσφέρει επίδομα μόνο στους εκατόν εξήντα χιλιάδες από τους τετρακόσιους εβδομήντα χιλιάδες μακροχρόνια ανέργους ή όταν με γραφειοκρατικά προσχήματα αφήνονται ακάλυπτοι αρκετοί ωρομίσθιοι, χαμηλόμισθοι και υποαπασχολούμενοι. Είναι αδικία και προκατάληψη να αφήνονται εκτός των μέτρων στήριξης αγρότες και κτηνοτρόφοι υπονομεύοντας τη διατροφική επάρκεια της χώρας. Και, βεβαίως, είναι νεοφιλελεύθερη ιδεοληψία ότι όποιος δεν μπορεί στην κρίση να κολυμπήσει, τότε ας πνιγεί. Και με αυτή τη λογική και υιοθετώντας αυστηρά τις εντολές των τραπεζών η Κυβέρνηση αφήνει έξω από τις ευκαιρίες στήριξης τις επιχειρήσεις που κατάφεραν να μείνουν ανοιχτές ακόμα και με τα τραύματα της προηγούμενης δεκαετούς κρίσης, ακόμα και με την υπερφορολόγηση της προηγούμενης κυβέρνησης του ΣΥΡΙΖΑ, έχοντας στην πλάτη τους μη εξυπηρετούμενα δάνεια. Και το γεγονός ότι ως Κίνημα Αλλαγής θεωρούμε σωστό να ψηφίσουμε και σήμερα μέτρα της Κυβέρνησης που δίνουν λύση σε προβλήματα που προσφέρουν προσωρινή ανακούφιση σε πολίτες και επιχειρήσεις που πλήττονται από την κρίση, δεν σημαίνει ότι συναινούμε σε αυτές τις λογικές, τις επιλογές, τις παραλείψεις και τις αδικαιολόγητες εξαιρέσεις. Και αυτό είναι σαφές. Δεν σημαίνει, επίσης, ότι συμφωνούμε με το μείγμα της ακολουθούμενης πολιτικής, εφόσον υπάρχει ορατός ο κίνδυνος οι αποφάσεις της Κυβέρνησης να δημιουργήσουν τους νέους προνομιούχους και μη προνομιούχους του αύριο, να οδηγήσουν σε κλείσιμο χιλιάδες επιχειρήσεις και, βεβαίως, να οδηγήσουν σε νέες στρατιές ανέργων. Γι' αυτόν τον λόγο ακριβώς, δεν διατυπώνουμε έναν λόγο κοινωνικής διαμαρτυρίας. Παρουσιάζουμε επεξεργασμένες προτάσεις με χαρακτηριστικά και ορθολογισμού αλλά και δικαιοσύνης. Και με αυτό το σκεπτικό καταθέσαμε στο παρόν σχέδιο νόμου τρεις τροπολογίες, που στόχο έχουν να κρατηθεί ζωντανή η οικονομία αλλά και όρθια η κοινωνία και καλούμε την Κυβέρνηση να τις αποδεχτεί. Η πρώτη τροπολογία που καταθέτουμε προβλέπει τη μείωση της προκαταβολής φόρου για το 2020 στο 50% για όλες τις επιχειρήσεις και την πλήρη απαλλαγή για τις επιχειρήσεις που πλήττονται. Είναι ένα μέτρο που ξέρετε, κύριε Υπουργέ, ότι δεν έχει καμμία δημοσιονομική επίπτωση. Την ίδια στιγμή που αναζητούνται τρόποι να ενισχυθεί η ρευστότητα των επιχειρήσεων, το κράτος επιμένει στην προκαταβολή φόρου 100% για το 2020 με βάση τα εισοδήματα του 2019. Και ενώ η Κυβέρνηση, όπως λέει στο άρθρο 3, θέλει να ενισχύσει τη ρευστότητα των επιχειρήσεων με την επιστρεπτέα προκαταβολή - που ουσιαστικά είναι ένα χαμηλότοκο δάνειο - βλέπουμε ότι την ίδια στιγμή δεν κάνει κάποια κίνηση για τη μείωση της προκαταβολής του φόρου. Βεβαίως και η επιστρεπτέα προκαταβολή είναι ένα μέτρο που δεν έχει γίνει δεκτό με ιδιαίτερο ενδιαφέρον, αν κρίνουμε…
Αυτό ισχύει και για τους ελεύθερους επαγγελματίες, όχι μόνο για τις επιχειρήσεις.
Παρακαλώ μην τον διακόπτετε.
Είναι σωστή η παρατήρηση. Είναι και για τους επαγγελματίες και τους αυτοαπασχολούμενους. Όμως, βλέπουμε ότι το μέτρο αυτό - επαναλαμβάνω - δεν έχει γίνει δεκτό με ιδιαίτερο ενδιαφέρον από τις επιχειρήσεις, αν κρίνουμε ότι από τις επτακόσιες χιλιάδες πληττόμενες και περίπου εννιακόσιες χιλιάδες που είχαν δικαίωμα να υπαχθούν σε αυτό το μέτρο, μόλις εκατόν σαράντα χιλιάδες υπέβαλαν αίτηση. Και είναι δικαιολογημένη η επιφύλαξη των επιχειρήσεων ακόμα και σε αυτόν τον χαμηλότοκο δανεισμό. Γιατί η κακή εμπειρία των προηγούμενων ετών με τις τράπεζες, οι οποίες δάνειζαν μέχρι και πριν από λίγο με 4,7% την εποχή των αρνητικών επιτοκίων στην Ευρωζώνη, αποτρέπει τις επιχειρήσεις από έναν νέο δανεισμό, ουσιαστικά οδηγώντας τις στην επιλογή αναστολής λειτουργίας. Και, βεβαίως, από την άλλη, τα δάνεια με εγγύηση του ελληνικού δημοσίου θα δοθούν από τις τράπεζες με αυστηρά τραπεζικά κριτήρια, γεγονός που αποκλείει από την πρόσβαση σε έναν τέτοιο δανεισμό χιλιάδες επιχειρήσεις, αφού το 50% των επιχειρηματικών δανείων είναι μη εξυπηρετούμενα, με το 40% των καταγγελμένων απαιτήσεων να αφορούν καθυστέρηση μόλις τριών ως έξι μηνών. Και όλα αυτά παρά την αυστηρή προειδοποίηση της κ. Λαγκάρντ ότι η Ευρωπαϊκή Κεντρική Τράπεζα δεν θα δεχτεί σφιχτές προϋποθέσεις χρηματοδότησης από τις τράπεζες, αφού η ίδια δανείζει με αρνητικό επιτόκιο 0,75% και οι εγγυήσεις των κρατών μειώνουν τον πιστωτικό κίνδυνο των τραπεζών. Η δεύτερη τροπολογία που καταθέτουμε αφορά την προστασία της πρώτης κατοικίας. Προβλέπει επαναφορά των διατάξεων του νόμου για τα υπερχρεωμένα νοικοκυριά με βάση τα σημερινά δεδομένα, διασφάλιση μέρους της γεωργικής περιουσίας από την εκποίηση, ώστε να μπορούν οι αγρότες και κτηνοτρόφοι να εξασφαλίσουν τα προς το ζην και διεύρυνση του κύκλου των δικαιούχων του ν.4605/2019 με υποχρέωση των τραπεζών να απαντούν μέσα σε έναν μήνα στις αιτήσεις που πληρούν όλα τα κριτήρια επιλογής. Όσον αφορά στην πρόταση που κατέθεσε το Κίνημα Αλλαγής πριν από δύο μήνες για συγκρότηση διακομματικής επιτροπής από κόμματα και φορείς - μάλιστα είδαμε προχθές και μια ενδιαφέρουσα πρόταση από έναν φορέα, την Ένωση Δικαίου Προστασίας Καταναλωτή - που θα έπρεπε να επεξεργαστεί ένα νέο πτωχευτικό πλαίσιο και τις ρυθμίσεις για την προστασία της πρώτης κατοικίας, όλα τα κόμματα απάντησαν θετικά εκτός από τη Νέα Δημοκρατία. Την ίδια στιγμή η Κυβέρνηση ετοιμάζει έναν νέο Πτωχευτικό Κώδικα με τον οποίον μετατρέπει τους ιδιοκτήτες σε ενοικιαστές, καταργώντας ουσιαστικά την έννοια της προστασίας της πρώτης κατοικίας. Έξι μέρες πριν λήξει η τωρινή προστασία και δεν έχετε φέρει ακόμα ρύθμιση για την παράτασή της. Αντίθετα, μόνο τυχαίο δεν είναι το γεγονός ότι στις 27 Απριλίου ανοίγουν τα ειρηνοδικεία και υποθηκοφυλακεία, με τις τράπεζες να έχουν έτοιμες χιλιάδες διαταγές πληρωμής και να ακολουθούν προσημειώσεις, μέτρα αναγκαστικής εκτέλεσης, κατασχέσεις και πλειστηριασμοί. Και επειδή ακούγεται ότι ετοιμάζεστε για μια ολιγόμηνη παράταση του αποτυχημένου νόμου του ΣΥΡΙΖΑ, του ν.4605, και της πλατφόρμας στην οποία έγινε δεκτό μόλις το 1% των αιτήσεων και ρυθμίστηκαν 19 εκατομμύρια ευρώ δανείων από τα 90 δισεκατομμύρια ευρώ μη εξυπηρετούμενα δάνεια, νομίζω ότι αυτό δεν είναι η λύση. Και το ξέρετε πολύ καλά, κύριε Υπουργέ, για αυτό και στις 4 Μαρτίου απευθύνατε επιστολή και στις τράπεζες και στις εταιρείες διαχείρισης απαιτήσεων να σας πουν για ποιον λόγο δεν γίνονται ρυθμίσεις. Όμως, αλήθεια, σας απάντησαν ποτέ για ποιον λόγο δεν κάνουν ρυθμίσεις; Μένει να αποδειχθεί. Η τρίτη τροπολογία που καταθέτουμε αφορά στην έμπρακτη αναγνώριση της προσφοράς όλων όσοι δίνουν τη μάχη στην πρώτη γραμμή για την αντιμετώπιση της πανδημίας. Και η έμπρακτη αναγνώριση, κύριοι Υπουργοί, δεν θα φανεί στο χειροκρότημα, όπως λέει το τραγούδι, αλλά με την υπαγωγή στα βαρέα και ανθυγιεινά επαγγέλματα των εργαζομένων του ΕΣΥ, του ΕΚΑΒ, των προνοιακών δομών, των κοινωνικών δομών της αυτοδιοίκησης, του «Βοήθεια στο Σπίτι», των κέντρων ημερήσιας φροντίδας, των εργαζομένων στην καθαριότητα των δήμων. Και, βεβαίως, θα αποδειχθεί με τη χορήγηση μηνιαίου επιδόματος έκτακτων συνθηκών στους ανθρώπους που μάχονται στην πρώτη γραμμή, όλους όσοι προανέφερα και τους ένστολους για όσο κρατήσει η πανδημία. Συμφωνούμε, βεβαίως, με τις διατάξεις του άρθρου 4 για την επιβράβευση των εργαζομένων στις δομές υγείας και την πολιτική προστασία με την καταβολή μισού μισθού. Συμφωνούμε και με το άρθρο 5 του παρόντος νομοσχεδίου που εντάσσει στην τρίμηνη αναστολή δόσεων όλους όσοι εξυπηρετούν τις ρυθμίσεις βάσει του νόμου για τα υπερχρεωμένα νοικοκυριά, κάτι που το είχαμε ζητήσει ήδη με ερώτησή μας από τις 26 Μαρτίου, όπως συμφωνούμε και με την τροπολογία για τη μείωση κατά 40% των μισθώσεων για τη στέγαση φοιτητών, κάτι που επίσης είχαμε ζητήσει με ερώτησή μας την 1η Απριλίου. Είναι θετικό το ότι με το άρθρο 34 διευρύνεται και ο σκοπός και η λειτουργία του Εθνικού Κέντρου Αιμοδοσίας και έτσι δικαιώνεται η θέση του Κινήματος Αλλαγής για ανάγκη αύξησης των τεστ, ειδικά σε υγειονομικούς, αστυνομικούς, λιμενικούς, φιλοξενούμενους σε γηροκομεία και δομές ατόμων με αναπηρία. Και, βεβαίως, συμφωνούμε με τις ευέλικτες διαδικασίες προσλήψεων στο Εθνικό Σύστημα Υγείας, αλλά θα πρέπει να υπάρχει και πρόβλεψη για άμεση κάλυψη των κενών θέσεων αλλά, κύριε Υπουργέ, και έλεγχος του ιδιωτικού τομέα της υγείας για την τήρηση των πρωτοκόλλων πρόληψης και διαχείρισης του κορωνοϊού. Και το λέω με βάση και τα χθεσινά συμβάντα. Συμφωνούμε με την ανάγκη στήριξης των μέσων μαζικής ενημέρωσης για την ορθή και αξιόπιστη πληροφόρηση των πολιτών, αλλά αυτή θα πρέπει να γίνει με συγκεκριμένα κριτήρια, να αφορά αναλογικά και τα περιφερειακά κανάλια και σταθμούς και, βεβαίως, να διασφαλίζεται ο πλουραλισμός των απόψεων από όλα τα πολιτικά κόμματα. Κυρίες και κύριοι συνάδελφοι, με τις προτάσεις που καταθέτουμε και υιοθετούνται, αλλά και τις βελτιώσεις που προτείναμε και στην επιτροπή και σήμερα στην Ολομέλεια έχουμε τριπλό στόχο: τα μέτρα να αφορούν στο σύνολο των πολιτών ώστε πραγματικά να μην αισθανθεί κανείς μόνος του στην κρίση, τα μέτρα να κατανέμονται με κοινωνική δικαιοσύνη και, βεβαίως, τα μέτρα να παρέχονται με βάση τις δυνατότητες της χώρας. Και αυτές οι δυνατότητες περιμένουμε να ενισχυθούν, αν η Ευρωπαϊκή Ένωση αποφασίσει να λάβει αποφάσεις που να ανταποκρίνονται στο ύψος των περιστάσεων. Δεν το έχουμε δει ακόμα παρά και τις χθεσινές αυστηρές συστάσεις της Ευρωπαϊκής Κεντρικής Τράπεζας. Αυτό που έχει ενδιαφέρον, βέβαια, είναι ότι η αρχική πρόθεση της Κυβέρνησης για έκδοση ευρωομολόγου εγκαταλείφθηκε νωρίς και εξελίχθηκε σε στήριξη του Ταμείου Ανάκαμψης, ζητώντας άμεσες ενισχύσεις. Δεν ξέρω αν πίσω από αυτές τις αναδιπλώσεις προετοιμάζετε το έδαφος για προσφυγή στον Ευρωπαϊκό Μηχανισμό Στήριξης και πιθανόν ένα νέο μνημόνιο.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. [[ΑΛΛΑΓΗ ΣΕΛΙΔΑΣ]] [[Να μπουν οι σελ. 47-73]] Κυρίες και κύριοι συνάδελφοι, εμείς δεν είμαστε από αυτούς που θεωρούν ότι οι κρίσεις αντιμετωπίζονται αποτελεσματικά με περισσότερο αυταρχικό τρόπο διακυβέρνησης. Αντίθετα, θεωρούμε ότι χρειάζεται δημοκρατικός έλεγχος, περισσότερη διαφάνεια, μεγαλύτερη συλλογικότητα, εντονότερη αλληλεγγύη και πάνω από όλα, χρειάζεται εθνικό σχέδιο, ώστε να αξιοποιήσουμε ως χώρα τις ευκαιρίες που κρύβει αυτή η κρίση. Με γνώμονα το συμφέρον της χώρας και των πολιτών εμείς θα επιμείνουμε σε αυτές τις αρχές. Και σε αυτόν τον δρόμο σκοπεύουμε αταλάντευτα να συνεχίσουμε. Σας ευχαριστώ πολύ.
Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα για οκτώ λεπτά.
Ευχαριστώ, κύριε Πρόεδρε. Όλες αυτές τις μέρες η Κυβέρνηση προσπάθησε να αποκρύψει πίσω από την αποθέωση της ατομικής ευθύνης τις μεγάλες κρατικές ελλείψεις, καθώς και το γεγονός ότι τα μεγάλα θύματα της πανδημίας παραμένουν οι εργαζόμενοι. Παρά τις προσπάθειες να παρουσιάσει ότι δήθεν όλοι θα μοιραστούμε με δίκαιο τρόπο τα βάρη της κρίσης - όσο δίκαια μοιράστηκαν τα βάρη και τα προηγούμενα χρόνια της κρίσης - και ότι δήθεν έγιναν σε δύο μήνες όσα για χρόνια ολόκληρα δεν είχαν γίνει για τη στήριξη της δημόσιας υγείας, η πραγματικότητα είναι αμείλικτη και δείχνει μια εντελώς διαφορετική εικόνα. Διότι η στήριξη της δημόσιας υγείας δεν γίνεται παρά με ένα επαρκές και θωρακισμένο σύστημα, με όλα τα απαραίτητα μέσα και προσωπικό - μόνιμα όχι έκτακτα και με μπαλώματα - που να μπορεί να διαχειριστεί και αυτή την έκτακτη κατάσταση και όχι, βέβαια, σε βάρος των χρονίων ή άλλων εκτάκτων ασθενών που σήμερα περιμένουν υπομονετικά στο σπίτι για να νοσηλευθούν. Ακόμα περισσότερο παραμένει και διογκώνεται η ανασφάλεια, η πλήρης αποσάθρωση των εργασιακών σχέσεων και η ανεργία, που δείχνουν για ποιον γράφετε τον λογαριασμό και αυτής της κρίσης. Αυτόν τον προσανατολισμό έχουν όλα τα μέχρι τώρα μέτρα της Κυβέρνησης. Η μερίδα του λέοντος των ενισχύσεων δίνεται στις μεγάλες καπιταλιστικές επιχειρήσεις, τόσο με ζεστό χρήμα και διευκολύνσεις όσο και με μέτρα που έχουν στραμμένο το βλέμμα στην επόμενη μέρα. Διότι εκτός από τις εκατό χιλιάδες περίπου απολύσεις του διαστήματος αυτού που αποδεχθήκατε σαν παράπλευρη απώλεια, τους χιλιάδες εποχικούς εργαζόμενους που παραμένουν στην αβεβαιότητα, χωρίς ουσιαστική στήριξη, η πανδημία εξελίχθηκε σε πρώτης τάξεως ευκαιρία για να νομιμοποιήσετε πάγιες απαιτήσεις της εργοδοσίας για περαιτέρω ελαστικοποίηση των εργασιακών σχέσεων, εκ περιτροπής εργασία, τα ωράρια - λάστιχα που διευρύνθηκαν και με την τηλεργασία. Και όλα αυτά βαπτίστηκαν διά στόματος του Πρωθυπουργού ως πυροδότες διαρκών μεταρρυθμίσεων, επιβεβαιώνοντας τις ανησυχίες των εργαζομένων ότι για άλλη μια φορά δεν σκοπεύετε να ανακαλέσετε αυτά τα έκτακτα μέτρα, πάντα στο όνομα της επιβίωσης των επιχειρήσεων. Βέβαια, δεν γίνεται ούτε λόγος για την επιβίωση των εργαζομένων. Σε αυτή τη δήθεν δίκαιη κατανομή των βαρών εντάξατε και την απαράδεκτη μετάθεση του χρόνου καταβολής του δώρου Πάσχα των εργαζομένων για το καλοκαίρι. Με τα δεδουλευμένα των εργαζομένων κάνετε κιμπαριλίκια στα αφεντικά. Είναι, λοιπόν, τόσα τα επιτεύγματα του Υπουργού Εργασίας που δεν μας ξάφνιασε και τόσο το νέο επεισόδιο με τα voucher για γέλια και για κλάματα για τους επιστήμονες. Εξάλλου, δεν είστε οι πρώτοι που εκμεταλλεύεστε την ανέχεια των εργαζομένων για να μοιράσετε ζεστό χρήμα στους μεγαλοεπιχειρηματίες της ιδιωτικής εκπαίδευσης, ούτε είναι βέβαια καινούργιο ότι η εμπορευματοποίηση της εκπαίδευσης γεννάει πολλαπλές εκπτώσεις στο όνομα του κέρδους. Όμως, αυτό που τελικά εντυπωσιάζει είναι το θράσος της Κυβέρνησης να συνεχίζει τον εμπαιγμό προς τους αυτοαπασχολούμενους επιστήμονες, που ακόμα και τώρα δεν τους δίνετε ολόκληρο το έκτακτο βοήθημα, αλλά τους λέτε «πάρτε τα 600 ευρώ», λες και τους κάνετε και χάρη. Σε παρόμοια μοίρα βρίσκονται και οι μικρομεσαίοι αγρότες και οι μικροί αλιείς, αυτοί που τους αφήσατε παντελώς απροστάτευτους, όπως βέβαια και πολλούς άλλους κλάδους που ενώ φαινομενικά δεν εντάσσονται σ' αυτούς για τους οποίους επιβάλλονται οι περιορισμοί της δραστηριότητάς τους, μαστίζονται όμως από τη γενικευμένη αναδουλειά. Από αυτή την άποψη, θεωρούμε ότι τα οριζόντια μέτρα που ανακοινώνετε με βάση τους κλάδους δραστηριότητας δεν δίνουν ουσιαστική στήριξη σ' αυτούς που πραγματικά το έχουν ανάγκη. Για παράδειγμα, μία σειρά από μέτρα αναστολής οικονομικών υποχρεώσεων για ένα τετράμηνο για τους μικρούς επαγγελματίες, που με το ζόρι βγάζουν τα έξοδα τον μήνα, πώς θα τους επιτρέψουν να τα πληρώσουν τους επόμενους μήνες μαζί με τις νέες τρέχουσες δόσεις σε εφορία, ασφαλιστικά ταμεία και τράπεζες; Επίσης, η πρόβλεψη για έκπτωση 25% στις οφειλές προς την εφορία, που αφορά μόνο όσους έχουν τη δυνατότητα να τις καταβάλουν εμπρόθεσμα, εκ των πραγμάτων αποκλείει όλους αυτούς που βρέθηκαν ξαφνικά χωρίς εισόδημα. Τέτοιου είδους μέτρα έπρεπε να ξεκινούν πρώτα από τις μικροεπιχειρήσεις και τους αυτοαπασχολούμενους με προτεραιότητα αυτούς που έχουν εισόδημα κάτω των 12.000 ευρώ και να συνδυάζεται, βέβαια, με μέτρα που θα διαμορφώνουν και ορισμένες προϋποθέσεις επιβίωσης για το αμέσως επόμενο διάστημα. Τέτοια μέτρα είναι, για παράδειγμα, το να απαλλαγούν από την καταβολή εισφορών για την ατομική τους ασφάλιση για το διάστημα από τον Φλεβάρη μέχρι τον Μάη και όχι απλά αυτές να ανασταλούν για το επόμενο διάστημα, χωρίς απώλεια των συνταξιοδοτικών τους δικαιωμάτων, η επαναφορά του αφορολογήτου ορίου στα 12.000 ευρώ με προσαύξηση 3.000 ευρώ για κάθε παιδί, η μη καταβολή του τέλους επιτηδεύματος και του ΕΝΦΙΑ τουλάχιστον για τα έτη 2019 και 2020 με προοπτική την οριστική τους κατάργηση. Να θυμίσουμε ότι και αυτό ήταν ένα από τα έκτακτα μέτρα που έμειναν για πάντα. Τουλάχιστον ως το τέλος του χρόνου θα πρέπει να ανασταλούν προς το δημόσιο, τις τράπεζες και τις ΔΕΚΟ όλοι οι πλειστηριασμοί και οι κατασχέσεις και κάθε είδους μέτρο αναγκαστικής είσπραξης, οι διακοπές ηλεκτρικού ρεύματος και νερού. Ενώ έχετε αφήσει εντελώς απροστάτευτη την πρώτη λαϊκή κατοικία, σπεύδετε να ανοίξετε τα δικαστήρια για να ξεκινήσουν οι προσημειώσεις. Έλεος πραγματικά! Η Κυβέρνηση δείχνει μεγάλη απροθυμία να υλοποιήσει αυτά τα μέτρα προστασίας, τα οποία επανειλημμένα έχει προτείνει το ΚΚΕ. Βέβαια, η απροθυμία σας δεν ήταν η ίδια σε ό,τι αφορά την προκλητική απαλλαγή των καναλαρχών από την ήδη μειωμένη ετήσια προσφορά τους και μάλιστα αφού έχει προηγηθεί το δώρο των 11 εκατομμυρίων ευρώ που τους δώσατε με προηγούμενη πράξη νομοθετικού περιεχομένου, για να μας υπενθυμίζουν πολύ σχολαστικά την ατομική μας ευθύνη. Τέτοια δώρα, όμως, κάνετε και στους εφοπλιστές, τους οποίους ενισχύσατε κατ' αρχάς με 15 εκατομμύρια ζεστό χρήμα, χώρια από τα 130 εκατομμύρια της σταθερής επιδότησης, τα 150 εκατομμύρια από το μεταφορικό ισοδύναμο, αλλά και άλλες πάγιες διευκολύνσεις, ενώ τα δώρα θα συνεχιστούν κατά βούληση με τις απευθείας αναθέσεις δρομολογίων που προβλέπονται στην πράξη νομοθετικού περιεχομένου. Ακόμα και στα λιμενικά τους τέλη προβλέψατε έκπτωση, λες και πλήρωναν πολλά μέχρι τώρα. Και παρά το τόσο χρήμα που έβαλαν στην τσέπη, αυτό δεν έφτασε για να πάρουν έστω τα στοιχειώδη μέτρα προστασίας για την υγεία των εργαζομένων και των επιβατών, όπως φάνηκε και από τις επανειλημμένες καταγγελίες των ναυτεργατών, με πιο χαρακτηριστική την περίπτωση του πλοίου «ΒΕΝΙΖΕΛΟΣ». Αντίθετα, τα μέτρα που προτείνετε για την προστασία της ναυτικής εργασίας δεν καλύπτουν μεγάλη μερίδα των ναυτεργατών σε μια περίοδο όπου θεριεύουν οι απολύσεις και η ανασφάλεια λόγω και της παράτασης των μειωμένων οργανικών συνθέσεων, όταν είναι ήδη γνωστό ότι χιλιάδες άνεργοι ναυτεργάτες δεν καταγράφονται καν από το κατ' ευφημισμό «Γραφείο Ανεύρεσης Ναυτικής Εργασίας» και όταν από τους καταγεγραμμένους, μόνο στο 20% δίνετε το επίδομα ανεργίας. Πόσους, λοιπόν, θα βοηθήσει αυτή η δίμηνη παράταση; Ανέφερα και στη συζήτηση της επιτροπής μία σειρά από ναυτεργάτες από τα ποντοπόρα πλοία, τους πλοιάρχους και μηχανικούς των σχολών ΑΕΝ και ΚΕΣΕΝ, τους ωρομίσθιους και έκτακτους καθηγητές των σχολών αυτών και άλλους που παραμένουν άνεργοι λόγω των συνθηκών και οι οποίοι αποκλείονται από την έκτακτη ενίσχυση που προβλέπει η πράξη νομοθετικού περιεχομένου. Αντίστοιχα και όσον αφορά τις ρυθμίσεις για τους ΟΤΑ, θα έλεγα ότι είναι πραγματικά εμπαιγμός, σε μια περίοδο που αντικειμενικά υπάρχουν αυξημένες ανάγκες που πρέπει να καλυφθούν, να βαφτίζετε ως ενίσχυση τη δυνατότητα να πάρουν προκαταβολικά το ποσό που δικαιούνται από τους κεντρικά αυτοτελείς πόρους, ενίσχυση που θα πρέπει να επιστρέψουν σε δεκαοκτώ δόσεις, να αφαιρεθούν δηλαδή από τις επόμενες κρατικές ενισχύσεις που ήδη την τελευταία δεκαετία έχουν κατακρεουργηθεί και υπολείπονται κατά πολύ από τις ανάγκες. Εξίσου απαράδεκτη είναι η πρόβλεψη η εκ περιφοράς συνεδρίαση των δημοτικών και περιφερειακών συμβουλίων να μπορεί να γίνει με τη συμμετοχή μόνο των μισών μελών τους. Η αρνητική πείρα που ήδη υπάρχει σε μια σειρά δήμων, που αξιοποιείται ο τρόπος αυτός για να περνάνε με fast track διαδικασίες αποφάσεις για μία σειρά από σοβαρά ζητήματα, όπως είναι η παραχώρηση τμημάτων αιγιαλού και παραλίας σε επιχειρηματίες, επιβεβαιώνει την ανησυχία που έχει εκφραστεί. Το όριο συμμετοχής πρέπει να επανέλθει στα 2/3 των μελών και η εκ περιφοράς συνεδρίαση να προβλέπεται μόνο για τα επείγοντα ζητήματα που αφορούν την έκτακτη κατάσταση. Θέλω να πω δυο λόγια για κάποιες από τις τροπολογίες, γιατί δεν προλαβαίνω να αναφερθώ σε όλα τα ζητήματα. Σε σχέση με τις τροπολογίες για την επέκταση της άδειας ειδικού σκοπού και για τους γονείς με αναπηρία, το θεωρούμε αυτονόητο. Έπρεπε εξαρχής να είχε προβλεφθεί. Είναι κάτι που το είχαμε ζητήσει και συγκεκριμένα με ερώτηση από τις 2 Απριλίου. Όσον αφορά τώρα την τροπολογία για την επέκταση της έκπτωσης του ενοικίου κατά 40% για τους φοιτητές, ήταν απαίτηση των φοιτητών να στηριχθούν. Και είναι λογικό να ζητούν να στηριχθούν όσον αφορά την καταβολή των φοιτητικών ενοικίων. Ωστόσο, η πρόβλεψη της έκπτωσης του 40% και μάλιστα μόνο για τις περιπτώσεις των οικογενειών που ανήκουν στους πληττόμενους ΚΑΔ που έχει ανακοινώσει η Κυβέρνηση, θεωρούμε ότι είναι μέτρο ελλιπές και πίσω από τις πραγματικές ανάγκες. Η πλειοψηφία των φοιτητών που έχει διαφορετικό τόπο καταγωγής και σπουδών αναγκάζεται να πληρώνει νοίκι το οποίο ήταν δυσβάσταχτο και πριν την πανδημία. Δεν μπορεί να περιμένετε ότι και με τα 800 ευρώ, αν τα παίρνουν από το ειδικό βοήθημα, θα καλύψουν οι λαϊκές οικογένειες και τα ενοίκια των παιδιών τους, που μπορεί να είναι και περισσότερα από ένα. Ζητάμε να δοθεί άμεσα στις οικογένειες των φοιτητών στεγαστικό επίδομα 800 ευρώ για κάθε φοιτητική στέγη που να καλύπτει τους μήνες Μάρτιο και Απρίλιο, αλλά και όλο το διάστημα που τα πανεπιστήμια θα παραμείνουν κλειστά και οι φοιτητές έχουν επιστρέψει στα σπίτια τους. Επίσης, ζητάμε να διαγραφούν τα δίδακτρα και τα τέλη σε μεταπτυχιακά και άλλα προγράμματα για το διάστημα που θα ισχύουν τα μέτρα διακοπής της λειτουργίας των ιδρυμάτων, αλλά και να παρθούν όλα τα αναγκαία μέτρα για τη δωρεάν και ασφαλή διαμονή των φοιτητών που βρίσκονται στις εστίες. Άφησα στο τέλος τα μέτρα που αφορούν την ενίσχυση των δημόσιων δομών υγείας, γιατί εκεί είναι πραγματικά φανερή η αποσπασματικότητα με την οποία η Κυβέρνηση αντιμετωπίζει την αδιαπραγμάτευτη ανάγκη του λαού για την προστασία της υγείας και της ζωής του. Ο χρόνος που κερδήθηκε από τη συνέπεια που έδειξε ο λαός στους περιορισμούς και από την αυτοθυσία και την τιτάνια προσπάθεια που καταβάλει όλο το υγειονομικό προσωπικό, θα αποδειχθεί δώρον άδωρον αν μείνετε στα μπαλώματα των τετράμηνων συμβάσεων των επικουρικών γιατρών και τις προσλήψεις με το σταγονόμετρο. Ούτε, βέβαια, με ρυθμίσεις, όπως αυτές που μας φέρατε, για τη δυνατότητα μετατροπής διαφόρων νοσοκομειακών κλινών σε ΜΕΘ για όσο διάστημα διαρκεί η πανδημία και εφόσον χρειαστεί, μπορούν να καλυφθούν οι πραγματικές ανάγκες. Οι καθημερινές λίστες αναμονής των τριάντα έως πενήντα ασθενών για ένα κρεβάτι σε ΜΕΘ πολύ πριν την πανδημία είναι εικόνες της κανονικότητας και όχι εικόνες των έκτακτων συνθηκών. Αυτές είναι που επιβάλλουν τη γενναία ενίσχυση του δημόσιου συστήματος υγείας, αυτού που όλοι σας με τη σειρά βάλατε σε καραντίνα τα προηγούμενα χρόνια. Μιλάμε για την ενίσχυση που με αγωνία ζητούν όλοι οι υγειονομικοί που δίνουν άοπλοι τη μάχη στην πρώτη γραμμή, για να μπορούν να καλύπτουν όλες τις ανάγκες περίθαλψης των ασθενών και όχι μόνο όσες σηκώνει το σύστημα υγείας. Θα ήθελα, τέλος, να πω μία κουβέντα για την τροπολογία του Υπουργείου Αθλητισμού. Δεν διαφωνούμε, ειδικά με το πρώτο άρθρο. Όμως, σε σχέση με το δεύτερο άρθρο, για το ζήτημα της ολοκλήρωσης του πρωταθλήματος, επειδή αφορά κυρίως το θέμα συνωστισμού και τα μέτρα πρόληψης της δημόσιας υγείας, θεωρούμε ότι δεν μπορεί η ευθύνη της επιλογής να ανατίθεται στις ΕΠΟ που δέχονται και διάφορες πιέσεις για την ολοκλήρωση του πρωταθλήματος. Είναι ένα ζήτημα που πρέπει να αποφασιστεί από το Υπουργείο, με βάση βέβαια και τις υποδείξεις των επιστημόνων, για να εξασφαλιστεί ότι δεν θα υπάρξουν προβλήματα στη δημόσια υγεία. Ευχαριστώ.
Ευχαριστούμε κι εμείς. Πριν καλέσω στο Βήμα - αφού ετοιμαστεί, μάλιστα, το Βήμα - τον επόμενο ειδικό αγορητή, τον κ. Βασίλειο Βιλιάρδο από την Ελληνική Λύση, θα ήθελα να κάνω μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση εξεταστικής επιτροπής για τη διερεύνηση των λόγων, των συνθηκών και των διαδικασιών κάτω από τις οποίες υπογράφηκε και κυρώθηκε η Συμφωνία των Πρεσπών, σύμφωνα με τα άρθρα 68 παράγραφος 2 του Συντάγματος και 144 επόμενα του Κανονισμού της Βουλής. Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός. Η προαναφερθείσα πρόταση καταχωρίζεται στα Πρακτικά και έχει ως εξής:
Ορίστε, κύριε Βιλιάρδο, έχετε τον λόγο.
Σας ευχαριστούμε πολύ, κύριε Πρόεδρε, για την ανακοίνωση που κάνατε. Κυρίες και κύριοι συνάδελφοι, κατ' αρχάς θέλουμε να ευχηθούμε σε όλους, εκ μέρους της Ελληνικής Λύσης φυσικά, χρόνια πολλά για το Πάσχα, με υγεία και ευτυχία. Δεν μπορεί, πάντως, παρά να είναι υπερήφανος κανείς για την Ελλάδα τη νύχτα της Ανάστασης, που μετά από δέκα χρόνια βαθιάς ύφεσης και οικονομικής εξαθλίωσης, συνεχίζει να στέκεται στα πόδια της, να διατηρεί την κοινωνική της συνοχή, τα ήθη και τα έθιμά της, τη θρησκεία και την πίστη στην οικογένεια, αμυνόμενη σθεναρά στις επιθέσεις που δέχεται από όλες τις πλευρές. Αυτή είναι η αιτία που οι Έλληνες πάντοτε θα καταφέρνουν θαύματα, όσα εμπόδια και αν τους τοποθετούν στον δρόμο τους, αφού τα πολιτιστικά τους θεμέλια είναι στέρεα έχοντας σμιλευτεί από τη μακραίωνη ιστορία τους, που δεν είναι σε θέση κανείς και τίποτα να τα πριονίσει. Ήταν η πρώτη φορά, βέβαια, που δεν γιορτάσαμε και δεν επισκεφτήκαμε τους δικούς μας, παραμένοντας κλεισμένοι στα σπίτια μας, σεβόμενοι τα μέτρα για την προστασία της δημόσιας υγείας όσο ίσως κανένας άλλος λαός στον πλανήτη. Δυστυχώς, όμως, η Κυβέρνηση δεν σεβάστηκε ούτε την υγεία μας ούτε τη μεγαλύτερη πηγή των εσόδων μας, τον τουρισμό, που παράγει άμεσα και έμμεσα το 21% του ΑΕΠ ή σχεδόν 40 δισεκατομμύρια ευρώ, αποτελώντας μαζί με τη ναυτιλία που μας αποφέρει 17,3 δισεκατομμύρια ευρώ, τους δύο βασικούς πυλώνες της οικονομίας μας. Δεν τα σεβάστηκε, αφού μετέφερε, ενώ εμείς είμαστε κλεισμένοι στα σπίτια μας, παράνομους μετανάστες στο Κρανίδι, χωρίς να λάβει καν τα απαιτούμενα μέτρα, με αποτέλεσμα να υπάρξουν μαζικά κρούσματα που αφ' ενός μεν θέτουν σε κίνδυνο την υγεία των Ελλήνων της περιοχής, αφ' ετέρου δε τον τουρισμό μας, αφού η είδηση δεν θα μείνει, φυσικά, κρυφή στα διεθνή μέσα μαζικής ενημέρωσης. Έτσι, διακινδυνεύουμε τα ανταγωνιστικά πλεονεκτήματα που έχουμε απέναντι στην Ιταλία, στην Ισπανία και στην Τουρκία, επειδή σ' αυτές τις χώρες υπάρχουν πολύ περισσότερα κρούσματα και θάνατοι, παρά το ότι εμείς οι πολίτες κάναμε και κάνουμε ό,τι καλύτερο μπορούμε για να τα διαφυλάξουμε. Ήταν δε, μία μεγάλη ευκαιρία για να καταφέρει η Ελλάδα να μη βυθιστεί στην ύφεση, αφού το καλό νέο είναι πως η ναυτιλία ξεπέρασε το πρόβλημα. Είναι μία ύφεση που δεν πρέπει να συμβεί, επειδή θα συνοδευτεί με μνημόνια που γνωρίζουμε πολύ καλά τι σημαίνουν, πού οδηγούν και ποιος τα πληρώνει. Τα πληρώνουν οι απλοί πολίτες - ο λαός, δηλαδή - και όχι οι Υπουργοί που δεν πήραν τα μέτρα που έπρεπε, όπως δεν πλήρωσε και κανένας πολιτικός μέχρι σήμερα τις ζημίες που προκάλεσε στην πατρίδα μας. Κανένας δεν έχει πληρώσει τίποτα μέχρι σήμερα! Από την άλλη πλευρά, θέλουμε να τονίσουμε ξανά την ανάγκη κατάθεσης ενός νέου έκτακτου προϋπολογισμού, επειδή ο προηγούμενος δεν ισχύει καθόλου ούτε όσον αφορά τα μεγέθη του ούτε βέβαια τις υποθέσεις που έχει λάβει υπ' όψιν το Υπουργείο Οικονομικών, όπως είναι ο ρυθμός ανάπτυξης, οι διεθνείς συνθήκες και όλα τα υπόλοιπα. Τα πάντα έχουν αλλάξει. Επομένως χρειαζόμαστε επειγόντως έναν νέο προϋπολογισμό. Οφείλουμε να γνωρίζουμε πού βαδίζουμε, όπως επίσης πρέπει να αποφύγουμε τετελεσμένα, ενώ με τα μέτρα που λαμβάνονται καθημερινά, έχουμε χάσει πια όλοι τον λογαριασμό. Αρκεί να σημειώσει κανείς ότι πριν από περίπου δεκαπέντε ημέρες ο Υπουργός Οικονομικών ανακοίνωσε δημοσιονομικά μέτρα ύψους 6,8 δισεκατομμυρίων ευρώ ή 3,5% του ΑΕΠ και μεταξύ άλλων την αύξηση των αποθεματικών κατά 5 δισεκατομμύρια ευρώ, χωρίς να απαντήσει από πού θα προέλθουν ή πώς θα χρηματοδοτηθούν, όταν τον ρώτησε εδώ ο Πρόεδρος της Ελληνικής Λύσης. Λίγες ημέρες αργότερα, ο Πρωθυπουργός ανακοίνωσε - προφανώς λαϊκίζοντας - μέτρα 14 δισεκατομμυρίων ευρώ ή 7,5% του ΑΕΠ, χωρίς να αναφέρει πού θα βρεθούν και πώς θα διατεθούν. Έτσι δεν κυβερνάται κράτος. Το τονίζω ξανά: Έτσι κράτος δεν κυβερνάται. Κατά δεύτερο λόγο, θέλουμε να αναφερθούμε στο ότι η Ελλάδα δεν πρέπει να βυθιστεί ξανά στην ύφεση που θα την ανάγκαζε πιθανότατα να υπογράψει ένα επόμενο μνημόνιο, επίσημο μνημόνιο. Εάν, λοιπόν, η Κυβέρνηση σχεδίαζε να προαναγγείλει μία μεγάλη ύφεση 5% έως 10%, για να επιχειρηματολογήσει αργότερα πως τα κατάφερε με μία μικρότερη, όταν γνωρίζει πως ήδη από το τέταρτο τρίμηνο του 2009 υποχωρούσε ο ρυθμός ανάπτυξης στο 1%, από 2,3% το προηγούμενο τρίμηνο, ενώ το ταμειακό έλλειμμα τριπλασιάστηκε το πρώτο τρίμηνο του 2020 σύμφωνα με την Τράπεζα της Ελλάδας, είναι καλύτερα να το ξεχάσει, αφού αυτό που πρέπει να την ενδιαφέρει και να ενδιαφέρει και όλους εμάς είναι η Ελλάδα και όχι οι δικαιολογίες για την αποτυχία της. Το τρίτο είναι η ανάγκη αλλαγής οικονομικού μοντέλου, όπως έχουμε επισημάνει πάρα πολλές φορές, επειδή η χώρα δεν πρέπει να εξαρτάται τόσο πολύ από τον τουρισμό, πόσω μάλλον όταν ο τουρισμός καλύπτει πάνω από το 80% των αναγκών του με εισαγόμενα προϊόντα, ακριβώς επειδή έχουμε εγκαταλείψει τον πρωτογενή τομέα, τη μεταποίηση και τη βιομηχανία που είμαστε υποχρεωμένοι να αναπτύξουμε ξανά. Εάν δεν το κάνουμε, τότε θα συνεχίσουμε να είμαστε μη ανταγωνιστικοί διεθνώς και θα προσπαθούμε να επιβιώσουμε με τη μείωση του μισθολογικού κόστους, μίζερα δηλαδή, με μία αποτυχημένη πολιτική την οποία εφαρμόσαμε τα τελευταία χρόνια κατ' εντολήν της τρόικας με την εσωτερική υποτίμηση, όπως ήταν γνωστή, χωρίς κανένα ουσιαστικό αποτέλεσμα. Συνοψίζοντας, απαιτούνται τρία πράγματα. Πρώτον, απαιτείται ένας νέος έκτακτος προϋπολογισμός, δεύτερον, η αλλαγή του οικονομικού μοντέλου και, τρίτον, η αποφυγή της ύφεσης. Αυτές οι τρεις ενέργειες δεν πρέπει να καθυστερήσουν καθόλου και δεν επιδέχονται κανένα λάθος, αφού διαφορετικά η Ελλάδα - λυπάμαι που το λέω - θα καταστραφεί ολοσχερώς. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Όσον αφορά τη σημερινή πράξη νομοθετικού περιεχομένου, θα αναφερθώ μόνο σε ορισμένα άρθρα της, για τα οποία είμαστε υποχρεωμένοι να την καταψηφίσουμε. Ξεκινώ από το χειρότερο, από το τελευταίο, από το άρθρο 68. Συνεχίζεται η σκανδαλώδης πριμοδότηση των μεγάλων μέσων μαζικής ενημέρωσης, των ιδιοκτητών καναλιών που δεν θα καταβάλουν τη δόση του 2020 για την απόκτηση της άδειας εθνικής εμβέλειας, δεν θα πληρώσουν, δηλαδή, 3,5 εκατομμύρια ευρώ ο καθένας από τους τηλεοπτικούς σταθμούς «ΣΚΑΪ», «MEGA», «ANTENNA», «OPEN», «STAR» και «ALPHA». Συνολικά δεν θα πληρώσουν 21 εκατομμύρια ευρώ συν 50.000 ευρώ που όφειλαν να καταβάλουν στο Εθνικό Συμβούλιο Ραδιοτηλεόρασης. Το πιο αστείο από όλα τα παραπάνω! 50.000 ευρώ! Σχεδόν όλοι αυτοί οι ιδιοκτήτες είναι εφοπλιστές που θησαυρίζουν σήμερα - και πολύ καλά κάνουν - αποθηκεύοντας πετρέλαιο στα τάνκερ τους. Οπότε ασφαλώς δεν χρειάζονται τέτοια ποσά, ενώ υποθέτουμε πως δεν τα ζήτησαν καθόλου. Το άρθρο αυτό είναι το λιγότερο σκανδαλώδες σε μία εποχή που η Ελλάδα χρειάζεται κάθε ευρώ για να τα καταφέρει, αντιμέτωπη με τα δεκάδες προβλήματα που έχουν συσσωρεύσει οι κυβερνήσεις της τα τελευταία δέκα χρόνια, αφήνοντας τα άλυτα. Όσον αφορά στα υπόλοιπα, στο άρθρο 3 είπαμε πως θα έπρεπε να δοθεί προσοχή στον πρωτογενή τομέα, που επιτρέπεται η στήριξή του, σύμφωνα με το άρθρο 22ε΄ της πρόσφατης κοινοτικής οδηγίας από τις 19 Μαρτίου του 2020. Θα την καταθέσουμε στα Πρακτικά. Εμείς ως Ελληνική Λύση έχουμε προτείνει 1 δισεκατομμύριο ευρώ για επιδοτήσεις, όπως για επενδύσεις σε θερμοκήπια ή δικτυοκήπια για σπόρους κ.λπ., καθώς επίσης μείωση του ΦΠΑ στα είδη βασικής διατροφής στο μισό. Έτσι θα περιοριστούν και οι αυξήσεις τιμών στα τρόφιμα που διαπιστώνονται ήδη και ειδικά εάν άλλες χώρες απαγορεύσουν τις εξαγωγές. Εάν δεν στηριχτούν οι αγρότες με κριτήριο τις ποσότητες που παρήγαγαν προηγουμένως, η Ελλάδα θα πεινάσει από το φθινόπωρο - το λέω κυριολεκτώντας - ενώ οι τιμές θα φτάσουν στα ύψη, αφού προηγηθεί η πτώση τους τους επόμενους μήνες λόγω της μειωμένης ζήτησης εξαιτίας της υποχώρησης του τουρισμού. Το τονίζουμε ξανά: Η Ελλάδα θα πεινάσει αν δεν ληφθούν τα κατάλληλα μέτρα. Είπαμε από την αρχή πως είναι αδιανόητο να δίνονται σχεδόν 200 εκατομμύρια ευρώ στα voucher, ακόμη κι αν δεν ήταν ένα θηριώδες σκάνδαλο όπως αποδείχθηκε, ενώ στον πρωτογενή τομέα μόλις 150 εκατομμύρια ευρώ. Στο άρθρο 5 είναι μεν θετική η αναστολή των προθεσμιών καταβολής δόσεων, καθώς επίσης της επιμήκυνσης της προστασίας της πρώτης κατοικίας. Το πρόβλημα, όμως, πρέπει να λυθεί ριζικά, όπως έχουμε προτείνει πολλές φορές, σύμφωνα με το μοντέλο των Ηνωμένων Πολιτειών του 1933. Το κόστος για το κράτος θα είναι ελάχιστο και θα σώσουν σχεδόν όλοι οι Έλληνες την πρώτη κατοικία τους. Θα τη σώσουν. Δεν θα αναβληθεί, δηλαδή, απλά η απώλειά της. Στο άρθρο 7 θεωρούμε πως οι εισπρακτικές θα πρέπει να σταματήσουν τις δραστηριότητές τους για ένα εύλογο χρονικό διάστημα. Το άρθρο 40 αφορά συμβάσεις με ανάθεση, με τις οποίες ασφαλώς δεν συμφωνούμε. Εκτός αυτού, δεν γνωρίζουμε τι ειδικές συνθήκες θα υπάρξουν. Για παράδειγμα, θα ακολουθήσει η ηλεκτρονική παρακολούθηση των θυμάτων με βραχιολάκι, με τσιπάκι, όπως στο Χονγκ Κονγκ; Είναι δυνατόν; Στο σημείο αυτό θα θέλαμε να τονίσουμε πως είμαστε γενικά εναντίον τέτοιων ενεργειών. Επίσης είμαστε εναντίον της υποχρεωτικότητας των εμβολίων, όπως έχουμε δεκάδες φορές αναφέρει τόσο εγώ, όσο και ο κ. Βελόπουλος, ο Πρόεδρος της Ελληνικής Λύσης, όπως και οι άλλοι Βουλευτές Ελληνικής Λύσης σε πολλά άρθρα και ομιλίες μας. Θεωρούμε εντελώς απαράδεκτο να είναι υποχρεωτικός ο εμβολιασμός. Φυσικά είμαστε κάθετα αντίθετοι. Κανένας λογικός άνθρωπος στον πλανήτη δεν θα ήθελε κάτι τέτοιο. Οπότε προφανώς δεν ψηφίσαμε ποτέ ένα τέτοιο άρθρο. Το επαναλαμβάνω: Δεν ψηφίσαμε ποτέ ένα τέτοιο άρθρο. Στο άρθρο 44 διαπιστώνουμε ένα όργιο παράκαμψης των Οργανισμών Τοπικής Αυτοδιοίκησης με προγράμματα που θα σχεδιάζει το Υπουργείο Εσωτερικών για την αντιμετώπιση του κορωνοϊού, για ψηφιακή σύγκλιση, για ανάπτυξη κ.λπ., με δάνεια που θα παίρνουν οι δήμοι. Μας προβληματίζουν ιδιαίτερα όλα αυτά επειδή δεν ξέρουμε σε τι οικονομικά προβλήματα θα οδηγήσουν τους δήμους, αφού η κεντρική διοίκηση αποφασίζει δήθεν για έργα ανάπτυξης που αντανακλούν τις δικές της προτεραιότητες. Τέλος, με το άρθρο 52 αναστέλλονται κατά τη διάρκεια της πανδημίας του κορωνοϊού οι πληρωμές στους ερευνητές. Αυτό δεν είναι σωστό, αφού η έρευνα δεν πρέπει να σταματήσει ποτέ, ενώ μπορεί να γίνεται εξ αποστάσεως. Η συγκεκριμένη απασχόληση κρατάει κάποιους πτυχιούχους στην Ελλάδα οι οποίοι δεν πρέπει να την εγκαταλείψουν αδυνατώντας να επιβιώσουν. Αρκετά παιδιά μας διώξαμε στο εξωτερικό και πληρώνουν τα δικά μας λάθη. Πρέπει να σταματήσει επιτέλους αυτό το έγκλημα. Δεν πρέπει να εφαρμοστεί ποτέ αυτό το άρθρο. Γι' αυτόν τον λόγο έχουμε παρακαλέσει ειδικά τα άρθρα 43 έως 46 να αποσυρθούν τελείως από το νομοσχέδιο. Ευχαριστούμε πολύ.
Τον λόγο έχει η ειδική αγορήτρια του ΜέΡΑ η κ. Φωτεινή Μπακαδήμα.
Σας ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πέμπτη κατά σειρά πράξη νομοθετικού περιεχομένου, με την οποία προσπαθεί η Κυβέρνηση να νομοθετήσει μέτρα για τη στήριξη της οικονομίας, των εργαζομένων και του παραγωγικού ιστού της χώρας μας. Απαρτίζεται από δεκατρία μέρη που αγγίζουν αρμοδιότητες διαφορετικών Υπουργείων. Ενδεικτικά να αναφέρω τα Υπουργεία Οικονομικών, Εργασίας, Ανάπτυξης, Υγείας, Παιδείας, Ψηφιακής Διακυβέρνησης, Μετανάστευσης και Ασύλου και πολλά άλλα. Ας ξεκινήσω, λοιπόν, με τις διατάξεις που αφορούν το Υπουργείο Εργασίας. Ας δούμε λίγο πιο αναλυτικά τι περιλαμβάνουν αυτές. Έκπτωση 25% για ασφαλιστικές εισφορές που θα καταβληθούν εμπρόθεσμα για τους μήνες Φεβρουάριο και Μάρτιο, στο μοτίβο της έκπτωσης που προβλέπεται για τον ΦΠΑ στο πρώτο μέρος της παρούσης. Κινείται στη σωστή γραμμή. Παρ' όλα αυτά, όπως έχουμε δηλώσει επανειλημμένα, θα έπρεπε για τους μήνες της υγειονομικής κρίσης να εφαρμοστεί τόσο διαγραφή του ΦΠΑ όσο και των ασφαλιστικών εισφορών. Παράλληλα δίνεται η δυνατότητα στις επιχειρήσεις να καταβάλουν το δώρο του Πάσχα στους εργαζομένους έως και το τέλος Ιουνίου του τρέχοντος. Συμφωνώ ότι δεν θα χαθεί, συμφωνώ με αυτό που είπε ο κ. Μαρκόπουλος στη δική του τοποθέτηση. Παρ' όλα αυτά δεν μπορούμε να παραβλέψουμε ότι στηρίζονται μεν οι επιχειρήσεις, καθώς τους δίνεται η δυνατότητα να πληρώσουν λίγο αργότερα το δώρο του Πάσχα, όμως λόγω των συνθηκών μοιάζει η Νέα Δημοκρατία να μη σκέφτεται τους εργαζομένους, οι οποίοι χρειάζονταν το δώρο του Πάσχα για να συμπληρώσουν τις ήδη μειωμένες λόγω των συνθηκών αμοιβές τους είτε εξαιτίας της αναστολής λειτουργίας της επιχείρησης όπου εργάζονται ή της εκ περιτροπής εργασίας και της μείωσης των αμοιβών στο 50%. Καταβολή αντιμισθίας ωρομίσθιων εκπαιδευτικών ΟΑΕΔ, επίδομα πρακτικής εργασίας άσκησης ΕΠΑΣ και ΙΕΚ, ΟΑΕΔ και επιδόματα σε καταρτιζόμενα ΑΜΕΑ. Θετικά μέτρα. Παρ' όλα αυτά παραμένουν εκτός πρόβλεψης ενίσχυσης πολλές κατηγορίες εργαζομένων. Χαρακτηριστικό παράδειγμα η κατηγορία εκείνων που απασχολούνται σε δύο εργασίες, μία κυρία στην οποία εργάζονται ως μισθωτοί και μία δευτερεύουσα ως ωρομίσθιοι σε ΙΕΚ και οι οποίοι εργαζόμενοι, παρ' ότι έχει ανασταλεί η σύμβασή τους στην κυρία εργασία, δεν μπορούν να λάβουν καμμία ενίσχυση, καθώς συνεχίζουν να φαίνονται ως ωρομίσθιοι στη δεύτερη, παρ' ότι λόγω των μέτρων ουσιαστικά δεν προσφέρουν τις υπηρεσίες τους. Εξάλλου για το συγκεκριμένο θέμα έχω ήδη καταθέσει ερώτηση στο πλαίσιο του κοινοβουλευτικού ελέγχου και αναμένω με πραγματικό ενδιαφέρον την απάντηση του Υπουργείου. Παράταση της τακτικής επιδότησης της ανεργίας, του επιδόματος μακροχρονίως ανέργων και του βοηθήματος ανεργίας για δύο μήνες από την ημερομηνία λήξης τους, συμπληρώνοντας ουσιαστικά την προηγούμενη ΠΝΠ. Αν και θετικό μέτρο, παραμένει χωρίς καμμία απολύτως στήριξη η πλειοψηφία των μακροχρόνια ανέργων, ειδικά εκείνοι που έχουν παραμείνει χωρίς δουλειά πάνω από είκοσι τέσσερις μήνες. Δυστυχώς, χαρακτηριστικό της έλλειψης διάθεσης από πλευράς της Νέας Δημοκρατίας να τους βοηθήσει είναι και πρόσφατο σχόλιο κορυφαίου Υπουργού της Κυβέρνησης, ο οποίος, ούτε λίγο ούτε πολύ, τους κατηγόρησε για φοροδιαφυγή και «μαύρη» εργασία, θεωρώντας πως κάποιος άνεργος για τριάντα, σαράντα ή πενήντα μήνες δεν μπορεί να επιβιώσει παρά μόνο αν παρανομεί. Προφανώς του διέφυγε ότι μπορεί να έχει οικογένεια που τον συντηρεί, μπορεί να έχει παιδιά που τον βοηθούν, αλλά τώρα και εκείνα δεν θα μπορούν να συνδράμουν. Μέρος Τέταρτο και θέματα αρμοδιότητας του Υπουργείου Υγείας: Σύσταση Τριμελούς Επιτροπής Ελέγχου Υλοποίησης Χρηματικών Δανείων Ειδικού Λογαριασμού κορωνοϊού COVID -19 με απόφαση του Υπουργείου Υγείας. Μας εκπλήσσει ότι τα μέλη της επιτροπής, μιας τόσο απαραίτητης επιτροπής για την περίοδο που περνάμε, θα αμειφθούν για τις υπηρεσίες τους. Μας προκαλεί πραγματικά μεγάλη έκπληξη και αναμένουμε με εξαιρετικό ενδιαφέρον την απόφαση για τη σύστασή της όσο και την ΚΥΑ για την αποζημίωσή τους, που θα επιβαρύνει έναν ήδη μειωμένο για φέτος προϋπολογισμό του Υπουργείου Υγείας. Έτσι, αντί να δίνονται χρήματα, να εγκρίνονται κονδύλια για την κάλυψη των πραγματικών αναγκών του τομέα υγείας, θα δίνονται σαν αποζημίωση για τα έξι - τρία βασικά και τρία αναπληρωματικά - μέλη της εν λόγω επιτροπής, τα οποία, κατά τα ειωθότα, θα είναι πρόσωπα εγνωσμένου κύρους, με εμπειρία στους τομείς οικονομίας και προμηθειών. Με την αλλαγή χρήσης κλινών σε κλινικές ΜΕΘ συμφωνούμε απόλυτα, όπως και με την επίταξη σκαφών για τη μεταφορά ασθενών. Πρόσληψη ιατρικού προσωπικού άνευ ειδικότητας και επικουρικού με τετράμηνη σύμβαση: Συνεχίζουμε να θεωρούμε και να δηλώνουμε με κάθε ευκαιρία πως η υποστελέχωση των νοσοκομείων και των δομών υγείας δεν είναι δυνατόν να συνεχίσει να αντιμετωπίζεται με ημίμετρα παρά μόνο με προσλήψεις μόνιμου προσωπικού τώρα. Το Πέμπτο Μέρος, που αφορά στο Υπουργείο Ψηφιακής Διακυβέρνησης, διαβάζοντάς το, μας γεννήθηκε μια εύλογη απορία: Γιατί σε μια ΠΝΠ που αφορά στην πανδημία έρχεται μια διάταξη για προσωπικό των κλάδων και ειδικοτήτων ΠΕ και ΔΕ Μεταφραστών και Διερμηνέων του ΥΠΕΞ, οι οποίοι θα μεταφερθούν, καταλαμβάνοντας προσωποπαγείς θέσεις στο Υπουργείο Ψηφιακής Διακυβέρνησης. Θα θέλαμε να λάβουμε διευκρινίσεις επί του θέματος και κυρίως, αναφορικά με το τι καθιστά επιτακτική την ανάγκη να γίνει σήμερα αυτή η μεταφορά. Επόμενο μέρος και άρθρα αρμοδιότητας των Υπουργείων Εσωτερικών, Μετανάστευσης και Ασύλου και Προστασίας του Πολίτη. Άρθρο για τη λειτουργία των ΟΤΑ, σύμφωνα με το οποίο η διά περιφοράς σύγκληση των δημοτικών και περιφερειακών συμβουλίων θα μπορεί να γίνεται με τα μισά μέλη αντί για τα 2/3 που ισχύει σήμερα. Παρ' όλα αυτά, έχουν τη δυνατότητα να το κάνουν με τηλεδιάσκεψη. Ως εκ τούτου, διερωτόμαστε γιατί μειώνεται η αναγκαία συμμετοχή. Παράλληλα, με απόφαση του δημάρχου είναι δυνατόν να καθιερώνονται εξαιρέσεις από την εφαρμογή πενθήμερης εργασίας κατά υπηρεσία, κλάδο και αριθμό υπαλλήλων, ουσιαστικά και πρακτικά καταργώντας την αργία του Σαββατοκύριακου. Ελπίζουμε να είναι ένα πρόσκαιρο μέτρο και να μην επεκταθεί η ισχύς του μετά την άρση των περιορισμών. Παρακάτω, προβλέπεται η αντικατάσταση του άρθρου 69 του ν.4509/2017 αναφορικά με τα ειδικά αναπτυξιακά προγράμματα των ΟΤΑ Α΄ και Β΄ βαθμού, πρόβλεψη που αλλάζει τον σκοπό των αναπτυξιακών προγραμμάτων, ανοίγοντας έτσι τη βεντάλια εφαρμογής, ώστε να απηχούν την κρατούσα κοινωνικοοικονομική συγκυρία, συστήνοντας ταυτόχρονα δύο χρηματοδοτικά εργαλεία. Το πρώτο είναι η σύναψη δανείων μεταξύ των δικαιούχων ΟΤΑ, Συνδέσμου ή νομικού προσώπου με το Ταμείο Παρακαταθηκών και Δανείων και το δεύτερο είναι η άμεση χρηματοδότηση σε έκτακτες και κατεπείγουσες περιπτώσεις από το Υπουργείο Εσωτερικών, κατόπιν απόφασης επιχορήγησης και μετά από σύναψη δανειακής σύμβασης του Υπουργείου Εσωτερικών με το Ταμείο Παρακαταθηκών και Δανείων, με τη χρηματοδότηση να παρέχεται μόνο έπειτα από σχετική απόφαση, χωρίς να απαιτείται καμμία επίσημη πρόσκληση, αρκεί να υπάρχει προϋπόθεση έκτακτης ανάγκης. Δυστυχώς, κυρίες και κύριοι συνάδελφοι, η συγκεκριμένη πρόβλεψη μας θυμίζει έντονα τα 11 δισεκατομμύρια που δόθηκαν σε καναλάρχες και μέσα μαζικής ενημέρωσης, αλλά και όλα τα παρελκόμενα του προγράμματος τηλεκατάρτισης και του διαμοιρασμού της χρηματοδότησης για αυτό σε επτά επιχειρήσεις. Φοβόμαστε πως για ακόμη μια φορά θα έχουμε διαμοιρασμό κονδυλίων σε «ημετέρους». Άρθρο 46 και επείγοντα ζητήματα ανθρώπινου δυναμικού στον δημόσιο τομέα. Είναι άρθρο που παρέχει τη δυνατότητα στους υποψήφιους πρόσληψης ορισμένου χρόνου να στείλουν τα δικαιολογητικά είτε ηλεκτρονικά, είτε αν προσληφθούν, να τα υποβάλουν σε μεταγενέστερο χρόνο. Εύλογο λόγω των έκτακτων συνθηκών. Παρ' όλα αυτά, μένει να δούμε αν μετατραπεί σε μια δυνατότητα προσλήψεων με ανύπαρκτα ή μη επαρκή προσόντα, αρκεί να έχει δοθεί μια υπεύθυνη δήλωση. Άδεια ειδικού σκοπού υπαλλήλων καταστημάτων κράτησης. Σύμφωνα με τα οριζόμενα, η Γενική Γραμματέας Αντιεγκληματικής Πολιτικής θα μπορεί να επανεξετάσει και να ανακαλέσει άδειες ειδικού σκοπού που έχουν δοθεί σε υπαλλήλους από τους κατά τόπους προϊσταμένους. Παρ' ότι η υποστελέχωση των δομών είναι ένα πάγιο πρόβλημα, μας βρίσκει αντίθετους η παροχή αυτής της δυνατότητας στη Γενική Γραμματέα, καθώς πρόκειται για άδειες ενός ιδιαίτερου σκοπού και έρχεται σε πλήρη αντίθεση με όλα όσα έχουν οριστεί σε προηγούμενες πράξεις νομοθετικού περιεχομένου, στερώντας ουσιαστικά στους εργαζόμενους αυτούς ένα σημαντικό δικαίωμα. Την ίδια στιγμή θα θέλαμε να ενημερωθούμε για το ποιες πρωτοβουλίες και ποια μέτρα πρόληψης για τη διασπορά του κορωνοϊού στα καταστήματα κράτησης έχουν ληφθεί, δεδομένων των ελλείψεων τόσο σε υλικοτεχνικό εξοπλισμό όσο και σε ανθρώπινο δυναμικό. Απόλυτα λογική η διάταξη για τη νοσοκομειακή και ιατροφαρμακευτική περίθαλψη υπαλλήλων του Υπουργείου Εξωτερικών που υπηρετούν σε αρχές υπηρεσίας εξωτερικών εκτός Ευρωπαϊκής Ένωσης. Επόμενο μέρος, διατάξεις του Υπουργείου Παιδείας. Εύλογη η πλειοψηφία αυτών. Παρ' όλα αυτά, δεν μπορούμε να μη σημειώσουμε πόσο προβληματικό είναι το άρθρο παράτασης της προθεσμίας υποβολής αιτήσεων χορήγησης άδειας σε ιδιωτικά ΙΕΚ και κέντρα διά βίου μάθησης και των δύο επιπέδων. Δεν μπορεί παρά να μας προκαλεί αλγεινή εντύπωση η συμπερίληψη μιας τέτοιας διάταξης σε μια πράξη νομοθετικού περιεχομένου που αφορά στην πανδημία και δεν μπορεί παρά να συνδεθεί στο μυαλό μας με τα προγράμματα τηλεκατάρτισης που ξεκίνησαν και με όλα τα φαινόμενα προχειρότητας που όλοι παρατηρήσαμε, τα οποία οδήγησαν σε ανάκληση του προγράμματος με απόφαση του ίδιου του Πρωθυπουργού. Δυστυχώς, η τακτική απαξίωσης των επιστημόνων και η κατ' ευφημισμόν κατάρτιση με voucher, που εφάρμοσε εκτενώς και η προηγούμενη κυβέρνηση και συνεχίζεται από την τωρινή, καταδεικνύει ένα πράγμα, πως πρακτικά τίποτα δεν άλλαξε, ο εμπαιγμός των νέων επιστημόνων και επιχειρηματιών συνεχίζεται ανεξάρτητα από τη σύνθεση του Υπουργικού Συμβουλίου και από το ποιο κόμμα έχει τελικά τη διακυβέρνηση της χώρας. Προχωρώντας, έχουμε διατάξεις αρμοδιότητας του Υπουργείου Περιβάλλοντος με την απόλυτα λογική παράταση ισχύος των πολεοδομικών ρυθμίσεων, αλλά και με δεύτερες ρυθμίσεις του ενεργειακού τομέα, ρυθμίσεις που, παρ' ότι μοιάζουν να βασίζονται σε ένα λογικό σκεπτικό, μας κάνουν επιφυλακτικούς, δεδομένων των παρατάσεων που δίνουν για τεράστια διαστήματα, με ορισμένες να φτάνουν ως τον Ιούλιο του 2021 και δεν μπορούμε παρά να αναρωτηθούμε μήπως αυτές αποτελούν προπομπό των καταστροφικών κυβερνητικών σχεδιασμών για την ενέργεια. Εύλογες λόγω των συνθηκών οι παρατάσεις του επόμενου μέρους που αφορούν στο Υπουργείο Πολιτισμού, αλλά και η παράσταση θητείας μελών διοικητικών συμβουλίων και εποπτικών συμβουλίων των αγροτικών συνεταιρισμών. Περνώντας στις διατάξεις αρμοδιότητας του Υπουργείου Ναυτιλίας, θα ήθελα να κάνω μόνο μερικά σύντομα σχόλια. Θα θέλαμε διευκρινίσεις αναφορικά με τις συμβάσεις που δύναται να συναφθούν για την αποκλειστική εξυπηρέτηση συγκεκριμένου δρομολογίου ή δρομολογίων, τον τρόπο ανάδειξης των δικαιούχων και τις προϋποθέσεις χορήγησης της χρηματοδότησης. Για τη στήριξη της ναυτικής εργασίας θα θέλαμε να δούμε την ανάληψη σημαντικότερων πρωτοβουλιών από την παράταση της επιδότησης της ανεργίας και της ασφάλισης από τον Οίκο του Ναύτη. Ως Βουλευτής Β΄ Πειραιώς έχω γίνει δέκτης πολλών καταγγελιών εργαζομένων στη ναυπηγοεπισκευαστική ζώνη Περάματος, οι οποίοι λόγω της πανδημίας τελούν σε καθεστώς αναστολής συμβάσεως, χωρίς να γνωρίζουν αν θα επανέλθουν στην εργασία τους και μάλιστα, με ποιο καθεστώς, τη στιγμή που δυστυχώς οι εργασίες επισκευής πλοίων συνεχίζονται πολλές φορές υπό συνθήκες παντελούς έλλειψης υγιεινής. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Η Κυβέρνηση οφείλει να λάβει ξεκάθαρη θέση και να τοποθετηθεί επί του θέματος, στηρίζοντας και αυτή τη μεγάλη μερίδα συμπολιτών μας, που είναι και μια από τις ασθενέστερες. Ως αναμενόμενες, λόγω των συνθηκών, κρίνουμε τις παρατάσεις ναυτικών πιστοποιητικών, πιστοποιητικών πλοίων.
Ολοκληρώστε, σας παρακαλώ.
Ολοκληρώνω σε ένα λεπτό, κύριε Πρόεδρε. Κυρίες και κύριοι συνάδελφοι, βρισκόμαστε δύο μήνες μετά την έλευση του κορωνοϊού στη χώρα μας. Από την αρχή όλοι στηρίξαμε τα υγειονομικά μέτρα. Όμως, ήρθε η ώρα να δρομολογηθεί η υλοποίηση της δεύτερης φάσης. Οι συμπολίτες μας πρέπει να δουν πως γίνονται βήματα προετοιμασίας για την αντιμετώπιση της οικονομικής κρίσης που δεν έφυγε. Δεν εγκατέλειψε ποτέ, δυστυχώς, τη χώρα μας. Παράλληλα θα πρέπει να δουν πως οι εκπρόσωποί τους στο Κοινοβούλιο έχουν την πρόθεση να συγκρουστούν όταν πρόκειται να υπερασπιστούν συμφέροντα, ειδικά των ασθενέστερων, διάθεση σύγκρουσης που δεν έχει δείξει η Κυβέρνηση, αν ανατρέξουμε και σε πρόσφατες δηλώσεις κορυφαίων στελεχών της. Η Νέα Δημοκρατία συνεχίζει ακόμη και τώρα μια πρακτική νομοθέτησης, συνενώνοντας θετικές και αρνητικές διατάξεις, αποστερώντας τη δυνατότητα ευρύτερης στήριξης σημείων που είναι θετικά. Συνεχίζει να ψάχνει για συνενόχους τη στιγμή που αρνείται να πράξει τα αυτονόητα, όπως να σταματήσει το σχέδιο «ΗΡΑΚΛΗΣ», να στηρίξει χαμηλοσυνταξιούχους, μακροχρόνια ανέργους, ανασφάλιστους, χαμηλόμισθους, το ΕΣΥ. Το ΜέΡΑ25 δεν θα συναινέσει ψηφίζοντας σχέδια νόμου που διαπνέονται από τη νεοφιλελεύθερη ιδεολογία της κυβερνώσας παράταξης. Για αυτό και θα καταψηφίσουμε επί της αρχής. Ευχαριστώ.
Καλώ στο Βήμα τον Πρόεδρο της Ελληνικής Λύσης κ. Βελόπουλο. Μέχρι να ετοιμαστεί το Βήμα, να πω ότι στη συνέχεια θα μιλήσει η Πρόεδρος του Κινήματος Αλλαγής κ. Γεννηματά, στη συνέχεια ο κ. Κουτσούμπας, μετά ο κ. Τσίπρας και ο κ. Βαρουφάκης. Έχουν ζητήσει τον λόγο όλοι οι Αρχηγοί και το ανακοινώνω από τώρα για να υπάρχει γνώση στους συναδέλφους, γιατί θα ακολουθήσουν στη συνέχεια και οι Κοινοβουλευτικοί Εκπρόσωποι και προφανώς και οι Υπουργοί, οι οποίοι κάποτε πρέπει να μιλήσουν και δεν έχει μιλήσει κανείς ακόμη. Κύριε Βελόπουλε, έχετε τον λόγο.
Ευχαριστώ πολύ, κύριε Πρόεδρε. Βέβαια, κατά την άποψή μου, καλύτερα οι Υπουργοί να μη μιλούν πολύ, αλλά να δρουν πολύ, γιατί παραμιλούν πλέον. Από κανάλι σε κανάλι, από το πρωί μέχρι το βράδυ βλέπουμε φυσιογνωμίες Υπουργών να μιλάνε πολύ. Και όταν μιλάς πολύ, κάνεις και λάθη, όπως αυτό που έγινε με τα voucher και θα τα πούμε σε λίγο όλα αυτά. Πάμε επί του νομοσχεδίου: Είναι η λογική της Κυβέρνησης εδώ και πάρα πολύ καιρό να λειτουργεί με την αίσθηση του «βλέποντας και κάνοντας». Είναι μια λάθος λογική αυτή, κύριε Υπουργέ. Δεν ξέρω ποιος σας την έχει εμφυσήσει στο μυαλό, αλλά εφαρμόζεται η λογική «βλέπω και κάνω». Είναι λάθος, διότι πολύ απλά είναι η λογική των δόσεων, δηλαδή τα μέτρα με δόσεις. Δεν πήρατε ένα σχέδιο και είπατε «εφαρμόζω αυτό το σχέδιο, για να κάνω κάτι για την οικονομία». Βλέπετε και κάνετε με δόσεις, δοσολογία, λες και είναι φάρμακο αυτή η ιστορία. Ξέρετε, στη γάγγραινα με ασπιρίνες δεν πηγαίνεις. Πηγαίνεις με απλές χειρουργικές παρεμβάσεις και επεμβάσεις στην οικονομία. Εδώ έχουμε γάγγραινα στην οικονομία. Και επειδή πολλοί από εσάς δεν ξέρετε από οικονομία, γιατί δεν είστε επιχειρηματίες και δεν είστε υποχρεωμένοι να ξέρετε, κύριε Υπουργέ, θα σας πω το εξής: Μας λέτε ότι δυο, τρεις, τέσσερις, πέντε μήνες θα είναι κλειστές οι επιχειρήσεις, αλλά θα πληρώνουν ενοίκια, ρεύματα, ΟΤΕ. Τους τα μεταθέτετε μετά από τρεις μήνες; Να το δεχτώ. Όταν ανοίξει το μαγαζί του ο άλλος τον Ιούλιο, τον Αύγουστο - που του λέτε - , το εστιατόριό του, θα έχει συσσωρευμένα χρέη τριών μηνών και τζίρο καθόλου. Πού τα μάθατε αυτά τα οικονομικά εσείς; Πώς θα πληρώσει αυτός ο άνθρωπος τον ΦΠΑ του, το ενοίκιό του, τον φόρο του; Πώς θα τα πληρώσει όλα αυτά; Δηλαδή, ας το αντιληφθούμε λίγο. Τι κάνατε για τις καλές τηλεοράσεις, το «MEGA», τον «ΣΚΑΪ», τον «ALPHA», τα φιλαράκια σας, τα μεγάλα κανάλια; Τους είπατε «του χρόνου θα πληρώσετε τώρα». Κάντε το και εδώ και πείτε στον ελληνικό λαό και στους επιχειρηματίες «του χρόνου θα πληρώσετε». Όχι «δεν θα πληρώσετε», αλλά «αφού μαζέψετε λεφτά, θα πληρώσετε». Όχι «όταν θα μαζεύετε λεφτά θα πληρώσετε, θέλετε δεν θέλετε». Αυτή είναι μια πολύ λάθος τακτική. Το λέω αυτό, γιατί ειλικρινά βλέπω ότι στο νομοσχέδιο στο άρθρο 14 λέει το εξής: «Στο σουπερμάρκετ αυξάνεται ο αριθμός ανά δεκαπέντε μέτρα ένα άτομο». Πριν ήταν ένα άτομο ανά δέκα μέτρα. Έτσι δεν λέτε στο άρθρο 14; Γιατί δεν ισχύει και για τις εκκλησίες αυτό. Ρωτώ εσάς! Γιατί, δηλαδή, σώνει και καλά στο σουπερμάρκετ διασταλτική ερμηνεία; Το ψιλικατζίδικο, όμως, το κλείσατε. Για πείτε μου! Το μικρό παντοπωλείο το κλείσατε. Τα μεγάλα, που είναι φιλαράκια μας, να δουλεύουν, ενώ τα μικρά να μη δουλεύουν; Η εκκλησία να είναι κλειστή; Σας λέω μερικά παραδείγματα. Είναι μερικά παραδείγματα που ειλικρινά αρχίζω και προβληματίζομαι κατά πόσο δράτε λογικά. Πάμε στο άρθρο 17, επιδοτήσεις από ΕΣΠΑ. Ανοίξτε, κύριε Υπουργέ, πάρτε τηλέφωνο στα Υπουργεία σας. Υπάρχουν έτοιμες μελέτες, έτοιμοι φάκελοι για επενδύσεις στο ΕΣΠΑ στο Υπουργείο Αγροτικής Ανάπτυξης. Σας λέω ένα εγώ: Είκοσι πέντε επιχειρηματίες κατέθεσαν φάκελο επενδυτικό. Έχει κλείσει ο διαγωνισμός, έχει τελειώσει. Ελέγξτε τους, να ξεκινήσουν, να μπουν οι φαγάνες, να σκάψουν, να μπουν οι μισθοί, να κινηθεί η διαδικασία. Εδώ και πέντε μήνες είναι κλειστοί οι φάκελοι. Σας λέω για το ΕΣΠΑ, όχι για τα voucher που κάνατε την κομπινούλα, που πήρατε τα λεφτά από το ΕΣΠΑ και τα βάλατε εκεί. Επένδυση είναι, συγχρηματοδότηση, έργο του ΕΣΠΑ. Μια βιομηχανία θέλει να γίνει στη βόρεια Ελλάδα. Γιατί να μην την κάνουμε από σήμερα και να περιμένουμε πότε ο Υπουργός και η υπάλληλός του θα ανοίξουν το συρτάρι του; Σας λέω απλά πραγματάκια. Εν πάση περιπτώσει, εάν προχωρήσετε κάτι θα γίνει. Πάμε στις απευθείας αναθέσεις. Ακούστε εδώ: Άρθρα 15, 26, 34-40, 43, 44, 45, 62, 66 είναι απευθείας αναθέσεις. Έτσι θα λειτουργήσει η Κυβέρνηση; Έτσι την πατήσατε και με τα voucher, τα φιλαράκια σας. Και το λέω αυτό, γιατί μάλλον οι απευθείας αναθέσεις θυμίζουν κυβέρνηση ΣΥΡΙΖΑ - ΑΝΕΛ, τότε που ο Καμμένος έδινε απευθείας αναθέσεις και όλοι οι νεοδημοκράτες Βουλευτές ήταν στα κάγκελα. Όλοι φώναζαν και είχαν δίκιο. Απευθείας ανάθεση; Σήμερα μάλιστα υπάρχει απόφαση του κ. Μηταράκη για 4,5 εκατομμύρια ευρώ απευθείας ανάθεση στη Μαλακάσα. Σε λίγο θα καταθέσω και το ΦΕΚ. Απευθείας ανάθεση; Δηλαδή, τι πράγματα είναι αυτά; Πάμε στα υπόλοιπα με τα voucher. Κύριε Υπουργέ, βλέπω ότι ο ΣΥΡΙΖΑ έβαλε πολύ νερό στο κρασί του. Έχετε συμφωνήσει κάτι περίεργο και δεν το κατάλαβα εγώ; Το είχατε κλιμακώσει το θέμα. Σας άκουσα και μιλήσατε με πολύ αστική ευγένεια, κύριε συνάδελφε. Εσείς το κάνατε το θέμα και έχετε και δίκιο. Οι άνθρωποι πήγαν να κάνουν κομπινούλα. Ήρθατε εδώ με μια αστική ευγένεια, εσείς οι αριστεροί, και τους μιλάτε λες και είστε φιλαράκια. Δεν ξέρω, μήπως κάτι συμφωνήσατε συμψηφιστικά; Γιατί βλέπω ότι και εσείς ως κυβέρνηση πριν τις εκλογές κάτι εκατομμυριάκια δίνατε στα voucher. Δίνατε κάτι εκατομμυριάκια.
Ατζέντα της Νέας Δημοκρατίας
Το 2018 η Νέα Δημοκρατία δεν ήταν. Ήταν η Νέα Δημοκρατία; Στις 19 Σεπτεμβρίου του 2018 κατάρτιση ανέργων - ξέρετε τι προγράμματα είναι αυτά - , 89 εκατομμύρια ευρώ. Στις 15 Νοεμβρίου 2018 17,5 εκατομμύρια ευρώ. Στις 11 Νοεμβρίου 2018 τηλεκατάρτιση 49 εκατομμύρια ευρώ. Αυτά είναι προγραμματάκια δικά σας. Μάλλον επειδή είπε ο Υπουργός Ανάπτυξης, ο άλλος, ο νταής, ο κ. Γεωργιάδης ότι θα τα ψάξει όλα. Τώρα θα τα ψάξουν, έναν χρόνο μετά. Επειδή τους στριμώξατε εσείς, θα ψάξουν αυτοί. Και μου ήρθε εδώ ο εισηγητής της Νέας Δημοκρατίας, επικαλέστηκε την Παλαιά Διαθήκη, την Καινή Διαθήκη, «ουαί υμίν, γραμματείς και Φαρισαίοι», θα του πω κάτι καλύτερο εγώ. Το «ου κλέψεις» το ξέρετε; Δέκα εντολές! Αφήστε, λοιπόν, την Παλαιά Διαθήκη, αφήστε την Καινή Διαθήκη και δείτε τι πήγατε να κάνετε. Γιατί αυτό που κάνατε, είναι κλοπή, πραγματική κλοπή και εξυπηρέτηση των φίλων και των κολλητών. Αυτό κάνατε. Μην κοροϊδεύουμε τον κόσμο. [[Χειροκροτήματα από την πτέρυγα της Ελληνικής Λύσης]] Και επιρρίπτει τώρα ευθύνες ο ένας στον άλλον και λέει η Νέα Δημοκρατία: «Εσείς που τα κάνατε με τα εκατομμύρια». Λέει ο ΣΥΡΙΖΑ: «Εσείς που κάνατε αυτό» και θα πάμε σε έναν συμψηφισμό, όμορφα και ωραία. Χάρηκα που θα έρθει ο κ. Τσίπρας σήμερα εδώ. Αν δεν ερχόταν κιόλας, θα σήμαινε ότι έχουν συμφωνήσει, γιατί ο κ. Μητσοτάκης δεν είναι εδώ. Δεν ήρθε ο Πρωθυπουργός εδώ. Γιατί; Με έναν μείζονος σημασίας ζήτημα εκατομμυρίων ευρώ με voucher, να μην είναι ο Πρωθυπουργός εδώ; Θα πρέπει να είναι ο Πρωθυπουργός εδώ. Γιατί φυγομαχεί; Γιατί δεν είναι εδώ; Για εμένα, φίλες και φίλοι, κύριε Υπουργέ μου, το θέμα δεν είναι αν οι Υπουργοί σας απολαμβάνουν της εμπιστοσύνης του κυρίου Πρωθυπουργού. Το τελευταίο που με ενδιαφέρει είναι αυτό. Εμένα με ενδιαφέρει κάτι πολύ σημαντικό: Ποιοι απολάμβαναν τα εκατομμύρια που θα έπαιρναν. Ποιοι φίλοι των Υπουργών σας θα ήταν ή κουμπάροι ή συγγενείς που θα έπαιρναν τα εκατομμύρια ευρώ και θα τα απολάμβαναν το καλοκαίρι στη Μύκονο - γιατί εκεί ξέρω ότι πηγαίνουν οι περισσότεροι από αυτούς - , όπως έκανε ο Μηλιώνης, ο κολλητός σας. Ένας Μηλιώνης με την «ENERGA»! Πήγαινε και άνοιγε σαμπάνιες των 1000 ευρώ, που ούτε εσείς ούτε εγώ - εγώ μπορεί να τις δω - αλλά, εν πάση περιπτώσει, κάποιοι από εσάς δεν θα τις δείτε ποτέ, γιατί δεν έχετε τα χρήματα και είναι λογικό. Αυτός τις άνοιγε. Έφαγε εκατομμύρια ευρώ και κυκλοφορεί έξω μαζί με τον συνέταιρό του. Αυτή είναι η Ελλάδα. Αυτή την Ελλάδα κάνατε. Οι φίλοι και οι γνωστοί, λοιπόν, θα τα απολάμβαναν, δυστυχώς. Και τι κάνατε τώρα; Βάλατε τον κ. Βρούτση να το πάρει πίσω. Το πήρε πίσω. Αφού έκανε λάθος ο Υπουργός σας, δεν πρέπει να πληρώσει το λάθος, ο όποιος Υπουργός; Είναι και φίλος ο κ. Γιάννης Βρούτσης, αλλά έκανε ένα λάθος - συμπτωματικά θα πω εγώ. Ναι, αλλά τα λάθη αυτά τα πληρώνει ο ελληνικός λαός. Δεν τα πληρώνει ο ίδιος. Το λάθος το πολιτικό ο πολιτικός το πληρώνει με αποπομπή ή παραίτηση. Δεν υπάρχει κάτι άλλο, παιδιά. Μην κοροϊδευόμαστε! Για να λέμε ότι κάναμε λάθος, κάναμε λάθος, αλλιώς κοροϊδεύουμε τον κόσμο. [[Χειροκροτήματα από την πτέρυγα της Ελληνικής Λύσης]] Ως προς το ευρωομόλογο της Γερμανίας δεν θα πω πολλά πράγματα, θα πω κάτι πολύ απλό. Έρχεται Αρμαγεδδώνας. Αγαπητέ μου Υπουργέ, προέρχεστε από μια αγροτική περιοχή. Έχω πει χίλιες φορές σε εσάς και την Κυβέρνησή σας ότι αν θέλουμε να κάνουμε πραγματικές δομές διασφάλισης του αύριο του τόπου, πρέπει να στηρίξουμε τον πρωτογενή τομέα, αλλά στην τέταρτη και πέμπτη γενεά του και όχι στη δεύτερη γενεά και να πάμε σε άλλη βιομηχανοποίηση της αγροτικής οικονομίας. Δυστυχώς η Ελλάς αντιμετωπίζει τεράστια προβλήματα. Δεν θα πω για τις τράπεζες, ούτε για τους πλειστηριασμούς. Θα πω απλά ότι το κάνατε καλά με τους πλειστηριασμούς, τα δώσατε όλα στα fund. Κάντε και με τους δανειολήπτες το ίδιο, φωνάξτε τους και πείτε «παιδιά, τα fund παίρνουν τα δάνειά τους με 3%, με 5%, με 10%. Πάρτε εσείς με 15%». Να δείτε πως θα τρέξει ο Έλληνας να πληρώσει και πως έχει τη διάθεση ο Έλληνας να πληρώσει το 15% του δανείου του, όχι το 1215% που βγάλατε εσείς με τοκοχρεολύσια. Αλλά τι κάνετε εσείς; Δεν αναβάλλετε τους πλειστηριασμούς πραγματικά για ένα έτος, όπως κάνατε στους καναλάρχες. Εγώ σας λέω το εξής. Θέλετε παράταση; Ένα έτος και σ' αυτούς. Όχι μόνο στους καναλάρχες ένα έτος, αλλά και στους πλειστηριασμούς ένα έτος. Πάγωμα των πλειστηριασμών. Όχι μόνο στους φίλους μας τους καναλάρχες για να μας παίζουν όλη μέρα και να μας λιβανίζουν, είχαμε και άγιες μέρες! Άρα, λοιπόν, κάτι άλλο συμβαίνει. Για την οικονομία θα σας πω ως ιστορικός - αρχαιολόγος κάτι πολύ απλό που είναι ο νόμος της ιστορίας. Η ιστορία έχει καταδείξει πάντοτε ότι μετά τις πανδημίες έρχεται ύφεση στην οικονομία. Αυτό γίνεται από την εποχή του Περικλέους, με τον λοιμό του Περικλέους. Θα συμβεί το ίδιο και εδώ, παγκόσμια ύφεση. Δυστυχώς, όμως, σε πολλές των περιπτώσεων μετά την ύφεση έρχεται πόλεμος. Μακάρι να μη γίνει πόλεμος ποτέ. Και όταν λέω «πόλεμος» αναφέρομαι σε μεγάλης κλίμακας πόλεμο. Να μη γίνει ποτέ πόλεμος. Ο πόλεμος, όμως, που έρχεται είναι οικονομικός, κύριε Υπουργέ. Σας το λέω από τώρα. Θα κλειστούν οι χώρες στο καβούκι τους. Δεν θα γίνονται εξαγωγές. Και εγώ ρωτώ εσάς το εξής: Όταν η Ελλάς έχει εισαγόμενα κρέατα, εισαγόμενο σιτάρι, εισαγόμενα γαλακτοκομικά, αν μας κλείσουν τα σύνορα τι θα γίνει; Θα σας το πω εγώ με μία λέξη: Είναι απλό, θα πεινάσουμε. Τι θα πρέπει, λοιπόν, να κάνει ο πολιτικός που πρέπει να έχει την τελεολογική ερμηνεία των όρων στη ζωή του; Να προβλέψει. Αφού αυτό που έρχεται, λοιπόν, είναι η πείνα πρέπει όλοι μαζί, όλα τα κόμματα από κοινού να συμφωνήσουμε σε ένα πρόγραμμα ανάπτυξης του πρωτογενούς τομέα και μειώσεως της ψαλίδας των εισαγωγών. Τι πιο απλό απ' αυτό; Της εκροής, δηλαδή, συναλλάγματος. Το λέω, το φωνάζω, αλλά κανένας δεν ακούει. Έρχονται εδώ και όλοι πλειοδοτούν στο να δώσουμε εκεί και εκεί. Ναι, να δώσουμε αλλά λεφτά δεν υπάρχουν. Τι πρέπει να κάνουμε; Να παράγουμε πλούτο. Αν δεν παράγεις πλούτο είτε πρωτογενώς, είτε δευτερογενώς, είτε στη μεταποίηση, είσαι τελειωμένος. Το λέω ξανά και ξανά. Μην περιμένετε από τη Γερμανία να σας σώσει. Η Γερμανία έχει μια ναζιστική συμπεριφορά και κάποιοι το παρερμήνευσαν, κύριε Λιβανέ. Το έχω πει χίλιες φορές, από τη συμπεριφορά δεν σημαίνει ότι είναι ναζιστικό το κράτος και οι πολίτες του. Η συμπεριφορά της Γερμανίας είναι αυταρχική, απολυταρχική, ναζιστική. Έτσι εμπνέονται. Εγώ μεγάλωσα εκεί και γνωρίζω τη Γερμανία αρκετά καλά. Η συμπεριφορά των Γερμανών είναι αυτή. Όπως η δική μας με το φιλότιμο είναι διαφορετική. Όπως και των Ιταλών είναι διαφορετική. Αυτοί έχουν μια αυταρχική συμπεριφορά. Αυτό είπα και μην παρερμηνεύετε, λοιπόν, πολλές φορές πολλοί από εσάς ό,τι εκφέρουμε εδώ ως λόγο, γιατί υπάρχουν και γραπτά. Και λέω το εξής: Το πρόβλημα της Ευρώπης είναι ότι δεν έχει ηγέτες, κάνει ό,τι θέλει η Γερμανία και ούτε ευρωομόλογο θα βγάλει ούτε τίποτα και θα σας αναγκάσει να πάτε να δανειστείτε πάλι. Με 200% χρέος πού θα πάμε, ρε παιδιά; Πού θα πάμε; Πού πηγαίνουμε; Ποιον κοροϊδεύουμε; Δεν έχετε σχέδιο, δεν υπάρχει σχέδιο, όλα βλέποντας και κάνοντας. Θα έρθει τέταρτο μνημόνιο και είναι δεδομένο, αν πάμε στον ESM. Δανείζεται ο ΣΥΡΙΖΑ, δανείζεται η Νέα Δημοκρατία και μεταφέρουν τα χρέη του δανεισμού το 2027 στα παιδιά μας. Αυτό κάνετε. Έτσι έκανε και ο ΣΥΡΙΖΑ, έτσι κάνετε κι εσείς, μεγαλώνετε το χρέος. Ο μόνος τρόπος είναι να παράγουμε πλούτο. Ως προς τον τουρισμό, σας έχω πει χίλιες φορές πως αν θέλετε να ανοίξετε ξενοδοχεία να τα ανοίξετε. Όμως, με μια υποχρέωση, μηδέν φόρο τα ξενοδοχεία. Δεν θα πληρώσουν ούτε έναν φόρο, αλλά θα πάρουν ελληνικά προϊόντα και μόνο ελληνικά προϊόντα. Κάντε αυτό τουλάχιστον. Δίνετε 1.000 ευρώ, 800 ευρώ, 600 ευρώ στους Έλληνες; Δώστε τους άλλα 200 ευρώ σε κουπόνια με ελληνικά προϊόντα. Να πάρουν ελληνικό μέλι, ελληνικό τυρί, ελληνικό γάλα - ελληνικό όμως! - για να κινηθεί η διαδικασία της παραγωγής. Πόσο πιο απλά πρέπει να τα πει η Ελληνική Λύση και με συγκεκριμένες προτάσεις; Μετατρέψατε τους Έλληνες σε γκαρσόνια. Το καταλάβατε; Τριάντα - σαράντα χρόνια η λογική μας ήταν η εξής: Τουριστική βιομηχανία. Στρεβλή βιομηχανία. Να γίνουμε γκαρσόνια. Ερήμωσαν οι γεωργικές καλλιέργειες. Ερήμωσε η αλιεία. Δίναμε επιδοτήσεις για να «τελειώνουμε» τις βάρκες μας, αλλά είναι άλλη ιστορία αυτή. Όλα αυτά δείχνουν κάτι, ότι τα κάναμε όλα στραβά ως πολιτεία. Ας τα φτιάξουμε από μηδέν τώρα, γιατί είμαστε στο μηδέν και το λέω με πόνο ψυχής. Από το 1981 επί ΠΑΣΟΚ η Ευρωπαϊκή Ένωση μας πιέζει για να οριοθετήσουμε αλιευτικές ζώνες. Η ημερομηνία που λήγει είναι Μάρτιος 2021. Το ξέρετε αυτό; Η Ελλάς είναι η χώρα που δεν έχει ορίσει αλιευτικές ζώνες. Από το 1981 περιμένει η Ευρωπαϊκή Ένωση. Κάντε το εσείς! Γιατί δεν το κάνετε; Δεν θα το κάνετε ούτε εσείς, γιατί φοβάστε τους Τούρκους και είναι δεδομένο. Εδώ έχουμε την πρόταση - εσείς που είστε οι Μακεδόνες - διότι μας έδωσε η τροποποίηση του Κανονισμού τη δυνατότητα δέκα Βουλευτές να μπορούν να καταθέσουν πρόταση εξεταστικής επιτροπής. Να σας δω τώρα όλους εσάς. Έβλεπα και τον κ. Μαρκόπουλο στα συλλαλητήρια για τη Μακεδονία. Να δω τι θα κάνει τώρα. Θα ψηφίσει εξεταστική επιτροπή για να δούμε πώς ψήφισε και πώς πήγαμε στη Συμφωνία των Πρεσπών για την προδοσία της Μακεδονίας; Την έχουμε έτοιμη. Την καταθέσαμε. Θα τη δώσω ξανά στα Πρακτικά σε λίγο. Αυτή η πρόταση θα αποκαλύψει το προσωπείο της Νέας Δημοκρατίας. Γιατί; Υποκινούσε τα συλλαλητήρια, έστελνε τον κόσμο στα συλλαλητήρια εναντίον του ΣΥΡΙΖΑ για τη συμφωνία αλλά από τότε που βγήκε, την εφαρμόζει απαρέγκλιτα παρά τις παραβιάσεις των Σκοπίων, γιατί παραβιάζουν ήδη τη συμφωνία. Να δω, λοιπόν, πόσοι νεοδημοκράτες θα συμφωνήσουν στη σύσταση εξεταστικής επιτροπής για το όνομα της Μακεδονίας. Να δω πόσοι Μακεδόνες Βουλευτές θα κάνουν το χρέος πράξη. Φαντάζομαι πως κανένας, γιατί στα πλαίσια του «έχει συνέχεια το κράτος» η Νέα Δημοκρατία θα συνεχίσει τη στρεβλή, την προδοτική συμφωνία. Μπορείτε, φίλες και φίλοι, - και ολοκληρώνω σε λίγο - να ξεγελάτε τον ελληνικό λαό για λίγο καιρό. Είναι δεδομένο, τους ξεγελάσετε όλους και πήρατε την ψήφο, κλέψατε την ψήφο του ελληνικού λαού. Για λίγο καιρό μπορείτε να τους ξεγελάσετε, αλλά για πάντα δεν μπορείτε να μας ξεγελάσετε. Δεν μπορείτε να τους ξεγελάσετε. Γίνατε ίδιοι με τον ΣΥΡΙΖΑ και στην εφαρμογή των αντεθνικών επιλογών και των οικονομικών επιλογών. Και υπάρχουν ένα σωρό ερωτήσεις που θα μπορούσα εγώ να καταθέσω τώρα. Παραδείγματος χάριν, διακρίνω αντιφάσεις από την ομάδα που επικοινωνιακά πέτυχε στον κορωνοϊό. «Βάλε μάσκα» μας λέγανε, «μη βάζεις, δεν σε προστατεύει» έλεγαν μετά. «Βάλε γάντια», «μη βάζεις, έτσι κι αλλιώς θα πιάσεις το πρόσωπό σου». Αυτή η γνωστή ομάδα, ο Χαρδαλιάς και η παρέα του τα έλεγε. «Μείνε σπίτι», «χαλαρώνουν τα μέτρα δεν πάει άλλο». «Τα παιδιά θα πάνε σχολείο». «Τα παιδιά μπορούν, όμως, να γίνουν φορείς του ιού». Όλα αυτά δείχνουν κάτι, δηλαδή ότι κερδίζετε τη μάχη των καναλιών με πολλά λεφτά, δικαίωμά σας. Όταν γυρίσει ανάποδα η ιστορία, όμως, σας βλέπω να σας παίρνουν φαλάγγι τα κανάλια. Γιατί δεν θα δίνετε συνέχεια λεφτά, θα δώσετε μια φορά, δυο φορές, θα τελειώσει η ιστορία και τότε «δρυός πεσούσης, πας ανήρ ξυλεύεται» θα γίνετε. Θα σας πετσοκόψουν όλα τα κανάλια που σήμερα σας αγαπούν πάρα πολύ. Έχω ερωτήσεις που χρήζουν απαντήσεων. Θα τις καταθέσω τώρα. Πού πρέπει να απαντήσει η Κυβέρνηση; Υπάρχει χρονοδιάγραμμα για σταδιακή άρση των μέτρων για τον κορωνοϊό; Θα μας πει ο Υπουργός; Θα μας πει ο Πρωθυπουργός; Πώς θα αντιμετωπίσει η Κυβέρνηση το τεράστιο κύμα απολύσεων; Υπάρχει πρόβλεψη και πρόνοια; Πώς θα καλυφθεί η ζημιά για την οικονομία από την καταστροφή που υπέστη ο τουρισμός; Υπάρχει μέριμνα; Είναι έτοιμη η Κυβέρνηση για παγκόσμιο πόλεμο προϊόντων; Έχει βάλει στην άκρη προμήθειες; Θα έχουμε ελλείψεις, είναι δεδομένο. Τι θα γίνει με τα δάνεια; Δεν μας λέτε. Τι θα γίνει με τους πλειστηριασμούς; Δεν μας λέτε. Υπάρχει εκροή χρημάτων στο εξωτερικό; Τι γίνεται με τις Ένοπλες Δυνάμεις; Έχουμε κρούσματα; Δεν έχουμε; Γιατί στις δομές έχουμε. Εδώ θα πω το εξής: Θέλετε προτάσεις πολλοί από εσάς. Αν ήμουν κυβέρνηση εγώ, κύριε Υπουργέ, δεν θα άφηνα να κονομάνε μόνο οι εφοπλιστές, όπως είπε ο κ. Βιλιάρδος πολύ εύστοχα, αλλά θα αποθήκευε η χώρα μου πετρέλαιο για να έχω χαμηλή τιμή όταν ξεκινήσει η αναπτυξιακή διαδικασία, να έχω ήδη ενέργεια εγώ για να αναπτύξω την οικονομία μου. Υπάρχουν λύσεις, για μυαλά δεν ξέρω! Τι πρότεινα εγώ τώρα; Σιγά μην αφήσει ο Μαρινάκης και οι υπόλοιποι φίλοι τους, οι εφοπλιστές να αποθηκεύσει το κράτος πετρέλαιο. Δεν γίνονται αυτά. Το ξέρω. Όμως, υπάρχουν προτάσεις, αρκεί να θέλετε να τις εφαρμόσετε. Και υπάρχουν κι άλλες προτάσεις, κύριε Υπουργέ. Αν η Νέα Δημοκρατία δεν σταματήσει το lockdown σύντομα, εστιατόρια, καφετέριες, μικρά μαγαζιά, θα κλείσουν όλοι, γιατί συσσωρεύουν χρέη τα οποία δεν διαγράφετε, δεν επεκτείνετε και θα χρειαστεί να τα πληρώσουν όλα. Θα τελειώσουμε οριστικά. Θα έχουμε lockdown πραγματικό της χώρας. Θα κλείσει η χώρα. Σχετικά με τον προϋπολογισμό σας. Ποιον κοροϊδεύετε εδώ μέσα; Φέρατε έναν προϋπολογισμό και τον ψηφίσατε. Μα, έχει βγει εκτός χρόνου, έχει εκτροχιαστεί. Φέρτε νέον προϋπολογισμό. Γιατί δεν φέρνετε, κύριε Υπουργέ; Δεν έχω δίκιο; Είναι εκτροχιασμένος ο προϋπολογισμός. Έχουμε έκτακτη ανάγκη. Το πρώτο που έπρεπε να κάνει ο Πρωθυπουργός αν ήταν έντιμος - έντιμος είναι ο άνθρωπος, δεν είπα τίποτα εγώ - αν ήταν σοβαρός, να φέρει προϋπολογισμό, νέο, τροποποιημένο για να δούμε κι εμείς τι πάτε να κάνετε. Θα αλλάξετε το καθεστώς με τα ξενοδοχεία; Θα έχετε πραγματικό τουρισμό; Δυστυχώς δεν έχετε. Κλείνω, γιατί έχω ενημερωθεί ότι θέλει να μιλήσει και η κ. Γεννηματά, λέγοντας το εξής: Ειλικρινά τι κάνατε τόσα χρόνια με τις τράπεζες; Σας προτείναμε «bad bank». Γιατί δεν το κάνετε αυτό, κύριε Υπουργέ μου; Γιατί δεν αντιγράφετε την Ελληνική Λύση; Την αντιγράφετε που την αντιγράφετε, την αντιγράφετε και στρεβλά. Το 1933 έκανε η Αμερική «bad bank» και πέτυχε. Τόσο δύσκολο είναι; Εσείς επιμένετε στο σχέδιο «ΗΡΑΚΛΗΣ». Έχετε εξευτελίσει κάθε έννοια αρχαιοελληνική, «ΚΑΛΛΙΣΘΕΝΗΣ», «ΚΛΕΙΣΘΕΝΗΣ», «ΚΑΛΛΙΚΡΑΤΗΣ», «ΗΡΑΚΛΗΣ». Εξευτελίζετε τις έννοιες. Βάζετε το σχέδιο «ΗΡΑΚΛΗΣ» για να πάρετε τα σπίτια των Ελλήνων και ο Έλληνας θα μισεί τον Ηρακλή ως όνομα και την ιστορική ομάδα, βέβαια. Ας μην κοροϊδευόμαστε. Κλείνοντας, θα σας πω το εξής: Πρέπει να φροντίσετε τον πρωτογενή τομέα, την αλιεία, τη γεωργία, την κτηνοτροφία. Αφήσατε τα κατσικάκια, ρε παιδιά! Φέρναμε από τη Ρουμανία κατσίκια, Υπουργέ! Έκανε διαμαρτυρία ο Υπουργός κ. Βορίδης γιατί οι Ρουμάνοι έκλεισαν τα σύνορά τους. Καλά έκαναν, τα έκλεισαν για τους πολίτες τους. Έστειλε επιστολή διαμαρτυρίας στην Κομισιόν. Είστε με τα καλά σας; Φταίτε όλοι εδώ μέσα που δεν κάναμε τίποτα για να στηρίξουμε τον αγρότη. Πάμε στα καθ' ημάς. Κάνατε τα πάντα εναντίον της Ορθόδοξης Εκκλησίας. Τα πάντα! Ο ιός μεταδίδεται από τα μεγάφωνα, ο ιός μεταδίδεται από τις καμπάνες, ο ιός μεταδίδεται από το Άγιο Φως. Και ακούω σήμερα την Υπουργό κ. Κεραμέως να λέει «Τα μεγάφωνα να είναι χαμηλά, όταν τα τζαμιά έχουν το Ραμαζάνι». Έκκληση έκανε στο Ραμαζάνι. Στο Ραμαζάνι κάνουν έκκληση οι κύριοι της Νέας Δημοκρατίας ότι «τα μεγάφωνα χαμηλότερα». Στους χριστιανούς, όμως, κύριε Υπουργέ; Όλα απαγορευμένα. Όλα, μα όλα! Ο ιός, λοιπόν, δεν μεταδίδεται με την καμπάνα ούτε με το μεγάφωνο. Να τα ξεκαθαρίσουμε. Τώρα αν εσείς έχετε πρόβλημα με τον Χριστό και όχι με τον ιό, είναι δικό σας θέμα, όχι δικό μας. Έχετε πρόβλημα με τον Χριστό και όχι με τον ιό. Έχετε πρόβλημα με τον Χριστιανισμό και την Ορθοδοξία και όχι με το Ραμαζάνι. Μη χαμογελάτε! Γιατί έκανε δήλωση σήμερα, κύριε Υπουργέ, η Κυβέρνησή σας «τα μεγάφωνα στα τζαμιά χαμηλόφωνα»; Για πείτε μου! Και γιατί δεν είπατε οι καμπάνες να χτυπούν χαμηλόφωνα; Να χτυπούν και τα μεγάφωνα; Για πείτε μου! Δεν το λέτε, όμως. Δυστυχώς, είστε χριστιανοφοβικοί. Κάνατε ό,τι ο Νέρωνας και ο Διοκλητιανός. Δυστυχώς αυτό πράξατε. Και, ευτυχώς, στη Νέα Δημοκρατία υπάρχουν και φωτεινά μυαλά, όπως εσείς, που είναι χριστιανοί, γιατί πολλοί εκεί μέσα είναι αντινατιβιστές. Δεν ξέρω αν ξέρετε τι σημαίνει «αντινατιβιστής», αλλά ψάξτε λίγο παραπάνω - ο Πρωθυπουργός το δήλωσε - για να το βρείτε. Κλείνοντας, θα καταθέσω στα Πρακτικά αυτό που κάνατε με τους λαθρομετανάστες. Ερωτώ εσάς, κύριε Υπουργέ, το εξής: Είναι δυνατόν να δίνετε 4,5 εκατομμύρια απευθείας ανάθεση για τη Μαλακάσα; Τι είναι σπόρια και, άντε, τα μοιράζουμε και σήμερα πάρτε απευθείας ανάθεση; Και ερωτώ, επίσης, και κάτι άλλο: Είναι συμπτωματικό ότι στο Κρανίδι, αυτοί που είχαν τον ιό ήλθαν από τη Σάμο και δέκα ημέρες πριν πάνε στη Σάμο ήλθαν από την Τουρκία; Αν ψάξετε οι Σομαλοί και οι Κογκολέζοι που ήλθαν στο Κρανίδι και στη Μαλακάσα, τα νέα κρούσματα ήλθαν από την Τουρκία πριν ενάμιση μήνα. Τους πήγατε στη Σάμο και από τη Σάμο ήλθαν εδώ. Άρα πρέπει να καταλάβετε ότι ο υβριδικός πόλεμος, που λέγατε μέχρι πριν λίγο καιρό με τον Έβρο, έρχεται πλέον από τα νησιά. Εάν θέλετε να λύσετε το θέμα των λαθρομεταναστών, θα σας το πω άλλη μια φορά: Κλείστε τις ΜΚΟ. Κλείστε τις όλες! Αναδιατάξτε τη λογική, ψάξτε ποιες είναι σωστές για να λειτουργήσουν, αλλά τα δουλεμπόρια κομμένα. Πάνε σε ακατοίκητα νησιά. Για ρωτήστε στο Κρανίδι, που είναι κοντά το Πόρτο Χέλι, κύριε Υπουργέ, που έχει και τουρισμό τι θα πάθουν οι άνθρωποι. Εγώ μιλάω με ανθρώπους εκεί. Τι θα πάθουν; Ξέρετε; Δεν θα υπάρχει τουρίστας στην περιοχή. Ούτε Έλληνας δεν θα πάει. Και είναι και περιοχή εφοπλιστών, των φίλων της Νέας Δημοκρατίας! Έχουν εκεί τις ωραίες βίλες τους. Χαμογελάτε, το ξέρω, αλλά έτσι είναι. Εκεί είναι οι εφοπλιστές με τις βιλάρες τους. Αυτοί θα πάνε με το σκάφος, το κότερο. Ο Έλληνας πώς θα πάει στην παραλία; Δεν θα πάει. Και δεν είναι μόνο στο Κρανίδι. Είναι πολύ δύσκολα τα πράγματα με τους λαθρομετανάστες. Θα σας διαβάσω τι είπε ο Πρωθυπουργός σας, πόσο συνεπής είναι στα λόγια του και στα έργα του: Στις 9 Νοεμβρίου 2019, ώρα 16.31: «Τελευταία μαζική μεταφορά λαθρομεταναστών…» - μεταναστών λέει - «…από τα νησιά στην ενδοχώρα θα είναι αυτή». «Στη μεγάλη προσπάθεια που κάνει η Κυβέρνηση να αποσυμφορηθούν τα νησιά από λαθρομετανάστες αναφέρθηκε ο Πρωθυπουργός. Ξεκαθάρισε πως είναι η τελευταία φορά…» - Νοέμβριος του 2019- «…που έγινε μαζική μεταφορά μεταναστών…» - λέει ο ίδιος - «…από τα νησιά προς την ενδοχώρα». Έγινε και χθες. Έφεραν χίλιους πεντακόσιους. Πότε έλεγε ψέματα; Τώρα; Χθες; Προχθές; Αποφασίστε. Θα σας το πω ευθέως, μπορείτε να κοροϊδεύετε τον ελληνικό λαό όσο θέλετε. Θα είμαστε εδώ, όμως, για να μη σας επιτρέπουμε να κοροϊδεύετε και εμάς και τον ελληνικό λαό. Δεν θα συνεχιστεί αυτή η ιστορία. Κοροϊδεύετε τους Έλληνες. Είστε έναν χρόνο Κυβέρνηση και δεν έχετε κάνει το παραμικρό. Το μόνο που κάνετε είναι να βοηθάτε τα κανάλια, τους φίλους σας - και καλά κάνετε, δικαίωμά σας - να δίνετε αργύρια και να σας χαϊδεύουν όλη μέρα. Επαναλαμβάνω, όμως, ότι έρχεται η στιγμή που όταν θα πάτε στο ταμείο θα σας συμμαζέψουν άσχημα τα κανάλια, γιατί με ψέματα δεν κάνεις πολιτική. Με έργα κάνεις πολιτική. Με λόγια δεν κάνεις πολιτική, με έργα κάνεις πολιτική. Πού είναι ο Πρωθυπουργός να απαντήσει σήμερα; Γιατί δεν ήλθε εδώ; Τα voucher; Αφού σας χάιδεψε ο ΣΥΡΙΖΑ. Φαίνεται τα έχετε βρει και η συγκυβέρνηση είναι κοντά. Κάπου εδώ, λοιπόν, θα ήθελα να καταθέσω στα Πρακτικά την πρόταση της Ελληνικής Λύσης και επικαλούμαι την εθνική υπερηφάνια των νεοδημοκρατών Βουλευτών και των υπολοίπων συναδέλφων από τη Μακεδονία να υπογράψουν για να δούμε για ποιον λόγο μας οδήγησαν στην Συμφωνία των Πρεσπών. Εξεταστική επιτροπή σχετική με το γιατί ο κ. Κοτζιάς μας πήγε στη Συμφωνία των Πρεσπών. Δεν λέμε δικαστήρια, αλλά να δούμε και αν υπάρχει προδοσία, να πάνε στη δικαιοσύνη κανονικά, για να αποδοθεί και η δικαιοσύνη, κύριε Υπουργέ. Εύχομαι να υπογράψετε εσείς τουλάχιστον, γιατί μερικοί άλλοι δεν θα υπογράψουν, είμαι σίγουρος. Ευχαριστώ.
Τον λόγο έχει η Πρόεδρος του Κινήματος Αλλαγής κ. Γεννηματά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, θα ήθελα πριν απ' όλα να ευχηθώ σε όλους σας χρόνια πολλά, με υγεία και νομίζω ότι αυτό το διάστημα όλοι κατανοούμε την ουσία αυτής της ευχής περισσότερο από ποτέ. Δεν μπορώ παρά να ξεκινήσω από τα όσα έγιναν εχθές στο Συμβούλιο Κορυφής όπου για άλλη μια φορά δεν πάρθηκαν αποφάσεις. Όλα τα ερωτήματα έχουν μείνει αναπάντητα και όλα τα ζητήματα ανοιχτά. Δυστυχώς χάνουμε πολύτιμο χρόνο. «Και λίγα και αργά», όπως είπε και η κ. Λαγκάρντ. Με δισταγμούς, όμως, και με διχασμούς δεν πάει μπροστά η Ένωση. Και αυτό πρέπει επιτέλους να το κατανοήσουμε όλοι. Υπονομεύει απλά το μέλλον της και μάλιστα τη στιγμή που καραδοκούν κάθε μορφής λαϊκισμοί και ευρωσκεπτικισμοί. Η κρίση δεν αντιμετωπίζεται με παυσίπονα και ασπιρίνες. Η επανεκκίνηση των οικονομιών και μάλιστα των υπερχρεωμένων χωρών είναι μια πολύ δύσκολη και συνθέτη υπόθεση. Θέλει γενναία και μη συμβατικά μέτρα, θέλει νέο χρήμα, θέλει ένα ευρωπαϊκό σχέδιο Μάρσαλ, θέλει ειδικό ομόλογο, θέλει επιτέλους επιχορηγήσεις και όχι δάνεια στα κράτη - μέλη. Εχθές στην προσύνοδο του Ευρωπαϊκού Σοσιαλιστικού Κόμματος είχα την ευκαιρία να αναφερθώ αναλυτικά. Η ισπανική πρόταση περιλαμβάνει πολλές από τις δικές μας εισηγήσεις - θα μπορούσε να υποστηριχθεί - και ήταν μια λύση. Ο λόγος τώρα από εδώ και πέρα ανήκει στις κυβερνήσεις και η ευθύνη τους είναι πολύ μεγάλη. Για αυτό θέλω να επαναλάβω ότι ο κ. Μητσοτάκης θα πρέπει να πρωταγωνιστήσει σε αυτή την υπόθεση και όχι να κρυφτεί πίσω από τις τοποθετήσεις του Μακρόν, του Κόντε ή του Σάντσεθ. Τώρα έρχομαι στον πόλεμο κατά της πανδημίας στη χώρα μας. Πρώτο μας μέλημα, όλων πρώτο μέλημα και πρώτη μάχη είναι να σωθούν ανθρώπινες ζωές. Εμείς συμβάλλουμε σε αυτή την κατεύθυνση με κάθε τρόπο, για αυτό και επιμένουμε στην ενίσχυση του Εθνικού Συστήματος Υγείας. Παράλληλη και κρίσιμη μάχη είναι η μάχη για να μείνει ζωντανή η οικονομία και όρθια η κοινωνία μέσα στην κρίση. Γι' αυτό παρεμβαίνουμε, συμβάλλουμε με προτάσεις, αλλά σχεδιάζουμε και το αύριο, υπεύθυνη και χρήσιμη Αντιπολίτευση στην πράξη. Αυτό, όμως, δεν σημαίνει ούτε σιωπή ούτε ανοχή, πολύ περισσότερο σε αστοχίες, σε αδικίες και προπάντων σε απαράδεκτες ενέργειες της Κυβέρνησης. Τα φώτα της δημοσιότητας έπεσαν τις τελευταίες ημέρες στο σκάνδαλο με το voucher. Τι ακριβώς συνέβη; Χρησιμοποιήθηκε η ανάγκη οικονομικής στήριξης των επιστημόνων, για να μοιραστούν 36 εκατομμύρια ευρώ στις εταιρείες με τις ειδικές πλατφόρμες, που ουσιαστικά ελέγχονται από τρία, τέσσερα φίλα προσκείμενα πρόσωπα προς την Κυβέρνηση. Συνολικά 88 εκατομμύρια θα μοιράζονταν σε πάσης φύσεως μεσάζοντες για προγράμματα «μαϊμού». Αυτό αποκαλύφθηκε και γι' αυτό η Κυβέρνηση άρον - άρον έτρεξε να μαζέψει τα άπλυτά της. Την ώρα μάλιστα που εκατοντάδες χιλιάδες άνεργοι μένουν, χωρίς καμμία απολύτως βοήθεια, αστήριχτοι από την Κυβέρνηση. Εμείς θα επιμείνουμε να διερευνηθεί η υπόθεση και να βγει όλη η αλήθεια στο φως, γιατί ακόμα και το επιχείρημα για άντληση χρημάτων, εκ των υστέρων, από το ΕΣΠΑ αποδείχτηκε σαθρό. Έγγραφο της Ευρωπαϊκής Ένωσης αποκάλυψε ότι θα μπορούσαν να επιδοτηθούν απευθείας οι αυτοαπασχολούμενοι, με βάση τα νέα δεδομένα που ισχύουν πλέον για την κρίση. Δεν το ζήτησε καν η Κυβέρνηση. Αυτή είναι η αλήθεια. Και πονηριές και ψέματα. Εμείς αισθανόμαστε δικαιωμένοι. Πρώτοι καταγγείλαμε από τις 27 Μαρτίου το στήσιμο της κομπίνας. Η άτακτη υποχώρηση του κ. Μητσοτάκη δεν τον απαλλάσσει. Από αυτόν εκπορεύονται οι εντολές και οι αποφάσεις. Και δεν κάνουν μονάχα λάθη και παραλείψεις. Ιδιαίτερα στον χώρο της εργασίας εφαρμόζουν μια συγκεκριμένη ατζέντα και η ευθύνη ανήκει πρώτα στον Πρωθυπουργό. Στο πρωθυπουργικό γραφείο, άλλωστε, συμφωνήθηκε και παρουσιάστηκε το σχετικό πρόγραμμα. Γι' αυτό και ο Υπουργός Εργασίας παραμένει ακόμα στη θέση του, την ώρα που τον αδειάζουν οι πάντες. Η απάντησή του χθες στη Βουλή, ποια ήταν; Προσέξτε, λέει: «Όλοι τα ίδια περίπου έχουν κάνει. Τους ίδιους είχε ευνοήσει και η Υπουργός του ΣΥΡΙΖΑ». Συγχαρητήρια, λοιπόν, και στους δύο για τα ίδια κόλπα. Τι να πω; Με την ευκαιρία θέλω να επισημάνω ότι δεν μπορεί η κρίση να αποτελεί το πρόσχημα για αδιαφάνεια, όπως γίνεται με συνεχείς απευθείας αναθέσεις εκατομμυρίων ευρώ, οι οποίες δεν έχουν καμμία σχέση με επείγουσες ανάγκες. Στο μέτωπο τώρα της διασποράς του κορωνοϊού, είχαμε και χθες ανησυχητικά φαινόμενα. Τι αποδεικνύεται, κυρίες και κύριοι Βουλευτές; Αποδεικνύεται ότι όπου αρκεί η ατομική ευθύνη των πολιτών, που πειθαρχούν στις οδηγίες των επιστημόνων, τα πράγματα πηγαίνουν καλά. Τα προβλήματα υπάρχουν σε περιπτώσεις με υψηλή επικινδυνότητα διάδοσης, όπως κλειστές ή άλλες δομές με ευπαθείς και ευάλωτες ομάδες, εκεί όπου η Κυβέρνηση έπρεπε να ενεργήσει πολύ πιο γρήγορα και προληπτικά. Είχαμε εγκαίρως προειδοποιήσει για την ανάγκη ελέγχου και για τη διενέργεια τεστ σε δομές που βρίσκονται κοινωνικά ευάλωτες και ευπαθείς ομάδες, σε ιδιωτικές κλινικές, σε γηροκομεία, σε καταυλισμούς Ρομά, σε δομές υποδοχής προσφύγων και μεταναστών. Όπως αποδείχτηκε, εκδόθηκαν πρωτόκολλα με οδηγίες, αλλά στη συνέχεια δεν έγινε κανένας ουσιαστικός έλεγχος, για να δουν αν εφαρμόζονται οι οδηγίες αυτές, ούτε και κανείς μπήκε στον κόπο για να γίνουν έγκαιρα τα απαραίτητα τεστ εκεί όπου υπήρχε υψηλή επικινδυνότητα. Τώρα εμφανίζονται τα προβλήματα στη Λάρισα, στη Νέα Μάκρη, στη Ριτσώνα, στο Κρανίδι, χθες στο Περιστέρι και στα νότια της Αθήνας, όπου μάλιστα ειδικά αναδεικνύεται ότι υπάρχει και ζήτημα με το πλαίσιο λειτουργίας των ιδιωτικών κλινικών και αυτό πρέπει να το δούμε και άμεσα. Η Κυβέρνηση τρέχει τώρα εκ των υστέρων να προλάβει και ελπίζουμε τα προβλήματα να περιοριστούν εδώ. Κάποιοι, όμως, έχουν ξεκάθαρα την ευθύνη γι' αυτό που συμβαίνει. Κυρίες και κύριοι Βουλευτές, εμείς δεν μηδενίσαμε ποτέ τα μέτρα που πήρε η Κυβέρνηση. Είναι, όμως, ανεπαρκή. Παρά τις διορθωτικές κινήσεις και μετά από τη δική μας πίεση, υπάρχουν καθυστερήσεις στην εφαρμογή τους. Και υπάρχουν και παραλείψεις και αρνητικές ενέργειες από την Κυβέρνηση, μερικές από τις οποίες θέλω να επισημάνω σήμερα από αυτό το Βήμα. Πρώτον, η κατηγορηματική άρνηση της Κυβέρνησης να αναγνωρίζει έμπρακτα - όχι με λόγια του αέρα - το έργο των υγειονομικών του Εθνικού Συστήματος Υγείας, με την ένταξή τους στα βαρέα και ανθυγιεινά. Δεύτερον, η άρνηση της Κυβέρνησης να καλύψει με το ειδικό επίδομα τους τριακόσιες χιλιάδες άνεργους εγγεγραμμένους στον ΟΑΕΔ, που δεν έχουν καμμία απολύτως στήριξη, τους εκατόν δέκα χιλιάδες συνταξιούχους, που δεν έχει εκδοθεί ακόμα η σύνταξή τους, αλλά και χιλιάδες εργαζόμενους στον τομέα του τουρισμού, που δουλεύουν με ελαστικές μορφές απασχόλησης. Τρίτον, η προσπάθεια να καθιερωθεί εκ περιτροπής εργασία σε όλο τον ιδιωτικό τομέα με το 50% του μισθού για τους εργαζόμενους, με το περιβόητο άρθρο 9 της πράξης νομοθετικού περιεχομένου. Τέταρτον, η συνειδητή καθυστέρηση να κηρύξει υποχρεωτική την κλαδική σύμβαση του επισιτισμού. Δεν είναι ο φόρτος εργασίας του Υπουργού, τον οποίον επικαλέστηκε, που τον εμποδίζει, αλλά αντεργατικές πολιτικές που εφαρμόζει με τις εντολές και την έγκριση του Πρωθυπουργού. Άφησαν ακάλυπτους τους πιο αδύναμους. Εμείς θα σταθούμε μαχητικά απέναντι σε αυτό το σχέδιο της Κυβέρνησης να «πληρώσουν, ξανά, το μάρμαρο» οι εργαζόμενοι, οι άνεργοι, οι πιο αδύναμοι συμπολίτες μας. Δίπλα στον κόσμο της εργασίας, ως αντίβαρο απέναντι σε αυτή την προσπάθεια να γίνει η νέα κρίση, νέα ευκαιρία για περαιτέρω επιδείνωση των εργασιακών σχέσεων και των εισοδημάτων των εργαζομένων. Κυρίες και κύριοι Βουλευτές, η σημερινή συζήτηση μάς δίνει την ευκαιρία να μιλήσουμε και για άλλα σοβαρά ζητήματα, που αφορούν τις μικρομεσαίες ελληνικές επιχειρήσεις αλλά και τους ασθενέστερους. Οι ελληνικές μικρομεσαίες επιχειρήσεις εξακολουθούν να αποτελούν τη ραχοκοκαλιά της οικονομίας και γι' αυτό οφείλει η πολιτεία να σταθεί δίπλα τους έμπρακτα τώρα που βάλλονται από αυτή την κρίση και τις συνέπειες των περιοριστικών μέτρων, για να αντέξουν, να μην έχουμε πάλι λουκέτα και να μη χαθούν χιλιάδες θέσεις εργασίας. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Θέλω, λοιπόν, να σταθώ σε τρία ειδικά προβλήματα. Πρώτον, είναι το θέμα του δανεισμού των μικρομεσαίων επιχειρήσεων. Οι όροι των τραπεζών δεν τους εξυπηρετούν. Η κακή εμπειρία από την απαράδεκτη στάση των τραπεζών είναι και αποτρεπτική. Πρόκειται για στάση η οποία συνεχίζεται, δυστυχώς, όταν υπάρχει τέτοια εμμονή σε αυστηρά τραπεζικά κριτήρια, που αγνοούν τόσο την πραγματικότητα όσο και τις αυστηρές προειδοποιήσεις της Ευρωπαϊκής Κεντρικής Τράπεζας. Πάνω από όλα το κέρδος των τραπεζών. Γιατί δεν μπορεί η Ευρωπαϊκή Κεντρική Τράπεζα να δανείζει τις τράπεζες με αρνητικό επιτόκιο, οι εγγυήσεις του κράτους να μειώνουν τον κίνδυνο και αυτές να συνεχίζουν τον χαβά τους. Η αποκατάσταση της ρευστότητας πρέπει να γίνει με κύριο κριτήριο τη βιωσιμότητα των επιχειρήσεων. Δεύτερον, η λεγόμενη «επιστρεπτέα προκαταβολή». Είναι δάνειο που υποτίθεται ότι δίνει το κράτος για να διευκολύνει τις επιχειρήσεις. Και εδώ η Κυβέρνηση έθεσε απαγορευτικούς όρους για τους περισσότερους, γι' αυτό και το ενδιαφέρον είναι εξαιρετικά χαμηλό. Τρίτον, επιμένει το κράτος στην προκαταβολή φόρου για το 2020, με βάση τα εισοδήματα του 2019. Ποια σχέση έχουν τα δεδομένα και τα εισοδήματα του 2019, με αυτό που συμβαίνει τώρα μέσα στην κρίση στην πανδημία του κορωνοϊού; Γι' αυτό και καταθέσαμε τρεις τροπολογίες. Πρώτον, ειδικά για φέτος η προκαταβολή φόρου για όλες τις επιχειρήσεις πρέπει να μειωθεί τουλάχιστον στο 50% και γι' αυτές που είναι κλειστές ή πλήττονται περισσότερο πρέπει να είναι μηδενική. Δεύτερον, αναστολή των πλειστηριασμών πρώτης κατοικίας. Αφορά τους ασθενέστερους δανειολήπτες που αδυνατούν να πληρώσουν τις οφειλές τους και, βέβαια, πάρα πολλούς μικρομεσαίους επιχειρηματίες. Από 1ης Μαΐου οι πλειστηριασμοί της πρώτης κατοικίας απελευθερώνονται πλήρως. Είναι δυνατόν να απαιτούν τα fund έξω από τα σπίτια τους τους συμπολίτες μας, τους πιο αδύναμους, μέσα σε αυτή την κατάσταση; Το θεωρώ αδιανόητο. Ανακοινώσατε το άνοιγμα τμημάτων των δικαστηρίων, αλλά έτσι όπως το κάνετε, χωρίς να δίνετε λύση στους πλειστηριασμούς, είναι φανερό ότι το κάνετε μόνο και μόνο, για να μπορέσουν να προχωρήσουν οι πλειστηριασμοί. Μόνον οι τράπεζες κερδίζουν απ' αυτό. Τρίτον, έμπρακτη αναγνώριση του έργου και της κοινωνικής προσφοράς του προσωπικού του εθνικού συστήματος υγείας και των εργαζομένων στην πρώτη γραμμή αντιμετώπισης της πανδημίας, ένταξη των υγειονομικών του δημοσίου επιτέλους στα βαρέα και ανθυγιεινά. Εγώ μετράω μέρες. Εδώ και τουλάχιστον δύο μήνες ο κ. Μητσοτάκης σιωπά. Δεν αρκούν τα χειροκροτήματα στα μπαλκόνια. Πότε επιτέλους θα κάνετε το επόμενο βήμα και θα τους εντάξετε στα βαρέα και ανθυγιεινά; Αυτό πρέπει να το κάνετε άμεσα, τώρα. Επέκταση της χορήγησης του επιδόματος του Πάσχα σε όλους τους μαχητές της πρώτης γραμμής, στους αστυνομικούς, στα στελέχη των Ενόπλων Δυνάμεων, των κοινωνικών δομών, στο «Βοήθεια στο Σπίτι» και βέβαια στις υπηρεσίες καθαριότητας. Θα καταθέσω στη συνέχεια στα Πρακτικά και τις τρεις τροπολογίες και σας καλώ να τις αποδεχτείτε. Κυρίες και κύριοι Βουλευτές, η επόμενη μέρα μετά την πανδημία θα είναι μια διαφορετική μέρα για όλο τον κόσμο και βέβαια θα είναι διαφορετική μέρα για τα κράτη, για τις κοινωνίες, για τους πολίτες, για την πολιτική. Εμείς, η παράταξη της αλλαγής, θα είμαστε εδώ για να πρωταγωνιστήσουμε στη νέα πορεία της Ελλάδας και της Ευρώπης, μια πορεία που αφορά, όχι μια συγκεκριμένη ελίτ και τα κέρδη της αλλά τους πολλούς. Σας ευχαριστώ πολύ.
Ευχαριστούμε.
Κύριε Πρόεδρε, θα ήθελα τον λόγο.
Ορίστε, κύριε Καραθανασόπουλε, έχετε τον λόγο.
Κοιτάξτε, φαίνεται ότι η πανδημία του κορωνοϊού αντιμετώπισε την επιδημία των τροπολογιών που είχαμε. Όμως, προσωρινά την ανέστειλε. Σήμερα κατατέθηκαν ήδη δύο τροπολογίες κατά τη διάρκεια του νομοσχεδίου και ήταν και άλλες τέσσερις από χθες. Αυτό δεν μπορεί να συνεχιστεί. Δεν είναι δυνατόν, έτσι όπως λειτουργεί η Βουλή, να κατατίθενται κατά τη διάρκεια πράξης νομοθετικού περιεχομένου τροπολογίες και μάλιστα σημαντικές τροπολογίες, όπως είναι η δεύτερη που κατατέθηκε σήμερα. Είναι μια απαράδεκτη διαδικασία. Πρέπει κατά τη γνώμη μας αυτές οι τροπολογίες να μη συζητηθούν σήμερα.
Κύριε Πρόεδρε, θα ήθελα και εγώ τον λόγο, σας παρακαλώ.
Παρακαλώ, κύριε Λοβέρδο, έχετε τον λόγο.
Ακούστε, κύριε Πρόεδρε, δεν ξέρω εάν ο κ. Καραθανασόπουλος, αν είδε αυτές τις τέσσερις τροπολογίες, εγώ δεν τις είδα. Υπάρχει, κύριε Πρόεδρε, μια συμφωνία. Ζητάω συγγνώμη από τον Γραμματέα του Κομμουνιστικού Κόμματος, τον κ. Κουτσούμπα, για να διευκρινιστεί αυτό. Η συμφωνία που κάναμε από την πρώτη μέρα της πανδημίας που η Βουλή έμεινε ανοιχτή, βάσει της αποφάσεως που έχετε πάρει στη διάσκεψη, είναι ότι τροπολογίες γίνονται ανεκτές μόνο αν έχουν σχέση με το σχέδιο νόμου, με την πράξη νομοθετικού περιεχομένου, δηλαδή με την κρίση. Αν υπάρχει τροπολογία, έστω και το 10% αυτής, που είναι άσχετη, εμείς σκεφτόμαστε μέχρι και την αποχώρηση. Δεν αστειευόμαστε γι' αυτό. Δεν είναι η Βουλή ανοιχτή για να γίνονται πονηριές. Η Βουλή είναι ανοιχτή για να αντιμετωπιστεί το πρόβλημα της πανδημίας, να ασκηθεί κοινοβουλευτικός έλεγχος επ' αυτού και η Κυβέρνηση να αναλύει τις πολιτικές που κάνει. Σας παρακαλώ να το δείτε. Εμείς δεν τις έχουμε δει. Δεν ξέρω εάν διανεμήθηκαν τώρα.
Κύριε Πρόεδρε, θα ήθελα τον λόγο, σας παρακαλώ.
Ορίστε, κύριε Λιβανέ.
Αυτό το οποίο είπαν οι δύο Κοινοβουλευτικοί Εκπρόσωποι έχει μια σωστή βάση. Αυτό το οποίο έχει γίνει καθ' όλη τη διάρκεια της κρίσης και νομίζω είμαστε όλοι περήφανοι είναι ότι η Βουλή έχει μείνει ανοιχτή, ο κοινοβουλευτικός έλεγχος έχει λειτουργήσει και η δημοκρατία μας δίνει παραδείγματα. Η λογική που συμφωνήθηκε στη Διάσκεψη των Προέδρων απ' όλα τα κόμματα είναι ότι δεν θα έρχονται βουλευτικές τροπολογίες και θα έρχονται απλά τροπολογίες που βοηθούν, ώστε να διαχειριστεί η Κυβέρνηση, η πολιτεία αυτή την κρίση. Ας τις δούμε, λοιπόν. Νομίζω ότι δεν διαφωνείτε, αγαπητέ κύριε συνάδελφε, τις έχετε διαβάσει. Είναι εδώ όλοι οι Υπουργοί, όπως είναι όλες αυτές τις μέρες, όπως είναι και ο Πρωθυπουργός όταν χρειάζεται, για να γίνει μια συζήτηση επί της ουσίας.
Ευχαριστώ. Θα γίνει μια συνεννόηση με τον Πρόεδρο της Βουλής και θα σας ενημερώσουμε, κύριε Λοβέρδο, αυτό μπορούμε να κάνουμε και αυτό θα κάνουμε. Τώρα τον λόγο έχει ο Γενικός Γραμματέας του Κομμουνιστικού Κόμματος Ελλάδας κ. Κουτσούμπας
Κυρίες και κύριοι, θα ήθελα να ξεκινήσω την ομιλία μου με τα πρόσφατα τραγικά περιστατικά σε ιδιωτικές κλινικές, με πολλά κρούσματα κορωνοϊού και δυστυχώς θανάτους συνανθρώπων μας που, όπως είπαν οι αρμόδιοι, οφείλονται σε ελλιπή τήρηση των πρωτοκόλλων και των μέτρων υγιεινής. Μην κάνετε τους ανήξερους ούτε τους έκπληκτους. Από την πρώτη στιγμή της πανδημίας υπήρχαν επίσημες καταγγελίες εργαζομένων και των σωματείων τους στην ιδιωτική υγεία ότι σε ιδιωτικά κέντρα δεν τηρούνται τα μέτρα, ότι ακόμα και εργαζόμενοι που ήταν ύποπτοι για κρούσματα εξαναγκάζονταν να πάνε στη δουλειά τους. Είναι πολλές οι δημοσιεύσεις καταγγελιών στον «ΡΙΖΟΣΠΑΣΤΗ» εδώ και πάρα πολλές μέρες. Έπρεπε να είχατε πάρει μέτρα και το πιο βασικό από αυτά θα ήταν, βέβαια, η επίταξη του ιδιωτικού τομέα που θα έμπαινε κάτω από τον έλεγχο του δημοσίου. Η επίταξη του ιδιωτικού τομέα υγείας που δεν έχει καμμία σχέση με τη μίσθωση κάποιων υπηρεσιών στην οποία αναφερόσασταν και εσείς και ο ΣΥΡΙΖΑ, δεν θα εξασφάλιζε μόνο την επάρκεια σε μέσα, αλλά θα προφύλασσε και από τέτοια επικίνδυνα για τη δημόσια υγεία περιστατικά. Κυρίες και κύριοι, η συζήτηση για την επόμενη μέρα ξέρετε πολύ καλά ότι δεν αφορά μόνο ούτε κυρίως τη σταδιακή άρση των περιορισμών που επιβλήθηκαν λόγω της πανδημίας του κορωνοϊού. Εδώ θα είμαστε για να συζητήσουμε αναλυτικά, όχι μόνο πώς σταδιακά θα επανέλθουμε σε μια κανονικότητα, όπως συνηθίζετε να λέτε, αλλά κυρίως ποια συγκεκριμένα μέτρα προστασίας της υγείας των εργαζομένων χρειάζεται να συνοδεύουν αυτή τη σταδιακή χαλάρωση των περιοριστικών μέτρων. Γιατί μπορεί τα κρούσματα να είναι περιορισμένα, μπορεί τα κρεβάτια στις ΜΕΘ να αδειάζουν, μπορεί οι θάνατοι να έχουν περιοριστεί - και όλοι χαιρόμαστε βέβαια για αυτό - όμως, όλοι ξέρουμε πως δεν έχουμε ξεμπερδέψει με την πανδημία όσο δεν έχει βρεθεί η θεραπεία αντιμετώπισής της, πολύ περισσότερο το εμβόλιο. Εδώ θα είμαστε, λοιπόν, για να εκτιμήσουμε εκ νέου σε ποια κατάσταση βρίσκεται το δημόσιο σύστημα υγείας, όχι μόνο για να αντιμετωπίσει ένα νέο κύμα της πανδημίας, αλλά και για να ανταποκριθεί συνολικά στις ανάγκες του λαού για περίθαλψη, θεραπεία, που όπως ξέρετε μπήκαν σε δεύτερη μοίρα, παρ' ότι μιλάμε για ασθένειες για τις οποίες μετράμε κάθε χρόνο περισσότερες απώλειες και από αυτές του κορωνοϊού. Οι προσλήψεις υγειονομικών που έγιναν δεν καλύπτουν στο ελάχιστο ούτε τα κενά που προϋπήρχαν σε κανονικές συνθήκες, πόσω μάλλον σε αυτές τις έκτακτες της πανδημίας, ενώ κανένα διαφορετικό σχέδιο δεν υπάρχει και στην περίπτωση που ο λαός βρεθεί αντιμέτωπος με το επόμενο κύμα της πανδημίας. Οι κλινικές, τα εργαστήρια που έκλεισαν, τα χειρουργεία, τα εξωτερικά ιατρεία που ανέστειλαν τη λειτουργία τους, όχι μόνο πρέπει να ανοίξουν και να παραμείνουν ανοιχτά, αλλά πρέπει και να εξυπηρετήσουν όλους τους ασθενείς και γι' αυτό χρειάζεται να γίνουν άμεσα όλες οι απαραίτητες προσλήψεις μόνιμου υγειονομικού προσωπικού. Όμως, κυρίες και κύριοι Βουλευτές, η επόμενη μέρα αφορά κυρίως τη διαχείριση της νέας οικονομικής καπιταλιστικής κρίσης που βρίσκεται προ των πυλών με την πανδημία, όχι να δημιουργεί, αλλά απλά να επιταχύνει την έλευσή της, όπως άλλωστε σας προειδοποιούσαμε ως κόμμα εδώ και πάρα πολύ καιρό. Τι κάνει η Κυβέρνηση όλο αυτό το διάστημα; Προετοιμάζει το έδαφος απλά για να φορτωθεί αυτή η επερχόμενη κρίση πάλι στις πλάτες των εργαζομένων, προκειμένου να έχει τις λιγότερες δυνατές απώλειες το μεγάλο κεφάλαιο φυσικά, να θωρακιστεί η κερδοφορία του, η δική του συνέχεια στη γρήγορη ανάκαμψη. Παλιά σας τέχνη κόσκινο όλων σας, γιατί όλων σας οι κυβερνήσεις διαχειρίστηκαν την προηγούμενη κρίση από τη Νέα Δημοκρατία και το ΠΑΣΟΚ μέχρι τον ΣΥΡΙΖΑ, αυτή ήταν η αγωνία, να τη βγάλει καθαρή το κεφάλαιο και ας βουλιάξει να πάει στα τάρταρα ο λαός. Οι κύριοι της Κυβέρνησης της Νέας Δημοκρατίας άρχισαν ήδη τις προειδοποιήσεις για τα χειρότερα. Τι άλλο από προειδοποίηση προς τον λαό είναι αυτό που λέτε ότι η διαχείριση της πανδημίας αποτελεί εγγύηση για τη διαχείριση και της οικονομικής κρίσης; Όπως ακριβώς φορτώσατε στους εργαζόμενους και τον λαό τις συνέπειες της πανδημίας για να προστατεύσετε διάφορους επιχειρηματικούς ομίλους και τα κέρδη τους, έτσι ακριβώς θα τους φορτώσετε και τα βάρη της κρίσης. Και έχετε το θράσος να λέτε πως μοιράσατε δήθεν δίκαια τα βάρη της πανδημίας! Πόσο δίκαιο είναι χιλιάδες εργαζόμενοι να χάνουν τη δουλειά τους μέσα σε λίγες μόνο μέρες; Πόσο δίκαιο είναι από τη μία στιγμή στην άλλη να αλλάζουν οι εργασιακές σχέσεις προς το χειρότερο, εργαζόμενοι να γίνονται ευέλικτοι, να δοκιμάζουν στην πλάτη τους δηλαδή νέες μορφές εκμετάλλευσης, όπως είναι η τηλεργασία; Πόσο δίκαιο είναι χιλιάδες εργαζόμενοι να ξεπατώνονται σε εργοστάσια, σε αλυσίδες εφοδιασμού και στα σουπερμάρκετ, να συνωστίζονται επικίνδυνα σε χώρους δουλειάς χωρίς μέτρα προστασίας, να στριμώχνονται σε μέσα μαζικής μεταφοράς; Πόσο δίκαιο είναι να απειλούνται από τη μεγαλοεργοδοσία για να μην πάρουν την άδεια ειδικού σκοπού, ακόμα και για να επιστρέψουν μέρος από το πενιχρό επίδομα των 800 ευρώ; Πόσο δίκαιο είναι να εκβιάζονται για να μη δηλώσουν ότι έχουν συμπτώματα, να αποκρύπτονται κρούσματα, να υποχωρούν τα μέτρα ασφαλείας, όπως και κάθε έλεγχος από αρμόδιες υπηρεσίες, γιατί πρέπει να βγει η δουλειά, γιατί δήθεν από αυτό θα κλατάρει η οικονομία; Και επειδή έχετε κάνει «σημαία» σας το επίδομα των 800 ευρώ, τα επιδόματα ειδικού σκοπού που δίνονται με το σταγονόμετρο και με εξαίρεση πολλών κλάδων, παραδείγματος χάριν, των επιστημόνων, για μία ακόμη φορά σας λέμε ότι είναι σταγόνα στον ωκεανό. Δεν επαρκούν, για να εξασφαλίσουν μία στοιχειώδη αξιοπρεπή διαβίωση. Φυσικά αυτά τα μέτρα δεν είναι μόνο δική σας πατέντα. Είναι η επίσημη πολιτική της Ευρωπαϊκής Ένωσης που εφαρμόζεται σε όλες τις χώρες, τόσο σε αυτές με δεξιές, κεντροδεξιές, νεοφιλελεύθερες κυβερνήσεις, όσο και σε αυτές που κυβερνούν δήθεν προοδευτικά, κεντροαριστερά, σοσιαλδημοκρατικά κόμματα. Βέβαια, υπάρχει και μια άλλη σοβαρή πλευρά. Είναι η γκρίζα ζώνη εκείνων των εργαζομένων που είναι κάτω από το ραντάρ, που δεν καταγράφονται πουθενά, δηλαδή αυτοί που είναι μισοάνεργοι, ωρομίσθιοι, ημερομίσθιοι. Καθημερινά δεχόμαστε καταγγελίες και μηνύματα από τέτοιον κόσμο. Αυτοί οι άνθρωποι, που πλέον δεν έχουν κανένα εισόδημα, που δεν δικαιούνται ούτε το επίδομα ειδικού σκοπού ούτε το επίδομα ανεργίας, ζουν στην κυριολεξία έναν εφιάλτη σήμερα. Πάρτε μέτρα τώρα, για να εξασφαλίσετε στοιχειώδες εισόδημα για όλους. Από το περιβόητο «μαξιλάρι» θα είναι, από άλλες πηγές θα είναι; Η ουσία είναι ότι όλα αυτά έχουν προέλθει από το στράγγισμα κυριολεκτικά του ελληνικού λαού που κάνατε όλες οι κυβερνήσεις μέχρι σήμερα και πρέπει τώρα να δοθούν, για να εξασφαλιστεί η επιβίωση των εργαζομένων πρωτίστως. Και αφήστε αυτά τα «χαριτωμένα», που λέει και ο κύριος Πρωθυπουργός περί μέτρων σοσιαλιστικού χαρακτήρα που δήθεν παίρνετε. Το έκανε πριν από σας «καραμέλα» βέβαια ο ΣΥΡΙΖΑ, που ονόμαζε και σοσιαλισμό το κόψιμο των συντάξεων και τα επιδόματα φτώχειας. Τώρα το πήρατε και εσείς, για να συγκαλύψετε ότι τα λαϊκά στρώματα, οι εργαζόμενοι είναι αυτοί που «πληρώνουν το μάρμαρο» και αρκετοί από αυτούς δεν έχουν καμμία ενίσχυση, ούτε καν αυτά τα πενιχρά επιδόματα. «Τα έκτακτα μέτρα θα συνεχιστούν όσο χρειαστεί, για να ζήσουν οι επιχειρήσεις», λέει ο Υπουργός της μεγαλοεργοδοσίας, ο κ. Βρούτσης, που έχει και την τιμητική του, μάλιστα, αυτές τις μέρες. Κάτι ξέρει για να το λέει. Άλλωστε αυτή είναι η ειδικότητά του, οι κάθε είδους εξυπηρετήσεις μεγάλων επιχειρηματιών, με ό,τι αντεργατικό και βάρβαρο συνεπάγεται αυτό για τους ίδιους τους εργαζόμενους. Τελευταία, βέβαια, είδαμε ότι ο συγκεκριμένος Υπουργός της Νέας Δημοκρατίας ειδικεύεται και στην τηλεκατάρτιση. Έτσι γίνεται συνήθως στις αντιλαϊκές κυβερνήσεις. Υπουργοί ειδικεύονται, για να κάνουν τη βρώμικη δουλειά. Αυτό, βέβαια, δεν απαλλάσσει καθόλου την Αξιωματική Αντιπολίτευση, που βρήκε μία διέξοδο στην αμηχανία της για να ασκήσει κριτική, γιατί είναι πράγματι απορίας άξιο πώς και τόσα χρόνια στην κυβέρνηση του ΣΥΡΙΖΑ δεν αναρωτήθηκαν ποτέ για την ποιότητα των προγραμμάτων κατάρτισης που παρείχαν οι φορείς, τους οποίους οι ίδιοι πιστοποιούσαν. Είναι δυνατόν να πιστέψει κανείς στα σοβαρά ότι όσο εμπορευματοποιείται η εκπαίδευση μπορεί να κρατά ψηλά και το επίπεδο της παρεχόμενης μόρφωσης; Μπορεί ο ιδιώτης, ιδιοκτήτης μιας δομής εκπαίδευσης να βάλει τη μόρφωση του λαού, των παιδιών του λαού, πάνω από τα δικά του κέρδη; Και με την ευκαιρία, κανείς σας, ούτε εσείς, κύριοι του ΣΥΡΙΖΑ, ούτε εσείς, κύριοι του ΚΙΝΑΛ, δεν τολμάτε να πείτε να υπάρξει εξασφάλιση ώστε οι επιστήμονες να πάρουν ολόκληρο το επίδομα των 800 ευρώ. Οι εργαζόμενοι πάντως το έχουν πιάσει το υπονοούμενο της Κυβέρνησης. Τα έκτακτα αντεργατικά μέτρα ήρθαν για να μείνουν και όταν περάσει αυτή η έκτακτη κατάσταση, θα έχει μείνει μία αγορά εργασίας πιο μόνιμη, άγρια, ευέλικτη για την εξόντωση των εργαζομένων, πιο φιλική όμως, για τα κέρδη των λίγων. Αυτός είναι ο στόχος. Ξέρετε πολύ καλά πως αυτά τα μέτρα, που παρουσιάζετε δήθεν ως στήριξη στην εργασία, στην πραγματικότητα είναι στήριξη μόνο στη μεγάλη εργοδοσία. Ποιος κερδίζει από την εντατικοποίηση της δουλειάς στους κλάδους που δεν σταμάτησαν, αλλά δουλεύουν αυτή την περίοδο στο φουλ; Ποιος κερδίζει από αντεργατικά μέτρα, αλλά και από τις κάθε είδους διευκολύνσεις και τις απαλλαγές που τα συνοδεύουν; Ποιος κερδίζει από την αναστολή πληρωμών των εργοδοτών σε κράτος και ασφαλιστικά ταμεία, από τις επιδοτήσεις μισθού και δανείων στους εργοδότες, την πλήρη νομική κάλυψη για να εφαρμόζουν συνδυαστικά κάθε είδους αντεργατικά μέτρα; Και για να σας προλάβουμε, από τα μέτρα σας δεν ωφελούνται οι αυτοαπασχολούμενοι, οι μικροεπιχειρηματίες με τα ελληνικά δεδομένα. Ξέρετε πολύ καλά πως οι επαγγελματίες και έμποροι που ήδη έδιναν μάχη για την επιβίωσή τους, τώρα, με την πανδημία, δέχτηκαν τελειωτικό χτύπημα. Θεωρούμε ότι ο ελληνικός λαός έχει πείρα μετά από δέκα χρόνια μνημονίων, όπου εφαρμόστηκαν μέτρα εκτάκτων συνθηκών από όλες τις κυβερνήσεις. Αυτά τα μέτρα δεν είναι που, από έκτακτα που ξεκίνησαν και δήθεν προσωρινά, έγιναν μονιμότερα των μονίμων; Οι εργαζόμενοι, όμως, έχουν πληρώσει ήδη πολλά και με την πρόσφατη κρίση και με τις επιπτώσεις της πανδημίας. Δεν πρέπει και δεν θα δεχτούν να ματώσουν ξανά. Δεν θα πρέπει να επιτρέψουμε να ξανασυμβεί αυτό. Γι' αυτό και από τώρα πρέπει να δυναμώσει η κινητοποίηση, η δράση, η διεκδίκηση, η οργάνωση, για να μην πληρώσει ξανά ο ελληνικός λαός την κρίση. Οι αγωνιστικές πρωτοβουλίες μέσα στις δύσκολες συνθήκες αυτής της νέας, της τελευταίας περιόδου, που συνεχίζονται και στις 28 Απριλίου με την πανελλαδική ημέρα δράσης στους χώρους δουλειάς, αποτελούν παρακαταθήκη για τους αγώνες του λαού μας και την επόμενη μέρα. Κύριοι της Κυβέρνησης, φέρατε επίσης ένα νομοσχέδιο για διαβούλευση για την εκπαίδευση μέσα σε συνθήκες πανδημίας, όταν όλοι οι φορείς της εκπαίδευσης, δάσκαλοι, καθηγητές, φοιτητές, γονείς, μαθητές, σας λένε εδώ και καιρό να μην το φέρετε, να μην το καταθέσετε. Σήμερα μάλιστα, αυτή την ώρα, βρίσκονται εκπρόσωποί τους έξω από τη Βουλή, ακριβώς για να καταδικάσουν αυτή την ενέργειά σας. Αλήθεια, προς τι τέτοια πρεμούρα να περάσουν τέτοια αντιδραστικά, κατά βάση, μέτρα σε αυτές τις συνθήκες και, μάλιστα, όταν δεν έχετε λύσει μια σειρά σοβαρά προβλήματα στην εκπαίδευση μέσα σε αυτές τις συνθήκες, όταν δεν στηρίζετε ουσιαστικά το έργο των εκπαιδευτικών, δεν βοηθάτε καθολικά τους μαθητές με μέσα υποστήριξης; Θα μας πείτε ότι εσείς θεωρείτε ότι έτσι βελτιώνεται το σχολείο. Αλήθεια, εσείς έτσι καταλαβαίνετε την αναβάθμιση και μάλιστα σε συνθήκες μετά από μία πανδημία, με το να αυξάνετε τον αριθμό μαθητών ανά τάξη στο δημοτικό και το νηπιαγωγείο και κατά τα άλλα να μιλάτε υποκριτικά για αποφυγή συνωστισμού; Αλήθεια, δεν έφτανε στη λαϊκή οικογένεια και στα παιδιά της ο εξεταστικός φόρτος σε ένα λύκειο - αρένα ανταγωνισμού; Δεν έφτανε που βάζουν ολοένα και πιο βαθιά το χέρι στην τσέπη, κάτι που θα έλυνε ο «πολύς» κ. Γαβρόγλου, βεβαίως, πριν; Και τώρα πιάνετε το νήμα εσείς, κυρία Κεραμέως, από εκεί που το άφησε ο ΣΥΡΙΖΑ. Από πού και ως πού η τράπεζα θεμάτων, με πανελλαδικού τύπου εξετάσεις από την πρώτη έως την τρίτη λυκείου, θα αναβαθμίσει το λύκειο; Νέο πετσόκομα θα φέρει, όπως έφερε και το 2014, με την κυβέρνηση της Νέας Δημοκρατίας τότε, με την αύξηση κατά 600% των μεταξεταστέων. Ο εκπαιδευτικός θα αναγκαστεί να «τρέχει» την ύλη, τα «sos», θα δουλεύει για να πιάσει όλη τη γκάμα των θεμάτων, κατά βάση, βέβαια, με τους καλούς μαθητές, χωρίς να υπολογίζει την ιδιαιτερότητα κάθε τάξης. Θα οδηγηθούμε ακόμα πιο έντονα σε καταστάσεις με παιδιά των λαϊκών στρωμάτων να παραιτούνται λόγω της πίεσης απ' αυτή την προσπάθεια για μόρφωση, ακόμα - γιατί όχι; - και για εισαγωγή στα πανεπιστήμια. Ή μήπως αυτό θέλετε ακριβώς να αποτρέψετε; Οι μαθητές θα το αντιπαλέψουν αυτό το νομοσχέδιο μαζί με τους γονείς τους. Είτε με κλειστά είτε με ανοιχτά σχολεία θα βρουν τον τρόπο. Γιατί η ζωή βρίσκει πάντα τρόπο να εκφράζεται, να νικά τα σκοτάδια. Και ας απειλείτε εσείς με εισαγωγή της διαγωγής «κοσμίας» ξανά, λες και αυτό τώρα είναι το πρόβλημα. Σας το λέμε ξεκάθαρα. Πάρτε το πίσω και κοιτάξτε να ασχοληθείτε με τα άλλα σοβαρά προβλήματα. Δώστε ακριβή ημερομηνία για τις πανελλαδικές. Πάρτε μέτρα για να γίνουν οι πανελλαδικές εξετάσεις με τους βέλτιστους όρους για τους μαθητές και τους εκπαιδευτικούς. Η πρόταση του ΚΚΕ για το ζήτημα αυτό είναι πάρα πολύ συγκεκριμένη. Περιέχει έως και ημερομηνίες. Σας την καταθέτουμε και για τα Πρακτικά, αν και θεωρούμε ότι την έχετε ήδη υπ' όψιν σας. [[Στο σημείο αυτό ο Γενικός Γραμματέας της Κεντρικής Επιτροπής του Κομουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι, τα όσα διαδραματίζονται σε επίπεδο Ευρωπαϊκής Ένωσης δεν είναι τίποτε περισσότερο από τις προσπάθειες να γεφυρωθούν, με έναν πρόσκαιρο συμβιβασμό, οι μεγάλες αντιθέσεις ανάμεσα στα κράτη - μέλη της. Αυτή ακριβώς είναι η Ευρωπαϊκή Ένωση, ένωση ανταγωνιζόμενων καπιταλιστικών κρατών και οικονομιών, που προτάσσουν τα δικά τους ο καθένας συμφέροντα σε βάρος των άλλων. Όσο δε για την περιβόητη ευρωπαϊκή αλληλεγγύη, που ξαναθυμηθήκατε όλοι, πρόκειται για μία ακόμη αυταπάτη σας, για να μην πούμε κοροϊδία σε βάρος του λαού, για να αποδεχτεί επιλογές σας. Τα είδαμε και χθες ξανά στη Σύνοδο Κορυφής. Οι ανταγωνισμοί γύρω από το θέμα της διαχείρισης του χρέους θα ξαναδυναμώσουν αυτή την περίοδο. Επιβεβαιώνουν, άλλωστε, αυτό τον αποκρουστικό χαρακτήρα της Ένωσης. Το ευρωομόλογο είναι το αίτημα των υπερχρεωμένων χωρών της Ευρωζώνης για να στηρίξουν μόνο τα δικά τους μονοπώλια και όχι φυσικά τους λαούς τους. Το πραγματικό ερώτημα από τη σκοπιά του λαού μας είναι το εξής: Τα νέα δάνεια, είτε αυτά έλθουν μέσα από τους μηχανισμούς του ESM, είτε μέσω ενός ενιαίου ομολόγου ή κοινού ταμείου, ποιοι θα τα καρπωθούν και ποιοι θα τα πληρώσουν; Εμείς λέμε ότι θα τα καρπωθούν λίγοι, οι μονοπωλιακοί όμιλοι, πιο συγκεκριμένα, και θα τα πληρώσουν πάλι οι πολλοί, οι εργαζόμενοι, τα λαϊκά στρώματα. Άρα, λοιπόν, οι λαοί μία επιλογή έχουν μπροστά τους, να αρχίσουν να ξηλώνουν σιγά - σιγά αυτό το αντιδραστικό οικοδόμημα που λέγεται «Ευρωπαϊκή Ένωση», διαμορφώνοντας νέες συνεργασίες, νέες συμμαχίες αμοιβαίου οφέλους, πετώντας έξω τους κηφήνες, διεκδικώντας οι ίδιοι οι λαοί της Ευρώπης την εξουσία. Σε αυτό βρίσκεται και η ελπίδα και η προοπτική. Σας ευχαριστώ.
Ευχαριστούμε τον Γενικό Γραμματέα του ΚΚΕ. Να ζητήσουμε και συγγνώμη που καθυστερήσαμε να σας δώσουμε τον λόγο, γιατί χρειάστηκε κάποια στιγμή οι Υπουργοί να ενημερωθούν.
Δεν πειράζει, κύριε Πρόεδρε.
Το θέμα με τις τροπολογίες το έθεσαν ο κ. Καραθανασόπουλος και ο κ. Λοβέρδος. Έγινε μία συνεννόηση και μας διαβεβαίωσαν ότι όλες οι τροπολογίες που έχουν κατατεθεί έχουν σχέση με την πανδημία. Άρα η Κυβέρνηση πρέπει να εξηγήσει αναλυτικά την κάθε τροπολογία και τη σχέση της με την πανδημία. Έχει ζητήσει τον λόγο ο κ. Άδωνις Γεωργιάδης για τις τροπολογίες. Πόσο χρόνο θέλετε, κύριε Υπουργέ;
Λίγο χρόνο θέλω. Όσο χρειαστεί. Κύριε Γενικέ Γραμματέα, χίλια συγγνώμη για πριν. Τα ντεσιμπέλ της φωνής μου καμμιά φορά είναι λίγο πιο δυνατά. Η τροπολογία 277/47 είναι η τροπολογία του Υπουργείου Ανάπτυξης. Έχει έξι άρθρα. Τα πρώτα δύο άρθρα αφορούν την ταχύτερη και πιο ευέλικτη λειτουργία της Αναπτυξιακής Τράπεζας. Όπως ξέρετε, μέσα στην κρίση η Αναπτυξιακή Τράπεζα γίνεται βασικό εργαλείο για να αντιμετωπίσουμε τις επιπτώσεις του κορωνοϊού στην οικονομία. Το πρώτο άρθρο βγάζει το όριο του 15%, που ήταν το ανώτατο όριο που μπορούσαμε να αποσπάσουμε από το δημόσιο στην Αναπτυξιακή Τράπεζα και κατά το υπόλοιπο 85% η πρόσληψη υπαλλήλων έπρεπε να γίνει από τον ιδιωτικό τομέα. Εμείς γενικά είμαστε υπέρ του ιδιωτικού τομέα. Όμως, στην προκειμένη περίπτωση, επειδή οι διαδικασίες της πρόσληψης είναι πολύ αργές - διότι έχουν ειδικές διαδικασίες, επειδή είναι αρμοδιότητα του δημοσίου στην πραγματικότητα η Αναπτυξιακή Τράπεζα και θα πάμε πάρα - πάρα πολύ αργά - για να μπορούμε να στελεχώνουμε την τράπεζα θέλουμε να μην υπάρχει αυτό το όριο του 15% και να μπορούμε να μετακινήσουμε από το δημόσιο περισσότερους υπαλλήλους προς την Αναπτυξιακή Τράπεζα. Η παράγραφος 2- η δεύτερη της 2 είναι που ενδιαφέρει και έχει πιο μεγάλο ενδιαφέρον - δίνει τη δυνατότητα στην Αναπτυξιακή Τράπεζα, εφόσον το αποφασίσουμε, να πάει και να δανειοδοτήσει και η ίδια απευθείας κάποιες επιχειρήσεις. Σήμερα αυτό μπορεί να γίνει μόνο μέσω τραπεζικών fund. Το τρίτο άρθρο είναι παράταση της θητείας μελών διοικητικών και εποπτικών συμβουλίων των προμηθευτικών φαρμακευτικών συνεταιρισμών. Γιατί, κύριε Λοβέρδο; Διότι έπρεπε να κάνουν εκλογές τώρα. Δεν μπορούν να κάνουν εκλογές τώρα, γιατί είναι ο ιός. Δίνουμε, λοιπόν, μία παράταση δύο μηνών και παίρνουμε και τη νομοθετική εξουσιότηση να δώσουμε και άλλους τέσσερις μήνες, εφόσον χρειαστεί και δεν έχουν τελειώσει τα μέτρα, για να μην ξαναερχόμαστε στη Βουλή. Έτσι, αν μεν τα μέτρα τελειώσουν στο δίμηνο, στο δίμηνο να γίνουν οι εκλογές, εάν πάνε αργότερα, να πάμε και λίγο αργότερα. Το άρθρο 4 και το άρθρο 5 είναι ρυθμίσεις των επιμελητηρίων. Τι είναι αυτό; Το άρθρο 5 έχει να κάνει με ρυθμίσεις όπου μπορούν τα επιμελητήρια εν μέσω της κρίσης να αυξήσουν κατά 2,5% από τον τακτικό τους προϋπολογισμό, δηλαδή από τα δικά τους λεφτά, αυτές τις επιχορηγήσεις που θα κάνουν προς το δημόσιο. Τώρα το όριο είναι 5%. Το 5% μέσα στις συνθήκες κρίσης κρίθηκε λίγο. Με αιτιολογημένη άποψη δική τους μπορούν να κάνουν αίτημα στο Υπουργείο Ανάπτυξης και να αυξηθεί η δωρεά προς το δημόσιο έως και το 7,5% από το 5% του ετήσιου τακτικού τους προϋπολογισμού. Το άρθρο 4 είναι η αναγνώριση της προϋπηρεσίας για τη μισθολογική εξίσωση των υπαλλήλων εκείνων των επιμελητήριων που είχαν πάει από τις αναπτυξιακές εταιρείες των επιμελητηρίων στα επιμελητήρια, που είχαν μεταφερθεί το 2017. Είχαν μία διαφορά στον μισθό τους. Μας είπαν τώρα ότι έχουν μείνει πολύ πίσω αυτοί και έχουν οικονομικό πρόβλημα. Πάλι δεν επιβαρύνουν τον κρατικό προϋπολογισμό. Είναι από τα λεφτά των επιμελητηρίων. Το άρθρο 6, που επίσης είναι εξαιρετικά επείγον, «Διατάξεις περί σώρευσης ενισχύσεων αναπτυξιακών νόμων», έχει να κάνει με το de minimis για την ήσσονος σημασίας ενίσχυση, κρατική δηλαδή, ώστε όταν μία επιχείρηση παίρνει, παραδείγματος χάριν, την επιδότηση επιτοκίου, παίρνει χρήματα ΕΣΠΑ, παίρνει αναπτυξιακό νόμο, αυτά να αθροίζονται στον νέο κανόνα του de minimis, που είναι οι 800.000, και να μην κολλάει στις 200.000 όπου τους αφαιρεί από τις πλατφόρμες και δεν μπορούν να πάρουν τα χρήματα. Έτσι, λοιπόν, συμβαδίζει η νομοθεσία με τον νέο κανόνα de minimis που ψήφισε η Ευρωπαϊκή Ένωση, κύριε Πρόεδρε, λόγω του κορωνοϊού. Αυτές είναι όλες οι τροπολογίες του Υπουργείου Ανάπτυξης και είναι όλες σχετιζόμενες με τον ιό.
Προτείνω να μιλήσουν όλοι οι Υπουργοί για τις τροπολογίες.
Κύριε Πρόεδρε, να μη φύγουν, όμως, οι Υπουργοί.
Δεν θα φύγω.
Το λέω γιατί θέλουν να φύγουν. Έτσι γίνεται συνήθως.
Να ακολουθήσουμε καλύτερα τη διαδικασία.
Εγώ ένα λεπτό θα κάνω, κύριε Πρόεδρε. Θα φύγει ο Υπουργός και μετά θα μου μείνει η απορία.
Όμως, έτσι δεν θα τελειώσουμε ποτέ. Εγώ προτείνω να μιλήσει τώρα και ο κ. Βρούτσης.
Ναι, αλλά αν φύγουν, κύριε Πρόεδρε;
Εντάξει, κύριε συνάδελφε. Θα μιλήσουν ο κ. Λοβέρδος και ο κ. Τσακαλώτος για την τροπολογία. Κύριε Λοβέρδο, έχετε τον λόγο.
Ευτυχώς που έχουμε τη δυνατότητα την περίοδο αυτή να συζητάμε στη Βουλή και να βλέπουμε την εφαρμογή των μέτρων. Είχα παρακολουθήσει από την πρώτη στιγμή αυτό το πρόγραμμα, το οποίο είναι στη δική σας ευθύνη να ολοκληρωθεί, σχετικά με τη στήριξη των επιχειρήσεων. Είχατε υπεραμυνθεί της πολιτικής σας γραμμής και το είχατε επαινέσει, 25% δανειοδότηση στις επιχειρήσεις που είναι εντάξει σε ό,τι αφορά τις οφειλές τους μέχρι τη στιγμή που ζητούν το δάνειο, 80 % με την εγγύηση του ελληνικού δημοσίου και το 20% στη διακριτική ευχέρεια των τραπεζών. Σας είχαμε πει ότι είναι επικίνδυνο, γιατί το 20% μπορεί να ανατρέπει το 80%, δηλαδή, η τράπεζα να εκτιμά ότι δεν πρέπει να το δώσει και για το 20% να χάνει το 80% των εγγυήσεων. Είχατε πει ότι αυτό προκύπτει από τη Συνθήκη της Βασιλείας. Αυτό είναι κοινοβουλευτικός διάλογος. Βλέπαμε να εξελίσσεται, χωρίς να ξέρουμε πώς εξελίσσεται, το πρόγραμμα αυτό και σας ρωτάγαμε και απαντάγατε ότι πάμε για χρόνο ρεκόρ, αν φτάσουμε στο τέλος Απριλίου να αρχίσουμε. Είμαστε στις 24 Απριλίου σήμερα και οι τράπεζες δεν έχουν ιδέα. Σας μιλώ εν τιμή. Όσοι επιχειρηματίες έχουν ρωτήσει, επειδή άκουσαν το πρόγραμμα, παίρνουν την απάντηση ότι «δεν ξέρουμε τίποτα». Θα πρέπει να μας πείτε πιο είναι το χρονοδιάγραμμα. Γιατί μια σειρά από πολιτικές - καλές ή κακές, δεν θα το κρίνω τώρα - έρχονται και, ενώ λύνουν ένα πρόβλημα, δημιουργούν ένα άλλο. Για παράδειγμα οι ακάλυπτες επιταγές. Είναι σωστό το μέτρο σας και σωστή και η τροπολογία που φέρατε, με τη δική μας πίεση, για να το διορθώσετε. Ωστόσο, υπάρχουν επιχειρήσεις που λειτουργούν, αλλά δεν πληρώνονται κι έχουν βασίσει την ύπαρξή τους την ίδια στο πρόγραμμα αυτό. Δώστε μας ένα χρονοδιάγραμμα, κύριε Υπουργέ, πότε μπορεί να σκέφτεται κανείς ότι μπορεί να επωφεληθεί. Ευχαριστώ.
Κύριε Τσακαλώτο, έχετε τον λόγο.
Κύριε Υπουργέ, έχω κι εγώ ένα σχόλιο για τις εγγυήσεις, αφού το είπε ο κ. Λοβέρδος. Έχει μία ιδιαιτερότητα η Ελλάδα στα μέτρα που έχει κάνει για τις εγγυήσεις που λέει μέχρι ένα ποσοστό 80%, αλλά έχετε κι ένα δεύτερο φίλτρο, γενικά για τους ισολογισμούς των τραπεζών, 40%. Κατά τη δική μας άποψη αυτό περιορίζει πάρα πολύ. Πρέπει να το κοιτάξετε. Στο χαρτοφυλάκιο των τραπεζών το πρόβλημα δεν μπορεί να είναι πάνω από 40%. Άρα, αν δώσει σ' εσάς 80%, σ' εμένα πρέπει να δώσει κάτω από το μηδέν για να φτάσουμε στον μέσο όρο. Καταλάβατε τι εννοώ. Το είπα πολύ χοντρικά τώρα. Το δεύτερο είναι ότι η Αναπτυξιακή Τράπεζα, κατά τη δική μας άποψη, είναι πολύ σημαντική. Πιο σημαντική από εσάς, το είπατε, αλλά κι εσείς το βλέπετε. Δεν γίνεται με τροπολογία. Καταλαβαίνω ότι είναι επείγον. Είναι, όμως, πολύ σημαντικό πράγμα. Έχει πολλά θέματα διακυβέρνησης, ελέγχου, πώς θα χρηματοδοτεί, τι θα χρηματοδοτεί, τον τρόπο που θα χρηματοδοτεί. Πραγματικά, σας παρακαλώ, δεν το λέω επιθετικά, δεν είναι θέμα τροπολογίας. Μπορείτε να καταθέσετε ένα νομοσχέδιο, να το συζητήσουμε. Πάλι δεν θα το συζητήσουμε πάρα πολύ. Τώρα, όμως, όταν συζητάμε την ΠΝΠ, να συζητάμε το αναπτυξιακό, δεν το θεωρώ σωστό. Θεωρώ ότι μπορείτε να το φέρετε σε μία εβδομάδα. Δεν είναι τόσο βαρύ το πρόγραμμα. Θα υπάρχει και μία χαλάρωση, ίσως - ακούω θα μπορούν να είναι δύο - τρεις Βουλευτές - να γίνει μία σοβαρή συζήτηση, για να το στήσουμε καλά. Είτε δεν είσαστε φανατικοί υπέρ του, είτε εγώ που είμαι φανατικός υπέρ, μπορούμε να κάνουμε μία σοβαρή συζήτηση τι ρόλο θα παίξει στην ανάκαμψη της ελληνικής οικονομίας, πώς θα εξασφαλίσουμε ότι θα παίξει αυτόν τον ρόλο, πώς θα εξασφαλίσουμε το κοινωνικό, το δημόσιο συμφέρον, με τι εργαλεία, με τι μοχλεύσεις. Τα ξέρετε. Θα σας παρακαλούσα, λοιπόν, να μην προχωρήσετε σε αυτή την τροπολογία και να το φέρετε για να μπορούμε να το συζητήσουμε. Δεν μπορώ να αντιδράσω αυτή τη στιγμή ως οικονομολόγος, να μελετήσω αν έχετε βρει το σωστό ή να μπορώ να βοηθήσω κιόλας να είναι καλύτερο.
Κύριε Πρόεδρε, μπορώ να απαντήσω;
Βεβαίως. Θα σας κάνω κι εγώ μια ερώτηση, αφού μιλάμε σε όλη αυτή τη διαδικασία. Όταν εννοείτε ότι η Αναπτυξιακή Τράπεζα θα δανειοδοτεί απευθείας, χωρίς μόχλευση, κατανοείτε ότι αν δεν υπάρχει μόχλευση, τα δάνειά της θα είναι πάρα πολύ ελάχιστα. Άρα ελπίζω να υπάρχει μόχλευση για να μπορέσεις να δανειοδοτήσεις. Διαφορετικά, τα χρήματα θα εξαντληθούν πάρα πολύ γρήγορα και θα τελειώσουν πολύ σύντομα.
Ευχαριστώ πολύ, κύριε Πρόεδρε. Απαντώ με τη σειρά που μου ετέθησαν τα ερωτήματα. Μοιάζουν κάπως τα τρία. Έχουν κάποιου είδους συνάφεια. Να εξηγήσω αμέσως γιατί. Είχαμε πει, κύριε Λοβέρδο, ότι θα είμαστε έτοιμοι αρχές Μαΐου. Προσπαθούμε για τέλος Απριλίου. Το χρονοδιάγραμμα παραμένει. Η φάση που είμαστε σήμερα είναι: Έχουν ανταλλαγεί με τις τράπεζες τα σχέδια των συμβάσεων, έχει εκδώσει η Τράπεζα της Ελλάδος την απόφασή της, όπου εντάσσει το συγκεκριμένο πρόγραμμα στο μηδενικό ρίσκο, το παίρνει πάνω της και, άρα, βοηθάει τις τράπεζες να προχωρήσουν το πρόγραμμα και είμαστε στη φάση της υπογραφής των συμβάσεων μεταξύ της Αναπτυξιακής Τράπεζας και των ιδιωτικών τραπεζών. Γιατί δεν μπορώ να σας πω ημερομηνία, δηλαδή Δευτέρα, Τρίτη, Πέμπτη; Γιατί αυτό, ξέρετε, περνάει από την κάθε τράπεζα, από το εποπτικό της συμβούλιο, από τον νομικό της σύμβουλο, από το διοικητικό της συμβούλιο, γυρίζει σ' εμάς να το ξαναδούμε. Έχει μία γραφειοκρατία. Δεν γίνεται αυτόματα. Ο στόχος μας για αρχές Μαΐου, που είπαμε από την αρχή, παραμένει. Είπαμε αρχές Μαΐου να λειτουργεί. Τώρα αν πάτε σε ένα τραπεζικό υποκατάστημα, μπορεί πράγματι ο διευθυντής εκεί να μην έχει ενημερωθεί. Εμείς δεν μιλάμε με το τραπεζικό υποκατάστημα. Μιλάμε με τη διοίκηση της κάθε τράπεζας. Αν σας πω ότι έχουμε κάνει πενήντα συναντήσεις με teleconference, δεν θα είναι υπερβολή. Άρα δεν μπορούν να πουν τώρα ότι δεν ξέρουν. Έχουν ανταλλαγεί νομικά κείμενα πολλά και μεταξύ ημών και μεταξύ της Τραπέζης της Ελλάδος και των τραπεζών. Τώρα, η Συμφωνία της Βασιλείας βάζει όριο το 90%, όχι το 80%. Θα μπορούσαμε να πάμε και μέχρι το 90%. Αυτό ήταν το ανώτατο όριο που μπορούσαμε να φτάσουμε. Έρχομαι τώρα να εξηγήσω το 80% και με το 40% του κ. Τσακαλώτου, το οποίο είναι ο πυρήνας του προβλήματος και δεν λέω ότι ήταν εύκολο για μας. Εμείς θέλαμε να συνδυάσουμε το εγγυοδοτικό εργαλείο με μία κάποια μόχλευση. Έρχομαι τώρα εδώ. Το λέω για τον κόσμο που δεν καταλαβαίνει τα τραπεζικά. Εσείς, κύριε Τσακαλώτο, προφανώς, τα καταλαβαίνετε. Όσο «παίζεις» σε αυτά τα νούμερα, αν βάλεις 90% και δεν έχεις το 40%, η μόχλευση είναι 1,5%. Αν βάλεις 50% και βάλεις μηδέν, η μόχλευση είναι 5% και ούτω καθεξής. Καταλήξαμε, μετά από διαπραγματεύσεις με τις τράπεζες, σε αυτά τα ποσοστά που μας έβγαλαν μία μόχλευση 3,5%, ώστε να πούμε ότι τα 2 δισεκατομμύρια που βάζουμε εγγύηση θα φτάσουν να δώσουν δάνεια μέχρι 7 δισεκατομμύρια και κάτι. Αυτή ήταν η όλη κουβέντα περί του 40%. Το 40%, για να καταλάβει ο κόσμος τι είναι, είναι ότι στο σύνολο, όταν ο κόσμος αρχίζει να μην πληρώνει τα δάνειά του αυτά, οι τράπεζες δεν μπορούν να εγγράψουν ζημία, εμείς δεν μπορούμε να πληρώνουμε παραπάνω από το 40% των δανείων που θα εκπέσουν.
Είναι περιοριστικό όμως.
Είναι περιοριστικό. Γιατί είναι περιοριστικό; Γιατί μπαίνοντας σε αυτό μας αυξάνει τη μόχλευση των δανείων. Έχω πει από την πρώτη, όμως, στιγμή, για να απαντήσω πάλι στον κ. Λοβέρδο, στο πρώτο. Εμείς το εργαλείο αυτό το έχουμε σχεδιάσει. Και ξεκαθαρίζω και το λέω δημόσια και από το Βήμα της Βουλής ότι θα παρακολουθούμε την εφαρμογή του μέρα - μέρα, κύριε συνάδελφε, αν οι τράπεζες χορηγούν δάνεια. Οι τράπεζες σήμερα πρέπει να καταλάβουν ότι δουλεύουν σε ένα εξαιρετικά διαφορετικό περιβάλλον. Η κ. Λαγκάρντ, της Ευρωπαϊκής Κεντρικής Τραπέζης, είπε προς όλες τις ευρωπαϊκές τράπεζες ότι δεν είναι η ώρα να εφαρμόσουν τα αυστηρά τραπεζικά κριτήρια, αλλά είναι η ώρα να δώσουν χρήματα στις επιχειρήσεις. Θα είμαστε από πάνω κι αν δούμε ότι για τον οποιονδήποτε λόγο ταλαιπωρούνται οι επιχειρήσεις και δεν παίρνουν το δάνειο, όπως είπατε ότι μπορεί να συμβεί, στη μία τράπεζα, στις δύο τράπεζες, στις τέσσερις τράπεζες, εδώ θα είμαστε για να παρέμβουμε άμεσα και καίρια, αν αυτό συμβεί. Προς το παρόν, φαίνεται και η συμφωνία με τις τράπεζες είναι να δίνονται εύκολα αυτά τα δάνεια. Δεν θα δίνονται δύσκολα.
Θα φέρετε νόμο γι' αυτό;
Δεν χρειάζεται να φέρουμε νόμο γι' αυτό. Είναι σύμβαση της Αναπτυξιακής Τραπέζης με τις τράπεζες, με την εγγύηση της Τραπέζης της Ελλάδος. Δεν χρειάζεται περαιτέρω νόμο γι' αυτό. Έρχομαι τώρα στον κ. Τσακαλώτο. Σωστή η επισήμανση. Γιατί με τροπολογία η Αναπτυξιακή Τράπεζα; Γιατί όλα πρέπει να γίνουν πάρα πολύ γρήγορα. Όμως, ο Υφυπουργός μου, ξέρετε, μιλάει συχνά με τον κ. Δραγασάκη - γιατί ο κ. Δραγασάκης είχε φτιάξει την Αναπτυξιακή Τράπεζα κι εγώ δεν θέλω να καπηλεύομαι των άλλων ανθρώπων τις δουλειές - και ενημερώνουμε για το πώς πηγαίνει το χρονοδιάγραμμα κ.λπ.. Το χρονοδιάγραμμα που είχαμε θέσει πρέπει να επιταχυνθεί τώρα. Δεν μπορεί να μην επιταχυνθεί, διότι οι δουλειές που πρέπει να κάνουμε είναι πολύ περισσότερες από αυτές που είχαμε προϋπολογίσει. Όμως, κύριε Πρόεδρε, να οργανώσουμε μια συζήτηση στην Επιτροπή Οικονομικών Υποθέσεων - εγώ είμαι πρόθυμος με τους συνεργάτες μου, και για την άλλη εβδομάδα - και να κάνουμε μια συζήτηση που θα τη θεωρούσα πολύ χρήσιμη στην παρούσα φάση: Μόνο η Αναπτυξιακή Τράπεζα και η χρήση της υπό τις παρούσες συνθήκες. Και δεν σας κρύβω, για να έρθω στο κομμάτι του δανείου, ότι στο κομμάτι ιδιαίτερα του απευθείας δανεισμού, εάν χρειαστεί - γιατί αυτό είναι κάτι που θα συζητηθεί μεταξύ ημών, των θεσμών και της Τραπέζης της Ελλάδος, όχι μόνοι μας - θα προτιμούσα να προηγείται στη Βουλή συζήτηση για το πού θα χρειαστεί και μετά να πηγαίνουμε εμείς και να κάνουμε μια τέτοια δανειοδότηση, ακριβώς για να είμαστε όλοι καθαροί στο τι ακριβώς κάνουμε. Όμως, τώρα, στην κρίση που υπάρχει, υπάρχουν κάποιες περιπτώσεις, κύριε συνάδελφε, που τα αμιγώς τραπεζικά κριτήρια δανεισμού και ως προς τον χρόνο και ως προς τον τρόπο μπορεί να μην είναι επαρκή γι' αυτό που θέλουμε να κάνουμε. Άρα πρέπει να έχουμε τη δυνατότητα. Αυτό λέμε. Δεν λέμε να το κάνουμε. Λέμε, να έχουμε τη δυνατότητα. Κι αν δούμε ότι χρειάζεται να το κάνουμε, να το συζητήσουμε εδώ και μετά να αποφασίσουμε αν πρέπει να το κάνουμε. Δεν μπορούμε, όμως, να μην έχουμε τη δυνατότητα. Παρά ταύτα, επαναλαμβάνω, επειδή η Αναπτυξιακή Τράπεζα, όπως ήρθαν τα πράγματα, θα παίξει σίγουρα πολύ μεγαλύτερο ρόλο από εδώ και μπρος, γιατί δεν γίνεται αλλιώς - αυτό θα είναι το βασικό όχημα από πλευράς κράτους για τη ρευστότητα στις επιχειρήσεις - μία τέτοια ενδελεχή συζήτηση θα ήταν απαραίτητη. Τώρα, ως προς την τροπολογία, να φέρουμε προσωπικό, κύριε συνάδελφε, για να μπορούμε να κάνουμε τη δουλειά μας, πρέπει να φέρουμε προσωπικό. Αν πάμε τώρα να κάνουμε scouting στον ιδιωτικό τομέα - με τον νόμο πρέπει το 85% να είναι από τον ιδιωτικό τομέα - δεν μπορούμε ούτε scouting να κάνουμε υπό αυτές τις συνθήκες. Δεν μπορούμε να περιμένουμε. Εγώ, λοιπόν, λέω να το υποστηρίξετε. Δεν θα πάρουμε αποφάσεις χωρίς να ενημερωθεί η Βουλή. Δεσμεύομαι γι' αυτό. Να κάνουμε συζήτηση πολύ ενδελεχή στη Βουλή. Και εγώ, παρά τη φήμη που με ακολουθεί, εάν είναι λογικές οι προτάσεις της Αντιπολιτεύσεως, δεν έχω λόγο να μην τις υιοθετώ. Δεν έχω κανέναν λόγο.
Κύριε Υπουργέ, σας ευχαριστούμε.
Πείτε μία κουβέντα για το νομοσχέδιο, για τις μικροπιστώσεις.
Είναι έτοιμο το νομοσχέδιο και θα το φέρουμε. Αυτό θα έρθει με την κανονική κοινοβουλευτική διαδικασία. Δεν θα έρθει ως τροπολογία. Την άλλη εβδομάδα θα έρθει. Είναι έτοιμο.
Κύριε Υπουργέ, υπάρχουν θέματα, αλλά τώρα δεν είναι η ώρα να τα συζητήσουμε. Και εννοώ για την Αναπτυξιακή Τράπεζα.
Πάντως, όλες οι τροπολογίες είναι επί της πανδημίας.
Κύριε Υπουργέ, σας ευχαριστούμε. Τον λόγο τώρα έχει ο κ. Αυγενάκης για την τροπολογία.
Κύριοι συνάδελφοι, κυρίες και κύριοι Βουλευτές, η πανδημία έχει προκαλέσει μεγάλη αναστάτωση σε ολόκληρη την κοινωνία και όπως ήταν επόμενο και στον αθλητισμό. Η αθλητική οικογένεια της χώρας μας για πρώτη φορά ενωμένη, συντονισμένη προσπαθεί και εκείνη να συμβάλει με το δικό της τρόπο σε αυτή τη μεγάλη προσπάθεια που καταβάλλει το σύνολο των Ελλήνων πολιτών. Σήμερα, από αυτό το Βήμα, μου δίνεται η ευκαιρία να πω ένα μεγάλο «ευχαριστώ» προς όλα τα μέλη της αθλητικής οικογένειας της χώρας μας, προς όλους τους αθλητές, τους κορυφαίους αθλητές, τους Ολυμπιονίκες μας, όλους αυτούς που από την πρώτη μέρα ανταποκρίθηκαν στο κάλεσμά μας και συνέβαλαν και εκείνοι, με το δικό τους τρόπο, στην προσπάθεια ενίσχυσης του μηνύματος «Μένουμε στο Σπίτι, Αθλούμαστε στο Σπίτι, τρώμε υγιεινά», αλλά και στο μήνυμα ότι συμβάλουμε στην προσπάθεια που κάνει το Εθνικό Κέντρο Αιμοδοσίας για συγκέντρωση φιαλών αίματος. Γι' αυτόν τον λόγο και η συμμετοχή τους, ο τρόπος στήριξης όλης αυτής της προσπάθειας είναι - θα έλεγα - τουλάχιστον συγκινητική και τους αξίζει ένα μεγάλο «μπράβο», ένα μεγάλο «ευχαριστώ» από όλους μας. Παράλληλα, όμως, έχουν δώσει και μία άλλη διάσταση σε αυτή την προσπάθεια που κάνει η Κυβέρνηση και το Υπουργείο Υγείας συγκεκριμένα, προσφέροντας προσωπικά τους αντικείμενα, ενθύμια από μεγάλες διοργανώσεις, από κορυφαίες στιγμές στη διαδρομή τους, όπου μέσα από δημοπρασίες συγκεντρώνονται χρήματα, τα οποία πηγαίνουν κατευθείαν στον ειδικό λογαριασμό του Υπουργείου Υγείας. Έτσι, δηλώνουν - και με αυτή τη συμπεριφορά - ότι ο αθλητισμός έχει αξίες, έχει αγαθά, τα οποία αναδεικνύονται μέσα από αυτή την κρίση. Είναι η αξία της αλληλεγγύης, είναι η αξία της συμμετοχής, της στήριξης. Η κοινωνία δεν είναι μόνη της. Έχει την αθλητική οικογένεια, που στηρίζει και εκείνη τη μεγάλη προσπάθεια που κάνει το σύνολο των Ελλήνων πολιτών. Είμαι εδώ, όμως, σήμερα για να υπερασπιστώ δύο τροπολογίες, οι οποίες συνδέονται άμεσα με την πανδημία. Η πρώτη αφορά τη μεταβατική λειτουργία του Εθνικού Συμβουλίου Καταπολέμησης του Ντόπινγκ. Έχουμε δέσμευση χρονική απέναντι στη WADA, όπου είμαστε απολύτως συνεπείς από την ώρα που αναλάβαμε, στη λειτουργία πλέον του Οργανισμού ΕΟΚΑΝ από ΕΣΚΑΝ. Αυτή η διάταξη δημιουργεί τις προϋποθέσεις, το ενδιάμεσο στάδιο στην ουσία, από ΕΣΚΑΝ να μεταφερθεί και να λειτουργήσει ο ΕΟΚΑΝ. Χρειάζεται ένα εξάμηνο περίπου μέχρι να λειτουργήσει ο νέος οργανισμός. Για να είμαστε συνεπείς, λοιπόν, απέναντι στις υποχρεώσεις μας προς τη WADA, έχω καταθέσει αυτή την τροπολογία, η οποία, βεβαίως, συνδέεται άμεσα με την πανδημία, όπως, τουλάχιστον, διατυπώθηκε στις τηλεδιασκέψεις που έχουμε με τα κορυφαία στελέχη της WADA. Πρέπει να προχωρήσουμε ταχύτατα. Αυτό είναι κάτι το οποίο εμείς το πράττουμε. Και, βεβαίως, θέλουμε να είμαστε απολύτως συνεπής ως χώρα απέναντι σε έναν οργανισμό, ο οποίος κατά το παρελθόν μας έδειξε κίτρινη και μετέπειτα κόκκινη κάρτα. Θα επανέλθουμε. Σε όλα τα επίπεδα θα είμαστε συνεπείς και πάνω απ' όλα σωστοί απέναντι στους αθλητές μας. Το δεύτερο έχει να κάνει με μία διάταξη, η οποία δίνει τη δυνατότητα τροποποίησης κανονισμών και προκηρύξεων αθλητικών διοργανώσεων με άμεση ισχύ. Έτσι, δηλαδή, πλέον η κάθε ομοσπονδία, ο κάθε οργανισμός που έχει την ευθύνη διοργάνωσης αθλητικών γεγονότων, πρωταθλημάτων θα μπορεί, παίρνοντας υπ' όψιν όλα τα δεδομένα που διαμορφώνονται σε διεθνές, ευρωπαϊκό, αλλά και σε εθνικό επίπεδο ανά άθλημα, να πάρει απόφαση, πάντοτε, όμως, λαμβάνοντας υπ' όψιν τις εντολές, τις κατευθύνσεις, τις συμβουλές των ειδικών. Μέχρι στιγμής στη χώρα μας ακούσαμε τους ειδικούς και δεν χάσαμε. Αυτό, τουλάχιστον, κάνουν και τα κορυφαία στελέχη των αθλητικών ομοσπονδιών και διοργανώσεων. Και γι' αυτόν τον λόγο, μέσα από αυτή τη διάταξη, τους δίνουμε τη δυνατότητα να προχωρήσουν, λαμβάνοντας υπ' όψιν όλα τα δεδομένα που εκείνοι γνωρίζουν πολύ καλύτερα, έτσι ώστε είτε να διακοπούν πρωταθλήματα, είτε να μεταφερθούν οι ημερομηνίες διεξαγωγής τους. Η διάταξη αυτή δίνει τη δυνατότητα να παρθούν αποφάσεις στα όργανα με αυξημένη πλειοψηφία κατά 3/4 επί του συνόλου των μελών. Είμαστε βέβαιοι ότι αυτό λύνει τα χέρια τους. Έχουμε κάνει αρκετά μεγάλη ζύμωση με όλους, με όλη την αθλητική οικογένεια. Μάλιστα και χθες είχα μία πολύ ενδιαφέρουσα τηλεδιάσκεψη με την Ελληνική Ολυμπιακή Επιτροπή και με όλα τα μέλη των Ολυμπιακών Ομοσπονδιών. Το περιμένουν, το δέχονται, το θέλουν, διότι με αυτόν τον τρόπο - όπως είπα και πριν - λύνονται τα χέρια τους ώστε να πάρουν αποφάσεις και κυρίως να στηρίξουν τα αθλήματα, που, ομολογουμένως, έχουν υποστεί μεγάλη ζημία. Αυτά και είμαι στη διάθεσή σας για τυχόν ερωτήσεις. Σας ευχαριστώ.
Κύριε Πρόεδρε, θα ήθελα τον λόγο.
Ο κ. Λοβέρδος έχει τον λόγο.
Επειδή, κύριε Αυγενάκη, παρακολουθώ το δεύτερο θέμα της τροπολογίας σας - το παρακολουθώ ως πολιτικός, το παρακολουθώ και ως φίλαθλος - θέλω να σας ρωτήσω γιατί χρειάζεται η τροπολογία αυτή που ρυθμίζει θέματα πλειοψηφιών, μειοψηφιών. Για ποιον λόγο; Τους κανόνες διεξαγωγής των πρωταθλημάτων, επαγγελματικών ή ερασιτεχνικών, τους καθορίζουν οι ομοσπονδίες, όχι η πολιτεία. Έχουν τα καταστατικά τους και παίρνουν τις αποφάσεις τους. Τι είναι εκείνο το οποίο επιβάλλει στο νομοθέτη να κάνει αυτή τη ρύθμιση; Αυτό είναι το πρώτο. Δεύτερον: Διάβασα με ενθουσιασμό ότι έρχομαι από μία χώρα όπου η λογική της επιστήμης κυριάρχησε. Είμαι Έλληνας, ζω σε μία χώρα, είμαι πολιτικός μιας χώρας που η λογική της επιστήμης κυριάρχησε και η πειθαρχημένη βούληση των πολιτών, μαζί με τη σωστή λειτουργία Κυβέρνησης, Αντιπολίτευσης, επιστήμης, κοινωνικών ομάδων, πολιτών, έφερε το καλό αποτέλεσμα. Επειδή και άλλες χώρες, όμως, είναι προκομμένες και έχουν λαούς οι οποίοι έχουν δώσει σε αυτή τη φάση της πανδημίας, παρατηρώ ότι αποφασίζουν οι ομοσπονδίες τους να αρχίσουν τα πρωταθλήματα. Κάποια. Όχι όλα. Κάποια. Οι Γερμανοί ξεκινούν 9 Μαΐου τη Bundesliga, λόγου χάριν. Αυτά, όμως, δεν τα αποφασίζουν οι κυβερνήσεις. Η επιστήμη μιλά, δίνει συντεταγμένες, οι κυβερνήσεις αποφασίζουν τα γενικά μέτρα και στον χώρο του αθλητισμού, οι ομοσπονδίες παίρνουν αποφάσεις. Ολοκληρώνω με τα εξής: Γιατί νόμος; Και, δεύτερον, - αν έχετε κάτι να μας πείτε από τις συνεννοήσεις που κάνατε με τις ομοσπονδίες - πότε μπορεί να περιμένει ο Έλληνας και η Ελληνίδα την έναρξη κάποιων αθλητικών δραστηριοτήτων;
Τον λόγο έχει ο κ. Αυγενάκης.
Αγαπητέ κύριε Λοβέρδο, χαίρομαι, διότι εσείς όντως είστε ένας άνθρωπος που ασχολείται με τον αθλητισμό. Δεν κάνουμε κάτι παραπάνω από το να ενισχύσουμε τις πρωτοβουλίες και τη δυνατότητα των αθλητικών ομοσπονδιών και των λιγκών να πάρουν αποφάσεις, νόμιμα πλέον, για την αναπροσαρμογή του προγράμματος. Δεν κάνουμε κάτι διαφορετικό. Δεν παρεμβαίνουμε. Απλά με την τροπολογία αυτή πλέον νομιμοποιούνται να αλλάξουν το πρόγραμμα, είτε σε μορφή διακοπής είτε σε μορφή παράτασης ή μεταφοράς του προγράμματος ολοκλήρωσης του πρωταθλήματος. Δεν κάνουμε κάτι διαφορετικό. Δεν παρεμβαίνουμε στο πρόγραμμά τους. Θα ήταν λάθος μας. Γι' αυτόν τον λόγο και φτιάχνεται το πλαίσιο, έτσι ώστε εκείνοι, με τα όργανά τους, να αποφασίσουν πώς θέλουν να κινηθούν. Αυτό είναι το πρώτο. Δεύτερον, θέλω να σας μεταφέρω το εξής, επειδή αναφερθήκατε και στο τι κάνουν διάφορες άλλες ευρωπαϊκές χώρες. Πριν δύο μέρες είχαν μία άτυπη τηλεδιάσκεψη όλοι οι Υπουργοί της Ευρωπαϊκής Ένωσης - Αθλητισμού πάντοτε - για το πώς έχουν αντιμετωπίσει τα θέματα του κορωνοϊού και για το πώς έχουν κινηθεί όλη αυτή την περίοδο οι αθλητικοί παράγοντες, οι αθλητές τους στις χώρες τους. Σας πληροφορώ ότι είμαστε πολύ μπροστά ως χώρα. Άρα επιβεβαιώνεται ότι η Ελλάδα πρωτοπορεί. Η Ελλάδα αυτή τη στιγμή δεν είναι τυχαίο ότι σε όλα τα επίπεδα είναι παράδειγμα προς μίμηση. Και στον αθλητισμό, όμως, σας ενημερώνω ότι είμαστε πολύ μπροστά, ειδικά σε θέματα προσφοράς, σε θέματα συμμετοχής, σε θέματα αλληλεγγύης. Απαντώ, λοιπόν, και επανέρχομαι στο πρώτο σας ερώτημα: Αυτό που κάνουμε ισχυροποιεί, δίνει το δικαίωμα νόμιμα πλέον - διότι δεν υπήρχε η δυνατότητα αυτή, γιατί ολοκληρωνόταν η περίοδος - να κάνουν αναδιάταξη του προγράμματός τους είτε σταματώντας είτε μεταφέροντας το πρόγραμμα των διοργανώσεων μερικούς μήνες μετά, που θα επιτρέψει, βεβαίως, η επιστημονική κοινότητα της χώρας μας.
Κύριε Πρόεδρε, παρακαλώ, τον λόγο.
Ορίστε, έχετε τον λόγο.
Κάποια ερωτήματα και από εμάς, κύριε Αυγενάκη. Ούτως ή άλλως οι ομοσπονδίες πριν την ψήφιση αυτής της τροπολογίας που φέρατε σήμερα, δεν θα μπορούσαν να αποφασίσουν την επανέναρξη των πρωταθλημάτων;
Όχι.
Δεν θα μπορούσαν λέτε. Η απόφαση για την επανέναρξη των πρωταθλημάτων έγκειται στις ομοσπονδίες ή στην πολιτεία και στους επιστήμονες ή είναι σε συνεργασία; Και θέλω επίσης να μας πείτε - εάν έχετε ενημέρωση - πότε θα ξεκινήσει το πρωτάθλημα. Γιατί δεν άκουσα να απαντάτε. Οι Γερμανοί, δηλαδή, λένε ότι θα ξεκινήσει στις 9 Μαΐου. Πότε θα ξεκινήσει σε εμάς και τι θα ισχύσει; Γιατί ακούγονται διάφορα. Λένε - ας πούμε - ότι θα διακοπεί το πρωτάθλημα και θα παραμείνει η βαθμολογία ως έχει. Θα γίνουν οι αγωνιστικές; Θα γίνουν κάποιες αγωνιστικές; Θα γίνουν κεκλεισμένων των θυρών; Θα έχουμε μπάλα τον Ιούνιο; Συνεργάζεστε εσείς σε συνεννόηση πάντα με τις ομοσπονδίες, με τη διοργανώτρια αρχή; Πρέπει να συνδράμει και η επιστήμη σε αυτό; Είναι σημαντικό να το ακούσει ο κόσμος μετά από πολύ καιρό που σας βλέπουμε και είστε εδώ, να δώσετε κάποιες απαντήσεις σήμερα.
Τον λόγο έχει ο κύριος Υπουργός.
Απαντώ πολύ συγκεκριμένα στον συνάδελφο. Ο ν.2725 δεν επιτρέπει αλλαγή στο πρόγραμμα μεσούσης της σεζόν. Άρα, κύριε Λοβέρδο, εάν δεν περάσουμε αυτή τη διάταξη, δεν μπορούν να αλλάξουν πρόγραμμα. Μένουν ξεκρέμαστοι. Με αυτή τη διάταξη τους δίνεται η δυνατότητα να μεταφέρουν το πρόγραμμά τους αργότερα, πάντα συμβουλευόμενοι τους ειδικούς επιστήμονες ή να διακόψουν το πρωτάθλημα, λαμβάνοντας κι εκείνοι υπ' όψιν τους όλα τα δεδομένα, όπως χορηγιακά προγράμματα, τυχόν άλλα συμβόλαια που έχουν, έτσι ώστε να μην είμαστε εμείς αυτοί, δεν πρέπει να είναι το κράτος που θα αποφασίζει, μην έχοντας φυσικά τη γνώση που έχει μία ομοσπονδία, μία διοργανώτρια αρχή. Σε άλλο άθλημα είναι η λίγκα και σε άλλο είναι η αθλητική ομοσπονδία. Και αυτή η διάταξη είναι οριζόντια και αφορά όλες τις ομοσπονδίες που έχουν διοργανώσεις, πολύ περισσότερο δε στα ομαδικά αθλήματα ή στα επαγγελματικά αθλήματα όπως είναι το ποδόσφαιρο, το μπάσκετ ή το βόλεϊ. Με αυτή τη διάταξη, όμως, διευκολύνουμε. Τους λύνουμε τα χέρια και πλέον νόμιμα μπορούν να κάνουν αυτό που εκείνοι ξέρουν καλύτερα, πάντα - δεν θα σταματήσω να το λέω - λαμβάνοντας υπ' όψιν τις συμβουλές των ειδικών, που μέχρι τώρα τις ακολουθήσαμε και δεν χάσαμε. Και χθες - το λέω για δεύτερη φορά - στην τηλεδιάσκεψη που είχαμε με την Ολυμπιακή Επιτροπή και με την παρουσία όλων των αθλητικών ολυμπιακών ομοσπονδιών, το δέχονται και το περιμένουν. Διότι είναι κάτι που τους εξυπηρετεί και τους λύνει τα χέρια.
Στο δεύτερο ερώτημα, κύριε Υπουργέ;
Σας παρακαλώ, δεν θα σας πει ποιος θα πάρει το πρωτάθλημα και να στεναχωρηθείτε μετά!
Πότε θα αρχίσει, ρώτησα, κύριε Πρόεδρε.
Τον λόγο έχει ο κ. Βρούτσης.
Ευχαριστώ, κύριε Πρόεδρε. Κυρίες και κύριοι συνάδελφοι, είναι η τέταρτη πράξη νομοθετικού περιεχομένου, την οποία συζητάμε σήμερα στη Βουλή κι επικυρώνουμε, μέσα σε ένα περιβάλλον πρωτόγνωρο, πρωτοφανές. Θέλω να σας πω επειδή έχω τοποθετηθεί αρκετές φορές και σε ερωτήματα επίκαιρων ερωτήσεων αλλά και θεμάτων που αφορούν τα ζητήματα εργασίας και κοινωνικής πολιτικής αυτό το διάστημα, ότι κανείς δεν μπορεί να πει ότι είναι απόλυτα ικανοποιημένος με τις ενέργειες που έχουμε κάνει. Συγκριτικά, όμως, με τις υπόλοιπες χώρες της Ευρώπης έχουμε τις υψηλότερες και καλύτερες επιδόσεις. Γιατί είμαστε μία χώρα η οποία κινήθηκε πρωτόγνωρα γρήγορα, με αντανακλαστικά και ευαισθησία. Το αγαθό της υγείας ήταν το κυρίαρχο για τον Πρωθυπουργό και για την Κυβέρνηση συνολικά και προτεραιότητα η περιφρούρησή του και η διασφάλισή του. Και το πετύχαμε. Στα ζητήματα κοινωνικής πολιτικής και περιφρούρησης εργαζομένων, ανέργων και ανθρώπων που βρίσκονται σε αδυναμία, όχι μόνο τώρα αλλά και παλαιότερα, πάλι το συγκεκριμένο ζήτημα μπήκε προτεραιότητα για την Κυβέρνησή μας και εδώ μπορούμε να πούμε ότι οι επιδόσεις μας είναι ιδιαίτερα υψηλές. Καλύψαμε χιλιάδες και εκατομμύρια - στο τέλος της καταγραφής - αδύναμους συμπολίτες μας, ανέργους, μακροχρόνια ανέργους, εργαζομένους. Έτσι, λοιπόν, και η συγκεκριμένη τροπολογία, η οποία σήμερα είναι προς ψήφιση διαμέσου της πράξης νομοθετικού περιεχομένου, περιλαμβάνει την επέκταση του επιδόματος ανεργίας. Ένα επίδομα ανεργίας το οποίο το επεκτείναμε για τους πρώτους τρεις μήνες του 2020 κατά δύο μήνες και τώρα επεκτείνεται για ακόμη έναν μήνα, για τον μήνα Απρίλιο. Σε όσους το τακτικό επίδομα ανεργίας τελειώσει στο τέλος Απριλίου, τους δίνουμε ακόμα δύο μήνες παράταση στο τακτικό επίδομα ανεργίας. Ταυτόχρονα είναι κάποιες νομοτεχνικού περιεχομένου βελτιώσεις - που έχουν και τον χαρακτήρα τροπολογίας - στη στήριξη ελεύθερων επαγγελματιών και αυτοαπασχολούμενων όσον αφορά τις ασφαλιστικές τους εισφορές, καθότι με τις αλλαγές που κάνουμε γίνεται πλέον ξεκάθαρο ότι όλες αυτές οι κατηγορίες οι οποίες θα μπουν και στην πλατφόρμα των εξακοσίων χιλιάδων ατομικών επιχειρήσεων, κοινωνικών επιχειρήσεων, ομόρρυθμων, ετερόρρυθμων επιχειρήσεων, κάθε νομικής μορφής, έχουν μία στήριξη και στις ασφαλιστικές εισφορές, γιατί η Κυβέρνηση αποφάσισε να πάρει πάνω της και το μισθολογικό και το μη μισθολογικό κόστος για να δώσει οξυγόνο στις επιχειρήσεις. Γιατί πάνω απ' όλα - και με αυτό κινηθήκαμε σε όλες τις πράξεις νομοθετικού περιεχομένου - και κοινός παρανομαστής όλων των πολιτικών μας ήταν η ρήτρα διατήρησης θέσεων εργασίας. Αυτή, λοιπόν, είναι η τροπολογία που εισάγουμε σήμερα προς ψήφιση στην πράξη νομοθετικού περιεχομένου.
Κύριε Πρόεδρε, τον λόγο.
Για τον κ. Βρούτση; Ορίστε, έχετε τον λόγο.
Ευχαριστώ, κύριε Πρόεδρε. Βέβαια, αυτή η κοινοβουλευτική διαδικασία έχει ως σκοπό να θέτουμε κάποια ερωτήματα με την ευκαιρία του γεγονότος ότι είναι κάποιοι Υπουργοί εδώ σήμερα και θα μπορούμε να πάρουμε κάποιες απαντήσεις. Έθεσα κάποια ερωτήματα στον κ. Αυγενάκη, δεν απάντησε και έφυγε τρέχοντας. Εκτός εάν μας απαντήσει ο κ. Γεραπετρίτης, που τον αντικαθιστά γενικά στα αθλητικά τους τελευταίους μήνες. Εάν είναι να απαντήσει ο κ. Γεραπετρίτης, να κάνουμε τα ερωτήματα όλων των Υπουργών στον κ. Γεραπετρίτη. Αλλιώς να ξέρουμε ότι ρωτάμε τον κάθε Υπουργό χωριστά.
Μισό λεπτό, γιατί αυτό αφορά εμένα. Είχε γίνει μια συμφωνία πριν...
Κύριε Πρόεδρε, έθεσα ερωτήματα. Δεν πήρα απάντηση.
Αφήστε με λίγο να σας πω. Πριν λίγο έγινε μια συζήτηση στην Ολομέλεια και ζήτησα να μιλήσουν πρώτα οι Υπουργοί και μετά να κάνουμε όλα τα ερωτήματα. Υπήρχε και η παρουσία εκπροσώπου του κόμματός σας. Τέθηκε κατά πλειοψηφία ότι κάθε Υπουργός θέλει να ακούει τα ερωτήματα και να φεύγει. Δεν μπορώ να μπω στη διαδικασία για το εάν απάντησε ή όχι ο κ. Αυγενάκης. Απλώς η συμφωνία μας ήταν αυτή.
Δεν διαφωνώ καθόλου, σε τίποτα, κύριε Πρόεδρε, ούτε ζητώ να απαντήσετε εσείς. Απλά πρέπει να ακούσει ο κόσμος ότι εδώ ρωτάμε πράγματα και δεν παίρνουμε απαντήσεις. Εγώ αυτό είπα. Δεν ζητώ απ' εσάς να απαντήσετε. Και, επίσης, για τον κ. Βρούτση που έφερε αυτή την τροπολογία, επαναλαμβάνω, εκμεταλλευόμενοι τον κοινοβουλευτικό διάλογο και επειδή η Βουλή δεν λειτουργεί πλέον στους ρυθμούς που λειτουργούσε υπό κανονικές συνθήκες, έχουμε αυτή τη δυνατότητα παρουσία κάποιων Υπουργών. Εγώ νιώθω την ανάγκη, λοιπόν, εκπροσωπώντας αυτή τη στιγμή το κόμμα μου, να ρωτήσω τον κ. Βρούτση μετά τα όσα έγιναν τις τελευταίες ημέρες, εάν ο ίδιος αισθάνεται στην ατμόσφαιρα μια οσμή σκανδάλου με το θέμα των voucher - είναι ευκαιρία να μας απαντήσει σήμερα που είμαστε εδώ - και εάν ο ίδιος νιώθει την ανάγκη να πει στον ελληνικό λαό ότι ήταν ένα τεράστιο λάθος ή μια αβλεψία. Τι ήταν; Εγώ περιμένω με πολύ μεγάλη ανυπομονησία να ακούσω, γιατί αυτή η οσμή σκανδάλου πραγματικά στην ατμόσφαιρα και με μάσκες και χωρίς μάσκες είναι πολύ έντονη.
Τον λόγο έχει ο κ. Βρούτσης.
Κύριε Πρόεδρε, απλά θα έλεγα προς τον συνάδελφο, ο οποίος θέλει να συμμετέχει στην κοινοβουλευτική διαδικασία, να είναι παρών στην κοινοβουλευτική διαδικασία. Διότι χθες έδωσα πλήρεις απαντήσεις σε όλα τα θέματα τα οποία αφορούν την επικαιρότητα. Είναι κατανοητές οι θέσεις. Εξήγησα τα πάντα. Και το μόνο που μένει σήμερα είναι να πάρουμε από άλλη πλευρά της Βουλής απαντήσεις. Και πέρασαν σαράντα οκτώ ώρες και δεν έχουν υπάρξει απαντήσεις για τη διαχείριση εκατοντάδων εκατομμυρίων προγραμμάτων στα οποία συμμετείχαν η κυβέρνηση του ΣΥΡΙΖΑ, επώνυμοι Υπουργοί όπως Αχτσιόγλου, Χαρίτσης, Αντωνοπούλου, Σκουρλέτης. Όλοι αυτοί πού έδωσαν τα προγράμματα του ΕΣΠΑ; Σε ποια ΚΕΚ τα έδωσαν, εάν τα έδωσαν; Εγώ χθες παρέθεσα έναν ολόκληρο πίνακα - ενδεικτικό, γιατί υπάρχουν και άλλα - με πάνω από 250 εκατομμύρια. Σε αυτά δεν πήρα απάντηση. Και τα ΚΕΚ ήταν τα ίδια.
Ευχαριστούμε. Τον λόγο έχει ο κ. Τσιάρας.
Κυρίες και κύριοι συνάδελφοι, Χριστός Ανέστη! Θα ήθελα να σας ευχηθώ χρόνια πολλά! Βρίσκομαι ενώπιον της Εθνικής Αντιπροσωπείας για να υποστηρίξω τις δύο τροπολογίες που αφορούν στο Υπουργείο Δικαιοσύνης. Με την πρώτη, λοιπόν, διάταξη θεσμοθετείται μια απλοποιημένη διαδικασία για τη συναινετική εγγραφή, ανάκληση και εξάλειψη προσημείωσης για τις υποθήκες. Και αυτό συμβαίνει γιατί λόγω των εκτάκτων αναγκών που επικρατούν εξαιτίας της πανδημίας του κορωνοϊού, πρέπει να αποφύγουμε τις δυσμενείς συνέπειες του συγχρωτισμού πολλών ατόμων, ειδικά σε κλειστούς χώρους, εφόσον βεβαίως επιτραπεί με κοινή υπουργική απόφαση - η οποία επίκειται τις επόμενες ημέρες - η εκδίκαση των συγκεκριμένων υποθέσεων. Αντιλαμβάνεστε ότι ο σκοπός είναι προφανής, να μη χρειάζεται οι διάδικοι να συνωστίζονται στο ακροατήριο και να επιταχυνθούν οι διαδικασίες των προσημειώσεων που είναι αναγκαίες - όπως όλοι αντιλαμβανόμαστε και όπως όλοι συμφωνούμε - για την επανεκκίνηση της οικονομίας. Με τη δεύτερη προτεινόμενη ρύθμιση περιορίζονται κατά έναν μήνα οι δικαστικές διακοπές έτσι ώστε να υπάρχει η δυνατότητα να εκδικαστούν κατά το δυνατόν από όλα τα δικαστήρια της χώρας υποθέσεις οι οποίες ματαιώθηκαν κατά τη διάρκεια της αναστολής της λειτουργίας των δικαστηρίων και των εισαγγελιών στο σύνολο της επικράτειας και με αυτόν τον τρόπο να συμβάλουμε στην αποφόρτιση της ήδη μεγάλης δικαστικής ύλης και στην επιτάχυνση του χρόνου απονομής της δικαιοσύνης. Σας ευχαριστώ πολύ.
Κύριε Πρόεδρε, ζητώ τον λόγο.
Τον λόγο έχει ο κ. Λοβέρδος.
Κύριε Υπουργέ, η έναρξη λειτουργίας των δικαστηρίων αποτελεί ένα από τα βασικά θέματα επανεκκίνησης της οικονομίας. Συνεπώς, πάντα με τη λογική της πειθαρχημένης βούλησης και της κυριαρχίας της λογικής της επιστήμης, παρακολουθήσαμε και το κλείσιμο των δικαστηρίων - σωστή απόφαση - και παρακολουθούμε και τώρα το χρονοδιάγραμμα της έναρξης της λειτουργίας τους. Είμαστε θετικοί. Ωστόσο έχουμε μια πολύ μεγάλη ανησυχία που αφορά τους πλειστηριασμούς της πρώτης κατοικίας. Και ο κ. Κατρίνης και εγώ και η Πρόεδρος του Κινήματος Αλλαγής και όλοι οι Βουλευτές έχουμε επανειλημμένα θέσει αυτό το θέμα. Μιας και σήμερα είστε εδώ και δίνετε το χρονοδιάγραμμα, μπορείτε να μας πείτε αν τις περιπτώσεις αυτές αυτού του ειδικού θέματος, του τόσο κρίσιμου για οικογένειες σε αυτή τη φάση, αλλά και χωρίς την πανδημία, έχετε σκεφτεί με κάποιον τρόπο να τις αναστείλετε;
Τον λόγο έχει ο κύριος Υπουργός.
Παρά το ότι αυτό δεν είναι στο αντικείμενο των υπό συζήτηση τροπολογιών, κύριε Λοβέρδο, νομίζω ότι αυτή είναι μία συζήτηση την οποία την κάναμε μαζί και σε παρελθόντα χρόνο μετά από δική σας ερώτηση. Με ρωτήσατε τώρα για το χρονοδιάγραμμα της συνεπιμέλειας. Έτσι είναι; Αυτό με ρωτάτε;
Επαινώ την επανέναρξη λειτουργίας των δικαστηρίων, διότι είναι μία πλευρά πολύ σοβαρή επανέναρξης λειτουργίας της οικονομίας. Έχω τοποθετηθεί εδώ επανειλημμένα για ειρηνοδικεία, υποθηκοφυλακεία, ενεχυροφυλάκεια και ούτω καθ' εξής. Λέμε όμως: είναι τώρα η ώρα να αρχίσουν οι πλειστηριασμοί πρώτης κατοικίας; Ρωτάμε εάν η επανέναρξη, λοιπόν, της λειτουργίας των δικαστηρίων απελευθερώνει και αυτό, που είναι λάθος.
Ωραία, σας ευχαριστώ πολύ. Δεν άκουσα καλά την ερώτησή σας. Γιατί υπήρχε ένα θέμα μεταξύ μας το οποίο είχαμε συζητήσει και στο παρελθόν και νόμιζα ότι το είχατε επαναφέρει. Μου δίνετε, όμως, την ευκαιρία να ξεκαθαρίσω κάτι για το οποίο νομίζω ότι από την ίδια την πραγματικότητα που υπάρχει και μέσα από τις ΚΥΑ οι οποίες έχουν εκδοθεί μέχρι σήμερα δίνεται η απάντηση και δεν αφήνει καμμία αμφιβολία. Δεν υπάρχει ζήτημα πλειστηριασμών με το άνοιγμα των υποθηκοφυλακείων και πρέπει να το καταλάβουμε όλοι και να αφήσουμε αυτή την προσέγγιση, η οποία αφ' ενός μεν δείχνει ότι δεν έχουμε καταλάβει ποια είναι η πραγματικότητα - δεν απευθύνομαι σε εσάς - και από την άλλη πλευρά δείχνει ότι υπάρχει, ενδεχομένως, μια πολιτική στόχευση σε ένα ζήτημα που δεν υπάρχει κανένα απολύτως πεδίο για να κινηθεί κανείς. Με άλλα λόγια, τα υποθηκοφυλακεία ανοίγουν γιατί πρέπει να κάνουμε ουσιαστικά το πρώτο βήμα επανεκκίνησης της οικονομίας. Αυτό συμπαρασύρει, βεβαίως, και κάποιες βασικές λειτουργίες των ειρηνοδικείων και των πρωτοδικείων. Προσπαθούμε με αυτόν τον τρόπο να περιορίσουμε, λαμβάνοντας τα κατάλληλα μέτρα, την παρουσία πολλών ανθρώπων εκεί. Δεν τίθεται θέμα έναρξης πλειστηριασμών διότι απλούστατα η προστασία της πρώτης κατοικίας το ξέρετε ότι υπάρχει μέχρι τις 30 Απριλίου. Η ελληνική Κυβέρνηση βρίσκεται σε μια πολύ σκληρή διαπραγμάτευση με τους θεσμούς για να παραταθεί αυτός ο χρόνος. Να σας θυμίσω ότι η προηγούμενη κυβέρνηση είναι αυτή η οποία είχε δεσμευτεί ότι η προστασία της πρώτης κατοικίας έληγε στις 31-12-2019.
Όχι, ποτέ δεν δεσμευτήκαμε γι' αυτό.
Τώρα μην τα λέτε αυτά, κύριε Τσακαλώτο. Σας παρακαλώ πολύ. Εμείς αυτά τα βρήκαμε έτοιμα όλα από εσάς.
Μη λέτε ψέματα. Είναι γραπτά αυτά. Δεσμευτήκαμε να φέρουμε νέο πλαίσιο. Εσείς υποσχεθήκατε...
Σας παρακαλώ πολύ.
Αυτά είναι αδιαμφισβήτητα γεγονότα. Το ξέρετε πάρα πολύ καλά. Αντιλαμβάνομαι ότι το να επικαλείται κανείς τα γεγονότα σάς ενοχλεί. Αυτό το αντιλαμβάνομαι, το καταλαβαίνω, είναι ανθρώπινο. Και εμένα θα με ενοχλούσε αν ήμουνα στη δική σας θέση. Αλλά τα πραγματικά γεγονότα δεν μπορεί κανείς να τα αμφισβητήσει. Εσείς είχατε δεσμευτεί ότι έληγε η προστασία της πρώτης κατοικίας στις 31-12-2019.
Όχι, λέτε ψέματα στο Κοινοβούλιο και δεν είναι σωστό. Όχι ψέματα όταν υπάρχουν τα κείμενα. Άλλο νέο πλαίσιο και άλλο άρση.
Σας παρακαλώ!
Εμείς πήραμε παράταση σε αυτή τη δέσμευση και βρισκόμαστε σε μια σκληρή διαπραγμάτευση να πάρουμε μια περαιτέρω παράταση λόγω των ειδικών συνθηκών του κορωνοϊού. Τώρα αντιλαμβάνομαι ότι θα πάτε στην απέναντι πλευρά, θα χρησιμοποιήσετε οποιαδήποτε άλλη επιχειρηματολογία. Είναι η γνωστή πολιτική του πολιτικού σας χώρου. Δεν χρειάζεται να πω κάτι άλλο, δεν συζητάμε για αυτό. Απαντώ, όμως, στον κ. Λοβέρδο για να ξεκαθαρίσω. Αυτή τη στιγμή είναι σε αναστολή όλες οι διαδικασίες της αναγκαστικής εκτέλεσης, κύριε Λοβέρδο. Αυτό σας λέω εκ των προτέρων ότι θα συνεχίσει να υπάρχει, θα συνεχίσει αυτή η πραγματικότητα και με τη νέα ΚΥΑ που θα εκδώσουμε τώρα. Άρα τέτοιου είδους ζήτημα πλειστηριασμών δεν υφίσταται, να το ξεκαθαρίσουμε.
Πόσο πίσω θα πάει;
Αυτή θα είναι μία από τις τελευταίες διαδικασίες που θα επαναφέρουμε στα βήματα τα οποία πρέπει να κάνουμε για την ουσιαστική συνολική επαναλειτουργία της δικαιοσύνης. Είναι ένα από τα τελευταία βήματα. Δηλαδή νωρίτερα, προφανώς, θα πρέπει να μπουν οι διαδικασίες χωρίς τους διαδίκους και στο εφετείο και στον Άρειο Πάγο. Επόμενο βήμα θα είναι η ολική επαναφορά των ασφαλιστικών μέτρων. Μετά, ενδεχομένως, θα βάλουμε το συγκεκριμένο βήμα και στο τέλος θα ανοίξουν όλες οι ποινικές διαδικασίες. Αντιλαμβάνεστε ότι έχουμε χρόνο μπροστά μας ακόμη με τον ρυθμό που εκδίδονται οι κοινές υπουργικές αποφάσεις. Πέραν, όμως, όλων αυτών υπάρχει και η εξέλιξη της διαπραγμάτευσης της Κυβέρνησης με τους θεσμούς σε σχέση με την παράταση της προστασίας της πρώτης κατοικίας. Άρα τέτοιου είδους ζήτημα - και το λέμε ξεκάθαρα, εμφατικά και με τον πλέον καθαρό τρόπο από το Βήμα του ελληνικού Κοινοβουλίου - δεν υπάρχει.
Να ολοκληρώσουμε με τον κ. Κοντοζαμάνη, ο οποίος θέλει να κάνει μία νομοτεχνική βελτίωση.
Κύριε Πρόεδρε, θέλω τον λόγο για ένα λεπτό.
Κύριε Τσακαλώτο, έχει έρθει και ο Πρόεδρος του κόμματός σας που θα μιλήσει…
Είναι σημαντικό. Θα μιλήσω για ένα λεπτό.
Να σας δώσω τον λόγο γιατί όλοι έχουν μιλήσει. Πώς να σταματήσω εσάς;
Κύριε Τσιάρα, επειδή δεν μας έχετε συνηθίσει έτσι, υπάρχουν τα κείμενα. Θα ήθελα να διαβάσετε τα κείμενα της Κομισιόν και όλων των θεσμών που μας πίεζαν όντως να δεσμευτούμε να μην υπάρχει επέκταση. Δεν το κάναμε και το μόνο που δεσμευτήκαμε ήταν να φέρουμε ένα νέο πλαίσιο που θα βλέπαμε, θα προσπαθούσαμε να ήταν ευρύ. Οι θεσμοί θα ήθελαν να είναι πιο στενό. Άλλο αυτό και άλλο ότι δεσμευτήκαμε στην άρση. Και επειδή είσαστε έντιμος άνθρωπος, σας παρακαλώ να διαβάσετε τα κείμενα της Κομισιόν και των θεσμών γι' αυτό το θέμα και να μας ζητήσετε συγγνώμη. Δεν είναι σωστό στο ελληνικό Κοινοβούλιο να λέτε ανακρίβειες και να λέτε πράγματα που μπορούν να αποδειχθούν τα αντίθετα με πολύ εύκολο τρόπο. Δεν ξεπέρασα το λεπτό, κύριε Πρόεδρε.
Κύριε Πρόεδρε, ζητώ τον λόγο.
Τον λόγο έχει ο κ. Χήτας.
Πάλι παίρνω τον λόγο διότι έχω ένα ερώτημα - επειδή θα ακολουθήσει η ομιλία και του κ. Τσίπρα απ' ό,τι βλέπω, που έχει έρθει - προς τον κ. Τσιάρα και τον κ. Τσακαλώτο και προς όλους. Εγώ θα καθίσω πραγματικά με ενδιαφέρον να ακούσω τι θα πουν. Έχουμε βγει από τα μνημόνια, ναι ή όχι; Είπατε, κύριε Τσιάρα, ότι έχετε μια σκληρή διαπραγμάτευση με τους θεσμούς για να μετακυλίσετε τον πλειστηριασμό της πρώτης κατοικίας. Τι δουλειά έχουν οι θεσμοί στο κεφάλι μας τη στιγμή που έχουμε βγει από τα μνημόνια; Εγώ αυτό δεν το καταλαβαίνω.
Τον λόγο έχει ο κ. Τσιάρας.
Θα απαντήσω πολύ σύντομα στον κ. Τσακαλώτο και αμέσως μετά σε εσάς. Εμείς όταν βρεθήκαμε στη θέση τού να διαπραγματευόμαστε με τους θεσμούς βρήκαμε μια συγκεκριμένη ημερομηνία, κύριε Τσακαλώτο, 31-12-2019. Αυτή η ημερομηνία δεν ήταν μια δέσμευση της προηγούμενης κυβέρνησης; Άρα τι μου λέτε τώρα, σας παρακαλώ πάρα πολύ ότι θα φέρνατε νέο πλαίσιο;
Σας είπα για νέο πλαίσιο, να φέρουμε νέο πλαίσιο. Άλλο νέο πλαίσιο και άλλο άρση.
Αυτή είναι μια πολύ εύκολη, επαναλαμβάνω, υπεκφυγή από τη δική σας πλευρά να την ερμηνεύσετε όπως θέλετε. Φαντάζομαι ότι μέσα στην πολιτική αντιπαράθεση, αν θέλετε, μπορεί να υπάρξουν τέτοιου είδους ερμηνείες. Η πραγματικότητα, όμως, είναι μία: υπήρχε μια συγκεκριμένη ημερομηνία λήξης προστασίας της πρώτης κατοικίας. Εκεί μένει κανείς. Πρέπει να γνωρίζετε, και απευθύνομαι σε εσάς, συνάδελφε κύριε Χήτα, ότι υπάρχουν μεταμνημονιακές δεσμεύσεις των ελληνικών κυβερνήσεων. Γιατί αυτή δεν είναι μια πραγματικότητα την οποία ουσιαστικά εμείς δημιουργήσαμε στο παρελθόν. Τη δημιούργησε η προηγούμενη κυβέρνηση. Εμείς πιστεύουμε ότι οι κυβερνήσεις έχουν συνέχεια, ότι πρέπει να είναι συνεπείς απέναντι σε δεσμεύσεις που αναλαμβάνει η χώρα και δεν κάνουμε τίποτα περισσότερο από τα να κρατούμε, αν θέλετε, τον τόνο ή και την προσπάθεια στον υψηλότερο δυνατό βαθμό, προκειμένου να διασφαλίσουμε τα εθνικά μας συμφέροντα και να δημιουργήσουμε τις καλύτερες δυνατές συνθήκες για την ελληνική κοινωνία.
Κύριε Κοντοζαμάνη, έχετε τον λόγο για μια νομοτεχνική βελτίωση.
Ευχαριστώ, κύριε Πρόεδρε. Θα ήθελα να πω κατ' αρχάς ότι αποδεχόμαστε τις υπουργικές τροπολογίες με γενικό και ειδικό αριθμό αντίστοιχα 267/37, 274/44, 275/45, 276/46, 277/47 και 278/48. Επίσης, να καταθέσω στο Σώμα μία νομοτεχνική βελτίωση στο σχέδιο νόμου. Στην παράγραφο 2 του άρθρου 2 της υπ' αριθμ. 275/45/23-4-2020 τροπολογίας μετά τη φράση «γίνονται με απόφαση» προστίθεται η φράση «που λαμβάνεται με πλειοψηφία τριών τετάρτων (3/4) του συνόλου των μελών». Και τέλος, στο τέλος του τίτλου του σχεδίου νόμου προστίθενται οι λέξεις «και άλλες διατάξεις». Ευχαριστώ πολύ.
Τον λόγο έχει τώρα ο Πρόεδρος της Κοινοβουλευτικής Ομάδας του ΣΥΡΙΖΑ και Αρχηγός της Αξιωματικής Αντιπολίτευσης κ. Τσίπρας.
Ευχαριστώ, κύριε Πρόεδρε. Ομολογώ ότι είναι λίγο περίεργο να μιλάει κανείς πίσω από τζάμια, σαν να είναι κλεισμένος σε κάποιο κλουβί, αλλά, έστω και έτσι, πιστεύω ότι η κοινοβουλευτική διαδικασία πρέπει να γίνεται. Είναι υποχρέωσή μας να γίνεται. Η κρίση της πανδημίας είναι γεγονός ότι μας ανάγκασε όλους μας να αναστείλουμε οικειοθελώς μέρος των ατομικών μας ελευθεριών, να αφήσουμε τις δουλειές μας, να μείνουμε στα σπίτια μας, προκειμένου να περιορίσουμε τη μετάδοση του ιού. Αυτή ήταν η κοινωνική μας ευθύνη, είναι η κοινωνική ευθύνη, ατομική και συλλογική ευθύνη των πολιτών που έχουν αντεπεξέλθει με τον καλύτερο - πιστεύω - δυνατό τρόπο σ' αυτή την πρόκληση. Και μας ανάγκασε, βεβαίως, να περιορίσουμε και την παρουσία των Βουλευτών κατά τις συνεδριάσεις του Κοινοβουλίου και, βεβαίως, να πάρουμε και μέτρα προφύλαξης, ορθώς. Και σε έναν βαθμό όλα τα κόμματα δώσαμε τη συγκατάθεσή μας, ώστε τα επείγοντα ζητήματα που αφορούν την πανδημία να αντιμετωπίζονται με διαδικασίες που το Σύνταγμά μας προβλέπει για παρόμοιες περιπτώσεις. Πολύ φοβάμαι, όμως, ότι από την πλευρά της Κυβέρνησης, αυτή η συγκατάθεση, αυτή η καλή θέληση της Αντιπολίτευσης να βάλουμε όλοι μαζί πλάτη σ' αυτόν το συλλογικό αγώνα, για να περιορίσουμε την εξάπλωση της νόσου, εκλαμβάνεται στην καλύτερη περίπτωση ως αδυναμία, στη χειρότερη περίπτωση ως ευκαιρία για νομοθετικές παρεμβάσεις δίχως διάλογο και δίχως λογοδοσία, ως ευκαιρία για αναθέσεις έργων χωρίς διαγωνισμούς, ως ευκαιρία για δουλειές, δουλίτσες ή και μεγαλύτερες δουλειές εκατομμυρίων με διασπάθιση δημόσιου χρήματος σε «ημέτερους». Και πιστεύω ότι κάνετε πολύ μεγάλο λάθος, αν πιστεύετε ότι μπορείτε να εκμεταλλευθείτε αυτή την καλή διάθεση, αυτή την πρόθεση όλων, πιστεύω, των κομμάτων της Αντιπολίτευσης να βάλουμε πλάτη απέναντι στον δημόσιο κίνδυνο της πανδημίας, και να την αντιλαμβάνεστε ως αδυναμία ή ακόμα χειρότερα ως λευκή επιταγή, για να νομοθετείτε, να αποφασίζετε και να μη δίνετε λογαριασμό σε κανέναν. Και κάνετε μεγάλο λάθος, αν νομίζετε ότι η σχεδόν ολοκληρωτική απουσία κριτικής προς την Κυβέρνηση από τα μεγάλα ενημερωτικά συγκροτήματα θα αποτελέσει, εν τέλει, αποτελεσματική ασπίδα προστασίας. Αυτή η μεταδημοκρατική ή - θα έλεγε κανείς - μεταδημοσιογραφική συνθήκη της απόλυτης αποσιώπησης κάθε κριτικής, κάθε αντιπολιτευτικής φωνής των τελευταίων μηνών, όπως διαπιστώσατε τις τελευταίες μέρες, τις μέρες του Πάσχα και αμέσως μετά, δεν ήταν αρκετή, για να κρύψει, να συγκαλύψει ένα κορυφαίο σκάνδαλο εξυπηρέτησης φιλικών επιχειρηματικών συμφερόντων με δημόσιο χρήμα, αλλά και εμπαιγμού - και ίσως αυτό να είναι το χειρότερο - εκείνης της κοινωνικής ομάδας, εκείνης της κοινωνικής κατηγορίας, στο όνομα της οποίας ο κ. Μητσοτάκης έστησε την αντιπολιτευτική του ρητορική όλα τα προηγούμενα χρόνια. Διότι οι πιο χαρακτηριστικοί εκπρόσωποι της λεγόμενης μεσαίας τάξης είναι οι επιστήμονες, οι αυτοαπασχολούμενοι, οι ελεύθεροι επαγγελματίες, τους οποίους προσβάλατε βάναυσα με αυτή την τηλεκατάρτιση - φιάσκο, την οποία αναγκαστήκατε να αποσύρετε υπό το βάρος της γενικευμένης κατακραυγής και υπό το βάρος της δυνατότητας που υπάρχει πια - ανεξάρτητα βεβαίως από τον έλεγχο της ενημέρωσης από τα μεγάλα συγκροτήματα - τα γεγονότα να μεταδίδονται με μεγάλη ταχύτητα χάρη στα μέσα κοινωνικής δικτύωσης. Όταν, λοιπόν, κάποιος υφίσταται μια τεράστια αδικία και έναν εξευτελισμό, τότε έχει τη δυνατότητα απλά με μία κίνηση, με μία φωτογραφία από το κινητό του να βγάλει στη δημόσια σφαίρα αυτό το γεγονός που κανείς τελικά δεν μπορεί να το αποκρύψει. Και αναγκαστήκατε να αποσύρετε άρον - άρον και κακήν κακώς αυτή την πρωτοβουλία. Δεν σας έσωσε, λοιπόν, ούτε η ασπίδα των μέσων ούτε το λιβανιστήρι κάποιων ενημερωτικών εκπομπών. Όχι μόνο αυτή η γραμμή του αόρατου αρχισυντάκτη, θα έλεγε κανείς, των δελτίων - δεν μιλάμε για το θέμα, κανείς δεν μιλάει για το θέμα - δεν ήταν αρκετή να μείνει το θέμα κρυφό, αλλά σας έκανε και μεγαλύτερη ζημιά. Διότι η αλαζονεία των στελεχών σας μέχρι την τελευταία στιγμή, μέχρι προχθές το πρωί, να λένε ψέματα στον ελληνικό λαό και στους ανθρώπους που παρακολουθούσαν, η αλαζονεία των Υπουργών να παρελαύνουν αυτοεξευτελιζόμενοι στις τηλεοπτικές εκπομπές σαν περιφερόμενος θίασος και με περισσό θράσος να υποστηρίζουν τη μεγάλη αυτή αρπαχτή των voucher σάς έχει εκθέσει ανεπανόρθωτα και εσάς ως Κυβέρνηση αλλά και το συστημικό δημοσιογραφικό κατεστημένο που σας στηρίζει και που αναγκάστηκε να λέει: «τι καλό που είναι αυτό το πρόγραμμα!» και «πώς είναι δυνατόν κοτζάμ Αρχηγός της Αντιπολίτευσης να ασχολείται και να κάνει ερώτημα γι' αυτό το θέμα στον Πρωθυπουργό εν μέσω πανδημίας;». Αυτά έλεγαν το πρωί και το ίδιο βράδυ οι ίδιοι άνθρωποι έβγαιναν στα τηλεπαράθυρα και έλεγαν: «τι καλός που είναι ο κ. Μητσοτάκης που αυτό το άθλιο πρόγραμμα το πήρε πίσω!». Ρεζίλι των σκυλιών γίνατε και εσείς και αυτοί! Τι ακριβώς, όμως, πήρε πίσω ο κ. Μητσοτάκης; Και δεν ήρθε σήμερα στην ερώτηση που του κατέθεσα στην «ώρα του Πρωθυπουργού». Προφανώς δεν ήρθε, γιατί δεν έχει τι να πει. Τι ακριβώς πήρε πίσω; Τι ακριβώς ακύρωσε; Ποιος έχει, εν τέλει, την ευθύνη γι' αυτή τη μεγάλη κομπίνα που πήγε να στηθεί; Και, βεβαίως, δεν ήρθε σήμερα όχι μετά από όλα όσα έγιναν. Την ερώτηση την κατέθεσα την Τρίτη το πρωί και για είκοσι τέσσερις ώρες, ενώ γνώριζε την ερώτησή μου, συνέχιζε να δίνει εντολή στον Υπουργό του και στα στελέχη της Κυβέρνησης να παρελαύνουν στους τηλεοπτικούς και ραδιοφωνικούς δέκτες και να υπερασπίζονται με ψέματα τη χρησιμότητα αυτού του προγράμματος. Γιατί δεν αντέδρασε επί έναν μήνα σχεδόν, που φωνάζουμε με δηλώσεις και ερωτήσεις και εμείς και οι επιστημονικοί φορείς ότι λόγω της πανδημίας δεν χρειάζονται προγράμματα κατάρτισης, για να εκταμιευθούν αυτά τα χρήματα από κοινοτικούς πόρους του ΕΣΠΑ, και ότι μπορούν να δοθούν τα λεφτά αυτά χωρίς μεσάζοντες στους δικαιούχους; Γιατί δεν αντέδρασε, όταν φωνάζουμε ότι είναι αδιανόητο ως προϋπόθεση για τα 600 ευρώ για κάθε δικαιούχο να παίρνουν τετρακόσια εβδομήντα οι μεσάζοντες; Γιατί, όταν το πανελλήνιο, χάρη στην αντίδραση και την αγανάκτηση των επιστημόνων, έμαθε μέσα από τα social media την απάτη της ψευτοκατάρτισης, με τα «μαργαριτάρια» της μετάφρασης να γίνονται viral, δεν αντέδρασε ο κ. Μητσοτάκης; Γιατί δεν ίδρωνε το αυτί του τότε; Δεν ήξερε; Δεν είχε καταλάβει; Μήπως στο επιτελικό κράτος, που όλα τα έχει συγκεντρώσει στο Μέγαρο Μαξίμου και όλα περνούν εκεί από έλεγχο, αυτό του ξέφυγε, δεν το κατάλαβε; Δεν έβλεπε, δεν διάβαζε τις αντιδράσεις μας; Δεν πήρε χαμπάρι; Το άφησε στον κ. Βρούτση; Είναι ευθύνη του κ. Βρούτση; Αλήθεια, εγώ θα ήθελα ο λαλίστατος κατά τα άλλα κ. Βρούτσης μόνο σ' ένα ερώτημα να απαντήσει, σ' ένα, δεν χρειάζεται να μας πει πολλά: Μόνος του την έστησε αυτή την ιστορία; Είχαν ενημέρωση ο κ. Μητσοτάκης και το Μέγαρο Μαξίμου γι' αυτά τα προγράμματα, ναι ή όχι; Αυτό να μας απαντήσει. Τίποτα άλλο δεν θέλω να απαντήσει. Εάν δεν δώσει καμμία απάντηση σ' αυτό το κρίσιμο ερώτημα, ο νοών νοείτω. Είναι 90 εκατομμύρια παραπάνω από το δημόσιο ταμείο, χωρίς λόγο, αφού λόγω του κορωνοϊού, όπως εξήγησα, οι συγκεκριμένοι ευρωπαϊκοί πόροι μπορούν να χρησιμοποιηθούν για απευθείας άμεση ενίσχυση των αυτοαπασχολούμενων, χωρίς να χρειάζεται η μεσολάβηση των καταρτίσεων. Ιδού, και το σχετικό έγγραφο της Κομισιόν. [[Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν το ήξερε αυτό ο κ. Βρούτσης, αλλά και τα άλλα κυβερνητικά στελέχη, όταν μετά, βεβαίως, από την ανάδειξη του θέματος λόγω των «μαργαριταριών» των ψευτοπρογραμμάτων κατάρτισης δικαιολογούνταν και έβγαινε και έλεγε: «μα, δεν μπορούσαμε να τα πάρουμε αλλιώς τα λεφτά, έπρεπε να κάνουμε κατάρτιση.». Δεν το ήξερε; Προφανώς και το ήξερε. Έλεγε ψέματα στον ελληνικό λαό. Δεν το ήξερε αυτό ο κ. Μητσοτάκης; Δεν τον άκουγε τον Υπουργό του κάθε μέρα στα κανάλια να λέει ψέματα; Άρα, λοιπόν, έχουμε 90 εκατομμύρια παραπάνω, χωρίς λόγο, από το δημόσιο ταμείο. Λιγότερα χρήματα στους επαγγελματίες, για να πάρουν περισσότερα οι μεσάζοντες. Για να δώσω μια τάξη μεγέθους, εάν έπαιρναν απευθείας τα 600 ευρώ, από το δημόσιο ταμείο θα έφευγαν 110 εκατομμύρια. Εάν έπαιρναν 800 ευρώ, θα έφευγαν από το δημόσιο ταμείο 144 εκατομμύρια. Τώρα, που πήραν μέσω voucher, έφυγαν 193 εκατομμύρια ευρώ από τα δημόσια ταμεία. Δηλαδή, πήγαν σχεδόν 85 εκατομμύρια στους μεσάζοντες. Και απ' αυτά, η μερίδα του λέοντος σε πέντε - έξι μονάχα κέντρα κατάρτισης, των οποίων οι πλατφόρμες εγκρίθηκαν και πάνω σ' αυτές τις πλατφόρμες θα «κρεμιόντουσαν» όλα τα υπόλοιπα κέντρα κατάρτισης, που υποτίθεται ότι θα έδιναν διαδικασία εκμάθησης στους δικαιούχους. Πόσα, αλήθεια, θα εισέπρατταν αυτά τα έξι προνομιούχα κέντρα κατάρτισης, που θα νοίκιαζαν τις πλατφόρμες τους απ' αυτά τα 85 εκατομμύρια ευρώ; Είναι ένα ερώτημα. Κάποιοι κάνουν λόγο για 35 εκατομμύρια. Σαφής απάντηση δεν έχει δοθεί μέχρι σήμερα, αλλά κάποια στιγμή πρέπει να δώσετε. Και το αποκορύφωμα της απάτης, η πρόσκληση προς τα κέντρα κατάρτισης βγαίνει, μένει ανοικτή μόλις για τρεις μέρες και, ω του θαύματος, μέσα σε τρεις μέρες τα πέντε - έξι αυτά συγκεκριμένα κέντρα κατάρτισης που έχουν τις πλατφόρμες καταθέτουν εκπαιδευτικό υλικό για δέκα ολόκληρες ειδικότητες χιλιάδων σελίδων. Αλήθεια, θα μας εξηγήσει κανείς πώς αυτά τα συγκεκριμένα κέντρα κατάφεραν μέσα σε τρεις μέρες να ετοιμάσουν προγράμματα δεκάδων χιλιάδων σελίδων; Δεν είναι δυνατόν να πιστέψουμε ότι όλο αυτό έγινε χωρίς προσυνεννόηση. Και το κυριότερο, αυτό το εκπαιδευτικό υλικό με τα «μαργαριτάρια», με τη μετάφραση από το «Google translate» εγκρίθηκε από το Υπουργείο Εργασίας και τον Υπουργό και έχει την υπογραφή του κ. Βρούτση. Και δεν είναι μόνο οι ασυναρτησίες. Τι ακριβώς μαθαίνουν οι επιστήμονες απ' αυτά τα προγράμματα; Οι δικηγόροι καλούνται να μάθουν πώς θα αρχειοθετούν τους φακέλους τους και οι μηχανικοί, που μπορεί να έχουν και ένα και δύο πτυχία, καλούνται να μάθουν πώς θα ανοιγοκλείνουν τους υπολογιστές τους. Αυτοεξευτελισμός για τους ανθρώπους που βρέθηκαν στην ανάγκη και έκαναν πράγματι αιτήσεις. Και το ερώτημα είναι: Μα, καλά δεν ντρέπεστε λιγάκι γι' αυτή την ιστορία; Δεν αισθάνεστε την ανάγκη να απολογηθείτε, να πείτε μία συγγνώμη σ' αυτούς τους ανθρώπους; Για να 'κονομήσουν κάποιοι κολλητοί σας, πιστεύετε ότι έχετε το δικαίωμα να εξευτελίζετε μαζικά τον επιστημονικό κόσμο της χώρας; Ξέρετε, όμως, κάτι; Ούτε τότε ίδρωσε το αυτί του κ. Μητσοτάκη. Ξέρετε πότε ίδρωσε το αυτί του και αναγκάστηκε να το πάρει πίσω και να εκθέσει φυσικά και τους Υπουργούς που έβγαιναν στα κανάλια και τους δημοσιογράφους; Μόλις είδε το φως της δημοσιότητας από δημοσιογραφικές έρευνες ότι σύμβουλοι Υπουργών και φίλοι της Κυβέρνησης σχετίζονται με αυτά τα λίγα κέντρα κατάρτισης, που απ' ό,τι φαίνεται θα έπαιρναν τη μερίδα του λέοντος αυτής της χρηματοδότησης. Μόνο τότε, όταν βγήκαν αυτά στο φως της δημοσιότητας, σε έντυπα μάλιστα διαδικτυακά, τα οποία είχατε φροντίσει όλο το προηγούμενο διάστημα - αλλά δεν τα καταφέρατε - ώστε να μην είναι στη ζωή. Διότι ο ίδιος ο Πρωθυπουργός παίρνει τηλέφωνα έναν προς έναν, μαθαίνω, ορισμένους εκ των μεγάλων ιδιοκτητών που δίνουν διαφήμιση σε μέσα ενημέρωσης, για να μη δίνουν διαφήμιση, γιατί δεν θέλει να υπάρχει ίχνος κριτικής. Αυτό φυσικά δεν είναι δημοκρατία. Αυτό είναι «ορμπανοποίηση» της πολιτικής ζωής. Σας ενοχλεί η κριτική. Αυτά τα μέσα έβγαλαν όμως μια είδηση, η οποία θα διερευνηθεί μέχρι τέλους, θέλετε δεν θέλετε, διότι τότε τα πήρατε πίσω, ότι η μετακλητή νομική σύμβουλος της Γενικής Γραμματέως, της κ. Στρατινάκη, είναι αυτή η οποία βρίσκεται πίσω απ' αυτή την υπόθεση. Και το ερώτημα είναι: Ποιος την τοποθέτησε εκεί τον Οκτώβρη; Ο κ. Βρούτσης ή το Μέγαρο Μαξίμου; Είναι ένα κρίσιμο θέμα. Ελπίζω ότι ο κ. Μητσοτάκης θα απαντήσει κάποια στιγμή, διότι μπορεί να αποφάσισε να δραπετεύσει από την ώρα του Πρωθυπουργού, την υπόθεση αυτή όμως δεν θα την αφήσουμε να περάσει έτσι και κάποια στιγμή θα δώσει απαντήσεις, ιδίως εάν σήμερα ο λαλίστατος κ. Βρούτσης δεν έχει το θάρρος να απαντήσει στο ερώτημα που του θέτω, εάν ήταν δική του η έμπνευση και δικός του ο σχεδιασμός ή εάν ήταν από κοινού με το Μέγαρο Μαξίμου και τον Πρωθυπουργό. Εάν δεν απαντήσει, προφανώς σημαίνει ότι μαζί τα φτιάξατε και τότε θα πρέπει να δώσει την απάντηση ο κ. Μητσοτάκης. Και η απάντηση, για να είναι πειστική στο κρίσιμο ερώτημα, με έναν τρόπο μπορεί να δοθεί: Με την αποπομπή του κ. Βρούτση από το υπουργικό αξίωμα. Οτιδήποτε άλλο θα αποτελεί απόδειξη - όχι ένδειξη, αλλά απόδειξη - συνενοχής. Κύριε Πρόεδρε, θέλω να πω δυο λόγια για το θέμα της λειτουργίας του Κοινοβουλίου. Για πόσο καιρό, κυρίες και κύριοι Βουλευτές, θα συνεχίζεται αυτή η ιστορία της διεξαγωγής νομοθετικού έργου μέσα από πράξεις νομοθετικού περιεχομένου, μέσα από ΠΝΠ; Οι πολίτες είναι σε καραντίνα, βεβαίως, και θα είναι ενδεχομένως για λίγο καιρό ακόμα. Η δημοκρατία, όμως, δεν μπορεί να είναι σε καραντίνα επ' αόριστον. Είναι, πιστεύω, το λιγότερο ντροπή, τη στιγμή που ο λαός μας δείχνει τη θέληση και την πειθαρχία που χρειάζεται για να ξεπεράσουμε την πανδημία, τη στιγμή που σύσσωμη η Αντιπολίτευση στηρίζει όσες αποφάσεις ακολουθούν τις εισηγήσεις των επιστημόνων, κάποιοι να βρίσκουν ευκαιρία για παιχνίδια διαφθοράς και να μην έχουν το θάρρος, στο όνομα ακριβώς αυτής της έκτακτης ανάγκης, να λογοδοτούν έστω εδώ στον ναό της δημοκρατίας, έστω με αυτά τα περιοριστικά μέτρα, με τα πλεξιγκλάς και την αραιή παρουσία των Βουλευτών, αλλά να λογοδοτούν. Από τις αρχές Φλεβάρη, έχουν εκδοθεί εννέα πράξεις νομοθετικού περιεχομένου. Και δεν περιλαμβάνουν μόνο τα έκτακτα αναγκαία μέτρα αντιμετώπισης της υγειονομικής κρίσης, αλλά και τον οικονομικό σχεδιασμό της Κυβέρνησης. Με τον τρόπο αυτό, προκαλείτε μεταχρονολογημένες συζητήσεις, αποφεύγετε την έγκαιρη συζήτηση στη Βουλή, για να μην αναμετρηθείτε με τις προτάσεις της Αντιπολίτευσης για τη στήριξη της κοινωνίας και για να μην υποβληθείτε σε ουσιαστικό κοινοβουλευτικό έλεγχο. Αυτό συμβαίνει. Μαθαίνω ότι αποφασίζετε - ή έτσι λένε τουλάχιστον τα μέσα ενημέρωσης, δεν ξέρω αν αυτό γίνεται με την εισήγηση των επιστημόνων, είναι κάτι το οποίο μένει να διερευνηθεί, δεν μας το είπαν δημόσια επιστήμονες όμως - ότι πρώτο πράγμα που θα λειτουργήσει στη χώρα θα είναι τα δικαστήρια και τα υποθηκοφυλακεία. Για ποιο λόγο πρώτα αυτά; Τόσο σημαντική είναι αυτή η δουλειά, που πρέπει να ανοίξουν πρώτα τα δικαστήρια; Γιατί δεν ανοίγετε πρώτα τα κουρεία να πάμε να κουρευτούμε κιόλας; Βλέπω ότι οι περισσότεροι στην Αίθουσα χρειάζονται κούρεμα, εκτός από κάποιους, οι οποίοι έχουν τη δυνατότητα να κουρευτούν με μια μηχανή. Γιατί το κάνετε αυτό, λοιπόν; Κάποιοι λένε ότι το κάνετε αυτό, διότι πρέπει, κατά προτεραιότητα, να ικανοποιηθούν τα αιτήματα των τραπεζών και των funds για τις προσημειώσεις και για τις κατασχέσεις. Άραγε, είναι σημαντικότερες οι ανάγκες των τραπεζών και των funds από τη λειτουργία της δημοκρατίας και άρα, εσείς ανοίγετε τα δικαστήρια για να λειτουργούν και να γίνεται η δουλειά των τραπεζών και εδώ, θα συνεχίζετε να νομοθετείτε με πράξεις νομοθετικού περιεχομένου και βεβαίως, να μην έρχεστε στον κοινοβουλευτικό έλεγχο, να μην έρχεται ο κ. Μητσοτάκης στην ώρα του Πρωθυπουργού και να απευθύνεται διαρκώς και μονάχα με διαγγέλματα στον ελληνικό λαό λες και είναι αυτοκράτορας και να φέρνει εδώ άλλους Υπουργούς να απαντούν στον Αρχηγό της Αντιπολίτευσης, στους Αρχηγούς των κομμάτων, λες και είναι οι «αντ' αυτού», οι αντιβασιλείς; Δεν γνωρίζω να έχει αλλάξει το πολίτευμά μας. Εμείς λοιπόν δεν θέλουμε και δεν θα επιτρέψουμε να συνεχιστεί αυτή η ιστορία. Και δεν μπορεί να συνεχίζεται για πολύ αυτή η ιστορία. Σας καταθέσαμε την πρόταση για την παράταση της προστασίας της πρώτης κατοικίας. Την καταψηφίσατε. Σας την καταθέτουμε και σήμερα. Πάλι, δεν την εγκρίνατε. Γιατί; Μας λέτε ότι υπήρχε από πριν η ημερομηνία. Μα, βεβαίως, υπήρχε μία ημερομηνία που όριζε ότι μέχρι τότε, θα έπρεπε να είχε βρεθεί ένα άλλο πλαίσιο - πλαίσιο όμως - προστασίας της πρώτης κατοικίας. Δεν έλεγε ότι δεν θα υπάρχει τίποτα. Η υποχρέωσή μας η μεταμνημονιακή - και ορθώς αναρωτήθηκε κάποιος Βουλευτής - είναι συγκεκριμένη. Δεν λέει ότι δεν θα υπάρχει μετά τις 31 Απριλίου καμμία προστασία της πρώτης κατοικίας. Έχει φτάσει, όμως, η ημερομηνία αυτή και βλέπω ότι ούτε για αυτό το ζήτημα ιδρώνει το αυτί σας. Όλα αυτά - ξέρετε - είναι κρίσιμα ζητήματα. Εάν νομίζετε ότι θα μπορέσετε να τα ξεπεράσετε, αξιοποιώντας τη δικαιολογία της κρίσης της πανδημίας και του κορωνοϊού και την ασπίδα προστασίας που έχετε από ορισμένα μέσα ενημέρωσης κάνετε λάθος. Διότι αυτά τα ζητήματα, δεν είναι ζητήματα που αφορούν τα κόμματα της Αντιπολίτευσης και δεν είναι μια συζήτηση που μπορεί να γίνεται στα καφενεία μόνο και στους διαδρόμους της Βουλής. Αφορά μεγάλη πλειοψηφία πολιτών. Και αυτοί θα τα θέσουν, όχι οι Βουλευτές του ΣΥΡΙΖΑ. Αυτοί θα τα θέσουν, οι πολίτες, όπως οι επιστήμονες σήκωσαν στην πλάτη τους το ζήτημα των vouchers. Έτσι κι αυτό. Θα έρθει αχός κοινωνικός αν αφήσετε χωρίς προστασία την πρώτη κατοικία, την ώρα που λέτε στους ανθρώπους να μείνουν στα σπίτια τους, για να προστατευθούν από τον ιό. Εμείς λοιπόν θα επανακαταθέσουμε και την ερώτηση στον Πρωθυπουργό να έρθει την άλλη Παρασκευή. Κύριε Γεραπετρίτη - διότι ξέρω ότι είναι πιθανόν εσείς να απαντήσετε - δεν έχω κάτι προσωπικό μαζί σας, ίσα, ίσα, είστε συμπαθής. Να πιούμε όμως κανέναν καφέ έξω αν είστε συμπαθής. Εδώ, θα έρχεται να απαντάει στον Αρχηγό της Αξιωματικής Αντιπολίτευσης και στους Αρχηγούς των άλλων κομμάτων ο Πρωθυπουργός, όχι ο αντ' αυτού. Δεν ξέρω αν σας έχει ορίσει για αντ' αυτού. Λέω, λοιπόν, ότι θα επανακαταθέσω την ερώτηση, προφανώς με επικαιροποιημένα ερωτήματα για την άλλη Παρασκευή. Προφανώς και για το κρίσιμο μεγάλο θέμα της οικονομίας θα καταθέσουμε τις επόμενες μέρες πρόταση για διεξαγωγή συζήτησης προ ημερησίας διατάξεως. Διότι προφανώς γνωρίζουμε όλοι ότι αυτό που έρχεται θα είναι ούτως ή άλλως δύσκολο. Με την πολιτική σας και με την αδράνεια σας, όμως, δεν θα είναι απλά δύσκολο. Θα είναι οδυνηρό, όχι μόνο γιατί αρνηθήκατε έστω μέρος των προτάσεων μας να υιοθετήσετε, το πρόγραμμα «Μένουμε όρθιοι», όχι μόνο διότι δεν πήρατε οριζόντια και εμπροσθοβαρώς κάποια μέτρα, για να διατηρήσετε ζωντανή τη ζήτηση και την προσφορά και να μπορέσουν οι επιχειρήσεις με το που θα ανοίξουν να μη βρίσκονται απέναντι από την απειλή του λουκέτου, αλλά να μπορούν να στηρίξουν τους εργαζόμενους τους, αλλά τώρα, από ό,τι διαβάζω, αποφασίσατε να κλείσετε και τη στρόφιγγα. Το οκτακοσάρι - λέει - θα το δίνετε σε όσες επιχειρήσεις μένουν κλειστές. Όσοι ανοίξουν, πώς θα μπορέσουν να ανταποκριθούν; Και αν κάποιοι από αυτούς που θα ανοίξουν έχουν πολλούς εργαζόμενους και εμφανιστεί έστω κι ένα κρούσμα - διότι ο ιός δεν θα εξαφανιστεί - τι θα γίνει; Θα χρειαστεί να ξανακλείσουν αυτές οι επιχειρήσεις. Πώς θα στηριχθούν; Πώς θα πληρώσουν τον Σεπτέμβριο, όταν έρθει η ώρα; Διότι οι υποχρεώσεις τους αναστάλθηκαν. Δεν καταργήθηκαν οι υποχρεώσεις τους. Τι κάνετε εσείς, όμως, τώρα; Στην πραγματικότητα, εσείς τώρα, αντί να προχωρήσετε σε αυτή την εμπροσθοβαρή στήριξη για να αξιοποιηθεί αυτό το απόθεμα ρευστότητας που είναι παρακαταθήκη της δικής μας χρηστής διαχείρισης, έρχεστε και μένετε αδρανείς. Και στο τέλος, θα αρχίσει αυτό σιγά - σιγά να σπαταλιέται άσκοπα, προκειμένου να αντιμετωπίζει μη ελαστικές, ανελαστικές δαπάνες των τρεχόντων μηνών. Και θα φτάσουμε σε ένα σημείο, αν συνεχίσετε έτσι, τον Αύγουστο, τον Σεπτέμβριο να είμαστε ταπί και ψύχραιμοι, που λένε, δηλαδή θα είμαστε και υπερχρεωμένοι ως χώρα και με τεράστια ύφεση και με χιλιάδες λουκέτα και με ανεργία, αλλά και χωρίς το λεγόμενο «μαξιλάρι», διότι θα το έχετε σπαταλήσει, χωρίς να στηρίξετε την κοινωνία. Αυτά είναι ζητήματα που πρέπει ο ελληνικός λαός να τα γνωρίζει και που δεν μπορεί να περάσουν χωρίς συζήτηση, χωρίς διάλογο, χωρίς ανταλλαγή επιχειρημάτων στο πλαίσιο της δημοκρατίας. Άκουσα - και κλείνω σε ένα λεπτό, κύριε Πρόεδρε - ότι βγήκε ο Διοικητής της Τράπεζας της Ελλάδας, προχθές και είπε ότι η ύφεση το 2020 θα είναι 4%. Μάλιστα. Εγώ δεν έχω κανένα λόγο να αμφισβητήσω ούτε την εγκυρότητα την επιστημονική, αλλά ούτε - αν θέλετε - το πόσο σοβαρές μελέτες θα έχει κάνει ο κ. Στουρνάρας για να κάνει αυτή την πρόβλεψη. Λέει, λοιπόν, ο κ. Στουρναρας ότι το 2020 θα έχουμε ύφεση 4%. Οποιοδήποτε ποσοστό πάνω από το 4% καταγραφεί στο τέλος του 2020, εφόσον ο κ. Στουρνάρας είναι ένας έγκριτος οικονομολόγος, τον οποίο θα τον διατηρήσετε και στη θέση του, καλά θα κάνετε, δικαίωμά σας είναι…
Είπε 4% έως 8%.
Αφήστε, 4% είπε. Οποιοδήποτε ποσοστό θα είναι πάνω από αυτό το ποσοστό θα είναι έργο Κυριάκου Μητσοτάκη. Θα είναι έργο δικό σας. Και επειδή απ' ό,τι φαίνεται, πρωταθλητές στην αντιμετώπιση του κορωνοϊού δεν είμαστε, αλλά είμαστε από τους πρώτους, είναι αλήθεια. Δεν είμαστε κακόβουλοι άνθρωποι. Το παραδεχόμαστε. Δεν είμαστε πρωταθλητές. Υπάρχουν κι άλλες χώρες με λιγότερα θύματα. Είμαστε, όμως, από τους πρώτους. Πρωταθλητές, όμως, στην ύφεση θα είμαστε σε όλη την Ευρωζώνη. Όσο παραπάνω, λοιπόν, ύφεση θα έχουμε από τον μέσο όρο της Ευρωζώνης και όσο παραπάνω από τις προβλέψεις του κ. Στουρνάρα θα είναι έργο του κ. Μητσοτάκη και της Κυβέρνησής του. Θα είναι έργο δικό σας η ύφεση. Θα είναι έργο δικό σας και η λιτότητα, η οποία θα έρθει, αν δεν υιοθετήσετε εγκαίρως τις προτάσεις που σας έχουμε καταθέσει για να στηριχθούν οι επιχειρήσεις, να στηριχθούν οι εργαζόμενοι, να στηριχθεί η εργασία και να φύγουμε από αυτή την κρίση με τις λιγότερο δυνατές απώλειες. Όσο, λοιπόν, εσείς αποφεύγετε τη συζήτηση και τη δημόσια αντιπαράθεση στο πλαίσιο του Κοινοβουλίου και στη δημόσια σφαίρα, τόσο ο ελληνικός λαός θα καταλαβαίνει ότι κάτι έχετε να του κρύψετε. Και μη στεναχωριέστε, την ευθύνη δεν θα την αποφύγετε. Θα τη χρεωθείτε ακέραια. Το ζήτημα είναι να μη χρεωθεί ο ελληνικός λαός άλλη μια κρίση που ένα μέρος της τουλάχιστον θα μπορούσε να έχει αποφευχθεί. Σας ευχαριστώ.
Τον λόγο έχει ζητήσει ο κ. Γεραπετρίτης, Υπουργός Επικρατείας.
Να περιμένω πρώτα να αποχωρήσει ο Αρχηγός της Αξιωματικής Αντιπολίτευσης, διότι συζήτηση μαζί μου κάνει μόνο στα καφέ και όχι στη Βουλή. Αυτό να το αποδεχθώ ως σπουδαία φιλοφρόνηση για τη δημοκρατία, κύριε Πρόεδρε. Τι ακούσαμε, λοιπόν; Ακούσαμε τον Αρχηγό της Αξιωματικής Αντιπολίτευσης σε ένα κρεσέντο εχθροπάθειας. «Ρεζίλι των σκυλιών. Να κονομήσουν οι κολλητοί. Ταπί και ψύχραιμοι. Ο Πρωθυπουργός παίρνει τηλέφωνα να μη δίδεται διαφήμιση σε μέσα μαζικής ενημέρωσης». Ψέματα, ψέματα, ψέματα! Αυτός είναι ο ποιοτικός κοινοβουλευτικός λόγος μιας συνεπούς αντιπολίτευσης η οποία βάζει πλάτη! Τι άλλο ακούσαμε; Ακούσαμε, επίσης, ότι αυτό το οποίο βιώνει η χώρα με την κοινωνική συστράτευση όλου του ελληνικού λαού στη συμμόρφωση με τα μέτρα, είναι προϊόν των μέσων μαζικής επικοινωνίας, τα οποία μέσα αποκλείουν τον αντιπολιτευτικό λόγο και δέχονται μόνο τον λόγο της Κυβέρνησης. Αυτό είναι το συστατικό της επιτυχίας. Και πράγματι, θέλω να το ομολογήσω εδώ ενώπιών σας, ελέγχουμε και τη «Guardian» και την «Bild» και τους «New York Times» και τους «Washington Times». Ελέγχουμε παγκοσμίως όλα τα μέσα, αξιότιμοι κυρίες και κύριοι Βουλευτές, τα οποία επαινούν τη χώρα για εκείνο το οποίο θα έπρεπε όλοι να είμαστε υπερήφανοι. Δεν είναι της Κυβέρνησης και δεν είναι της Αντιπολίτευσης. Η επιτυχία είναι του ελληνικού λαού, ο οποίος στάθηκε όρθιος απέναντι σε αυτή την πανδημία κυρίως διότι πείστηκε ότι αυτό πρέπει να συμβεί, καταρρίπτοντας το στερεότυπο του Έλληνα ο οποίος δεν συμμορφώνεται στον κανόνα. Σήμερα ο Πρωθυπουργός, αξιότιμες κυρίες και κύριοι Βουλευτές, είχε επικοινωνία με τους πολιτικούς αρχηγούς κρατών ακόμα έξι χωρών παγκοσμίως, προερχόμενοι από όλες τις ηπείρους, από την Ευρώπη, από την Ωκεανία, από την Ασία, από χώρες οι οποίες είχαν τις καλύτερες επιδόσεις στην καταπολέμηση του COVID -19 για την ανταλλαγή καλών πρακτικών. Επτά χώρες με τις καλύτερες επιδόσεις. Αντί αυτό να μας κάνει να συσπειρωνόμαστε, μας κάνει αντιθέτως να καταλήγουμε σε αυτού του τύπου τη μισαλλοδοξία την οποία ακούσαμε σήμερα. Ακούσαμε ότι εμείς, κυρίες και κύριοι Βουλευτές, υποβαθμίζουμε τη δημοκρατία και το Κοινοβούλιο. Γιατί; Διότι νομοθετούμε με πράξεις νομοθετικού περιεχομένου. Ξέχασε να αναφέρει ο Αρχηγός της Αξιωματικής Αντιπολίτευσης ότι εκτός από αυτές τις πράξεις νομοθετικού περιεχομένου, είχαμε επίσης, να τον ενημερώσουμε, περισσότερες από διακόσιες κοινές υπουργικές αποφάσεις έως και οκτώ υπουργών, οι οποίες εκδόθηκαν σε σαράντα πέντε ημέρες για την αντιμετώπιση αυτής της κρίσης. Κι αυτό είναι καταπάτηση της δημοκρατίας; Και μιας και μιλούμε για πράξεις νομοθετικού περιεχομένου, θέλω να ανατρέξετε, γιατί εγώ πάντοτε το κάνω από ακαδημαϊκή διαστροφή, τι συνέβαινε στη Μεταπολίτευση με τις πράξεις νομοθετικού περιεχομένου. Πότε έρχονταν στη Βουλή για κατάθεση και κύρωση; Έρχονταν την τελευταία ημέρα της συνταγματικής προθεσμίας των σαράντα ημερών και εψηφίζοντο τρεις μήνες μετά, στα ακραία συνταγματικά όρια. Εμείς τι κάναμε; Σήμερα συζητείται και ψηφίζεται η πέμπτη πράξη νομοθετικού περιεχομένου από τις συνολικά έξι που έχουν εκδοθεί. Μέσα σε πολύ λίγες μέρες από την έκδοση αυτών των πράξεων, σύμφωνα με το άρθρο 44 του Συντάγματος, η Κυβέρνηση φέρνει στη Βουλή όλες τις πράξεις νομοθετικού περιεχομένου για να συζητούνται και να υπάρχει η δημόσια λογοδοσία. Ποτέ στην Μεταπολίτευση δεν έχει συμβεί αυτό. Οι πράξεις, λοιπόν, νομοθετικού περιεχομένου έρχονται ενώπιων της Εθνικής Αντιπροσωπείας σε χρόνο που ποτέ δεν είχε συμβεί. Τιμητής της μεσαίας τάξης ο κύριος Πρόεδρος, ο Αρχηγός της Αξιωματικής Αντιπολίτευσης. Το ακούσαμε κι αυτό, κύριε Πρόεδρε, σήμερα, ότι εμείς είμαστε οι εχθροί της μεσαίας τάξης, των επιστημόνων, εκείνων οι οποίοι υπερφορολογήθηκαν, είχαν εισφορές οι οποίες ήταν παγκόσμιο ρεκόρ και έφταναν να στερούνται το 80% του εισοδήματός τους για να μπορέσουν να έχουν οι κρατούντες το όποιο απόθεμα σήμερα για το οποίο υπερηφανεύονται. Αυτός, λοιπόν, ο οποίος στέρησε όλη αυτή την παραγωγική διαδικασία από την ελληνική οικονομία, σήμερα εμφανίζεται τιμητής, διότι το πρόγραμμα τηλεκατάρτισης δεν δούλεψε. Από όλο το πακέτο μέτρων, το οποίο έχει να κάνει με τη διαχείριση της δημοσιονομικής κρίσης, από το πακέτο μέτρων για τη διάσωση της ελληνικής οικονομίας, με μέτρα τα οποία δεν τόλμησε καμμία κυβέρνηση παγκοσμίως να λάβει, όπως την απαγόρευση απολύσεων - καμμία χώρα δεν τόλμησε να λάβει ένα τέτοιο ριζικό μέτρο, λίγες χώρες τόλμησαν οριζόντια επιδοματικά μέτρα και όχι μέτρα αποκατάστασης μισθού, που είναι ένα μέτρο κοινωνικής ισότητας - σήμερα επαίρεται ο κ. Τσίπρας για το γεγονός ότι απέτυχε το σύστημα της τηλεκατάρτισης. Από όλο αυτό το πακέτο το οποίο ήρθε και στήριξε την ελληνική κοινωνία εν μέσω μιας τέτοιας υγειονομικής κρίσης παγκόσμιας, στάθηκε σε αυτό. Ας σταθούμε, λοιπόν, σε αυτό, αφού αυτό επιθυμεί ο Αρχηγός της Αξιωματικής Αντιπολίτευσης. Υπήρξε πράγματι αστοχία, κύριε Πρόεδρε, του συστήματος. Γιατί υπήρξε αστοχία του συστήματος; Ποια ήταν επιδίωξη της ελληνική Κυβέρνησης; Η επιδίωξη ήταν να υπάρξει απορρόφηση ευρωπαϊκών πόρων. Το έγγραφο το οποίο παρουσίασε ο Αρχηγός της Αξιωματικής Αντιπολίτευσης που έδινε τη δυνατότητα να δίνονται επιδόματα σε ευάλωτες κατηγορίες επιστημόνων χωρίς να υπάρχει οποιαδήποτε αιρεσιμότητα, είναι ένα έγγραφο το οποίο ήταν πολύ μεταγενέστερο του χρόνου που ελήφθη η απόφαση για την τηλεκατάρτιση. Παρέλειψε ο Αρχηγός να αναφέρει τους χρόνους κατά τους οποίους εκδόθηκε η συγκεκριμένη οδηγία, τα guidelines, εκ μέρους της Ευρωπαϊκής Επιτροπής. Ήταν, λοιπόν, ένα πρόγραμμα τηλεκατάρτισης για τους επιστήμονες. Εμείς διαπιστώσαμε πράγματι στην πορεία - και αυτό αν θέλετε πρέπει να το πιστωθεί η κοινωνία και εγώ θα το πιστώσω και στην Αντιπολίτευση - μετά από έλεγχο που διενεργήσαμε ότι δεν ανταποκρίνεται στην ποιότητα την οποία εμείς θα επιθυμούσαμε και βεβαίως στην ποιότητα που ανταποκρίνεται στο υψηλό επιστημονικό προσωπικό το οποίο διαθέτει η χώρα. Και όταν το διαπιστώσαμε προβήκαμε σε άμεση κατάργηση του προγράμματος. Αλλά η κατάργηση αυτή του προγράμματος είναι ένα στοιχείο δημοκρατικής διαβούλευσης. Ξέρετε, εμείς δεν έχουμε κλειστά τα αυτιά μας στην κοινωνία. Εμείς ακούμε και μπορούμε να αλλάξουμε άποψη. Άλλοι είναι εκείνοι οι οποίοι δεν αλλάζουν άποψη, δεν προοδεύουν. Εμείς, λοιπόν, το ακούσαμε, το καταργήσαμε, αποκαθιστούμε την κατάσταση, αλλά κάνουμε και κάτι ακόμα σημαντικότερο, το οποίο, νομίζω, έχει και άξια συνολική για τη χώρα. Δηλώνουμε σήμερα ενώπιον της Εθνικής Αντιπροσωπείας ότι θα υπάρξει μια συνολική αναμόρφωση του πλαισίου επί τη βάσει του οποίου γίνεται η κατάρτιση στην Ελλάδα, ένα πεδίο στο οποίο έχουν διατυπωθεί πολύ μεγάλες ενστάσεις και θα δούμε κάποια στιγμή αν έχουν αυτές οι ενστάσεις βάση. Θα αναμορφώσουμε συνολικά το ρυθμιστικό πλαίσιο, έτσι ώστε να υπάρχει μια γνήσια αξιοκρατία και κυρίως να υπάρχει μια εκπαιδευτική πιστοποίηση των κέντρων επαγγελματικής κατάρτισης, η οποία σήμερα δεν υφίσταται. Άρα υπό αυτή την έννοια εμείς αναλαμβάνουμε το τίμημα να καταργήσουμε το συγκεκριμένο πρόγραμμα χωρίς να θιγούν οι ωφελούμενοι και από την άλλη πλευρά, δεσμευόμαστε απέναντι στην Εθνική Αντιπροσωπεία ότι θα φέρουμε ένα νέο πλαίσιο το οποίο θα είναι υγιές, έτσι ώστε η κατάρτιση να καταστεί ένα γνήσιο όχημα επιμόρφωσης και διά βίου εκπαίδευσης. Και επειδή κατηγόρησε ο Αρχηγός της Αξιωματικής Αντιπολίτευσης ότι υπεκφεύγουμε - μήπως δεν ήταν υπεκφυγή ότι αντί για την προ ημερησίας διατάξεως, την οποία είχε δηλώσει στο παρελθόν ο κύριος Πρόεδρος και την οποία σήμερα επανέφερε χωρίς να κατανοώ γιατί, δεδομένου ότι υπάρχει επίκαιρη ερώτηση και τελικά είδαμε την επίκαιρη ερώτηση εκ μέρους της Αξιωματικής Αντιπολίτευσης - σας δηλώνω, λοιπόν, ότι με απόφαση του Πρωθυπουργού θα διεξαχθεί συζήτηση ενώπιον της Βουλής για όλο το πακέτο που αφορά την οικονομική διαχείριση της υγειονομικής κρίσης, περιλαμβανομένων των ζητημάτων της τηλεκατάρτισης, στο πλαίσιο του άρθρου 142Α του Κανονισμού της Βουλής, έτσι ώστε η Εθνική Αντιπροσωπεία να γνωρίζει με ακρίβεια και με ειλικρίνεια ότι έχει συμβεί μέχρι σήμερα στο πλαίσιο της διαχείρισης της υγειονομικής και της οικονομικής κρίσης και εκεί θα ακουστούν όλα όπως πρέπει να ακουστούν και εκεί θα λογοδοτήσουμε, κυρίες και κύριοι Βουλευτές, για ό,τι πράξαμε και ό,τι δεν πράξαμε. Για εμάς η δημοκρατία είναι ένας διαρκής αγώνας. Τη λογοδοσία, την οποία σήμερα επικαλέστηκε ο Αρχηγός της Αξιωματικής Αντιπολίτευσης, εμείς την κάναμε πράξη καθημερινή βγαίνοντας προς τον ελληνικό λαό με κάθε πληροφορία που αφορά την υγειονομική κρίση, με κάθε πληροφορία που αφορά το επιχειρησιακό σκέλος της υγειονομικής αυτής κρίσης, αλλά και με απόλυτη ειλικρίνεια στα μέτρα που λαμβάνονται για τη στήριξη της οικονομίας και πλέον την επόμενη εβδομάδα θα έχουν την ευκαιρία οι αντιπρόσωποι του έθνους να τοποθετηθούν πάνω στα ζητήματα αυτά ενώπιον του Σώματος. Ευχαριστώ πολύ, κύριε Πρόεδρε.
Παρακαλώ, κύριε Πρόεδρε, θα ήθελα τον λόγο επί προσωπικού.
Όχι, κύριε Τσακαλώτο, αυτό δεν γίνεται. Δεν υπάρχει. Έχετε δίπλα τον Πρόεδρο της Βουλής. Σας παρακαλώ. Έχει τον λόγο ο κ. Βαρουφάκης.
Είμαι Κοινοβουλευτικός Εκπρόσωπος.
Μα, θέλετε τον λόγο επί της διαδικασίας;
Ναι, επί της διαδικασίας.
Παρακαλώ, έχετε τον λόγο για ένα λεπτό.
Δεν θεωρώ σωστή την απόφασή σας να μην απαντήσω στον κ. Γεραπετρίτη. Δεν το θεωρώ σωστό. Δεν ήλθε εδώ ο κ. Μητσοτάκης. Δεν ξέρω τον λόγο. Μπορεί να υπάρχει καλός λόγος. Όμως, δεν ήλθε. Μιλάει ο κ. Τσίπρας και απαντάει ο κ. Γεραπετρίτης. Άρα, αν ήταν εδώ ο κ. Τσίπρας, θα απαντούσε. Έτσι δεν είναι; Άρα εγώ εδώ ως κοινοβουλευτικός εκπρόσωπος έχω αυτή τη θέση. Δεν το θεωρώ σωστό. Θεωρώ ότι αυτό θα γινόταν, αν ήταν εδώ ο Πρόεδρος του ΣΥΡΙΖΑ και, άρα δεν έχει καμμία διαφορά ότι είμαι εγώ εδώ.
Ωραία. Σας ευχαριστώ. Όπως γνωρίζετε είναι εδώ ο Πρόεδρος της Κοινοβουλευτικής Ομάδας του ΜέΡΑ25, ο κ. Βαρουφάκης, και προηγείται. Αμέσως μετά θα μιλήσετε. Κύριε Βαρουφάκη, έχετε τον λόγο.
Να εξηγήσετε τον κανόνα.
Σας εξήγησα. Προηγείται ο Πρόεδρος της Κοινοβουλευτικής Ομάδας. Είναι εδώ. Σας παρακαλώ. Παρακαλώ, κύριε Βαρουφάκη, έχετε τον λόγο.
Δεν είναι έτσι, κύριε Πρόεδρε.
Σας παρακαλώ.
Δεν είναι σωστό αυτό που κάνετε.
Σας παρακαλώ. Κύριε Πρόεδρε, έχετε τον λόγο.
Ας ήταν εδώ ο κ. Τσίπρας.
Ευχαριστώ, κύριε Πρόεδρε. Κυρίες και κύριοι συνάδελφοι, όταν ο ιστορικός του μέλλοντος κοιτάξει στο ημερολόγιο την 24η Απριλίου του 2020, δηλαδή τη σημερινή ημέρα, θα τη συνυφάνει με την 23η Απριλίου, δηλαδή με τη ημέρα που είχαμε τη χθεσινοβραδινή, απογευματινή τηλεδιάσκεψη του Ευρωπαϊκού Συμβουλίου. Μαζί με το Eurogroup της 9ης Απριλίου αυτές οι δύο μέρες, 9η και 23η Απριλίου, θα μείνουν στην ιστορία ως σημαντικές μέρες, δυσάρεστες ημέρες, για την Ευρωπαϊκή Ένωση. Θέλω να αναφερθώ και να χρησιμοποιήσω τον χρόνο μου σήμερα αναφερόμενος στο τι έγινε χθες, γιατί έγινε αυτό που έγινε, τι έπρεπε να είχε γίνει, τι έπρεπε να είχε ζητήσει ο κ. Μητσοτάκης εκ μέρους του ελληνικού λαού, τι σημαίνει αυτό που έγινε για τον λαό μας και τι θα σημαίνει για τα επόμενα χρόνια για τον χειμαζόμενο συγκεκριμένα λαό αυτής της χρεοπαροικίας, για τους λαούς της Ευρώπης συνολικά. Την 9η Απριλίου στο Eurogroup ουσιαστικά είχαμε την ταφόπλακα για το ευρωομόλογο. Το είπαμε και την περασμένη φορά που ήμουν εδώ. Το τι αποφασίστηκε εχθές έχει σημασία και νομίζω ότι θα συμφωνήσετε ότι η ανάλυση που θα σας κάνω αυτή τη στιγμή δεν έχει καμμία κομματική βάση, αλλά μάλλον πληροφοριακή είναι. Αυτό που συμφωνήθηκε είναι ότι θα δημιουργηθεί ένα ταμείο για την ανάκαμψη μετά τη νέα μεγάλη ύφεση, το οποίο θα χρηματοδοτηθεί όχι άμεσα. Αυτό που θα γίνει είναι ότι τα κράτη μας, τα κράτη - μέλη, θα δώσουν εγγυήσεις στην Ευρωπαϊκή Επιτροπή για να μπορέσει η Ευρωπαϊκή Επιτροπή να δανειστεί εκ μέρους μας περίπου 0,6% του συνολικού ευρωπαϊκού εισοδήματος κάθε χρόνο για δύο ή τρία χρόνια. Αυτό τι σημαίνει; Σημειώστε το, αν θέλετε, γιατί δεν υπάρχει σε εφημερίδες. Σημαίνει γύρω στα 100 δισεκατομμύρια ετησίως για δύο με τρία χρόνια, ας πούμε, 250 με 300 δισεκατομμύρια. Αυτό είναι το ποσόν. Επαναλαμβάνω ότι δεν είναι χρήματα, τα οποία θα δοθούν, όπως δίνονται στον ευρωπαϊκό κοινοτικό προϋπολογισμό, αλλά θα είναι εγγυήσεις για να δανειστούν οι Βρυξέλλες εκ μέρους μας. Αυτό μας κάνει σύνολο 250 με 300 δισεκατομμύρια. Ουσιαστικά είναι ασήμαντο ποσό από μακροοικονομικής πλευράς. Η κ. Μέρκελ χθες και βγήκε και είπε - θα την ακούσετε - ότι δεν μιλάμε για δισεκατομμύρια, αλλά για τρισεκατομμύρια. Τι εννοούσε με αυτό; Η κ. Μέρκελ ποτέ δεν ψεύδεται, αλλά πάντα εξοικονομεί την αλήθεια. Αυτό που εννοούσε ότι αυτά τα 250-300 δισεκατομμύρια θα τα χρησιμοποιήσει μετά, αφού τα έχει ήδη δανειστεί η Ευρωπαϊκή Επιτροπή, για να τα μοχλεύσει, δηλαδή για να δανειστεί πάνω σε αυτά τα δάνεια. Αν θυμάστε, αυτό έγινε το 2008 με την κατάρρευση της «LEHMAN BROTHERS» με τα CDO - squared, με τα CDO στο τετράγωνο. Αυτό κάνουμε ως Ευρωπαϊκή Ένωση, κυρίες και κύριοι. Ως ευρωπαϊστές πρέπει να ντρεπόμαστε που αυτή ήταν η μεγάλη απόφαση η χθεσινή. Τώρα ανακοίνωσαν ότι ένα κομμάτι αυτών των χρημάτων θα πάει σε ενισχύσεις, ένα μίνι ΕΣΠΑ δηλαδή, και ένα άλλο κομμάτι θα πάει σε δάνεια. Ξέρετε πολύ καλά ότι στο ΜέΡΑ25 από την πρώτη στιγμή που βρισκόμαστε εδώ, ιδίως τώρα που ξέσπασε η νέα αυτή τροπή της κρίσης μας, συνεχώς λέμε και ξαναλέμε ότι τα δάνεια στον χρεοκοπημένο είναι δώρον άδωρον, ότι χρειάζονται ενισχύσεις και όχι δανεισμός. Ήταν η κριτική και του δικού σας πακέτου, κυρίες και κύριοι της Κυβέρνησης, και αυτών που ανακοίνωσαν στο προηγούμενο Eurogroup, στις προηγούμενες συνόδους κορυφής. Ο κ. Μητσοτάκης χθες - διαβάζω - ενστερνίστηκε αυτή την άποψη τη δική μας. Είπε συγκεκριμένα - έτσι τουλάχιστον διαβάζω στην «ΚΑΘΗΜΕΡΙΝΗ», που νομίζω ότι είναι αρκετά κοντά σας - και πολύ σωστά είπε, αν το είπε - μπράβο, χαιρόμαστε - ότι δεν χρειάζονται δάνεια, τα δάνεια δεν βοηθούν, αυτό που χρειάζεται είναι οι ενισχύσεις. Άρα το ερώτημα είναι ποιο ποσοστό από αυτά τα χρήματα, τα δανεικά, τα μοχλευμένα, θα πάει σε ενισχύσεις και ποιο ποσοστό θα πάει σε δάνεια. Επιτρέψτε μου να σας πω και θα σας αναλύσω το γιατί ότι απειροελάχιστο ποσοστό θα είναι σε ενισχύσεις και να σας εξηγήσω γιατί. Ήδη εξήγησα ότι αυτά δεν είναι χρήματα, είναι δάνεια, τα οποία μετά χρησιμοποιούνται ως ενέχυρα για νέα δάνεια. Τα δάνεια πρέπει να αποπληρωθούν. Άρα η Ευρωπαϊκή Επιτροπή θα επωμιστεί αυτά τα δάνεια, που μπορεί να φτάσουν και το 1 τρισεκατομμύριο - δεν το νομίζω, γιατί μάλλον σαν το σχέδιο Γιούνκερ θα γίνει τελικά, το οποίο ήταν ένα μπαλόνι που ξεφούσκωσε πάρα πολύ εύκολα, έτσι; - αλλά μπορεί να είναι και 600 δισεκατομμύρια και 800 δισεκατομμύρια να είναι και, 900 δισεκατομμύρια να είναι. Αυτά τα χρήματα είναι δάνεια. Άρα πρέπει να αποπληρωθούν από την Ευρωπαϊκή Επιτροπή. Ακόμα και να είναι μακροπρόθεσμα δάνεια, τελικά θα πρέπει να αποπληρωθούν από αυτούς που θα τα πάρουν είτε είναι μικρομεσαίοι είτε είναι μεγάλες επιχειρήσεις είτε είναι τα κράτη. Ένα κομμάτι όντως θα είναι υπό τη μορφή ενισχύσεων. Για σκεφτείτε εδώ, όμως, αυτό. Για διαβάστε αυτά που λένε σήμερα στις γερμανικές εφημερίδες, όπως η «FAZ», οι Γερμανοί Υπουργοί. Μιλάνε για ένα νέο ταμείο σαν ένα μίνι ΕΣΠΑ, το οποίο θα αποδοθεί, θα διατεθεί όχι απολύτως ανάλογα με τις εγγυήσεις που έχουν δώσει τα κράτη. Με άλλα λόγια, η Ελλάδα θα πάρει κάποια περισσότερα χρήματα από αυτά που έχει εγγυηθεί. Αυτό είναι αλήθεια. Έτσι γίνεται και με το ΕΣΠΑ. Είναι κουκιά μετρημένα αυτά. Ουσιαστικά μιλάμε για τον ορισμό της μακροοικονομικής ασημαντότητας. Όπως και να το περιτυλίξουν αυτό το πακέτο που συμφώνησαν χτες, θα είναι δημοσιονομικά ασήμαντο από τη στιγμή που βασίζεται σε δάνεια τα οποία θα πάρει η Ευρωπαϊκή Επιτροπή στη βάση εγγυήσεων των κρατών - μελών, τα οποία μετά θα τα μοχλεύσει. Κυρίες και κύριοι, γιατί έγινε αυτό που έγινε; Η απάντηση είναι, κύριε Σταϊκούρα - και χαίρομαι που ήρθατε - γιατί την 9η Απριλίου στο Eurogroup που πήγατε, μπήκατε έχοντας ήδη απεμπολήσει το βέτο κι εσείς και άλλοι συνάδελφοί σας από χώρες του Νότου. Και ξέρετε πολύ καλά όταν μπεις σε ένα Eurogroup έχοντας ήδη δηλώσει στην Ολομέλεια εδώ, απαντώντας σε εμένα προσωπικά, την 9η Απριλίου, τρεις ώρες πριν πάτε στο Eurogroup, «εγώ δεν θα γίνω Βαρουφάκης», «εγώ δεν πρόκειται ποτέ να ασκήσω βέτο», καλύτερα να καθόσασταν σπίτι σας, ούτε καν στο γραφείο σας, και να το βλέπατε από την τηλεόραση και με τηλεδιάσκεψη, με το μικρόφωνο κλειστό κι εσείς και οι συνάδελφοί σας της Γαλλίας, της Ισπανίας, της Πορτογαλίας. Χωρίς βέτο στο Eurogroup, το απέδειξε ο κ. Χούκστρα, ο Ολλανδός ομόλογός σας, χωρίς να λες «όχι», δεν συμμετέχεις στη συζήτηση. Απλά είσαι ένας θλιβερός παρατηρητής. Το ευρωομόλογο, το οποίο ακόμα λέτε ότι θα το θέλατε - και χαίρομαι πολύ για αυτό - μην ξεχνάμε τι είναι. Το ευρωομόλογο είναι εργαλείο αναδιάρθρωσης χρέους. Είναι ένα εργαλείο που μεταφέρει βάρος χρέους από τον έναν στον άλλον. Αυτό είναι το ευρωομόλογο και είναι θεραπευτικό για την Ευρώπη στο σύνολό της, στον βαθμό που παίρνει χρέος από τους ασθενέστερους ώμους και το μεταφέρει στους πιο ισχυρούς ώμους. Γιατί αυτό σημαίνει ότι διαχρονικά λόγω της μεταφοράς των επιτοκίων συρρικνώνεται το συνολικό ευρωπαϊκό χρέος. Γι' αυτό θέλατε το ευρωομόλογο, γι' αυτό το προτείναμε εμείς πολύ πριν το θελήσετε εσείς. Συρρίκνωση του συνολικού χρέους, σταθεροποίηση της νομισματικής ένωσης, μεταφορά βάρους εντός της Ευρωπαϊκής Ένωσης έτσι ώστε να γίνει αυτή η συρρίκνωση και η σταθεροποίηση. Αυτό είναι το ευρωομόλογο. Τώρα, γιατί κατέρρευσε το μέτωπο των εννέα, δέκα, έντεκα; Επιτρέψετε μου να πω δύο λόγους, κατ' εμέ. Πρώτον, ζητήσατε το λάθος ευρωομόλογο. Όταν ζητάς ευρωομόλογο και έχεις απέναντί σου τον Ολλανδό ή τον Γερμανό Υπουργό Οικονομικών, πρέπει να είσαι πολύ καλά προετοιμασμένος για να απαντήσεις στο ερώτημα «καλά και ποιος θα το εκδώσει το ευρωομόλογο;». Δεν είχατε απάντηση σε αυτό. Καμμία σοβαρή απάντηση σε αυτό. Η μόνη σοβαρή απάντηση που μπορεί να υπάρξει - θα μου επιτρέψετε να σας πω - δεν είναι αυτά που ακούγαμε, δηλαδή να δημιουργηθεί ένα SPV, ένα ειδικό όχημα στο Λουξεμβούργο, όπως ήταν το Ευρωπαϊκό Ταμείο Χρηματοπιστωτικής Σταθερότητας, γιατί γνωρίζετε πολύ καλά ότι εκείνο το ταμείο ήταν τοξικό από χρηματοπιστωτικής πλευράς, δεν ήταν μασίφ ευρωομόλογο. Ήταν κάτι σαν ένα CDO της «LEHMAN BROTHERS», το οποίο εξέδωσαν οι χώρες της Ευρωπαϊκής Ένωσης. Μόνο η Ευρωπαϊκή Κεντρική Τράπεζα μπορεί να εκδώσει το ευρωομόλογο, γιατί είναι ο μόνος θεσμός που έχουμε. Ο ESN εκδίδει τα δικά του ομόλογα, που στόχο έχουν τη δημιουργία πάλι CDOs, πάλι δομημένων ομολόγων για τη δανειοδότηση των κρατών - μελών, δηλαδή τη μεταφορά πάλι στο κράτος - μέλος του χρέους. Άρα όχι ευρωομόλογο, άρα όχι μεταβίβαση χρέους από τους ασθενείς στους ισχυρότερους, από τα κράτη - έθνη στο ευρωπαϊκό πλαίσιο. Το δεύτερο λάθος που κάνατε - και δεν μιλώ σε εσάς συγκεκριμένα προσωπικά, το έκανε η Ισπανίδα ομόλογός της, ο Πορτογάλος ομόλογός σας, πολύ περισσότερο ο Ιταλός Πρωθυπουργός - είναι ότι μιλήσατε για αλληλεγγύη, αλληλεγγύη Βορρά - Νότου. Τεράστιο σφάλμα! Εδώ ο κ. Χούκστρα, ο Ολλανδός Υπουργός Οικονομικών είχε δίκιο όταν σας είπε «τι είναι αυτά που λέτε;». Κανένας δεν έχει υποχρέωση λόγω αλληλεγγύης να μπαίνει σε χρέος κοινό με αυτόν στον οποίο θέλει να είναι αλληλέγγυος! Σου λέει ο Υπουργός Οικονομικών της Ολλανδίας: «Θέλεις την αλληλεγγύη μου; Θέλεις τη φιλανθρωπία μου; Να στη δώσω. Θεωρώ ως Ευρωπαίος ότι πρέπει να σου δώσω την αλληλεγγύη μου. Θα δω πόσα μου έχουν μείνει στην τσέπη, θα κάνω και μια οικονομία. Πάρ' τα, αυτά είναι! Να μπω σε χρέος κοινό μαζί σου δεν έχω καμμία υποχρέωση!». Όταν εκφράζουμε την αλληλεγγύη μας σε κάποιον, δίνουμε το κατιτίς μας. Δεν συνυπογράφουμε υποσχετικό ομόλογο κοινό. Ήταν λάθος το επιχείρημα της αλληλεγγύης. Ο μόνος τρόπος να απευθυνθείς στον Ολλανδό Υπουργό Οικονομικών ή στον Γερμανό Υπουργό Οικονομικών είναι στη βάση του ορθολογισμού και του δικού του συμφέροντος, του συμφέροντος του δικού του λαού. Γιατί δεν μπορείτε, κύριοι Υπουργοί Οικονομικών της Γερμανίας και της Ολλανδίας, από τη μία μεριά να χαίρεστε για τα πλεονάσματα τα οποία έχετε τόσο τα δημοσιονομικά όσο και τα εμπορικά, τα οποία δεν θα τα είχατε αν δεν είχατε ελλειμματικές χώρες εντός της Ευρωπαϊκής Ένωσης, εντός της νομισματικής ένωσης. Αν δεν είχατε την Ελλάδα, την Ιταλία και την Ισπανία να είναι ελλειμματικές μέσα στο ευρώ και να κρατάνε το ευρώ προς τα κάτω και είχατε μόνο ένα ευρώ του Βορρά, του Βορρά και της Ανατολής, η αξία του θα ήταν 30% με 40% μεγαλύτερη, θα είχατε χάσει τις αγορές σας στην Κίνα, δεν θα είχατε τα εμπορικά πλεονάσματα, τα οποία τώρα χαίρεστε! «Άρα τα δικά σας λεφτά, δεν είναι δικά σας λεφτά. Είναι ευρωπαϊκά χρήματα. Δεν θα είχατε τόσο χαμηλό δημόσιο χρέος.» έπρεπε να πείτε, κύριε Σταϊκούρα, στον Υπουργό Οικονομικών της Ολλανδίας, όχι να του μιλάτε για αλληλεγγύη και να ζητάτε φιλανθρωπία εκ μέρους του Νότου. Να του πείτε ότι το χρέος του δεν θα ήταν αυτό, αν δεν υπήρχε η Ελλάδα αυτή τη στιγμή, τα τελευταία δέκα χρόνια, να έχει υπομείνει τα μύρια όσα. Προσέξατε τι είπε ο Υπουργός Εξωτερικών της Γερμανίας για την τρόικα; Μίλησε για «εργαλεία βασανιστηρίων». Όταν εγώ ήμουν Υπουργός και μιλούσα, το είχα πει πιο ευγενικά. Είχα μιλήσει για δημοσιονομικό εικονικό πνιγμό. Χρησιμοποίησα την ορολογία της CIA, το «water boarding». Και τότε όλοι - και εσείς - είχαν πέσει πάνω μου να με φάνε, επειδή είχα πει την αλήθεια. Τώρα το είπε ο Υπουργός Εξωτερικών της Γερμανίας. Κλείνω την παρένθεση. Έπρεπε, λοιπόν, να πείτε στον Υπουργό Οικονομικών της Ολλανδίας και της Γερμανίας: «Άκου να δεις. Το χρέος σου είναι χαμηλό γιατί όλα αυτά τα χρόνια είχες μηδενικά ή αρνητικά επιτόκια, τα οποία τα είχες λόγω της λιτότητας στην Ελλάδα, η οποία πήγε στην υπόλοιπη Ευρώπη μετά, είχαμε υφεσιακή διαδικασία και αναγκάστηκε ο Μάριο Ντράγκι επειδή είχαμε την υφεσιακή διαδικασία λόγω της ανόητης και ανορθολογικής τροϊκανικής πολιτικής σε χώρες όπως η Ελλάδα, εσένα, το βουνό του δικού σου χρέους, κάθε χρόνο να μειώνεται λόγω των αρνητικών επιτοκίων. Άρα τόσο τα δημοσιονομικά σας πλεονάσματα όσο και τα εμπορικά σας πλεονάσματα, κύριοι της Ολλανδίας, της Αυστρίας, της Γερμανίας, τα οφείλετε σε μεγάλο βαθμό στο ότι οι δικές μας χώρες είναι ελλειμματικές και υποφέρουν. Άρα δεν μπορεί να είναι και τα δικά μας δικά σας και τα δικά σας δικά σας.». Και αμέσως μετά να προσθέσετε: «Χωρίς ευρωομόλογο δεν βγαίνουμε από εδώ μέσα. Χωρίς ευρωομόλογο το οποίο να αναδιαρθρώσει ορθολογικά το χρέος ολόκληρης της Ευρώπης δεν φεύγουμε από εδώ μέσα!». Βέτο! Την ώρα, κύριε Σταϊκούρα, που φύγατε από εδώ έχοντας απεμπολήσει το βέτο και πήγατε εκεί - και βεβαίως ήσασταν ένας παρατηρητής χωρίς το βέτο - και δεχθήκατε να θαφτεί το ευρωομόλογο και αντί για το ευρωομόλογο να έχουμε δάνεια από τον ESN, καταδικάσατε την Κυβέρνησή σας στο πέμπτο σκληρότερο μνημόνιο. Κυρίες και κύριοι συνάδελφοι, αφήσατε αυτή την κρίση να πάει χαμένη και αυτό το λέω με πόνο καρδιάς όχι μόνο για την Ελλάδα, αλλά για την Ευρώπη ολόκληρη. Είχαμε μία εξαιρετική ευκαιρία ως Ευρωπαίοι να οδηγηθούμε προς την ομοσπονδοποίηση. Γιατί αν δεν το κάνουμε τώρα που έχουμε αυτή τη συμμετρική απειλή, που βλέπουμε τη διάλυση προ των θυρών, πότε θα το κάνουμε; Το ΜέΡΑ25 κατέθεσε συγκεκριμένη πρόταση. Μίλησα πριν για ομόλογο έκδοσης από την Ευρωπαϊκή Κεντρική Τράπεζα για τριάντα χρόνια. Κάποιες μέρες μετά ήρθε η ισπανική κυβέρνηση και έκανε μία αντίστοιχη πρόταση - νοητικά δεν είναι πολύ μακριά - για perpetual bonds, για ομόλογα διαρκείας που θα μπορούσε να εκδώσει η Ευρωπαϊκή Ένωση. Να θυμίσω σε κάποιους ότι ορισμένοι γελούσαν πάρα πολύ, όταν εγώ μιλούσα για perpetual bonds το 2014 και το 2015. Να σας θυμίσω, όμως, γιατί μιλούσα για perpetual bonds, γιατί τότε είχαμε αναλύσει το χρέος του ελληνικού δημοσίου και ένα κομμάτι του που ήταν το χρέος προς την Ευρωπαϊκή Κεντρική Τράπεζα - τα SMP bonds - ένα κομμάτι του θα μπορούσε απλά να είχε παγώσει ή να είχε γίνει μια ανταλλαγή με τέτοια ομόλογα διαρκείας που θα εξέδιδε η Ελλάδα, θα αντικαθιστούσε τα SMP bonds με την Ευρωπαϊκή Κεντρική Τράπεζα, θα γινόταν αυτή η ανταλλαγή, αυτό το swap και έτσι δεν θα έπρεπε να το αποπληρώσουμε, απλά θα πληρώναμε ένα μικρό επιτόκιο στην Ευρωπαϊκή Κεντρική Τράπεζα για πάντα. Ήταν ένας τρόπος με τον οποίο θα μπορούσαμε να έχουμε ξεκαθαρίσει αυτό το απόθεμα χρέους, που δεν έπρεπε ποτέ να το έχουμε, ήταν λάθος του Τρισέ που το είχαμε. Το λάθος της ισπανικής πρότασης είναι ότι όταν λες «αέναο», ουσιαστικά - τι λες; - λες ότι είναι one - off, είναι εφάπαξ. Τα αέναα ομόλογα είναι σωστά, χρησιμοποιούνται πολύ για αυτή την εφάπαξ ανταλλαγή, αλλά εδώ δεν μιλάμε για ένα εφάπαξ χρέος. Ο λόγος για τον οποίο - ελπίζω - ενστερνιστήκατε το ευρωομόλογο είναι επειδή είναι ένα ζωντανό εργαλείο το οποίο η Ευρωπαϊκή Ένωση θα έπρεπε να το έχει κάθε χρόνο, συνέχεια, όχι απλά για να ξεσκαρτάρουμε ένα παλιό χρέος και να το αφήσουμε, να το ξεχάσουμε. Η πρόταση η δική μας για ομόλογο διάρκειας τριάντα ετών από την Ευρωπαϊκή Κεντρική Τράπεζα που ουσιαστικά - τι κάνει; - μεταφέρει το νέο χρέος το οποίο θα συσσωρευτεί στους ώμους μας τώρα - στους δικούς σας ώμους, στους ώμους των Ισπανών, των Ιταλών - αυτό το νέο χρέος να το επωμιστεί η Ευρωπαϊκή Κεντρική Τράπεζα, όχι τυπώνοντας χρήμα - δεν μπορεί να το κάνει αυτό - αλλά εκδίδοντας ομόλογα, να εκδώσει ομόλογα μπορεί. Και αυτό μπορούμε να το κοιτάξουμε και νομικά εμείς το έχουμε ψάξει. Δεν υπάρχει καμμία αμφιβολία, το έχω συζητήσει με τον Μπενουά Κερέ, είναι νόμιμο και είναι απόλυτα συμβατό με το κοινό συμφέρον της Ευρώπης. Η ομορφιά της τριακονταετίας ξέρετε ποια είναι; Ότι ουσιαστικά λέμε «μεταφέρετε αυτό το νέο χρέος από τους ώμους των κρατών μας στην Ευρωπαϊκή Κεντρική Τράπεζα για τριάντα χρόνια!». Σε τριάντα χρόνια θα πρέπει να έχουμε δημιουργήσει το Ομοσπονδιακό Υπουργείο Οικονομικών που θα βγάλει το ευρωομόλογο με δημοκρατικές διαδικασίες, με νέο ευρωπαϊκό Σύνταγμα και τα λοιπά. Αν δεν μπορούμε, κύριε Σταϊκούρα, κυρίες και κύριοι συνάδελφοι, αυτή τη στιγμή ως Ευρωπαίοι να δεσμευτούμε ότι εντός τριάντα ετών, τριών δεκαετιών, αν δεν μπορούμε να δεσμευθούμε ότι μέσα σε τριάντα χρόνια θα μπορέσουμε να ομοσπονδοποιηθούμε, δεν θα υπάρχει η Ευρωπαϊκή Ένωση. Και όχι μόνο δεν θα υπάρχει η Ευρωπαϊκή Ένωση, δεν αξίζει να υπάρχει η Ευρωπαϊκή Ένωση. Αυτό θα έπρεπε να έχετε ζητήσει. Γι' αυτό σας λέω ότι αφήσατε αυτή την κρίση να πάει χαμένη. Τι σημαίνουν όλα αυτά για τη χώρα μας, κυρίες και κύριοι; Στις 10 Μαρτίου σε αυτήν εδώ την Αίθουσα είχαμε καταθέσει συγκεκριμένη πρόταση που προσπαθούσε να συνδυάσει την αποτελεσματικότητα με την υπευθυνότητα. Είχα πει «3,6 δισεκατομμύρια ευρώ, ρίξτε τα σήμερα στην οικονομία!», γιατί γνώριζα ότι θα τα είχατε στον κοινό σας λογαριασμό με την Τράπεζα της Ελλάδος. Δεν ζήτησα 20 δισεκατομμύρια ευρώ ούτε 30 δισεκατομμύρια ευρώ. Και είχα πει, κύριε Σταϊκούρα, ότι με την οικονομική επιδημία συμβαίνει ό,τι συμβαίνει και με την υγειονομική επιδημία. Κάθε μέρα που δεν κινείσαι γρήγορα… Και εγώ να σας συγχαρώ, κύριε Γεραπετρίτη, όλη την Κυβέρνηση, που ισιώσαμε την καμπύλη. Και εγώ νιώθω περηφάνεια για αυτό - μπράβο μας! - το θέμα είναι πώς πάμε στη δεύτερη φάση, αλλά αυτό είναι μια δεύτερη ιστορία. Συγχαρητήρια! Χαίρομαι που το καταφέραμε, όμως, στον οικονομικό τομέα τι σας έλεγα; Η ίδια η εκθετική καμπύλη καιροφυλαχτεί. Εάν είχατε ρίξει αυτά τα 3,6 δισεκατομμύρια ευρώ τη 10η Μαρτίου - άντε την 11η Μαρτίου - θα είχατε πετύχει μία άμυνα απέναντι στην ύφεση, που σήμερα για να πετύχετε την ίδια θα θέλατε 20 δισεκατομμύρια ευρώ, γιατί η καμπύλη είναι γεωμετρική, αν όχι εκθετική, δεν είναι γραμμική. Εσείς τι κάνατε; Περιμένατε, κρατούσατε πυρομαχικά για να τα ρίξετε αργότερα στη μάχη. Τεράστιο το σφάλμα αυτό! Πέραν αυτού, σας είχαμε πει «χρεωστικές κάρτες με 300, 400 ευρώ για ενάμισι εκατομμύριο Έλληνες που δεν θα πάρουν ούτε 1 ευρώ τώρα και που είναι κλεισμένοι σε υγρά διαμερίσματα, χωρίς να έχουν καν λαμβάνειν, όχι να μην έχουν χρήματα, να μην έχουν καν λαμβάνειν». Κόκκινα δάνεια: Η Αξιωματική Αντιπολίτευση ωρύεται - και καλά κάνει - για την πρώτη κατοικία. Εμείς ωρυόμαστε για κάτι πιο βασικό, για τον «ΗΡΑΚΛΗ». Ο «ΗΡΑΚΛΗΣ» τελείωσε, κύριε Σταϊκούρα. Πάντα καρκινοβατούσε, πάντα ήταν ένα προβληματικό νομοσχέδιο και νόμος τελικά μετά την ψήφισή του. Τώρα με τον τετραπλασιασμό, με τον πενταπλασιασμό των ροών των κόκκινων δανείων, με τη στάση πληρωμών των νοικοκυριών στα ταμεία που έχουν αγοράσει δεν υπάρχει πιθανότητα να εξυγιανθούν οι τράπεζες μέσα από τον «ΗΡΑΚΛΗ». Ανεξάρτητα από τις διαφωνίες που έχουμε στο θέμα της κοινωνικής κατανομής των βαρών, ο «ΗΡΑΚΛΗΣ» πρέπει να παγώσει, πρέπει να τον παγώσετε σήμερα. Το λέμε αυτό έναν, ενάμιση μήνα. Από την αρχή ήμασταν ενάντια, αλλά τώρα έχετε ιερή υποχρέωση απέναντι και στον ίδιο σας τον εαυτό, γιατί, πρώτον, δεν πρόκειται να λειτουργήσει και δεύτερον - πείτε μου αν έχω άδικο - δεν θα ενεργοποιηθούν οι εγγυήσεις του ελληνικού δημοσίου; Κάποια στιγμή πολύ σύντομα δεν θα έρθουν τα ταμεία που έχουν αγοράσει τα tranches αυτά τα οποία έχετε εγγυηθεί και θα σας ζητήσουν να πάτε να δανειστείτε από τον ESM - γιατί αυτό είναι το «μαξιλαράκι» του ΣΥΡΙΖΑ - για να τους τα πληρώσετε; Και το ερώτημα είναι από τη στιγμή που είναι ένα σχέδιο που είναι νεκρό έτσι κι αλλιώς, το μόνο πράγμα που θα δημιουργήσει είναι νομικά προβλήματα και δημοσιονομικά προβλήματα, γιατί δεν το παγώνετε. Δεν υπάρχει τεχνοκρατική απάντηση, κύριε Σταϊκούρα. Δεν υπάρχει καμμία απάντηση. Το ρωτάω τώρα έναν, ενάμιση μήνα. Ο μόνος λόγος είναι ότι υπάρχουν συμφέροντα μέσα σε αυτά τα ταμεία, τα οποία είναι διαπλεκόμενα με κάποιους που σας κρατούν τα λουριά. Το καταγγέλλω αυτή τη στιγμή από το Βήμα της Βουλής. Και μιας και αναφέρθηκα στο «μαξιλαράκι», κυρίες και κύριοι σύντροφοι του ΣΥΡΙΖΑ, σταματήστε να μιλάτε για το «μαξιλαράκι». Κύριε Τσακαλώτο, δεν υπήρξε ποτέ «μαξιλαράκι», μια πιστωτική κάρτα αφήσατε στον κ. Σταϊκούρα από την τρόικα 21 δισεκατομμυρίων ευρώ. Δεν τη θέλουμε την πιστωτική κάρτα από την τρόικα. Εκλεγήκαμε μαζί το 2015, για να μην παίρνουμε πλέον τέτοιες πιστωτικές κάρτες από την τρόικα. Το τελευταίο που χρειάζεται αυτή τη στιγμή η ελληνική Κυβέρνηση είναι πιστωτική κάρτα από τον ESM. Βέβαια, θα πάνε γιατί ο κ. Σταϊκούρας ήδη συναίνεσε να πάρει και άλλα χρήματα από τον ESM. Όμως, εσείς - ο ΣΥΡΙΖΑ - απεγκλωβιστείτε πλέον από αυτό το «μαξιλαράκι»! Έχει τελειώσει αυτή η ιστορία. Ξέρω γιατί το λέτε. Θέλετε να πείσετε τον εαυτό σας πρώτα και μετά τους υπόλοιπους ότι αν ήσασταν εσείς, είχατε βάλει κάποια χρήματα στην άκρη και έβγαινε το πράγμα, παρά το τρίτο και τέταρτο μνημόνιο. Δεν έβγαινε! Δεν έβγαινε από την 6η Ιουλίου, όταν κάνατε το «όχι» «ναι». Αυτό πρέπει να το καταλάβετε επιτέλους και να απεγκλωβιστείτε. Όταν βουλιάζει το πλοίο, δεν είναι βέλτιστη πολιτική το να μένεις γραπωμένος μέχρι να φτάσεις στον βυθό. Αν ήσασταν εσείς κυβέρνηση χτες, δεν ήταν ο κ. Μητσοτάκης, ήταν ο κ. Τσίπρας στη Σύνοδο Κορυφής, τι θα έκανε; Θα έβαζε βέτο; Εσείς, κύριε Τσακαλώτο, την 9η Απριλίου στη θέση του κ. Σταϊκούρα, θα βάζατε βέτο; Και αν θα βάζατε βέτο την 9η Απριλίου, γιατί δεν βάλατε τόσα χρόνια πριν, πριν φορτώσετε τον ελληνικό λαό με δύο μνημόνια, το τρίτο και το τέταρτο; Αυτό που έχουμε τώρα - για να κοιτάμε μπροστά - είναι μία ξεκάθαρη στιγμή λιτότητας που μας έρχεται. Είναι απόρροια της ολιγωρίας της 9ης Απριλίου και της ολιγωρίας χθες το βράδυ. Η κ. Μέρκελ το δήλωσε, οι σύμβουλοί της την καθοδηγούν έτσι ώστε το 2021 να ξαναγυρίσει στο «schwarz null», στο «μαύρο μηδέν». Φέτος θα έχουν έλλειμμα, του χρόνου θα έχουν ένα μικρό πλεόνασμα και θα το πετύχουν με τη δική μας τη βοήθεια, βέβαια, αλλά θα το πετύχουν. Και τότε να ξέρετε ότι η εντολή, η ενισχυμένη εποπτεία, θα έρθει τον επόμενο Μάρτιο, Απρίλιο. Θα έρθει και θα σας πει: «Ελάτε εδώ, υποτίθεται ότι θα έπρεπε να έχετε ένα πρωτογενές πλεόνασμα, εντάξει, δεν μπορείτε να έχετε, γιατί καταλαβαίνουμε τι πάθατε και εσείς, αλλά έχετε ένα έλλειμμα». Πόσο το βάζετε σήμερα, κύριε Σταϊκούρα; Εγώ σας λέω ότι θα είναι « -15». Εσείς θα μου πείτε ότι θα είναι « -6», « -7». Όπως σας είχα πει ότι είναι « -10» η ύφεση στη 10η Μαρτίου και εσείς λέγατε ότι θα έχουμε «0», θα δούμε πού θα πάνε τα νούμερα. Όμως, μακάρι να μην έχουμε κανένα έλλειμμα. Εγώ σας λέω ότι θα έχουμε και θα είναι μεγάλο. Μόνο και μόνο να σας πάνε στο « -5» από το « -15», από το « -12», αυτό είναι μία υφεσάρα, είναι μία λιτότητα που θα θυμίζει τις μέρες του Γιώργου Παπακωνσταντίνου και του Γιώργου Παπανδρέου του 2010-2011. Ένα τέτοιο υφεσιακό κύμα έρχεται σε αυτή τη χώρα. Επιτρέψτε μου να κλείσω - έχω μιλήσει πολύ, αλλά ήρθα και από μακριά - με μία ερώτηση, γιατί - ξέρετε - αντιμετωπίζουμε αυτή τη στιγμή μία σιδηρόφραχτη συμμαχία κάποιων χωρών - εσείς τους αντιμετωπίζετε, το ξέρετε καλά - οι οποίες αρνούνται και το ευρωομόλογο και το ένα και το άλλο. Εκεί μπορεί να διαφωνούμε για το τι πρέπει να κάνεις. Εμείς λέμε «βέτο», εσείς λέτε «όχι βέτο», αλλά νομίζω ότι σε αυτό που μόλις είπα συμφωνούμε. Το ερώτημα είναι το εξής: Αν όλοι εμείς έχουμε δίκιο - και εσείς και εμείς και η Αξιωματική Αντιπολίτευση που συναινούμε στο ευρωομόλογο - ότι το ευρωομόλογο δεν είναι θέμα αλληλεγγύης ή φιλανθρωπίας προς το Νότο, αλλά κάτι πολύ καλό για την Ευρώπη, το οποίο σημαίνει ότι θα είναι καλό και για τη Γερμανία, από τη στιγμή που θα σταθεροποιηθεί η Ευρωζώνη, από τη στιγμή που θα αρχίσουμε να αγοράζουμε πάλι γερμανικά αυτοκίνητα - λέω τώρα, έτσι; - γιατί λένε «όχι»; Αυτό είναι ένα ερώτημα που πρέπει να μας προβληματίζει, γιατί η απάντηση ότι είναι ανόητοι είναι ανόητη απάντηση. Δεν είναι ο κ. Χέκστρα και ο κ. Σόλτς ανόητοι άνθρωποι. Κάτι άλλο συμβαίνει. Θα μου επιτρέψετε πάρα πολύ γρήγορα να μοιραστώ μαζί σας τη θέση του ΜέΡΑ25 για το τι συμβαίνει. Είναι προς το συμφέρον των Γερμανών πολιτών, της πλειοψηφίας τους, των Ολλανδών πολιτών, της πλειοψηφίας τους, το ευρωομόλογο. Όμως, η ολιγαρχία τόσο στη Γερμανία όσο και στην Ολλανδία αλλά και στη Γαλλία και σε άλλες χώρες - όχι ο δήμος, αλλά η ολιγαρχία - βλέπει την αρχιτεκτονική του ευρώ και σκέφτεται «Τι θρίαμβος είναι αυτός;» Για σκεφτείτε. Φτιάξαμε ένα μεγάλο οικονομικό μπλοκ, πολύ πλούσιο, που είναι η πρώτη φορά στην ιστορία της ανθρωπότητας, η πρώτη φορά στην ιστορία του καπιταλισμού τουλάχιστον, που έχεις εργαλεία τα οποία μπορούν να ενισχύουν την ολιγαρχία, όπως για παράδειγμα, την ποσοτική χαλάρωση που κόβουν δισεκατομμύρια και τα παίρνουν οι τράπεζες. Και οι τράπεζες τα δανείζουν στη «SIEMENS». Η «SIEMENS» δεν κάνει επενδύσεις, αγοράζει μετοχές της «SIEMENS», ανεβαίνει η μετοχή της «SIEMENS» και κερδίζει το διοικητικό συμβούλιο της «SIEMENS», που ο μισθός τους συνυφαίνεται με τη μετοχή της «SIEMENS». Έχεις, λοιπόν, μια ολιγαρχία που έχει όλα τα εργαλεία για να τη βοηθούν στη δύσκολη στιγμή και δεν υπάρχει ένα εργαλείο στην Ευρωπαϊκή Ένωση αυτή τη στιγμή - ούτε ένα! - το οποίο να μπορεί να χρησιμοποιήσει ένας δημοκρατικά εκλεγμένος πρωθυπουργός ή Πρόεδρος - ένα εργαλείο! - για να κάνει σημαντική μεταβίβαση εισοδημάτων ή πλούτου από τους πλούσιους στους φτωχούς. Αν θέλει! Ούτε η κ. Μέρκελ έχει αυτό το εργαλείο. Ο Πρωθυπουργός κ. Μπόρις Τζόνσον της Βρετανίας, μιας χώρας που οικονομικά είναι σε πολύ χειρότερη κατάσταση από τη Γερμανία, έχει πολύ μεγαλύτερες δυνατότητες και πολύ περισσότερα εργαλεία ώστε, εάν θέλει - εάν θέλει! - να μεταβιβάσει πλούτο και εισόδημα από τους πλούσιους στους φτωχούς. Στην Ευρωπαϊκή Ένωση, στην Ευρωπαϊκή Νομισματική Ένωση, αυτό δεν υπάρχει. Ξέρετε, αντιμετωπίζετε ανθρώπους εκεί μέσα που κινούνται από ολιγαρχικά συμφέροντα που μόνο ένα πράγμα τους ενδιαφέρει: Να μη χάσουν αυτόν τον θρίαμβο. Είναι διατεθειμένοι να καταστρέψουν την Ευρώπη παρά να επιτρέψουν τη δημιουργία ενός ευρωομόλογου ή οποιουδήποτε άλλου εργαλείου που να μπορεί να αναδιαρθρώσει χρέος και να μεταβιβάσει χρέος και εξουσία από τους πλούσιους στους φτωχούς. Σε αυτό προφανώς θα διαφωνήσουμε. Γι' αυτό και υπάρχουμε εμείς εδώ ως ΜέΡΑ25, γιατί η ανάλυσή μας για το τι πρέπει να γίνει και την ανάλυσή μας για το τι γίνεται πρέπει να συνάδουν. Θα ήθελα να ακούσω και τη δική σας άποψη. Είτε ο κ. Σόλτς και ο κ. Χέκστρα είναι ανόητοι είτε δεν ισχύει αυτό που λέμε, δηλαδή ότι το ευρωομόλογο είναι επωφελές για ολόκληρη την Ευρώπη. Νομίζω ότι η δική μας ανάλυση είναι η καλύτερη. Εγώ θα επιστρέψω στην Αίγινα. Και αυτό το λέω για όσους θέλουν να πνίξουν πάλι τη φωνή μου δημιουργώντας αθλιότητες στα μέσα μαζικής ενημέρωσης. Το πλοίο μου φεύγει στις 16.30΄. Παρακαλώ αυτή τη φορά να οργανώσετε καλύτερα τη σκευωρία. Σας ευχαριστώ πάρα πολύ.
Ευχαριστούμε. Επειδή υπήρξε μια συζήτηση με τον κ. Τσακαλώτο, θα ήθελα να ενημερώσω το Σώμα ότι του απάντησα. Απλώς τώρα θέλω να του επισημάνω πού υπάρχει στον Κανονισμό της Βουλής αυτό που του είπα. Είναι στο άρθρο 64 παράγραφος 3: «Σε περίπτωση που ζητηθεί ο λόγος από Πρόεδρο μιας Κοινοβουλευτικής Ομάδας και από αναπληρωτή εκπρόσωπο άλλης Κοινοβουλευτικής Ομάδας, προηγείται ο Πρόεδρος της Κοινοβουλευτικής Ομάδας».
Άρα, αν ήταν εδώ ο Τσίπρας, δεν θα απαντούσα;
Δεν είστε ο Τσίπρας!
Τον αναπληρώνω.
Έχετε τον λόγο, όμως, κύριε Τσακαλώτο. Αν θέλετε…
Τον αναπληρώνω!
Σας λέω τι λέει ο Κανονισμός. Αν θέλετε, να αλλάξετε τον Κανονισμό. Εγώ δεν μπορώ να το κάνω.
Να μιλήσω τώρα;
Σας λέω ότι σε περίπτωση που ζητηθεί ο λόγος από τον Πρόεδρο μιας Κοινοβουλευτικής Ομάδας και από αναπληρωτή εκπρόσωπο άλλης Κοινοβουλευτικής Ομάδας, προηγείται ο Πρόεδρος της Κοινοβουλευτικής Ομάδας. Τελεία. Κύριε Τσακαλώτο, θέλετε να σας δώσω τον λόγο για να παρέμβετε τώρα ή θέλετε να ακούσετε πρώτα τον κ. Σταϊκούρα, ο οποίος πρόκειται να μιλήσει, και να έχετε τον λόγο μετά;
Να μιλήσω τώρα;
Όχι, αν θέλετε για να κάνετε την παρέμβαση.
Να μη μιλάω δύο φορές, κύριε Πρόεδρε.
Ωραία, τότε θα κάνετε υπομονή να μιλήσει ο κ. Σταϊκούρας και μετά θα μπούμε στους Κοινοβουλευτικούς Εκπροσώπους. Ορίστε, κύριε Υπουργέ, έχετε τον λόγο.
Τώρα, όμως, έχει τον λόγο.
Θέλω να σας ενημερώσω ότι μου ζήτησε τον λόγο για αρκετό χρόνο, ώστε να μιλήσει αναλυτικά για όλα. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Θα καταθέσω πολλά έγγραφα, οπότε θα τα κρατήσω στην άκρη για να σας τα δώσω μία και καλή. Κυρίες και κύριοι συνάδελφοι, με αίσθημα καθήκοντος και λογοδοσίας, όπως είπε ο Πρόεδρος της Αξιωματικής Αντιπολίτευσης, και χωρίς διάθεση πολιτικών λεκτικών συγκρούσεων, θα τοποθετηθώ επί ενός θέματος που έθεσε και ο ίδιος και για το οποίο το τελευταίο χρονικό διάστημα λέγονται και γράφονται διάφορα σηκώνοντας τον γνωστό ελληνικό κουρνιαχτό. Δυστυχώς δεν τηρούμε τη ρήση των προγόνων μας «Χρη σιγάν ή κρείσσονα σιγής λέγειν», δηλαδή πρέπει να σωπαίνεις ή να λες κάτι καλύτερο από τη σιωπή. Συνεπώς θα τοποθετηθώ για τα ταμειακά διαθέσιμα ή όπως πληρέστερα θα πρέπει να αποκαλούνται τα «συνολικά ταμειακά διαθέσιμα» της χώρας - κράτους και φορέων της γενικής κυβέρνησης. Κυρίες και κύριοι συνάδελφοι, ας ξεκινήσουμε από τη διαχρονική εξέλιξη του θέματος, γιατί αυτά δεν δημιουργήθηκαν τα τελευταία χρόνια. Επαναλαμβάνω, αυτά δεν δημιουργήθηκαν τα τελευταία χρόνια. Πρώτη η Κυβέρνηση με κορμό τη Νέα Δημοκρατία στις αρχές του 2014 έθεσε τις βάσεις και το θεσμικό πλαίσιο για τη διεύρυνση και διερεύνηση των δυνατοτήτων του δημοσίου να αντλεί πόρους και να διαχειρίζεται συγκεντρωτικά τα ταμειακά του διαθέσιμα, ταμειακά διαθέσιμα που μέχρι τότε ήταν διάσπαρτα σε διάφορους λογαριασμούς σε εμπορικές τράπεζες και στην Τράπεζα της Ελλάδος. Αυτό έγινε τότε με την αναβάθμιση του ρόλου του Γενικού Λογιστηρίου του Κράτους, καθώς και του Οργανισμού Διαχείρισης Δημοσίου Χρέους, του ΟΔΔΗΧ. Συγκεκριμένα, η διαδικασία αυτή ξεκίνησε τέλος Φεβρουαρίου του 2014 με υπουργική απόφαση του ομιλούντος, τότε Αναπληρωτή Υπουργού Οικονομικών. Συνεπώς στο τέλος θα καταθέσω στα Πρακτικά την απόφαση του Αναπληρωτή Υπουργού Οικονομικών και τη σχετική απόφαση, όπως δημοσιεύθηκε στην Εφημερίδα της Κυβερνήσεως στις 27 Φεβρουαρίου 2014. Με τη συγκεκριμένη απόφαση παρασχέθηκε εξουσιοδότηση στον ΟΔΔΗΧ ως εντολοδόχου του ελληνικού δημοσίου για τη σύναψη πράξεων πώλησης τίτλων διαχείρισης του ελληνικού δημοσίου με συμφωνία επαναγοράς, τα γνωστά repos, με φορείς της γενικής κυβέρνησης. Ήταν μια στοχευμένη κίνηση λελογισμένης αξιοποίησης του συγκεκριμένου εργαλείου από την πλευρά του δημοσίου με στόχο όταν κρινόταν απαραίτητο και όχι υποχρεωτικά - συγκρατείστε τις λέξεις, θα επανέλθω για το 2015- με τη συναίνεση των φορέων - θα επανέλθω για το 2015- να ενισχύεται βραχυπρόθεσμα η ρευστότητα του δημοσίου μέχρι να αποκατασταθεί σταθερή πρόσβαση στις διεθνείς αγορές κεφαλαίου. Αυτή η στρατηγική μας τότε εντασσόταν σε ένα πλαίσιο ευρύτερου εξορθολογισμού της δημοσιονομικής διαχείρισης, μέρος της οποίας ήταν η συνολική διαχείριση και αξιοποίηση των ταμειακών διαθεσίμων, η καταγραφή και κατάργηση των μη αναγκαίων τραπεζικών λογαριασμών του ελληνικού δημοσίου, ο εντοπισμός των ανενεργών ταμειακών διαθεσίμων και η μεταφορά τους στον λογαριασμό του ελληνικού δημοσίου στην Τράπεζα της Ελλάδος. Πρέπει να τονιστεί ότι μεταγενέστερα υπήρξαν τρεις συγκεκριμένοι νόμοι: Ο ν.4250, ο ν.4254 και ο ν.4270 του 2014 με τους οποίους κατοχυρώνονταν η διαδικασία αξιοποίησης των repos. Στις 26 Μαρτίου του 2014, στις 7 Απριλίου του 2014 και στις 28 Ιουνίου του 2014. Αξίζει να τονιστεί ότι τότε τις σχετικές διατάξεις ο ΣΥΡΙΖΑ ως Αξιωματική Αντιπολίτευση, σήμερα όψιμα ομνύων, καταψήφισε συνολικά. Μάλιστα, η τότε εισηγήτρια του ΣΥΡΙΖΑ υποστήριζε στις 27 Φεβρουαρίου του 2014 στην Επιτροπή Ισολογισμού και Απολογισμού της Βουλής, ότι τα repos του ΟΔΔΗΧ είναι λίγο ιστορία απελπισίας. Αυτά έλεγε τότε η Αξιωματική Αντιπολίτευση. Τα repos τα έλεγε «ιστορία απελπισίας», ενώ σήμερα πανηγυρίζει για αυτά και λέει ότι είναι ορθή πολιτική πρακτική. Αυτά τα λέω, για να θυμόμαστε το παρελθόν μας. Κυρίες και κύριοι συνάδελφοι, ως αποτέλεσμα αυτών των πρωτοβουλιών, στις 31 Δεκεμβρίου 2014 η εικόνα των συνολικών ταμειακών διαθεσίμων του κράτους και των φορέων της γενικής κυβέρνησης είναι η ακόλουθη: Πρώτον, τα ταμειακά διαθέσιμα της κεντρικής διοίκησης με βάση το Δελτίο Δημοσίου Χρέους - θα το καταθέσω στα Πρακτικά - ήταν 2,6 δισεκατομμύρια ευρώ. Δεύτερον, τα ταμειακά διαθέσιμα των φορέων γενικής κυβέρνησης, με βάση τα επίσημα στοιχεία της Τραπέζης της Ελλάδος και του ΟΔΔΗΧ ήταν 13,4 δισεκατομμύρια ευρώ. Και αυτό θα το καταθέσω στα Πρακτικά. Τρίτον, τα repos, τα οποία δεν πρέπει να συγχέονται με τα συνολικά ταμειακά διαθέσιμα του κράτους και των φορέων γενικής κυβέρνησης, από μηδέν που ήταν στις 31 Δεκεμβρίου 2013 διαμορφώθηκαν, σύμφωνα με το Δελτίο Γενικής Κυβέρνησης - θα το καταθέσω στα Πρακτικά - , στα 8,6 δισεκατομμύρια ευρώ. Συνεπώς, για να τα μαζέψουμε, τα συνολικά ταμειακά διαθέσιμα του κράτους στο τέλος του 2014 ανέρχονταν στα 16 δισεκατομμύρια ευρώ. Να σημειωθεί, μάλιστα, ότι αν στα 16 δισεκατομμύρια ευρώ συνυπολογίσουμε ότι στο τέλος του 2014 η αποτίμηση της συμμετοχής του Ταμείου Χρηματοπιστωτικής Σταθερότητας στις συστημικές τράπεζες ήταν 11,6 δισεκατομμύρια ευρώ, τότε η συνολική δημόσια περιουσία που παρέλαβε ο ΣΥΡΙΖΑ ήταν 28 δισεκατομμύρια ευρώ. Θα καταθέσω στα Πρακτικά το σχετικό Δελτίο του Ταμείου Χρηματοπιστωτικής Σταθερότητας. Συγκρατείστε συνεπώς τα εξής: Μιλάμε για 16 δισεκατομμύρια ευρώ ταμειακά διαθέσιμα και 28 δισεκατομμύρια ευρώ συνολική δημόσια περιουσία. Αυτή η εικόνα δεν άλλαξε τις πρώτες ημέρες του 2015, παρά την υστέρηση εσόδων λόγω της πολιτικής αβεβαιότητας από τις εκλογές και του κινήματος «Δεν πληρώνω» που ο ΣΥΡΙΖΑ υποδαύλιζε. Συνεπώς, κυρίες και κύριοι συνάδελφοι, αυτή ήταν η εικόνα στο ταμείο της χώρας στο τέλος του 2014, με τα επίσημα στοιχεία του κράτους. Σημειώνω πως οι τότε εκτιμήσεις ανέφεραν ότι αν η κυβέρνηση ΣΥΡΙΖΑ δεν αναλάμβανε οποιαδήποτε πρωτοβουλία, η χώρα, ακριβώς επειδή τα έσοδα υστερούσαν σε σχέση με τους στόχους, θα έπρεπε να καταφύγει σε αυτό το ταμείο μετά τις 24 Φεβρουαρίου του 2015, γιατί πολύ απλά δεν θα είχε τα έσοδα για να πληρώσει τις δαπάνες. Θα επανέλθω σε αυτό, σχολιάζοντας τη σημερινή πρόταση του ΣΥΡΙΖΑ που αγνοεί τις αναστολές φορολογικών και ασφαλιστικών υποχρεώσεων. Αυτό έχει πολύ μεγάλο ενδιαφέρον. Αυτός ήταν και ο κύριος λόγος που η Νέα Δημοκρατία, ως κυβέρνηση τότε, επιδίωξε να κλείσει εντός του πρώτου διμήνου, με επωφελή για τη χώρα τρόπο, τη συμφωνία για τη λήψη της τελευταίας δόσης του τότε προγράμματος. Αντιθέτως, η νέα κυβέρνηση του ΣΥΡΙΖΑ διαβεβαίωνε τότε την ελληνική κοινωνία, παρά το γεγονός ότι γνώριζε την αλήθεια από εμένα προσωπικά, ότι η χώρα δεν έχει ανάγκη από την τελευταία δόση της δανειακής σύμβασης. Στη συνέχεια δε, προσυπέγραψε στις 20 Φεβρουαρίου 2015 ότι η δόση θα εκταμιευτεί εν συνόλω στο τέλος της εκκρεμούσας τότε αξιολόγησης, τον Ιούνιο. Όμως, αυτή η στάση τότε της κυβέρνησης του ΣΥΡΙΖΑ άλλαξε αμέσως, άρδην, όταν βρισκόμενη σε αδιέξοδο, που η ίδια δημιούργησε, αδυνατούσε να καλύψει τρέχουσες πιεστικές ταμειακές ανάγκες της χώρας. Για αυτόν τον λόγο προέβη σε μία σειρά ενεργειών, αξιοποιώντας και διευρύνοντας το πλαίσιο που βρήκε από το 2014 και είχε θεσπιστεί από την προηγούμενη κυβέρνηση, με κορμό τη Νέα Δημοκρατία. Αρχικά κατατέθηκε τροπολογία στο νομοσχέδιο για την ανθρωπιστική κρίση στις 19 Μαρτίου 2015, με την οποία οι φορείς της γενικής κυβέρνησης θα μπορούσαν να μεταφέρουν - η λέξη είναι «δύνανται να επενδύουν» - τα ταμειακά τους διαθέσιμα προς επένδυση στην Τράπεζα της Ελλάδος. Όμως, λίγο αργότερα, στις 27 Απριλίου 2015, η κυβέρνηση προχώρησε τότε στην κύρωση πράξης νομοθετικού περιεχομένου, με την οποία η μεταφορά των ταμειακών διαθεσίμων γινόταν υποχρεωτική, δηλαδή υποχρεούνταν να καταθέσουν τα ταμειακά τους διαθέσιμα. Πότε; Στις 27 Απριλίου 2015, έναν μήνα μετά την προηγούμενη απόφασή τους. Συνεπώς αυτά έγιναν σχετικά με τις νομοθετικές πρωτοβουλίες διαδοχικών κυβερνήσεων για τα ταμειακά διαθέσιμα του κράτους και των φορέων γενικής κυβέρνησης στις εμπορικές τράπεζες και στην Τράπεζα της Ελλάδος. Αυτά τα ταμειακά διαθέσιμα δεν ανήκουν σε καμμία κυβέρνηση, σε κανέναν Πρωθυπουργό, σε κανέναν Υπουργό Οικονομικών. Είναι χρήματα του ελληνικού λαού. Είναι τα ταμειακά διαθέσιμα όλων των φορέων της γενικής κυβέρνησης. Και φθάνουμε στο 2017. Τι έγινε τότε; Τον Αύγουστο του 2017, τότε, εξαιτίας της αναξιοπιστίας της κυβέρνησης του ΣΥΡΙΖΑ, με υπουργική απόφαση - θα την καταθέσω στα Πρακτικά - του Αναπληρωτή Υπουργού Οικονομικών ανοίγει για πρώτη φορά λογαριασμός στην Τράπεζα της Ελλάδος με τίτλο «Ελληνικό Δημόσιο, Λογαριασμός Δημιουργίας Αποθεματικού Προσόδων από τις Αγορές Κεφαλαίων», κάτι πέρα και πάνω από τα ταμειακά διαθέσιμα των φορέων της γενικής κυβέρνησης. Με την ίδια απόφαση καθορίστηκε η πιστωτική και χρεωστική κίνηση του λογαριασμού από τη Διεύθυνση Προϋπολογισμού Γενικής Κυβέρνησης του Γενικού Λογιστηρίου του Κράτους. Ειδικότερα, οι πιστώσεις θα γίνονταν με μεταφορές τριών ποσών, δηλαδή του καθαρού εσόδου κατόπιν υπόδειξης του ΟΔΔΗΧ που προκύπτει από την προσφυγή του ελληνικού δημοσίου στις αγορές κεφαλαίων μέχρι τη λήξη του τρίτου προγράμματος στήριξης, ποσών κατόπιν υποδείξεως του ΟΔΔΗΧ που προέρχονται από τον Ευρωπαϊκό Μηχανισμό Στήριξης με σκοπό τη δημιουργία ταμειακού αποθέματος, όπως λέει ο νόμος, για την ασφαλή πρόσβαση της χώρας στις διεθνείς αγορές κεφαλαίων και ποσών από τα ταμειακά διαθέσιμα του ελληνικού δημοσίου. Ο συγκεκριμένος λογαριασμός και μόνο αποτελεί αυτό που χαρακτηρίζει η Αξιωματική Αντιπολίτευση «μαξιλάρι ασφαλείας», όπως επιβεβαίωσε και ο κ. Τσακαλώτος με άρθρο του στη «ΝΑΥΤΕΜΠΟΡΙΚΗ» στις 23 Δεκεμβρίου 2019, όχι 36 δισεκατομμύρια ευρώ, αλλά 15,7 δισεκατομμύρια ευρώ όπως θα πω σε λίγο. Αυτό είναι το δήθεν ταμειακό «μαξιλάρι», ο καινούργιος λογαριασμός πέρα από τα ταμειακά διαθέσιμα και όχι τα ταμειακά διαθέσιμα της κεντρικής διοίκησης και των φορέων της γενικής κυβέρνησης. Αυτό το ποσό, όπως πολλοί ξέρουν πολύ καλά σε αυτή την Αίθουσα, δεν μπορεί να αξιοποιηθεί χωρίς τη σύμφωνη γνώμη του Ευρωπαϊκού Μηχανισμού Σταθερότητας, μέσα μάλιστα από πολύ αυστηρές διαδικασίες και προϋποθέσεις. Επειδή, μάλιστα, σήμερα άκουσα κάτι για λογοδοσία από τον κ. Τσίπρα, να σημειωθεί ότι εκείνη την περίοδο για αυτό το θέμα κατέθεσα πέντε κοινοβουλευτικές ερωτήσεις προς τον τότε αρμόδιο Υπουργό Οικονομικών, σε συνθήκες μάλιστα σχετικά ήπιες και ήρεμες. Είχα ζητήσει να ενημερωθώ για τους σχετικούς χειρισμούς της τότε κυβέρνησης και τις πιστώσεις αυτού του λογαριασμού, αλλά και συνολικά για τα ταμειακά διαθέσιμα του κράτους. Η πρώτη ερώτηση ήταν στις 15 Μαρτίου 2016, η δεύτερη την 1η Μαρτίου 2018, η τρίτη στις 13 Απριλίου 2018, η τέταρτη στις 23 Μαΐου 2018 και η πέμπτη στις 23 Ιουλίου 2018. Ουδέποτε έλαβα απάντηση. Αντιθέτως, εγώ είμαι εδώ για να δώσω απαντήσεις και, μάλιστα, τέσσερις ημέρες μετά την κατάθεση ερώτησης από την Αξιωματική Αντιπολίτευση. Δίνω με στοιχεία απαντήσεις, γιατί εγώ σέβομαι την κοινοβουλευτική διαδικασία, τους συναδέλφους όλων των πολιτικών κομμάτων και πρωτίστως τον ελληνικό λαό. Κυρίες και κύριοι, συνοψίζω τα αποτελέσματα αυτών που είπα μέχρι σήμερα. Πρώτον, τα repos από 8,6 δισεκατομμύρια ευρώ στο τέλος του 2014 διαμορφώθηκαν στα 19,2 δισεκατομμύρια ευρώ τον Ιούνιο του 2019 και σήμερα είναι στα 33,8 δισεκατομμύρια ευρώ. Δεύτερον, τα συνολικά ταμειακά διαθέσιμα του κράτους και των φορέων της γενικής κυβέρνησης από 16 δισεκατομμύρια ευρώ στο τέλος του 2014 διαμορφώθηκαν - χωρίς τον ειδικό λογαριασμό - στα 27 δισεκατομμύρια ευρώ τον Ιούνιο του 2019 και σήμερα είναι στα 21 δισεκατομμύρια ευρώ. Η μικρή αυτή μείωση το τελευταίο χρονικό διάστημα οφείλεται στην κάλυψη συγκεκριμένων χρηματοδοτικών αναγκών του ελληνικού δημοσίου. Θέλω να είμαι απολύτως ξεκάθαρος. Πρώτη κάλυψη ήταν η πρόωρη εξόφληση μέρους του δανείου του Διεθνούς Νομισματικού Ταμείου τον Νοέμβριο του 2019. Και ο ΣΥΡΙΖΑ να ήταν στην κυβέρνηση - δεν πρόλαβε - από εκεί θα έπαιρνε τα λεφτά. Δεύτερη κάλυψη ήταν η σταδιακή μείωση εντόκων γραμματίων ελληνικού δημοσίου από τον Σεπτέμβριο του 2019 μέχρι τον Φεβρουάριο του 2020. Τρίτη κάλυψη η μερική ενίσχυση του τακτικού αποθεματικού του Υπουργείου Οικονομικών για να αντιμετωπιστούν οι οικονομικές επιπτώσεις από την εξάπλωση του κορωνοϊού. Πλήρης διαύγεια για όλα. Τρίτον, τα ενδιαφέροντα τώρα, η αποτίμηση της συμμετοχής του Ταμείου Χρηματοπιστωτικής Σταθερότητας στις συστημικές τράπεζες από τα 11,6 δισεκατομμύρια ευρώ στο τέλος του 2014 κατρακύλησε στα 1,6 δισεκατομμύρια ευρώ τον Ιούνιο του 2019. Αυτή είναι η εικόνα που αφήσατε στην αξία των μετοχών των Ελλήνων φορολογουμένων στο τραπεζικό σύστημα. Έχω μπροστά μου τις επισυναπτόμενες ενδιάμεσες χρηματοοικονομικές καταστάσεις. Όλα αυτά θα τα καταθέσω στα Πρακτικά. Συνεπώς η συνολική δημόσια περιουσία από 28 δισεκατομμύρια ευρώ στο τέλος του 2014, όπως την παρέλαβε η κυβέρνηση του ΣΥΡΙΖΑ, διαμορφώθηκε στο ίδιο ύψος τον Ιούνιο του 2019, χωρίς τον ειδικό λογαριασμό. Στο τέλος Μαρτίου - επόμενη ερώτηση που ετέθη - το συνολικό ταμείο ανέρχεται στα 36,6 δισεκατομμύρια. Πώς αναλύεται; Τα 15,7 δισεκατομμύρια από αυτά - είναι αυτό που είπα πριν - προέρχονται από την τελευταία εκταμίευση από τον Ευρωπαϊκό Μηχανισμό Σταθερότητας προς τη χώρα μας και από τα υπερπλεονάσματα εκείνης της περιόδου. Και σε αυτό θα κάνω ανάλυση για να έχετε πλήρη εικόνα. Τα 9 δισεκατομμύρια ευρώ από δόσεις του Ευρωπαϊκού Μηχανισμού Στήριξης - παρεμπιπτόντως, από δόσεις που πήραμε κουτσουρεμένες και δεν πήγαν στην οικονομία τότε και αυτή ήταν η κριτική που άσκησε τότε η Αξιωματική Αντιπολίτευση, ότι τα χρήματα δεν πήγαν στην πραγματική οικονομία - , τα 3 δισεκατομμύρια ευρώ από εκδόσεις χρέους και 3,7 δισεκατομμύρια ευρώ από υπερπλεονάσματα. Άρα, 9 και 3 και 3,7 κάνει 15,7. Το ποσό αυτό χρειάστηκε να κρατηθεί στην άκρη λόγω της αναξιοπιστίας της τότε κυβέρνησης και της αδυναμίας της να δανειστεί με χαμηλό επιτόκιο από τις αγορές. Τα διαθέσιμα των φορέων της γενικής κυβέρνησης που τηρούνται σε εμπορικές τράπεζες και στην Τράπεζα της Ελλάδος είναι 10,7 δισεκατομμύρια ευρώ και 10,2 δισεκατομμύρια ευρώ είναι τα ταμειακά διαθέσιμα της κεντρικής διοίκησης. Άρα 15,7 και 10,7 και 10,2 κάνουν 36,6 δισεκατομμύρια ευρώ. Κυρίες και κύριοι συνάδελφοι, σας παρουσίασα αναλυτικά, όπως δεν έχει γίνει ποτέ στην Ολομέλεια, από την αρχή της προηγούμενης οικονομικής κρίσεως την εικόνα του ταμείου της χώρας. Ποια είναι τα χρήσιμα συμπεράσματα που μπορούν να βγουν; Πρώτο συμπέρασμα, τα ταμειακά διαθέσιμα κράτους και φορέων της γενικής κυβέρνησης υπήρχαν και υπάρχουν, δεν τα ανακάλυψε ο ΣΥΡΙΖΑ και αυξάνουν ή μειώνονται ανάλογα με τις εκδόσεις νέου χρέους που κάνει το κράτος. Για παράδειγμα, πρόσφατα βγήκαμε και δανειστήκαμε 2 δισεκατομμύρια ευρώ με μία επταετή έκδοση. Αυξάνουν αυτά τα διαθέσιμα, ανάλογα με την εξυπηρέτηση του χρέους, ανάλογα με το ύψος των εντόκων γραμματίων του ελληνικού δημοσίου, ανάλογα με την αποπληρωμή του δανείου προς το Διεθνές Νομισματικό Ταμείο. Για παράδειγμα - επαναλαμβάνω - , αν η προηγούμενη κυβέρνηση αποπλήρωνε το μέρος του δανείου προς το Διεθνές Νομισματικό Ταμείο - δεν πρόλαβε, όπως και πολλά άλλα - , κάτι που έκανε άμεσα η σημερινή Κυβέρνηση, θα χρησιμοποιούσε πόρους από αυτά τα ταμειακά διαθέσιμα προκειμένου να κάνει την καταβολή του ποσού. Άρα θα παρέδιδε στην επόμενη κυβέρνηση - στη σημερινή -2,8 δισεκατομμύρια ευρώ λιγότερα ταμειακά διαθέσιμα. Εάν μείωνε τα έντοκα γραμμάτια, όπως είχε δεσμευτεί - και έγινε αυτό μετά τον Ιούλιο του 2019- θα ήταν αυτά τα ταμειακά διαθέσιμα ακόμα λιγότερα κατά 4,5 δισεκατομμύρια ευρώ. Όλες αυτές οι επιλογές, όμως, που έγιναν από τη σημερινή Κυβέρνηση και δήθεν είχαν δρομολογηθεί από την προηγούμενη είναι επωφελείς, είναι ωφέλιμες για τη χώρα και τους πολίτες. Δεύτερο συμπέρασμα, άλλο «Ειδικός Λογαριασμός Αποθεματικού» και άλλο «ταμεικά διαθέσιμα της κεντρικής διοίκησης και των φορέων της γενικής κυβέρνησης». Όλα αυτά τα ποσά μαζί συνθέτουν το ταμείο του κράτους. Η διαφορά, όμως, είναι ότι η χρήση του ειδικού λογαριασμού γίνεται μόνο υπό αυστηρούς όρους και προϋποθέσεις που επιβλήθηκαν επί διακυβέρνησης ΣΥΡΙΖΑ. Τρίτο συμπέρασμα, η συνολική περιουσία που παρέλαβε ο ΣΥΡΙΖΑ στο τέλος του 2014, δηλαδή τα ταμειακά διαθέσιμα του κράτους και η αποτίμηση της συμμετοχής του Ταμείου Χρηματοπιστωτικής Σταθερότητας στις συστημικές τράπεζες, είναι στα ίδια επίπεδα με την περιουσία που παρέδωσε τον Ιούνιο του 2019, εάν εξαιρεθεί αυτό που είπα πριν, ο ειδικός λογαριασμός. Τέταρτο συμπέρασμα, το Υπουργείο Οικονομικών επί διακυβέρνησης Νέας Δημοκρατίας, σεβόμενο τις διαδικασίες κοινοβουλευτικού ελέγχου και τις αρχές της διαφάνειας είναι παρόν στη Βουλή και τοποθετείται, τιμώντας τον κοινοβουλευτισμό και τη δημοκρατία, εν αντιθέσει με την πρακτική που ακολούθησε ο ΣΥΡΙΖΑ. Απόλυτη διαφάνεια παντού. Κυρίες και κύριοι συνάδελφοι, κλείνοντας και αφού μίλησα για ταμειακά διαθέσιμα, δεν μπορώ παρά να καταθέσω ορισμένες εύλογες, νομίζω, απορίες και προβληματισμούς που προκαλούν οι θέσεις του ΣΥΡΙΖΑ για τη χρήση αυτών των πόρων στο πλαίσιο της αντιμετώπισης της πανδημίας του κορωνοϊού. Πρώτον, μας κατηγορεί η Αξιωματική Αντιπολίτευση ότι τα μέχρι σήμερα μέτρα που πήραμε δεν είναι αρκετά και ότι θα έπρεπε να χρησιμοποιήσουμε εμπροσθοβαρώς μεγαλύτερο μέρος, αν όχι το σύνολο, των ταμειακών διαθεσίμων. Ταυτόχρονα, μας κατηγορεί ότι μειώνουμε τα ταμειακά διαθέσιμα. Τελικά τι ακριβώς γίνεται; Και το ένα και το άλλο δεν μπορεί να ισχύουν. Την εξάντληση των διαθέσιμων προτείνει ο ΣΥΡΙΖΑ ή τη διατήρησή τους, τουλάχιστον σε ικανοποιητικό βαθμό; Δεύτερον, μας παρουσίασε η Αξιωματική Αντιπολίτευση ένα πακέτο μέτρων συνολικού ύψους 26,3 δισεκατομμυρίων ευρώ για την αντιμετώπιση των επιπτώσεων του κορωνοϊού. Από την ημέρα, όμως, που παρουσιάστηκε αυτό το πρόγραμμα, κάθε μέρα, σε όποιον βλέπει ο κ. Τσίπρας υπόσχεται επιπλέον πόρους που δεν ήταν στο πρόγραμμα. Δείτε, για παράδειγμα, το δελτίο Τύπου μετά τη συνάντηση με ανθρώπους από τον χώρο του πολιτισμού. Είπε ότι θα δώσει πολλαπλάσιους πόρους και εκεί. Μα, δεν ήταν στα 26 δισεκατομμύρια. Άρα μοίρασε και συνεχίζει να μοιράζει κάθε μέρα υποσχέσεις για στήριξη κλάδων με επιπλέον πόρους που δεν είχαν συμπεριληφθεί στις αρχικές προτάσεις της. Δηλαδή, η Αξιωματική Αντιπολίτευση υιοθετεί πλήρως τη λογική του «περάστε, κόσμε!», το πρόγραμμα της Θεσσαλονίκης σε επανάληψη, στα καλύτερά του. Τρίτον, πάμε στα πιο ουσιαστικά. Αναγνώρισε στην παρουσίαση της πρότασής της η Αξιωματική Αντιπολίτευση, όψιμα βεβαίως, την ανάγκη χορήγησης αναστολών για την πληρωμή φορολογικών και ασφαλιστικών υποχρεώσεων νοικοκυριών και επιχειρήσεων. Μάλιστα, ακολουθώντας την προσφιλή τακτική της ανεύθυνης πλειοδοσίας, έκανε προκαταβολικά λόγο για εξάμηνη αναστολή, η οποία όπως αναφέρει «αν κριθεί απαραίτητο μπορεί να επεκταθεί και στους ενννέα μήνες» και μάλιστα «για όλες τις φορολογικές υποχρεώσεις». Ωστόσο εξακολουθεί στον υπολογισμό να μη λαμβάνει υπ' όψιν το ταμειακό κόστος αυτών των μέτρων ύψους 12 δισεκατομμυρίων ευρώ, που προκύπτουν από τις εν λόγω αναστολές. Τι σημαίνει αυτό πρακτικά; Όταν δώσεις αναστολή σε έναν πολίτη, σε μια επιχείρηση και τον μήνα Μάρτιο δεν καταβάλει τη φορολογική του υποχρέωση, δημιουργείται ένα κενό για να πληρώσει το κράτος τις δαπάνες που έχει αυτό τον μήνα, τις συντάξεις για παράδειγμα. Ποιος θα τις πληρώσει αυτές; Τα 12 δισεκατομμύρια ευρώ ποιος θα τα καταβάλει; Προφανώς, έρχονται τα ταμειακά διαθέσιμα να τα καταβάλουν και να καλύψουν αυτό το κενό. Άρα, πώς είναι δυνατόν να αγνοεί ο ΣΥΡΙΖΑ αυτή τη βασική πραγματικότητα; Δεν καταβάλλει ο πολίτης τους φόρους; Δεν καταβάλλει τις ασφαλιστικές εισφορές; Πώς θα πληρωθούν οι συντάξεις; Από έσοδα πληρώνονται οι δαπάνες. Άρα αυτό το κενό έρχονται και το καλύπτουν τα ταμειακά διαθέσιμα. Ποιο είναι το αποτέλεσμα; Συγκρατήστε το. Αθροίζοντας μόνο τα δημοσιονομικά μέτρα του ΣΥΡΙΖΑ, 14 δισεκατομμύρια και 12 δισεκατομμύρια, που είναι οι αναστολές, το αποτέλεσμα κάνει 26 δισεκατομμύρια. Αυτό υπερβαίνει τα ταμειακά διαθέσιμα της χώρας. Έτσι η χώρα με την πρόταση του ΣΥΡΙΖΑ θα έπρεπε να χρησιμοποιήσει πόρους και από τον ειδικό λογαριασμό. Συνεπώς οδεύει τη χώρα σε νέο μνημόνιο. Εμείς αυτό θα το αποφύγουμε. Επιπλέον, η άσκηση γίνεται πιο ενδιαφέρουσα. Η Αξιωματική Αντιπολίτευση υποστηρίζει ότι το μέτρο των αναστολών δεν θα έχει ούτε δημοσιονομικό κόστος, αφού οι υποχρεώσεις θα αποπληρωθούν απλώς σε διαφορετικό χρονικό διάστημα. Τι λέει, δηλαδή, ο ΣΥΡΙΖΑ; Θα δώσει έξι ή εννιά μήνες αναστολές - παρεμπιπτόντως, αν δώσει εννιά, πάμε ήδη στο 2021, άρα υπάρχει και δημοσιονομικό κόστος - και θα υποβάλει τους πολίτες αμέσως να δώσουν με μια τις υποχρεώσεις έξι και εννιά μηνών. Προφανώς δεν γίνεται, άρα υπάρχει και δημοσιονομικό κόστος και στην άσκηση του ΣΥΡΙΖΑ και στη δική μας άσκηση, το οποίο όμως αγνοείται από τον ΣΥΡΙΖΑ, ενώ από εμάς έχει προσμετρηθεί. Τελικά, η Αξιωματική Αντιπολίτευση αυτά τα λέει για να τα λέει ή από άγνοια κινδύνου; Τέταρτον, ακόμα πιο ενδιαφέρον είναι το εξής: Προεξοφλεί η Αξιωματική Αντιπολίτευση την πρότασή της αυθαίρετα ότι οι επιστροφές φόρων, τα περίφημα «ANFAs» και «SMPs», 3,5 δισεκατομμύρια, μπορούμε αύριο το πρωί να τα αξιοποιήσουμε. Έχει υπογράψει ο κ. Τσακαλώτος αυτά να δοθούν τα επόμενα τρία χρόνια, να συνοδεύουν θετικές αξιολογήσεις της χώρας κάθε εξάμηνο, να πηγαίνουν μόνο για το χρέος και σήμερα ξαφνικά λένε «τα 3,5 δισεκατομμύρια πάρε τα, χωρίς να διαβουλευτείς με κανέναν». [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Μα, αφού η απόφαση είναι συγκεκριμένη και προέρχεται από την προηγούμενη κυβέρνηση. Σπάει ανάλογα με τις αξιολογήσεις, πηγαίνει μέχρι το 2022 και αν μη τι άλλο, η παρούσα Κυβέρνηση τον Δεκέμβριο του 2019 εξασφάλισε αυτά τα χρήματα να πηγαίνουν για την ανάπτυξη και όχι για το χρέος, όπως είχε δεσμευτεί η προηγούμενη κυβέρνηση. [[Στο σημείο αυτό, κτυπάει το κουδούνι λήξεως του χρόνου ομιλίας του κυρίου Υπουργού]] Άκουσα και κάποια άλλα πολύ ενδιαφέροντα στοιχεία σήμερα. Για παράδειγμα, άκουσα ότι στην έκθεση της Ευρωπαϊκής Επιτροπής υπήρχε μόνο μια γενικόλογη αναφορά για την προστασία της πρώτης κατοικίας, λέτε και ο νόμος που ψήφισε ο ΣΥΡΙΖΑ με το να σταματήσει στις 31-12-2019 η προστασία της πρώτης κατοικίας είναι κάτι διαφορετικό! Νόμος του ΣΥΡΙΖΑ 1η Απριλίου του 2019, καταληκτική ημερομηνία 31-12-2019. Θα το καταθέσω στα Πρακτικά.
Υπήρχε καινούργιος νόμος.
Καμμία έκθεση της Ευρωπαϊκής Επιτροπής. Νόμος του ΣΥΡΙΖΑ με καταληκτική ημερομηνία 31-12-2019 και ήρθε η σημερινή Κυβέρνηση και αυτόν το νόμο τον πήγε πίσω για τέσσερις μήνες. Να ο ένας νόμος 31-12-2019, όχι έκθεση της Ευρωπαϊκής Επιτροπής, αλλά νόμος με τις υπογραφές των μελών της κυβέρνησης του ΣΥΡΙΖΑ και αυτός είναι ο νόμος με τις υπογραφές των μελών της Κυβέρνησης της Νέας Δημοκρατίας.
Ολοκληρώστε σιγά - σιγά, σας παρακαλώ!
Ευχαριστώ πολύ. Άκουσα για το αν γίνονται ή δεν γίνονται ρυθμίσεις στις τράπεζες. Έγιναν από τον Ιούλιο του 2019 μέχρι τον Μάρτιο του 2020 εκατόν ενενήντα πέντε χιλιάδες τετρακόσιες τριάντα τρεις ρυθμίσεις διμερείς στεγαστικών, καταναλωτικών και επιχειρηματικών δανείων. Θα καταθέσω στα Πρακτικά και το πώς πήγαινε η πλατφόρμα αυτή. Θα επαναλάβω ότι εμείς, η Κυβέρνηση, από την πρώτη στιγμή έχει αποδείξει ότι πράττει την κατάλληλη στιγμή τις κατάλληλες πολιτικές. Συνεπώς το ζήτημα μέχρι την άλλη Παρασκευή θα αντιμετωπιστεί από την Κυβέρνηση με υπευθυνότητα και ευαισθησία. Τέλος, επειδή υπήρχαν και κάποιες αναφορές από τον κ. Τσίπρα για τα οκτακοσάευρα τι θα γίνει τον Μάιο, αυτό το οποίο λέει η Κυβέρνηση είναι πολύ απλό. Τι έγινε στην πρώτη φάση της κρίσεως; Όπως όφειλε το κράτος, ήρθε και σήκωσε το βάρος της λειτουργίας, σχεδόν του συνόλου της οικονομίας - όπως είχε καθήκον μέσα στην πρωτοφανή κρίση - ενισχύοντας μισθωτούς, επιχειρήσεις, ελεύθερους επαγγελματίες κι ανέργους. Στη δεύτερη φάση της κρίσεως, στη φάση, δηλαδή, που ευελπιστούμε όλοι ότι θα αρχίσει να ανοίγει η οικονομία, οφείλουμε να ενισχύσουμε περισσότερο τη ρευστότητα των επιχειρήσεων, αλλά προσοχή, με διατήρηση των θέσεων απασχόλησης μέχρι το τέλος του έτους. Άρα οφείλουμε να ενισχύσουμε τις επιχειρήσεις με την επιστρεπτέα προκαταβολή, με την επιδότηση του επιτοκίου, με εγγυημένα δάνεια, έτσι ώστε να λειτουργήσουν μέσα σε μια δύσκολη συγκυρία στην αρχή, να κρατήσουν θέσεις απασχόλησης και να σταθεροποιηθούν. Άρα, όταν έρχεται, για να το πω πολύ απλά, μια επιχείρηση - όπως ήδη αρχίζει και συμβαίνει - και ζητάει τους εργαζόμενούς της πίσω για να μπορέσει να λειτουργήσει, το κράτος δεν μπορεί να πληρώνει και τα 800 ευρώ. Το κράτος είναι για την αναστολή. Όταν έρχεται η επιχείρηση και ζητάει πίσω τον εργαζόμενο, γιατί ανοίγει μέσα στον Μάιο, δεν θα πληρώνεται ο εργαζόμενος και από τη μια και από την άλλη πλευρά. Εδώ χρειάζεται επιμερισμός του κόστους με αίσθημα δικαίου και αλληλεγγύης, μεταξύ κράτους, επιχειρήσεων και κοινωνίας. Το κράτος θα θέσει τις βάσεις για την επανέναρξη της οικονομικής δραστηριότητας, συμβάλλοντας στην ενίσχυση της ρευστότητας. Η επιχειρηματική κοινότητα, όμως, οφείλει να αξιοποιήσει με αποτελεσματικότητα και κοινωνική υπευθυνότητα την κρατική συνδρομή, διασφαλίζοντας ταυτόχρονα τις θέσεις απασχόλησης. Σας ευχαριστώ πολύ.
Και εμείς ευχαριστούμε. Καλησπέρα σας! Χρόνια πολλά! Χριστός ανέστη! Πάμε στους Κοινοβουλευτικούς Εκπροσώπους. Ζήτησε τον λόγο πρώτος ο κ. Τσακαλώτος από τον ΣΥΡΙΖΑ, μετά ζήτησε ο κ. Γρηγοριάδης από το ΜέΡΑ25. Αν δεν έχει κανείς αντίρρηση να μιλήσει, πριν από τους κυρίους που προηγούνται, πολύ ευχαρίστως.
Κύριε Πρόεδρε, αν μπορεί ο κύριος συνάδελφος να περιμένει, γιατί…
Βεβαίως, εδώ είναι, μπορεί να σας ακούσει. Είπε ότι βιάζεται και ότι έχει πολύ λίγα να πει.
Μετά τον κ. Λοβέρδο, κύριε Πρόεδρε, δεν ...
Βρείτε τα! Προς το παρόν, ας έρθει ο κ. Τσακαλώτος. Κύριε Βούτση, για να μην κάνω πάλι κάποιο λάθος, θέλετε να μιλήσετε;
Για ένα λεπτό, κύριε Πρόεδρε, μπορώ να σας πω; Δεν θα πάρω τον λόγο.
Παρακαλώ.
Απλώς, θέλω να πω για την προηγούμενη διαδικασία που ακολουθήθηκε - είναι παρών ο κ. Σταϊκούρας - ότι είναι πρωτοφανές πραγματικά για τριάντα δύο λεπτά να παίρνει τον λόγο ο Υπουργός Οικονομικών, χωρίς να έχει ανταποκριθεί, διότι είχε γίνει ειδική ερώτηση από τον κ. Τσακαλώτο για τα ζητήματα των διαθεσίμων του κράτους για να γίνει μέσα σε μια ειδική διαδικασία, να υπάρξει η απάντηση. Διεκόπη από τον προηγούμενο Προεδρεύοντα η συζήτηση, διότι απάντησε ο Υπουργός, ο κ. Γεραπετρίτης εκ μέρους της Κυβέρνησης στον Πρόεδρο της Αξιωματικής Αντιπολίτευσης, μπήκε στη μέση ο κ. Βαρουφάκης κι άνοιξε το θέμα της Ευρωπαϊκής Ένωσης για το τι έγινε προχθές, με αποτέλεσμα αυτή τη στιγμή - και αντιλαμβάνομαι και το πώς αντιλαμβάνονται τη διαδικασία και τα άλλα κόμματα - να υπάρχει ένα πολύ μεγάλο πρόβλημα. Δηλαδή, ο κ. Τσακαλώτος, αν θα ήθελε να μιλήσει για να ανταποκριθεί πια στην ειδική κοινοβουλευτική διαδικασία επί των διαθεσίμων, κύριε Σταϊκούρα, θα έπρεπε για τον ίσο χρόνο ή για όποιο χρόνο - δεν παίζει ρόλο - και ανεξάρτητα από την ύλη της προηγούμενης συζήτησης, να τοποθετηθεί. Ταυτόχρονα, δεν του εδόθη προηγούμενα ο λόγος - δεν ήσασταν εσείς μέσα - να μιλήσει εκ μέρους του Προέδρου της Αξιωματικής Αντιπολίτευσης. Ήθελα, δηλαδή, απλώς να σας επισημάνω, για να γραφτεί στα Πρακτικά - εν όψει της εμφάνισης, που ήταν γνωστό, του Αρχηγού της Αξιωματικής Αντιπολίτευσης εδώ και των υπολοίπων αρχηγών της Αντιπολίτευσης, οι οποίοι έθεσαν συγκεκριμένα ζητήματα, τα οποία δεν απαντήθηκαν - τη νευρικότητα και αμηχανία της Κυβέρνησης για να αλλάξει την ατζέντα - διότι περί αυτού πρόκειται - και να φέρει άλλους Υπουργούς, για να συζητήσουν για άλλα θέματα που βρίσκονται σε εκκρεμότητα. Διότι μπήκε και ότι την άλλη εβδομάδα ο κύριος Πρωθυπουργός θα πάρει την πρωτοβουλία, όχι αποδεχόμενος την πρόταση για προ ημερήσιας συζήτηση των αρχηγών των κομμάτων, αλλά και πάλι σε μια περιορισμένη, «υπό έλεγχο» - βάλτε μέσα σε εισαγωγικά αυτό το «υπό έλεγχο» - κοινοβουλευτική διαδικασία - διά των ανακοινώσεων που θα κάνει και ύστερα θα μιλήσουν οι αρχηγοί των άλλων κομμάτων - ότι θα συζητιόταν το θέμα της οικονομίας εν συνόλω. Ζητήθηκαν επ' αυτού και σήμερα διευκρινίσεις. Γενικώς, δηλαδή, ακριβώς επειδή δε λειτουργεί η Βουλή πλέον, λόγω των ειδικών συνθηκών - αλλά όχι μόνο - η προσπάθεια που κάνει η Κυβέρνηση να αξιοποιήσει τη μη λειτουργία της Βουλής κατά κανονικό τρόπο, είναι σαφές ότι φέρνει όλα τα κόμματα της Αντιπολίτευσης - εγώ αυτή τη στιγμή διαβλέπω ιδιαίτερα για την Αξιωματική Αντιπολίτευση - σε μια κατάσταση υποδεέστερη, με την έννοια της ισονομίας επί της ατζέντας των θεμάτων που συζητιούνται, επί του χρόνου που συζητιούνται, επί του εύρους που συζητιούνται και επί των απαντήσεων που δεν δίνονται σε θέματα που τίθενται εδώ πέρα μέσα. Αυτό το σχόλιο ήθελα να κάνω. Δεν ήθελα να πάρω τον λόγο για τη συζήτηση, αλλά πιστεύω ότι θα έπρεπε κάποτε να γίνει σεβαστή αυτή η συζήτηση εδώ μέσα. Διότι άκουσα και τον κ. Γεραπετρίτη και τον κ. Σταϊκούρα να λένε για το πόσο σέβονται την κοινοβουλευτική διαδικασία. Επιτρέψτε μου να σας πω ότι αυτά γίνονται μέσα από συγκεκριμένες συζητήσεις που έχουν τη δικιά τους σειρά των εισηγήσεων και των τοποθετήσεων και κυρίως των απαντήσεων πάνω σε ζητήματα που τίθενται και τα οποία τα περνάμε δίπλα μόνο επικοινωνιακά, για να αλλάξει η ατζέντα. Αντιλαμβάνομαι και τη δυσκολία των υπόλοιπων κοινοβουλευτικών έμπειρων εκπροσώπων εδώ πέρα μέσα των κομμάτων σε μια τέτοια διαδικασία να δώσουν τη δικιά τους υποχρεωτική παρουσία. Ευχαριστώ, κύριε Πρόεδρε.
Παρακαλώ. Τον λόγο έχει ο κ. Ευκλείδης Τσακαλώτος από τον ΣΥΡΙΖΑ.
Ευχαριστώ, κύριε Πρόεδρε. Δεν θα σχολιάσω το 80% της ομιλίας του κ. Σταϊκούρα. Νομίζω ότι έπρεπε να έχει κάνει μια γραπτή ενημέρωση για τα ταμειακά, για να μπορούμε να το συζητήσουμε. Στα έξι λεπτά - είμαι σίγουρος, κύριε Πρόεδρε, ότι θα έχω μια ανοχή - δεν μπορούμε να απαντήσουμε σε αυτά. Ελπίζω να είναι καλύτερη η προετοιμασία για άλλα πράγματα που μας είπατε, όπως για την προστασία της πρώτης κατοικίας. Δεν παρακολουθείτε τη Βουλή. Είναι προφανές. Παίρνετε ήδη τα σημειώματα. Η συζήτηση για την πρώτη κατοικία ήταν ανάμεσα σε εμένα και τον κ. Τσιάρα, αν είχαμε δεσμευτεί ότι δεν θα υπάρχει προστασία. Κι αυτό είπα δεν είναι σε κείμενο. Δεν είναι σε κανένα. Λήγει ο ν.4605- όπως είπατε - και είχαμε δεσμευτεί να φέρουμε ένα καινούργιο πλαίσιο που θα είχε προστασία. H πρώτη δική σας πράξη ήταν να δεσμευτείτε ότι δεν θα υπάρχει επέκταση της πρώτης κατοικίας. Ήταν κάτι τελείως διαφορετικό, όπως είμαστε τελείως διαφορετικοί σε όλα. Με τέτοιες ανακρίβειες μπορώ να φανταστώ τι θα δω, όταν θα μελετήσω τις προσημειώσεις που είχατε από την ομάδα σας, για να μπορώ να το σχολιάσω. Είναι προφανές ότι ήρθατε εδώ για να αλλάξετε την ατζέντα. Το είπε και ο κύριος Πρόεδρος που είναι πάντα πιο ευγενικός από εμένα. Ήταν τόσο προφανές. Ποια ήταν η ατζέντα; Ποια ήταν η συζήτηση στη Βουλή; Πρώτον, ήταν το θέμα της κατάρτισης για τους επαγγελματίες, που το πήρατε πίσω. Έγινε μια συζήτηση και θα επανέρθω σε αυτό. Το άλλο ήταν η χθεσινή Σύνοδος της Ευρωπαϊκής Ένωσης που δεν είπατε κουβέντα, ενώ αυτή ήταν η συζήτηση και το πώς προχωράμε. Θέλω να σας ρωτήσω, κύριε Γεραπετρίτη, για την Ευρωπαϊκή Ένωση και το τι έγινε χθες, μιας που δεν είναι εδώ ο κ. Μητσοτάκης. Εγώ καταλαβαίνω ότι στη χθεσινή συζήτηση υπήρχαν τρία θέματα για το ταμείο ανάκαμψης: πρώτον, πόσο μεγάλο πρέπει να είναι, δεύτερον, η δοσολογία ανάμεσα σε ζεστό χρήμα ή δάνεια, οι μετατοπίσεις, που είναι και ένα θέμα στην ελληνική οικονομική συζήτηση και τρίτον, το θέμα της αμοιβαιοποίησης, το Eurobond, τα ευρωομόλογα κ.λπ.. Υπέγραψε ο κ. Μητσοτάκης ένα κείμενο με άλλους οκτώ ηγέτες υπέρ αυτού του Eurobond, του ευρωομολόγου. Πρέπει να σας πω ότι από τότε που το υπέγραψε, δεν το έχει υποστηρίξει με φανατισμό και αυταπάρνηση ή τουλάχιστον δεν φαίνεται έτσι. Δεν φαίνεται, δηλαδή, σαν τις πρωτοβουλίες που παίρνει ο Σάντσεθ, τις πρωτοβουλίες που παίρνει ο Κόστα, τις αντιπρωτοβουλίες που παίρνει ο Ρούτε και άλλοι ηγέτες. Γίνεται μια συζήτηση. Πού είναι ο κ. Μητσοτάκης στην ευρωπαϊκή συζήτηση; Που είναι η παρέμβασή του; Ήταν αρκετά μεγάλη αυτή η πρόταση; Θέλετε μεγαλύτερη; Πόσο ποσοστό πρέπει να είναι σε δάνεια, πόσο ποσοστό σε ζεστό χρήμα; Συμφωνεί ο κ. Μητσοτάκης ή εσείς ότι αυτό που βγήκε από την Κριστίν Λαγκάρντ είναι πολύ λίγο, πολύ αργά; Κινδυνεύει η Ευρώπη; Παίρνει αρκετά μέτρα; Συμβάλλετε εσείς εντός του Ευρωπαϊκού Λαϊκού Κόμματος, σε κάποια άλλα φόρα, να γίνει κάτι διαφορετικό; Καταλαβαίνετε ότι θα έχει τεράστιο πρόβλημα ο κ. Σταϊκούρας τα επόμενα δύο χρόνια; Δεν ξέρω ο ίδιος τι προβλέπει, είτε για το έλλειμμα ή το πρωτογενές έλλειμμα για φέτος και για του χρόνου, αλλά καταλαβαίνετε τι πρόβλημα μπορεί να υπάρχει, χωρίς κάποια από αυτά τα πράγματα που συζητούνται στην Ευρώπη; Υπέγραψε ο κ. Μητσοτάκης ένα γράμμα και τελείωσε; Πού είναι η ηγετική παρουσία για να πει ότι η Ελλάδα συντάσσεται με την Ισπανία και την Ιταλία και μόνο με αυτόν τον τρόπο μπορούμε να κάνουμε παρέμβαση; Πραγματικά δεν βλέπω αυτή την ευρωπαϊκή παρουσία και είναι πολύ σημαντικό για την Ελλάδα. Το πρώτο πρόβλημα θα το έχει η Ιταλία, αλλά θα έχουμε και εμείς πρόβλημα εάν δεν αλλάξει ρότα η Ευρωπαϊκή Ένωση. Ουσιαστικά έχουμε δύο επιλογές, κύριε Γεραπετρίτη. Η μία επιλογή ήταν να λυθεί τώρα το θέμα, μέσα από κάποιο ευρωομόλογο, που έχει αυτό το στοιχείο που είπε ο κ. Βαρουφάκης, αναδιάρθρωση του χρέους, ή να φορτώσουμε στις χώρες χρέος το οποίο σε δύο χρόνια θα είναι προφανές ότι κάτι θα πρέπει να κάνουμε. Θεωρώ ότι είναι πιο δύσκολο μετά από δύο χρόνια. Θα είναι πιο δύσκολα τα πράγματα. Γι' αυτό σας λέω ότι έχει σημασία. Αν δεν πάρουμε τώρα, εγώ κρίνω - με τις δικές μου οικονομικές αρχές και με τις αναλύσεις που έχει κάνει το κόμμα μου και άλλοι οικονομολόγοι - ότι θα είναι πολύ δύσκολο στα δύο χρόνια για την Ευρωζώνη και δύσκολο για την Ελλάδα.
Ποιο ακριβό εννοείτε;
Λέω ότι θα είναι πιο δύσκολο το μέγεθος του χρέους που θα έχει ήδη αυξηθεί, που θα έχει χρεωθεί στα κράτη - μέλη και άρα η ποσότητα της αναδιάρθρωσης θα είναι πιο μεγάλη. Άρα ανησυχώ και για την Ελλάδα και για τη βιωσιμότητα της Ευρωζώνης. Αντί ο κ. Σταϊκούρας να μας απαντήσει για αυτά τα θέματα, για το «too little too late» της Λαγκάρντ για την Ελλάδα, έκανε διάφορες κριτικές για τον ΣΥΡΙΖΑ, χωρίς, όπως πάντα, να αναλύσει ότι υπάρχει μια οικονομική συζήτηση για το εμπροσθοβαρές ή όχι. Υπάρχει μια συζήτηση η οποία λέει πως όταν πάρεις κάτι περισσότερο, πιο μπροστά, θα έχεις λιγότερο ανάγκη να πάρεις αργότερα. Πάρε μια θέση όμως, συζήτησέ το. Μην λες απλώς ότι «αυτό λέει ο ΣΥΡΙΖΑ, εκείνο είπε ο ΣΥΡΙΖΑ», χωρίς να έχεις μια ανάλυση της κριτικής αυτής. Είναι λάθος αυτή η κριτική; Το λένε πάρα πολλοί οικονομολόγοι. Είναι μέρος πια του δημοσίου διαλόγου το ποσό. Υποστήριξε ότι το ποσοστό φτάνει και ότι εάν είναι χειρότερη η πρόβλεψη από το 4% του κ. Στουρνάρα,, θα φταίτε εσείς ή δεν θα φταίτε εσείς για κάποιον άλλο λόγο που θα βρεθεί τότε, αλλά να κάνουμε μια ανάλυση σε αυτό το πράγμα. Δεν τη βλέπω, όμως. Υπάρχει βέβαια και το ποιοτικό στοιχείο που ποτέ δεν απαντάτε. Φαντάζομαι ότι δεν συμφωνείτε, κύριε Σταϊκούρα, ούτε εσείς κύριε Γεραπετρίτη ότι καλό θα είναι να παίρνουν οι εργαζόμενοι μόνο 500 ευρώ τον μήνα, γιατί αλλιώς μετά θα πάχαιναν αν τους δίναμε περισσότερα λεφτά, επειδή δεν θα μπορούσαν να τα ξοδέψουν σε τίποτα άλλο. Δεν θα συμφωνείτε σε αυτό, αλλά είναι αρκετά τα 533 ευρώ; Είναι; Ακούσαμε ότι η ελληνική Κυβέρνηση είναι η μόνη που έχει αποκλείσει, έχει απαγορεύσει τις απολύσεις. Δεν είναι ακριβώς έτσι, κύριε Γεραπετρίτη. Κατ' αρχάς, η Δανία και η Ιταλία τις κάνουν συνολικά και εσείς μερικά. Τέλος πάντων, όμως, για το ποιοτικό θέμα εμείς έχουμε πει συγκεκριμένα πράγματα για το τι χρειάζονται οι εργαζόμενοι. Ότι δεν φτάνουν τα 500 ευρώ κι όχι μόνο ότι δεν φτάνουν για τώρα. Δεν θα είναι σε θέση να δαπανήσουν όταν βγούμε από το καθαρά υγειονομικό μέρος. Αλλά να κάνουμε μια συζήτηση για το αν είναι ή δεν είναι αρκετά. Έχουμε κάνει μια ανάλυση γιατί χρειάζονται περισσότερο ζεστό χρήμα οι μικρές επιχειρήσεις που είναι αποκλεισμένες από το χρηματοπιστωτικό σύστημα. Για τον έναν και τον άλλον λόγο. Γι' αυτό βάλαμε 3 δισεκατομμύρια στο δικό μας πρόγραμμα «Μένουμε όρθιοι». Είναι μια σειρά κοινωνικών ομάδων που δεν βοηθιούνται και χρειάζονται βοήθεια. Τέλος πάντων, δεν είναι δυνατόν, κύριε Σταϊκούρα, τη Δευτέρα να με κατηγορείτε ότι είμαι λαϊκιστής, την Τρίτη μετά από πίεση του Πρωθυπουργού να παίρνετε περισσότερα μέτρα, την Τετάρτη πάλι ότι είμαι λαϊκιστής που θέλω παραπάνω, την Πέμπτη να παίρνετε κι άλλα μέτρα. Δεν είναι σοβαρός τρόπος εξέλιξης της πολιτικής αυτός. Αποφασίστε τελικά πόσος είναι ο κίνδυνος, όχι μόνο για τον ρυθμό ανάπτυξης, αλλά και για το δημοσιονομικό έλλειμμα και για το πρωτογενές και τι θα μπορούσαμε να κάνουμε πιο μπροστά και μετά να συζητήσουμε τα ποιοτικά και ποιες είναι οι προτεραιότητες. Ας πάμε τώρα στα ποιοτικά. Άκουσα τον κ. Μαρκόπουλο που μας είπε ότι είμαστε φαρισαίοι γιατί ανεβάζουμε το θέμα των επαγγελματιών και την τηλεκατάρτιση. Εγώ δεν θα κάνω αναφορά στη Βίβλο. Θα κάνω αναφορά στον Σαίξπηρ και στη βασίλισσα Γερτρούδη που στον Άμλετ θα θυμάστε έχει τη διάσημη ρήση «η κυρία παραπαραπονιέται μου φαίνεται». Αυτό ισχύει για τη δική σας Κυβέρνηση. Γιατί αφού το υποστηρίξατε όλο αυτό, αφού όλοι οι Υπουργοί σας έβγαιναν και έλεγαν τι εντυπωσιακό ήταν, μετά το αλλάξατε. Αδειάσατε τον κ. Βρούτση. Αν φταίει ο κ. Βρούτσης. Σας είπε ο κ. Τσίπρας να τοποθετηθείτε αν φταίει ο κ. Βρούτσης ή και το επιτελικό κράτος είχε μια μικρή συμμετοχή. Τώρα η απάντηση είναι να διαμαρτυρηθείτε για το τι έκανε ο ΣΥΡΙΖΑ προηγουμένως. Πρώτον, εμείς είχαμε προγράμματα από ευρωπαϊκούς πόρους που ήταν κλειδωμένα για προγράμματα κατάρτισης. Σε αυτές τις περιπτώσεις προχωρήσαμε σε καταρτίσεις με συγκεκριμένες προϋποθέσεις, κριτήρια και πολιτικό περιεχόμενο και όχι βέβαια «Σκόιλ Ελικικού». Δεύτερον, εσείς δεν είχατε αυτή τη δέσμευση. Δεν ήσασταν αναγκασμένοι να δώσετε τη βοήθεια με αυτή τη μορφή. Τα χρήματα υπήρχαν. Άρα το θέμα ήταν να συζητήσουμε αν οι επαγγελματίες χρειάζονταν τη βοήθεια που δώσατε σε άλλες κατηγορίες εργαζόμενων. Είχατε τη διακριτική ευχέρεια να το δώσετε σε χρήμα. Τρίτον, ο δικός σας Υπουργός δεν ενέκρινε ΚΕΚ. Ο δικός σας Υπουργός ενέκρινε το «Σκόιλ Ελικικού» και τις αναρτήσεις. Έβαλε την υπογραφή του σε αυτό το περιεχόμενο. Αυτό το επιτελικό κράτος, κύριε Γεραπετρίτη, δεν μπορούσε να είχε δει από πριν τι υπέγραψε ο Υπουργός σας; Εγώ βλέπω μόνο δύο καλά σε αυτό το πραγματικό σκάνδαλο. Το πρώτο είναι ότι μαθαίνεις σιγά - σιγά ότι η Κυβέρνηση της Νέας Δημοκρατίας είναι business as usual, ότι επιστρέφουμε στον τρόπο που μοιράζουμε τα λεφτά και το δεύτερο έχει λιγότερη σημασία είναι ότι υπάρχουν εκπαιδευτικοί και εκπαιδευτικά ιδρύματα που έχουν χειρότερα ελληνικά και από τα δικά μου. Είναι μια παρηγοριά για μένα.
Ολοκληρώστε, σας παρακαλώ.
Τελειώνω, κύριε Πρόεδρε. Θεωρώ ότι αυτό που κάνατε πραγματικά δείχνει πως αντιμετωπίζετε το κράτος. Πραγματικά δείχνει ότι το επιτελικό κράτος δεν φτιάχτηκε ούτε για αποτελεσματικότητα ούτε για καλύτερη κατάρτιση. Επειδή είμαστε πανεπιστημιακοί και οι τρεις, επιτρέψτε μου να σας πω ότι η πρώτη δική σας πράξη ταξικότητας ήταν τα διετή προγράμματα για τα πιο φτωχά παιδιά στα πανεπιστήμια που είχαν προχωρήσει. Και στο Πανεπιστήμιο Θεσσαλίας υπήρχαν, αλλά και σε άλλα πάρα πολλά καλά προγράμματα. Καταργήσατε αυτό, που ήταν δημόσια παιδεία για παιδιά κοινωνικών τάξεων που δεν είναι τόσο ευνοούμενες και αντί αυτού, προτιμήσατε να δώσετε χρήματα σε αυτά τα ΚΕΚ. Δείχνει την κατεύθυνσή σας. Αυτό ίσως το ξεπεράσατε. Είναι το πρώτο πλήγμα στο οποίο φάνηκε ότι υπάρχει αυτό το έλλειμμα. Κύριε Γεραπετρίτη, έχω άλλο ένα θέμα. Μας κάνετε κριτική ότι κάνουμε πολύ κριτική στα μέσα ενημέρωσης. Ως μέλος αυτής της Κυβέρνησης δεν ανησυχείτε καθόλου για την ΕΡΤ; Έχω πάρα πολλούς φίλους της PPCP και δεν θέλω να πω «Ράδιο Τίρανα», γιατί θα με μαλώσουν και θα μου τραβήξουν το αυτί, αλλά είναι όντως θέμα πλουραλισμού δημόσιου διαλόγου οι ειδήσεις της ΕΡΤ; Μπορείτε να μιλήσετε μετά από μένα και να μου πείτε ότι βλέπετε το βραδινό δελτίο ειδήσεων της ΕΡΤ και θεωρείτε ότι έχει έναν πλουραλισμό κριτικών απόψεων; Αυτό μας λέτε; Τη χειρότερη στιγμή περνάει η ΕΡΤ. Τη χειρότερή της στιγμή! Και γι' αυτό έχετε κάποια ευθύνη. Και αν πραγματικά το πιστεύετε ότι δεν υπάρχει καραντίνα της δημοκρατίας, μπορείτε να μου πείτε ότι δεν μπορούμε να κάνουμε κάτι για τα ιδιωτικά μέσα, αλλά για την ΕΡΤ και τον τρόπο που διαχειρίζεται αυτή την κρίση, πρέπει να έχετε άμεσο ενδιαφέρον. Τελειώνω, κύριε Πρόεδρε - και θα είναι πραγματικά η τελευταία μου λέξη - με το εξής: Κινδυνεύουμε απ' αυτό το τελευταίο που σας είπα. Όπως προβλέπω εγώ, δεν θα πάμε πολύ καλά σε αυτή την κρίση. Μπορεί να τα πήγαμε πολύ καλύτερα από πάρα πολλές άλλες χώρες στο καθαρά υγειονομικό κομμάτι - με καλοπροαίρετες κριτικές που σας κάναμε, που ήταν γύρω στον βασικό κορμό που ήταν προς τη σωστή κατεύθυνση - αλλά στα οικονομικά δεν θα είναι έτσι. Η έλλειψη διαλόγου και η έλλειψη δημοκρατίας και δημόσιου χώρου γι' αυτή τη συζήτηση μπορεί να έχει, εκτός από τα δικαιώματα - εκτός απ' αυτό που είναι σημαντικό για τη δημοκρατία - πολύ μεγάλο κόστος στην ίδια της αποτελεσματικότητα της Κυβέρνησης. Θεωρώ ότι με καλύτερα μέσα, δεν θα είχατε κάνει το λάθος με την κατάρτιση. Θεωρώ ότι με καλύτερα μέσα, με καλύτερο διάλογο, με μεγαλύτερο πλουραλισμό, δεν θα αποκτήσετε τις θέσεις μας - ούτε το περιμένω - αλλά κάποια πράγματα μπορούν να διορθωθούν. Σας ευχαριστώ πολύ.
Κύριε Πρόεδρε, μπορώ να έχω τον λόγο παρακαλώ;
Κύριε Πρόεδρε, μου επιτρέπετε;
Βεβαίως. Ένα λεπτό, όμως, γιατί έχει ζητήσει πρώτα τον λόγο ο κ. Γεραπετρίτης. Κύριε Υπουργέ, έχετε τον λόγο για ένα λεπτό, μέχρι να καθαριστεί η Έδρα.
Επαναλαμβάνω για μια ακόμα φορά ότι είναι μεγάλη τιμή και χαρά πάντοτε να συνομιλώ με τον καθηγητή, κ. Τσακαλώτο. Εντούτοις, θα μου επιτρέψει τρεις μόνο παρατηρήσεις, όχι πάνω από τριάντα δευτερόλεπτα η κάθε μία. Κύριε καθηγητά, μπορεί η ΕΡΤ να μην είναι στο επίπεδο που εσείς την οραματίζεστε, αλλά δεν είναι η ΕΡΤ του παρελθόντος. Αυτό, ας το συνομολογήσουμε όλοι. Τα φαινόμενα χυδαίων ύβρεων κατά του Αρχηγού της Αξιωματικής Αντιπολίτευσης δεν υπάρχουν, έχει αναβαθμιστεί το περιεχόμενο. Θέλω, τουλάχιστον, να εκτιμήσουμε το γεγονός ότι η ΕΡΤ προέβαλε σημαντικά πράγματα και στο κομμάτι της εκπαιδευτικής τηλεόρασης. Υπήρξε μια ΕΡΤ, η οποία είναι σαφέστατα αναβαθμισμένη. Δεύτερον, να σας θυμίσω ότι το πρώτο που έκανε η Κυβέρνηση, σε σχέση με τα εκπαιδευτικά, δεν ήταν ότι κατήργησε τα διετή. Το πρώτο που έκανε ήταν ότι κατήργησε τριάντα επτά νέα τμήματα, τα οποία έγιναν παραμονή των εκλογών, με βουλευτικές τροπολογίες, πέντε λεπτά πριν από την ψήφιση εκπαιδευτικών νομοσχεδίων. Αυτά τα οποία έγιναν για τη διαιώνιση του πελατειακού κράτους. Και η επαναφορά των προτύπων και των πειραματικών. Αυτά ήταν που έφερε. Τρίτον, μου κάνετε πάντοτε την τιμή να αναφέρεστε στο επιτελικό κράτος. Τρεις φορές το αναφέρατε τώρα. Εγώ είμαι υπερήφανος και σήμερα θέλω να σας το πω μετά λόγου γνώσεως και με διπλή υπερηφάνεια. Γιατί το επιτελικό κράτος παρήγαγε σε μια πολύ δύσκολη συνθήκη διακόσιες οκτώ υπουργικές αποφάσεις, Κοινές υπουργικές αποφάσεις μέχρι οκτώ Υπουργών, σε σαράντα πέντε ημέρες, έξι υπουργικές αποφάσεις ημερησίως, μόνο για τη διαχείριση του COVID -19, τα οποία υπό άλλες συνθήκες είναι πολύ αμφίβολο, έξι πράξεις νομοθετικού περιεχομένου έως και εβδομήντα πέντε άρθρων, οι οποίες έρχονται στη Βουλή αμέσως. Θα μου επιτρέψετε να πω, στοιχείο της επιτυχίας αυτού του προγράμματος ήταν το γεγονός ότι υπήρχε ένας κεντρικός συντονισμός για να μπορεί να διαχειρίζεται όλα αυτά τα σύνθετα ζητήματα που δεν υπήρχε σε άλλα κράτη που είναι οργανωμένα πολύ περισσότερο σε αποκεντρωτικό, περιφερειακό και ομοσπονδιακό σύστημα. Ήταν μια αξία του συστήματός μας. Κλείνω. Θα μου επιτρέψετε, κύριε Τσακαλώτε, να ανακαλέσετε τον όρο «καραντίνα της δημοκρατίας». Εκτός αν δεν άκουσα εγώ καλά.
Είπα «δεν θέλω».
Παρακαλώ πολύ, η δημοκρατία μας σήμερα είναι πιο διασφαλισμένη από ποτέ. Και αν θέλετε την άποψή μου, από αυτή την κρίση, η δημοκρατία βγαίνει πολύ πιο δυνατή, γιατί μετέρχεται ενός νέου σταδίου που είναι η δημοκρατία της πειθούς και της λογοδοσίας. Ένα μεγάλο στοιχείο επιτυχίας του συστήματος είναι το γεγονός ότι ο ελληνικός λαός πληροφορείτο καθημερινά όλα τα στοιχεία που αφορούσαν την κρίση, δεν υπήρχε κανένα στοιχείο το οποίο έμεινε στο σκοτάδι, ο ελληνικός λαός γνώριζε και έκρινε, εμείς λογοδοτούσαμε καθημερινά, κυρίως όμως η δημοκρατία κατέστη καθημερινή, διότι ο βασικός κανόνας εν τέλει για την συμμόρφωση σε κάθε κανόνα είναι η πειθώ που παράγει και αυτό νομίζω το καταφέραμε. Ευχαριστώ πολύ.
Ευχαριστούμε πολύ.
Κύριε Πρόεδρε, θα ήθελα τον λόγο για τριάντα δευτερόλεπτα. Δεν θα μιλήσω πολύ. Πραγματικά δεν θα είναι πάνω από τριάντα δευτερόλεπτα.
Ορίστε, έχετε τον λόγο.
Κύριε Γεραπετρίτη, δεν είπα ότι είναι. Είπα ότι δεν χρειάζεται να πάει η δημοκρατία στην καραντίνα. Αλλά ανησυχώ, γιατί μας λέτε ότι έχουμε ενημέρωση, αλλά δεν έχουμε σφαιρική ενημέρωση. Ο κ. Γεωργιάδης είναι κατά μέσο όρο σε πέντε κανάλια την ημέρα. Ο κ. Σταϊκούρας δεν μπορεί να φθάσει αυτό το ρεκόρ, είναι κατά μέσο όρο σε ενάμισι. Στην ΕΡΤ την ημέρα που ήταν το πρόγραμμα «Μένουμε όρθιοι» στο κεντρικό δελτίο ειδήσεων ήταν πέμπτο θέμα. Προηγήθηκε η κριτική του κ. Πέτσα για το τι λέγαμε εμείς, χωρίς να ακούσει ο ελληνικός λαός τι είχαμε πει εμείς, και μετά σε ένα δίλεπτο είχαμε τις δηλώσεις του κ. Τσίπρα, της κ. Γεννηματά, του ΚΚΕ, του ΜέΡΑ25. Θεωρείτε δηλαδή την ημέρα που η Αξιωματική Αντιπολίτευση κάνει τη βασική της προγραμματική δήλωση, μια συζήτηση για διάλογο αυτό είναι κάλυψη, το πέμπτο θέμα για δυόμισι λεπτά; Νομίζω ότι ένα σκυλάκι που υποτίθεται κόλλησε κορωνοϊό ήταν πριν από το «Μένουμε όρθιοι». Προσέξτε το, δεν είναι σε καραντίνα, αλλά κινδυνεύει. Ιδιαίτερα εσείς έχετε ευθύνη για την ΕΡΤ. Σας παρακαλώ, πάρτε από τους συνεργάτες τα τελευταία πέντε, έξι δελτία ειδήσεων της ΕΡΤ στις 19.30΄ με 20.30΄ και πείτε μου αν νομίζετε ότι έχει πλουραλιστική προσέγγιση και ενημέρωση διαφορετικών απόψεων. Θεωρώ ότι θα συμφωνήσετε ότι δεν υπάρχει. Σας ευχαριστώ.
Ευχαριστούμε, κύριε Τσακαλώτο. Απάντησε και ο κ. Γεραπετρίτης ότι ήταν για προηγούμενα.
Κύριε Πρόεδρε, παρακαλώ, θα ήθελα τον λόγο για δύο λεπτά.
Κύριε Υπουργέ, μισό λεπτό. Γιατί θέλετε τον λόγο; Μήπως να μιλήσουν οι Κοινοβουλευτικοί Εκπρόσωποι και να μιλήσετε μετά;
Θέλω να μιλήσω και μετά.
Προηγουμένως μιλήσατε τριάντα δύο λεπτά, αλλά έχετε τον λόγο, κύριε Υπουργέ.
Ευχαριστώ πολύ. Κύριε Τσακαλώτο, είμαι σε αυτή την Αίθουσα, όπως έχω πει, αρκετά χρόνια, πολλά περισσότερα από εσάς, και δεν έχω κάνει ποτέ προσωπικό χαρακτηρισμό. Είπατε ότι σας έχω αποκαλέσει λαϊκιστή.
Και για την γυναίκα μου έχετε κάνει. Όχι μόνο προσωπικό. Ξεχάστε το! Για την οικογένεια μου έχετε κάνει, αν το θυμάστε.
Σας παρακαλώ.
Αν μου επιτρέπετε. Δεν έχω κάνει προσωπικό χαρακτηρισμό για κανένα πρόσωπο εντός και εκτός Κοινοβουλίου. Προσωπικό χαρακτηρισμό δεν έχω κάνει για κανένα πρόσωπο. Το μόνο που έχω πει επειδή με προκαλέσατε είναι ότι ό,τι λέει ο εκάστοτε διοικητής της Τραπέζης Ελλάδος προέρχεται από τα στελέχη του. Άρα τα στελέχη κάνουν τις μελέτες και τα στελέχη δίνουν τις μελέτες στον εκάστοτε διοικητή της Τραπέζης Ελλάδος. Άρα προσωπικό χαρακτηρισμό δεν έχω κάνει ποτέ. Δεύτερον, είπατε ότι αλλάζουμε την ατζέντα. Μα, συγγνώμη, η ατζέντα είναι η ΠΝΠ. Δεν μιλήσατε καθόλου γι' αυτήν. Η ατζέντα είναι ο νόμος που συζητάμε κάθε φορά. Δεν είναι ό,τι θέλει ο καθένας να λέει. Εγώ μίλησα επί της ατζέντας, διότι σας θυμίζω ότι εδώ μέσα είναι πόροι που δίνονται από τα ταμειακά διαθέσιμα. Επί μέρες, εκτός Αιθούσης, σε Facebook ή σε άλλα μέσα, μιλάτε για ταμειακά διαθέσιμα. Ήρθα εδώ και σας απάντησα. Τρίτον, είπατε για έλλειψη διαλόγου. Το λέτε εσείς αυτό σε μένα; Πέντε ερωτήσεις σας έκανα και δεν είχατε απαντήσει ποτέ ούτε γραπτώς ούτε προφορικά. Έδωσα όλα τα στοιχεία. Από το 2016, 2017, 2018, τελείωσε και το 2019 και δεν απαντήσατε ποτέ. Εγώ ήρθα εδώ και κατέθεσα όλα τα στοιχεία, ό,τι ζήτησε η Εθνική Αντιπροσωπεία. Άκουσα τον κ. Τσίπρα να κάνει αναφορά σε αυτό, άκουσα την κ. Γεννηματά, άκουσα τον κ. Βαρουφάκη. Ήρθα και έδωσα στοιχεία. Ποιος είναι εκτός ατζέντας; Εγώ ή εσείς; Μιλήσατε για εμπροσθοβαρή μέτρα. Συγγνώμη, δεν έχετε αντιληφθεί ότι κάθε φορά τα μέτρα είναι σε συνάρτηση με τον δημοσιονομικό και ταμειακό χώρο που έχει η εκάστοτε χώρα; Η Ευρώπη στις ανακοινώσεις που κάνει ανά δεκαπέντε μέρες δεν λέει ότι τα μέτρα στην Ευρώπη είναι 1%, 2%, 3%, 3,5%; Όλοι εδώ έχουν κάνει λάθος στα δημοσιονομικά μέτρα; Μα, πριν από λίγο μας λέγατε ότι άλλες χώρες δίνουν πολλά, τώρα μας λέτε ότι και αυτοί δεν τα δίνουν εμπροσθοβαρή; Δεν μπορεί και το ένα και το άλλο. Απλά κάθε φορά δημιουργούνται επιπλέον βαθμοί ευελιξίας και ελευθερίας, έτσι ώστε να τους αξιοποιήσει η κάθε χώρα και η σημερινή Κυβέρνηση τούς αξιοποιεί με υπευθυνότητα, ώστε να μην οδηγήσει την χώρα εκεί που θέλετε να την οδηγήσετε εσείς, σε νέο μνημόνιο. Μιλήσατε για τους εργαζόμενους. Αναφερθήκατε στα 800 ευρώ. Μόνο τα 800 ευρώ είναι; Είναι 800 ευρώ για σαράντα πέντε ημέρες. Έχουμε ή δεν έχουμε πλήρη κάλυψη των ασφαλιστικών εισφορών επί του ονομαστικού μισθού; Δύο. Έχουμε ή δεν έχουμε φορολογικές αναστολές των εργαζομένων; Τρία. Έχουμε ή δεν έχουμε μείωση του ενοικίου κατά 40% γι' αυτούς που έχουν πρώτη κατοικία; Τέσσερα. Έχουμε ή δεν έχουμε αναστολές των υποχρεώσεων τους στις τράπεζες αν είναι ενήμερα τα δάνεια; Πέντε. Άρα υπάρχει ένα πλέγμα μέτρων, για να στηρίξουμε την απασχόληση. Το ίδιο και για τις επιχειρήσεις. Αυτό όμως που εγώ σας είπα - και είδα ότι σήμερα το αποφύγατε - είναι συγκεκριμένα πράγματα επί του περίφημου σχεδίου, το οποίο εσείς έχετε. Συγκεκριμένα πράγματα για τις ασφαλιστικές αναστολές, για τις φορολογικές αναστολές, για τα ANFAs, για τα SNPs, για ό,τι έχετε θίξει το προηγούμενο χρονικό διάστημα. Τέλος, δεν σχολίασα την ευρωπαϊκή απόφαση και δεν μίλησα για τα ευρωπαϊκά, γιατί πριν από πέντε ημέρες, ήρθα εδώ, όπως ζήτησαν οι Κοινοβουλευτικοί Εκπρόσωποι όλων των κομμάτων - σήμερα βλέπω εδώ τον κ. Λοβέρδο, βλέπω και εσάς - να έρθω εδώ για να μιλήσουμε διεξοδικά για το Eurogroup. Και το έκανα. Και μίλησα επί τριάντα πέντε λεπτά και έγινε ένας πολύ ωραίος διάλογος με όλα τα κόμματα. Κρίνω σκόπιμο κάθε φορά να αναπτύσσουμε ένα θέμα και να το εξαντλούμε, να έχει αρχή, μέση και τέλος. Αλλά αφού με προκαλείτε, θα σας απαντήσω και γι' αυτό, τι έχει κάνει η Ευρώπη και τι δεν έχει κάνει. Πρώτα απ' όλα έχει κάνει βήματα προόδου που δεν είχαν γίνει στο παρελθόν. Εφαρμόζεται η ρήτρα γενικής διαφυγής από τους περιορισμούς του συμφώνου σταθερότητας και ανάπτυξης. Και θα μου επιτρέψετε επειδή βρίσκεστε στην Αίθουσα, την άλλη φορά το είπα αλλά δεν ήσασταν στην Αίθουσα, νομίζω ότι τουλάχιστον δεν σέβεστε την προσπάθεια που κάνει η ελληνική Κυβέρνηση σε όλα τα fora, προκειμένου να διεκδικήσει το βέλτιστο για τη χώρα. Εγώ ουδέποτε έχω πει σε εσάς αν μιλήσατε ή δεν μιλήσατε στο Eurogroup, αν εκφράζατε θεωρητικά ιδεοληπτικά νεφελώματα ή όχι. Εγώ θεωρώ ότι πάντα στο Eurogroup εκφράζατε τις θέσεις της χώρας και σας στήριζα. Εσείς σε δύο ανακοινώσεις σας, έχετε πει ότι δεν έχουμε μιλήσει στο Eurogroup, όταν έχουμε μιλήσει, έχουμε διεκδικήσει και έχουμε πετύχει πράγματα. Θα σας πω μια λεπτομέρεια που εσείς θα καταλάβετε ότι δεν είναι λεπτομέρεια. Στο Eurogroup που αποφασιζόταν η μη υλοποίηση, μη υιοθέτηση δημοσιονομικών στόχων, το αρχικό κείμενο είχε αναφορά σε fiscal rules μόνο. Επιμείναμε τότε να υπάρχει κόμμα (,) και να έχει και τις λέξεις «targets» και «requirements». Γιατί; Διότι, δεν θέλαμε να δώσουμε το δικαίωμα σε οποιαδήποτε χώρα ή οργανισμό στο μέλλον να πει ότι «η χώρα είναι σε καθεστώς ενισχυμένης εποπτείας, άρα δεν έχει rules, έχει targets, οπότε μείνε στο 3,5%». Το πετύχαμε, είναι μέσα στο κείμενο. Μπορώ να σας δώσω, αν θέλετε, το πρώτο κείμενο και το δεύτερο. Όπως μπορώ να σας δώσω και τα statements του Eurogroup του Δεκεμβρίου του 2019, της προηγούμενης ημέρας και το τελικό αποτέλεσμα στα οποία υπάρχει παράγραφος για τη χρήση των ANFAs και των SNPs για αναπτυξιακούς λόγους που δεν υπήρχαν την προηγούμενη μέρα. Δεν μπορεί να φυτεύτηκε αυτή η παράγραφος επ' ωφελεία της χώρας, χωρίς το Υπουργείο Οικονομικών, η ελληνική Κυβέρνηση να έχει επιδιώξει και να πετύχει κάτι. Άρα θα μου επιτρέψετε να ζητήσω να είστε λίγο πιο προσεκτικός στις αναφορές σας στο αν μιλάμε ή δεν μιλάμε στα Eurogroup. Δεύτερον, δόθηκε ευελιξία στη χρήση των πόρων του ΕΣΠΑ και στις κρατικές ενισχύσεις - σήμερα μιλήσαμε γι' αυτό - που μας επιτρέπει να αξιοποιήσουμε ταχύτερα και χωρίς εθνική συμμετοχή κοινοτικούς πόρους. Τρίτον, συμμετέχουμε, μετά από χρόνια αποκλεισμών, στο νέο πρόγραμμα ποσοτικής χαλάρωσης που ανέρχεται περίπου στα 12 δισεκατομμύρια ευρώ για τη χώρα μας. Τέταρτον, τα ελληνικά ομόλογα γίνονται δεκτά ως ενέχυρα από την Ευρωπαϊκή Κεντρική Τράπεζα. Πέμπτον, υπήρχε η απόφαση του Eurogroup η οποία δίνει μέτρα στήριξης της οικονομίας 540 δισεκατομμυρίων ευρώ. Απάντηση: Αρκούν; Όχι. Χρειάζονται περισσότερα, θέλουμε πιο φιλόδοξο σχέδιο, γιατί η υγειονομική κρίση έχει μεγαλύτερη ένταση και έκταση και αυτό διεκδικούμε. Αυτό διεκδικούμε σε όλα τα fora, αυτό διεκδικούμε με σαφήνεια, με αυτοπεποίθηση, κερδίζουμε βαθμούς ευελιξίας, που ήταν αδιανόητη πριν λίγους μήνες, μιλάμε με στέρεα επιχειρήματα και όχι με θεωρητικά, ιδεοληπτικά νεφελώματα. Όπως είπε και ο Πρωθυπουργός χθες, η Ελλάδα υποστηρίζει πλήρως την επείγουσα συγκρότηση του ταμείου ανάκαμψης που αποφάσισε πρόσφατα το Eurogroup επιπροσθέτως της λειτουργίας του πολυετούς δημοσιονομικού πλαισίου. Αυτό το ταμείο θα πρέπει να είναι πολύ μεγάλο, να χρηματοδοτηθεί με όποιου είδους γίνεται κοινό εργαλείο μακροπρόθεσμου χρέους, να λειτουργήσει εμπροσθοβαρώς και να εστιαστεί πρωτίστως σε επιχορηγήσεις προς τα κράτη - μέλη και όχι προς δάνεια. Σας ευχαριστώ πολύ.
Κι εμείς ευχαριστούμε. Τον λόγο έχει ο κ. Λοβέρδος από το Κίνημα Αλλαγής.
Ευχαριστώ, κύριε Πρόεδρε. Είναι πολύ ευρύ το θεματολόγιο και πραγματικά αποτελεί αντικείμενο προβληματισμού το τι θα πει ένας Κοινοβουλευτικός Εκπρόσωπος. Τι να επιλέξω δηλαδή. Επιλέγω να ξεκινήσω με ευχές, χρόνια πολλά. Θέλω επίσης να υπογραμμίσω και να τονίσω για να ακουστεί στην Αίθουσα ότι τώρα που μιλάμε ένας συνάδελφος μας, μέχρι πριν από λίγους μήνες, ο Δημήτρης Κρεμαστινός, είναι στον Ευαγγελισμό και δίνει τη μάχη της ζωής. Προσβλήθηκε από τον κορωνοϊό. Είναι στην εντατική εδώ και πολλές μέρες και δίνει την προσωπική του μάχη. Είμαι κοντά του, είμαστε κοντά του και του εύχομαι περαστικά. Κυρίες και κύριοι Βουλευτές, ο κ. Κατρίνης, ο εισηγητής μας, στην επιτροπή έκανε μια πραγματικά υποδειγματική προσπάθεια να παρουσιάσει τις απόψεις του κόμματός μας για όλα τα άρθρα της πράξης νομοθετικού περιεχομένου. Θέλω να ξεκινήσω από αυτό, γιατί με την κριτική που άσκησε και τα θετικά λόγια που είπε, απέδειξε πώς γίνεται, σοβαρά όμως, μια υπεύθυνη αντιπολίτευση, χωρίς κορώνες, χωρίς λόγια του αέρα, χωρίς - και να το πω όπως με εκφράζει - «αέρα κοπανιστό». Θέλω να τον συγχαρώ και θέλω να επικαλεστώ αυτή την παρέμβαση που έκανε γιατί πραγματικά είναι μια παρέμβαση που δίνει τόνο και νόημα στο πώς μπορεί να στηθεί η αντιπολίτευση. Επ' αυτού, πάνω στον δημιουργικό τόνο με τον οποίον εμείς λειτουργούμε, κύριε Υπουργέ των Οικονομικών, πριν έρθετε είχα μια συζήτηση κι εγώ και ο κ. Τσακαλώτος με τον κ. Τσιάρα για τους πλειστηριασμούς πρώτης κατοικίας.
Άκουσα την απάντηση του κ. Τσιάρα. Ήταν σαφής.
Η απάντηση του κ. Τσιάρα με τη δική σας, φέρνει μια εναρμόνιση. Ο κ. Τσιάρας ως Υπουργός Δικαιοσύνης μας είπε ότι με το που ανοίγουν τα δικαστήρια δεν είναι πρώτη προτεραιότητα το θέμα των πλειστηριασμών. Έρχεται. Είναι από τα προτελευταία μέτρα, τα θέματα της αναγκαστικής εκτελέσεως, ως θέματα λειτουργίας των δικαστηρίων. Αυτός είναι ο τίτλος. Κι εσείς λέτε ότι θα καταθέσετε σχέδιο νόμου, ή καλύτερα να το πω όπως το άκουσα, θα αναλάβετε νομοθετική πρωτοβουλία επί του θέματος, ακυρωτική επί της προστασίας της πρώτης κατοικίας. Αυτά τα δύο, θα ήταν καλό, αν έχετε κάτι στο μυαλό σας που είναι συγκεκριμένο, να μας το διευκρινίζατε. Θα γίνει η νομοθετική σας παρέμβαση αυτές τις μέρες; Θα δώσετε χρόνο; Θα δώσετε παράταση; Πώς ακριβώς θα ρυθμίσετε το θέμα; Γιατί, όπως το είπε ο κ. Τσιάρας, είναι ότι ό,τι ισχύει από 1η Μαΐου, με βάση τις αρμοδιότητες των δικαστηρίων, θα έρθει στην ατζέντα ως προτελευταίο θέμα από τα θέματα της λειτουργίας των δικαστηρίων. Τελευταία θα είναι η πλήρης λειτουργία τους για τα ποινικά θέματα. Έχω μια τελικά ρητορική απορία. Κάνατε σήμερα μια παρουσίαση πραγματικά πληθωρική. Εγώ θα τη μελετήσω για να καταλάβω και ακριβώς όπως παρουσιάσατε τους σχετικούς αριθμούς. Όμως, με την πληθωρική παρέμβαση που έχει γίνει ούτως ή άλλως, και τη ζητούν και τα κόμματα και η Κυβέρνηση έχει πάρει πρωτοβουλίες, σε ό,τι αφορά τη στήριξη των εργαζομένων, των επιχειρήσεων, της ελληνικής κοινωνίας εν τέλει, τους νοσηλευτές, που δίνουν τη μάχη ειδικά στα νοσοκομεία αναφοράς πρώτοι από όλους, γιατί αρνείστε να τους συντάξετε στα ανθυγιεινά επαγγέλματα; Εγώ ως Υπουργός Εργασίας τον καιρό που με «έδερναν», τους νοσηλευτές των ιδιωτικών νοσοκομείων - αυτή ήταν η αρμοδιότητά μου - τους είχα εντάξει στα ανθυγιεινά. Με τον κ. Βενιζέλο, που ήταν τότε Υπουργός Εθνικής Άμυνας, είχαμε κάνει μια κοινή υπουργική απόφαση για τους νοσηλευτές των στρατιωτικών νοσοκομείων. Όμως, ο τότε Υπουργός Οικονομικών, και όλοι οι Υπουργοί των Οικονομικών, μέχρι τον κ. Τσακαλώτο και σήμερα και εσάς, δεν εντάσσετε τους νοσηλευτές και τους οδηγούς του ΕΚΑΒ στα ανθυγιεινά επαγγέλματα. Εγώ δεν λέω όλο το προσωπικό των νοσοκομείων. Η δική μας τροπολογία αναφέρεται στοχευμένα. Δεν κάνουμε λαϊκισμό εδώ. Λέμε τι πρέπει να στηριχτεί και τι δεν πρέπει να στηριχτεί. Οι νοσηλευτές δεν αξίζουν μόνο καλά λόγια, αξίζουν και έμπρακτη στήριξη και δεν την έχουν δει. Η τροπολογία μας είναι πολύ χαρακτηριστική. Δεν λέω να τη δεχτείτε. Λέω να το ρυθμίσετε εσείς βάσει της τροπολογίας μας. Ξέρω τις ειδικές τεχνικές νομοθετικές λεπτομέρειες. Με παραξενεύει, όμως, το ότι τους έχετε αφήσει απ' έξω. Επαναλαμβάνω, αυτή η αρμοδιότητα, κυρίες και κύριοι Βουλευτές, είναι αρμοδιότητα του Υπουργού Οικονομικών και όχι του Υπουργού Εργασίας. Ένα θέμα ακόμη που θα ήθελα να αναφέρω. Θυμάμαι τον διάλογό μας το καλοκαίρι όταν είχατε πάρει κάποιες νομοθετικές πρωτοβουλίες, για τον ΕΦΚΑ νομίζω, ήταν οι πρώτες που πήρατε, σας είχαμε πει ότι η προκαταβολή φόρου 100% είναι δραματικό μέτρο. Το κάνατε 95% όταν παρουσιάσατε τον προϋπολογισμό. Φέρατε και σχετική νομοθετική ρύθμιση. Αλλά, κύριε Υπουργέ, για τώρα; Εγώ είμαι και ελεύθερος επαγγελματίας, παράλληλα με τις πολιτικές μου ενασχολήσεις. Άρα, τώρα, κύριε Υπουργέ, οι επιχειρηματίες, οι ελεύθεροι επαγγελματίες, όλοι οι αυτοαπασχολούμενοι χρειάζεται να πληρώσουμε το 100% για ένα οικονομικό έτος όπου μέχρι τώρα δεν έχουμε εργαστεί δυο μήνες και πάμε και για τρίτο; Αυτό είναι ένα πάρα πολύ άδικο μέτρο. Η τροπολογία μας, το να ψαλιδιστεί αυτό από το 95% στο 50%, έχει πραγματικό νόημα, αφορά την οικονομία, αφορά την κοινωνία, μας αφορά όλους. Τέλος, σε ό,τι αφορά ζητήματα αυτού του χαρακτήρα και του περιεχομένου, έχω πει και έχω δώσει και συγχαρητήρια - κακώς; - και με δική μου πρωτοβουλία εντάχθηκαν στα μέτρα προστασίας οι ταξιθέτες διότι δεν δουλεύουν. Είναι ένα εποχικό προσωπικό με μια πολύ ειδική μορφή εργασίας - διαλείπουσας, όπως τη λέμε στα νομικά - οι οποίοι σε πολλές περιπτώσεις, εννοώ όταν δεν έχουν άλλο επάγγελμα και άλλη πηγή εισοδήματος, μένουν στον δρόμο. Πιέσαμε και μπήκε στις ρυθμίσεις. Το Μέγαρο Μουσικής αναζητά από το Υπουργείο Εργασίας αν στις διατυπώσεις της ΠΝΠ περιλαμβάνονται οι δικοί του ταξιθέτες. Και ενώ ο κ. Βρούτσης έχει πει «ναι» - και τον έχω επαινέσει - το Υπουργείο Εργασίας απαντάει «όχι». Αυτή είναι μια ντροπή στην πράξη. Δηλαδή είναι ένας εμπαιγμός που πρέπει να σταματήσει. Σε τελευταία ανάλυση, το ξαναλέμε και το υπογραμμίζουμε, τα μέτρα ακούγονται καλά όταν εξαγγέλλονται. Όταν, όμως, εξειδικεύονται, εμφανίζονται τα προβλήματά τους. Τώρα θέλω, κύριε Υπουργέ, να γενικεύσω. Όλη η συζήτηση γίνεται - και την παρακολουθώ με ενδιαφέρον - για την οικονομία της επόμενης μέρας. Κυρίες και κύριοι Βουλευτές, η Ελλάδα τα κατάφερε και εύχομαι να μην υπάρχει πισωγύρισμα, τα κατάφερε με τη συνεργασία Κυβέρνησης, Αντιπολίτευσης, επιστήμης, κοινωνικών ομάδων των πολιτών, τα κατάφερε και είμαστε στις πρώτες θέσεις αντιμετώπισης της πανδημίας. Ο λογαριασμός, όμως, δεν έχει έρθει. Το πόσο κάνει η αξιέπαινη προσπάθειά μας αποτιμάται, δεν έχει αποτιμηθεί, Προσπαθούμε να το αποτιμήσουμε. Το πόσο κάνει δεν σχετίζεται μόνο στο τι δώσατε ή τι δεν πήρατε, σχετίζεται στο πώς θα δουλέψουμε την επόμενη μέρα. Έστω, κυρίες και κύριοι Βουλευτές, ότι η πανδημία δεν λέω λήγει - μακάρι - λέω διακόπτεται και προσδοκούμε επανεκκίνηση της οικονομίας. Εγώ ακόμα και τα μέτρα που σχετίζονται με τα δικαστήρια τα παρουσίασα ως μορφή επανεκκίνησης της οικονομίας και έτσι τα βλέπω θετικά. Εδώ, λοιπόν, πρέπει να δούμε κάτι που αφορά την επόμενη μέρα μας έξω από την λογική «κράτος δώσε» ή «κράτος μην πάρεις», διότι ένας που προτείνει πληθωρικά μέτρα σε αυτόν τον τόνο «κράτος δώσε», «κράτος μην πάρεις», καλά κάνει και τα προτείνει, κάποιες ειδικές κατηγορίες θα έχει στο μυαλό του, αλλά έτσι δεν λειτουργεί η οικονομία την επόμενη μέρα. Και με θλίψη είδα χθες στην «ΚΑΘΗΜΕΡΙΝΗ» τις προτάσεις του Συνδέσμου Ελληνικών Βιομηχανιών, όλες είναι «μην παίρνεις και δώσε». Κάτσε. Κάθε χώρος δεν πρέπει να δώσει το δικό του σχεδιασμό; Το ίδιο ισχύει - όχι για όλους - για τους ξενοδόχους που παίρνουν τον δημόσιο λόγο. Τι να μας δώσεις, τι να μη μας πάρεις; Σωστά πρέπει να στηριχθεί η οικονομία, όλοι συμφωνούμε, για να θυμηθούμε και λίγο την Βαϊμάρη στον συμφωνημένο πληθωρισμό, κοιτώντας τα πράγματα από την πλευρά της Ευρωζώνης, όχι από την πλευρά της Ελληνικής Κεντρικής Τράπεζας ή του Υπουργείου Οικονομικών. Όταν το βλέπεις συνολικά και λες χρειαζόμαστε κοινές προσπάθειες, το βλέπεις με την λογική χρήμα, είναι μια μορφή συμπεφωνημένου πληθωρισμού αυτή. Ας την δούμε έτσι για λίγο ναι, αλλά κάθε χώρος και κάθε μονάδα του χώρου, επιχειρηματίας εν προκειμένω ή κλάδος επιχειρήσεων, χρεώνεται και με τις δικές του ιδέες αντιμετώπισης της κρίσης. Κύριε Υπουργέ, όλες αυτές τις ημέρες που πραγματικά υπάρχει αγωνία της επόμενης μέρας σε εμάς, στο Κίνημα Αλλαγής, έχω προσπαθήσει να αποκωδικοποιήσω εγώ και οι συνεργάτες μου το Ακαθάριστο Εγχώριο Προϊόν και πώς αυτό παράγεται. Έχω δυσκολίες μιας ακριβούς ταξινόμησης, γιατί με προσεγγίσεις δουλεύουμε, από τα στοιχεία της Εθνικής Στατιστικής Αρχής. Εύκολα μπορώ να δώσω συγκεντρωτικούς αριθμούς που όμως δεν είναι ανάγλυφοι του τι κάθε ειδικός τομέας προσφέρει. Εντυπωσιάζει η συμβολή της εγχώριας παραγωγής προϊόντων σε ό,τι αφορά την εστίαση. Εντυπωσιάζουν οι αριθμοί, όλη η ελληνική κοινωνία το συζητάει αυτό, σε ό,τι αφορά την συμβολή του τουρισμού στην παραγωγή Ακαθάριστου Εγχωρίου Προϊόντος. Αν, όμως, τα δούμε αυτά με τους συγκεντρωτικούς αριθμούς και έχοντας υπ' όψιν μας ότι οι συγκεντρωτικοί αριθμοί αυτοί δεν συμπεριλαμβάνουν τους φόρους, είναι μείον οι επιδοτήσεις, υπάρχουν διασταυρώσεις δραστηριοτήτων. Ο τουρισμός έχει εργαζομένους, οι εργαζόμενοι έχουν κοινωνική ασφάλιση, εισφορές. Οι εισφορές πού υπάγονται στην δραστηριότητα που έχει να κάνει με τον τουρισμό, στα καταλύματα δηλαδή ή στην δραστηριότητα που έχει να κάνει με την λειτουργία του κοινωνικού συστήματος ασφάλισης και της διοίκησης και ειδικά της εθνικής άμυνας που αποτελούν έναν τομέα δραστηριοτήτων; Έχοντας υπ' όψιν όλες αυτές τις δυσκολίες της προσέγγισης περιμένουμε να δούμε, κύριε Υπουργέ και περιμένουμε και από τους αρμόδιους Υπουργούς να πάρουν τον λόγο για την επόμενη μέρα αναπτύσσοντας το σχέδιο. Εμείς θέλουμε να συμβάλουμε σε αυτή τη συζήτηση. Ο Υπουργός σας σήμερα, ο κ. Γεωργιάδης, μιλώντας για την Ευρωπαϊκή Τράπεζα Επενδύσεων είπε ότι θα πάρει πρωτοβουλία να γίνει συζήτηση στην Επιτροπή Οικονομικών, να μιλήσει ο καθένας μας, να ενημερωθούμε και να αρθρώσουμε λόγο, άποψη. Αυτό πρέπει να γίνει από τους περισσότερους Υπουργούς σας που σχετίζονται με την παραγωγή, που σχετίζονται με την οικονομία.
Ολοκληρώστε σας παρακαλώ.
Ολοκληρώνω. Έχω συνείδηση ότι κάθε ένας μας κάθε μέρα που βγαίνει από το σπίτι του παράγει Ακαθάριστο Εγχώριο Προϊόν και στο περίπτερο πηγαίνοντας και καταλαβαίνω τι σημαίνει να μη λειτουργεί η οικονομία χάριν της υγείας, όπως και το Σύνταγμα προβλέπει και επιτρέπει. Αλλά για να καταλάβουμε πώς σκέπτεστε την επόμενη μέρα ως Κυβέρνηση, όχι ως Σταϊκούρας, Υπουργείο Οικονομικών, πρέπει οι Υπουργοί σας να αρχίσουν να παίρνουν τον λόγο, γιατί με «δώσε κράτος», «μην πάρεις κράτος» ή χωρίς μίτο της Αριάδνης μέσα σε αυτόν τον δαιδαλώδη δρόμο που έχουμε μπροστά μας, επανεκκίνηση της οικονομίας δεν γίνεται. Κύριε Πρόεδρε, επιτρέψτε μου να κάνω μια αναφορά σε ένα ζήτημα για το οποίο έχω πρώτη κοινοβουλευτική γνώση. Κατ' αρχάς το θέμα των κέντρων επαγγελματικής κατάρτισης. Νομίζω ότι η κ. Γεννηματά σήμερα, συγκρινόμενη με τον κ. Τσίπρα, έδωσε το δείγμα της διαφοράς. Έκανε κριτική, ζήτησε παραιτήσεις, αλλά ο λόγος της δεν ήταν μονοθεματικός. Ο Αρχηγός της Αξιωματικής Αντιπολίτευσης πάνω από τα 2/3 της ομιλίας του τα αφιέρωσε στο θέμα των ΚΕΚ. Εγώ, κύριε Πρόεδρε, - με αυτό θα κλείσω - όταν πήρε η ελληνική Κυβέρνηση το μέτρο των 800 ευρώ βγήκα πρώτος, μετά από συνεννόηση με τον προσωπικό μου φίλο - είμαι και ψηφοφόρος του - τον Πρόεδρο του Δικηγορικού Συλλόγου Αθηνών, τον κ. Βερβεσό, βγήκα και είπα: «Οι δικηγόροι που δεν έχουν δεύτερο εισόδημα, οι δικηγόροι που δεν έχουν μεγάλο εισόδημα, αυτοί πρέπει να υπαχθούν και οι αντίστοιχοι άλλοι ελεύθεροι επαγγελματίες. Η Κυβέρνηση διά του κ. Γεωργιάδη είπε «ναι» και ξαφνικά αυτό αλλάζει και γίνεται «όχι» και γίνεται επαγγελματική κατάρτιση και γίνεται πρόγραμμα για το οποίο εμείς τοποθετηθήκαμε αρνητικά από την πρώτη στιγμή. Η φύση του σε διαβόλιζε, σε πήγαινε σε κάτι που δεν πρέπει ούτε να το λες ούτε να το κάνεις. Και καταλήξαμε εκεί που καταλήγουμε σήμερα. Θεωρώ ότι σε αυτή την απίθανη ιστορία που ούτε καν, όπως είπε η κ. Γεννηματά, το θέμα πηγή ΕΣΠΑ δίνει απάντηση, γιατί όπως ενημερωθήκαμε - εγώ από τον Υπουργό Ανάπτυξης το ενημερώθηκα - το ΕΣΠΑ επιτρέπει σε αυτή τη συγκυρία να καταβληθεί το ίδιο ποσό χωρίς αυτές τις «μαϊμού διαδικασίες», έλυνε το πρόβλημα. Ποιος ο λόγος να μπερδευτεί η ελληνική πολιτική και κοινωνική ζωή, να σκανδαλιστεί, να αρχίσει να συζητάει πάλι κάτι τέτοια, δείχνοντας ότι τελικά είμαστε αδιόρθωτοι και περιμένουμε αμέσως την πρώτη ευκαιρία για να σκοτωθούμε μεταξύ μας; Πρέπει να το δείτε, δίνοντας μια απάντηση που να μην είναι «αυτά έκανε και ο ΣΥΡΙΖΑ», δίνοντας μια απάντηση δική σας, τι κάνατε εσείς εδώ και εν πάση περιπτώσει, ποιος έχει την ευθύνη. Γιατί πολλές φορές άλλος λέμε ότι έχει την ευθύνη και άλλος την έχει πραγματικά. Κύριε Πρόεδρε, ευχαριστώ πάρα πολύ για την ανοχή. Ελπίζω να είναι η τελευταία εβδομάδα που συζητάμε έτσι.
Όλοι το ευχόμαστε.
Ελπίζω να έχετε πάρει μια απόφαση στη Διάσκεψη των Προέδρων που να μας δώσει τη δυνατότητα να ανοίξουν οι διαδικασίες...
Θα αυξηθεί κατά λίγο. Σιγά - σιγά.
...πάντα με βάση το τι μας λένε οι ειδικοί, οι επιστήμονες και από την επόμενη εβδομάδα να αρχίσουμε να είμαστε περισσότεροι στην Αίθουσα αυτή και στις αίθουσες των επιτροπών. Εύχομαι και πάλι χρόνια πολλά, να είμαστε καλά.
Ευχαριστούμε και εμείς και να ευχηθούμε περαστικά στον κ. Κρεμαστινό και κουράγιο. Τον λόγο έχει ο κ. Γρηγοριάδης από το ΜέΡΑ25.
Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριοι Υπουργοί, χρόνια πολλά σε όλους κατ' αρχάς, χρόνια πολλά και στον ελληνικό λαό. Θα μου επιτρέψετε να ξεκινήσω τη σημερινή μου ομιλία θυμίζοντάς σας ότι στην αρχή αυτής της υγειονομικής κρίσης είχαμε και μια άλλη μεγάλη εθνική ατυχία να χάσουμε τον Μανώλη Γλέζο, ένα εθνικό μας σύμβολο. Νιώθω την ανάγκη, ξεκινώντας την ομιλία μου σήμερα, να θυμίσω σε όλους σας ότι την Μεγάλη Εβδομάδα, την εβδομάδα των Παθών είχαμε την επίσης πολύ μεγάλη ατυχία να χάσουμε έναν ακόμα πολύ σημαντικό άνθρωπο για την Αριστερά, αλλά και για όλη την Ελλάδα, τον Περικλή Κοροβέση, έναν από τους ανθρώπους σύμβολα στην αντίσταση κατά της εκτροπής της χούντας. Τώρα, αγαπητέ κύριε Σταϊκούρα, θα ξεκινήσω με εσάς, μια και είστε εδώ - χαίρομαι πολύ που είστε εδώ - και θα πω ότι κάνει εντύπωση νομίζω στον ουδέτερο παρατηρητή το ότι μιλήσατε σαράντα με σαράντα ένα λεπτά και δεν είπατε λέξη - κιχ θα έλεγε κανείς - για όσα είχε να σας πει ο κ. Βαρουφάκης. Αναλώσατε όλο σχεδόν τον λόγο σας για να απαντήσετε στον κ. Τσίπρα, στον κ. Τσακαλώτο. Θα μου επιτρέψετε να εξάγω εύλογα το συμπέρασμα ότι είναι λογικό να αναλώνει ένας Υπουργός της Κυβέρνησης της Νέας Δημοκρατίας όλο τον χρόνο του για να απαντήσει στον κ. Τσίπρα, στον ΣΥΡΙΖΑ ή στον κ. Τσακαλώτο, γιατί αυτό είναι εξαιρετικά εύκολο, η θέση του είναι εξαιρετικά εύκολη. Τι θέλω να πω; Πώς να σας πει άραγε, κύριε Σταϊκούρα μου, ο ΣΥΡΙΖΑ ή ο κ. Τσίπρας ή ο κ. Τσακαλώτος ότι πολύ κακώς κάνετε, ότι σχεδόν εγκληματείτε - για να μην πω ότι ασφαλώς εγκληματείτε - με το να παίρνετε επιπλέον δάνεια, που σημαίνουν πέμπτο μνημόνιο; Θα του απαντήσετε εύλογα αμέσως «Εσείς τι κάνατε; Δάνειο πήρατε». Και μάλιστα θα μπορείτε να του απαντήσετε «και με λίγο μεγαλύτερο τόκο από αυτά που παίρνω εγώ». Επομένως, είναι εύλογο να προσπαθείτε να απαντάτε μόνο στον ΣΥΡΙΖΑ, όμως εδώ είναι το Κοινοβούλιο της Ελλάδας και εγώ θα σας θέσω τις ίδιες ερωτήσεις ξανά, με την ελπίδα αυτή τη φορά να τις απαντήσετε σε εμάς, στο κόμμα μας. Είναι εύλογες ερωτήσεις, είναι απλές ερωτήσεις. Η πρώτη είναι: Πρόκειται ή δεν πρόκειται για δάνειο; Από εδώ και πέρα θα πάρουμε ή δεν θα πάρουμε δάνεια από τον ESM, τον μετά - ESM, τον μεταμοντέρνο ESM ή όπως αλλιώς και αν τον πει κανείς; Αυτό που θα συμβεί θα είναι επιμερισμός του προβλήματος σε όλες τις χώρες της Ευρωζώνης, δηλαδή θα ενώσουμε τις δυνάμεις μας οι πλούσιοι με τους φτωχούς, ώστε να αλλάξουμε την πιστοληπτική μας ικανότητα - ξέρετε πολύ καλύτερα από εμένα τι εννοώ - και να έχουμε άλλου είδους επιτόκια; Θα γίνει αυτό ή θα γίνει τελικά με διάφορα καμουφλάζ αυτό που τόσα χρόνια γίνεται, δηλαδή να μας δανείζουν και μετά να μας έχουν σε καθεστώς απόλυτης ασφυξίας, εικονικού πνιγμού, όπως είπε ο κ. Βαρουφάκης; Ξέρετε καλά ότι αυτό θα γίνει και για να σας αποδείξω ότι ξέρετε καλά όλοι εδώ μέσα ότι αυτό ακριβώς θα γίνει, σας προκαλώ και σας λέω, από αυτό εδώ το Βήμα, το εξής. Δέχεστε να δεσμευτείτε εσείς, κύριε Σταϊκούρα ή οποιοσδήποτε άλλος Υπουργός της Κυβέρνησής σας ή ακόμα καλύτερα ο Πρωθυπουργός ότι του χρόνου τέτοια εποχή δεν θα παρθούν καινούργια μέτρα για να μπορέσουμε να επιστρέψουμε τους τόκους από τα δανεικά; Ποια θα είναι αυτά τα μέτρα; Θα σας τα πω εγώ που δεν είμαι Υπουργός. Αυτά τα μέτρα θα είναι περικοπές μισθών και συντάξεων, θα είναι αυξήσεις φορολογίας. Θα χαρώ πάρα πολύ, θα κάνω πάρτι, πανηγύρι θα στήσω, αν δεσμευτείτε ότι του χρόνου τέτοια εποχή δεν θα πάρετε τέτοια μέτρα. Ξέρετε ότι δεν μπορείτε να το κάνετε, γιατί ξέρετε ότι νομοτελειακά θα πάρετε τέτοια μέτρα και θα τα πάρετε γιατί ακριβώς απεμπολήσατε το ευρωομόλογο, απεμπολήσατε το βέτο μας. Συνεχίσατε να φέρεστε σαν υποδειγματικοί αιχμάλωτοι και επομένως θα πάρουμε καινούργιο δάνειο, που σηματοδοτεί την έναρξη του πέμπτου μνημονίου για την πατρίδα. Η δεύτερη ερώτηση, αγαπητέ κύριε Σταϊκούρα - και δεν το λέω σκωπτικά, πραγματικά το εννοώ, μου είστε αγαπητός, είστε συμπαθέστατος άνθρωπος και γνώστης του αντικειμένου του Υπουργείου σας - είναι τι θα γίνει με τον «ΗΡΑΚΛΗ». Δεν βρήκατε ένα δευτερόλεπτο να απαντήσετε στον Αρχηγό μας για τον «ΗΡΑΚΛΗ»; Ξέρετε καλά τι θα συμβεί. Σε λίγες μέρες οι εγγυήσεις θα ενεργοποιηθούν και το ελληνικό δημόσιο θα κληθεί να καταβάλει - το επαναλαμβάνω -12 δισεκατομμύρια ευρώ στα αρπακτικά ταμεία. Είναι αδιανόητο το ότι τόσο καιρό δεν μας λέτε καν ότι λέμε ανοησίες! Εξηγήστε μας, επιχειρηματολογήστε, πείτε ότι δεν θα συμβεί αυτό. Πείτε κάποιον τρόπο να αποδράσετε από αυτό. Δεν υπάρχει κανένας τρόπος. Ξέρετε καλά ότι αδρανώντας κι άλλο - εγκληματικά κατά τη γνώμη μου - αδρανώντας ακόμα μία ώρα, μία μέρα ή μη φέρνοντας μια ΠΝΠ, χάνετε έναν δωρεάν τρόπο - συγγνώμη για την αγοραία έκφραση - να γλιτώσετε τη χώρα από 12 δισεκατομμύρια, ενώ ψάχνετε να βρείτε εναγωνίως κάποια εκατομμύρια, δεκάδες εκατομμύρια για να καλύψετε τις ανάγκες όσων δεν έχουν ήδη να φάνε. Και θα δωρίσετε στα αρπακτικά ταμεία 12,5 δισεκατομμύρια; Ενάμιση μήνα σας προκαλούμε, σας εγκαλούμε και σας εκλιπαρούμε να μας απαντήσετε. Απαντήστε. Δεν μπορούμε να φανταστούμε κάτι άλλο, παρά μόνο αυτό που είπε και ο Αρχηγός μας, ότι ή κάποιοι από σας, από την παράταξή σας εμπλέκεστε με τα αρπακτικά ταμεία ή κάποιοι που εμπλέκονται με τα αρπακτικά ταμεία, σας κρατάνε δεμένους. Απαντήστε επιτέλους για αυτό. Αγαπητέ κύριε Κοντοζαμάνη, μια και είστε εδώ, θέλω να σας πω τα εξής. Στα ευνομούμενα κράτη η επιστροφή στην κανονικότητα έχει συγκεκριμένο τρόπο να πραγματοποιείται. Ποιος είναι αυτός; Κατ' αρχάς, σε όλα αυτά τα λεγόμενα ευνομούμενα κράτη γίνονται χιλιάδες, εκατοντάδες χιλιάδες, εκατομμύρια τεστ. Αυτά τα τεστ δεν γίνονται επειδή τα άλλα κράτη είναι χουβαρντάδες. Γίνονται γιατί, όπως ξέρετε καλύτερα από εμένα, κάνοντας χιλιάδες, εκατομμύρια τεστ - δηλαδή εμείς θα έπρεπε να έχουμε κάνει δύο εκατομμύρια τεστ - είναι ο μόνος τρόπος να ξέρεις ποιο κομμάτι του πληθυσμού σου έχει περάσει τον ιό και είναι πλέον, μετά από δεκατέσσερις μέρες, άνοσο ώστε να του επιτρέψεις να γυρίσει σιγά - σιγά στην εργασία. Έτσι δεν θα κλείσει τελείως η αγορά, δεν θα κλείσει τελείως η οικονομία μας, αλλά σιγά - σιγά θα επανενεργοποιηθεί. Εμείς με πενήντα χιλιάδες τεστ - το λέω να το ακούσει και ο κόσμος που μας ακούει - σε όλη την επικράτεια, ποσοστό περίπου 0,5%, δεν έχουμε ιδέα. Ας μη γελιόμαστε, δεν έχουμε ιδέα αν είναι πάνω από τετρακόσιες χιλιάδες οι φορείς, δεν έχουμε ιδέα αν είναι πάνω από πεντακόσιες χιλιάδες οι φορείς, δεν έχουμε ιδέα αν είναι πάνω από επτακόσιες χιλιάδες οι φορείς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ξέρετε τι δήλωσε ο κ. Πέτσας πριν λίγες μέρες, πριν τρεις μέρες για την ακρίβεια; Σας το διαβάζω για να καταλάβετε πόσο ανησυχητικά κυβερνάτε. Δήλωσε ότι η αρχή - αυτοί δηλαδή που θα ξαναπάνε στις δουλειές τους - θα γίνει από ομάδες του πληθυσμού που σύμφωνα με τις υποδείξεις των ειδικών διατρέχουν μικρότερο κίνδυνο για σοβαρές επιπλοκές. Εδώ ξέρετε τι έχουμε, κύριε Κοντοζαμάνη μου; Έχουμε μία σαφή, πεντακάθαρη ομολογία ότι δεν ξέρουμε, ότι ολιγωρήσαμε. Αν και το ΜέΡΑ25 μάς το έλεγε. Σας το λέω εγώ προσωπικά από την προπροηγούμενη Πέμπτη, σας έχω ενημερώσει ότι ο Οργανισμός Αιμοληψίας της Ελλάδας σάς ζητάει να κάνει χίλια τεστ την ημέρα. Και το κάνατε τελικά δέκα μέρες αφού σας το ζήτησαν. Σας έχω ενημερώσει ότι τρία πανεπιστήμια - που τώρα πια μαθαίνω ότι έχουν γίνει τέσσερα - θέτουν την τεχνογνωσία και το ανθρώπινο δυναμικό τους στη διάθεσή σας για να κάνετε χιλιάδες τεστ. Δεν κάνατε όμως. Κάνατε πενήντα χιλιάδες. Και τώρα λέει ο κ. Βρούτσης ότι θα επιστρέψουν αυτοί που έχουν λιγότερες πιθανότητες να πεθάνουν. Αυτό λέει και είναι ντροπή! Είναι ντροπή! Δηλαδή εμείς θα πάμε στα κουτουρού, στην τύχη και όποιον πάρει ο χάρος. Επειδή οι ηλικίες μεταξύ είκοσι και σαράντα ετών έχουν λιγότερες πιθανότητες να πεθάνουν, αυτή θα είναι η πρώτη ομάδα που θα επιστρέψει στην εργασία της. Δεν είναι ο τρόπος αυτός. Επιτρέψτε μου να σας πω ότι είναι ο παλαιολιθικός τρόπος. Και δεν υπάρχει καμία αμφιβολία ότι αυτός είναι ο τρόπος σας. Το είπε πριν τρεις μέρες ο κ. Βρούτσης. Ως προς το σχέδιο «ΗΡΑΚΛΗ», τα είπαμε. Είναι ανησυχητικότατο. Ως προς τα δάνεια, τα είπαμε. Θα επανέλθω λίγο στον κ. Σταϊκούρα και τους συναρμόδιους Υπουργούς για να πω το εξής. Κύριε Σταϊκούρα, αυτές οι περίφημες εγγυήσεις οι οποίες θα ενεργοποιηθούν και θα είναι 12 δισεκατομμύρια, μοιραία στο μυαλό μου συγκρίνονται αυτομάτως με αυτό το μαράζι μου για τους ανθρώπους του θεάματος. Συνολικά οι Έλληνες ηθοποιοί, τους οποίους κανείς δεν μπορεί να βρει σε αυτή τη χώρα, είναι έντεκα χιλιάδες. Εγώ πώς τους βρήκα; Πήγα στην Εφορία της Ελλάδας και ρώτησα πόσοι άνθρωποι δηλώνουν σαν μόνη και αποκλειστική απασχόλησή τους την υποκριτική. Αυτοί είναι έντεκα χιλιάδες. Από τις τριάντα έξι χιλιάδες άλλους εργαζόμενους συνολικά στον χώρο του θεάματος στην Ελλάδα, οι δώδεκα χιλιάδες είναι αφωτογράφιστοι. Δεν θα πάρουν ποτέ το επίδομά σας. Από τις έντεκα χιλιάδες συναδέλφους μου, οι εννιά χιλιάδες είναι αφωτογράφιστοι. Θα το πάρουν μόνο δύο χιλιάδες. Σας λέω λοιπόν εγώ πως, αν αθροίσουμε όλο αυτό το ποσό, οι είκοσι μία χιλιάδες των ανθρώπων του θεάματος - που δουλεύουν στο θέαμα - οι οποίοι περισσεύουν από την αρωγή σας, που δεν μπορεί να μπουν στην ομπρέλα της αρωγής σας, ξέρετε τι κόστος έχουν όλοι και όλοι; Το κόστος είναι 16.800.000 ευρώ για να μπουν και αυτοί και να πάρουν τα 800 ευρώ για ενάμιση μήνα. Δεν θα ζήσουν για πάντα με αυτό, αλλά δεν θα λιμοκτονούν, όπως μου λένε στο τηλέφωνο ήδη από σήμερα. Αν συγκρίνει κάποιος καλόπιστος το γεγονός ότι αρνείστε να δώσετε 16.800.000 ευρώ και να σώσετε τουλάχιστον για ενάμιση με δύο μήνες όλους τους ανθρώπους του θεάματος - και εννοώ ηχολήπτες, ηθοποιούς, χορευτές, μουσικούς, οργανοπαίκτες - αλλά πολύ άνετα αφήνετε να κυλάνε οι ημερομηνίες και να χάνονται, ώστε να φτάσουμε σε εγγυήσεις και να δωρίσετε 12 με 12,5 δισεκατομμύρια στα αρπακτικά ταμεία, τότε ή έχει παρεισφρήσει απόλυτη παράνοια ή υπάρχει κάτι πολύ σκοτεινό. Είναι αδύνατο να αποφύγω τη σύζευξη. Πρόκειται για «ψίχουλα». Όταν μιλάμε για κρατικές δαπάνες, τα 16.800.000 ευρώ είναι δαπάνες που μας θυμίζουν αγορές χαρτιού για δημόσιες υπηρεσίες. Είναι κωμικοτραγικό και θα τονίσω το τραγικό και θα υποστείλω το κωμικό. Τώρα, όσον αφορά τους συντρόφους του ΣΥΡΙΖΑ, τα vouchers και όλα αυτά, συγγνώμη που θα το πω τόσο ωμά, αλλά είναι άνευ ιδιαίτερης σημασίας. Θα μου πείτε: «καλά, άνευ;» Ναι. Η Κυβέρνηση πράγματι, όπως συνηθίζει, φέρθηκε αναξιοπρεπώς απέναντι στους επιστήμονές μας. Ναι. Επίσης η Κυβέρνηση, όπως συνηθίζει, επιχείρησε να μοιράσει αυτά τα εκατομμύρια σε «ημέτερους». Δεν είναι και η πρώτη φορά. Το έχουν κάνει πάρα πολλές κυβερνήσεις. Εν πάση περιπτώσει, είναι αλήθεια. Ωστόσο εδώ το θέμα δεν μπορεί να είναι σήμερα, όταν καταρρέει το σύμπαν και όταν πεινάει ο μισός ελληνικός λαός ήδη και σε έξι μήνες θα πεινάει και ο υπόλοιπος μισός, τα vouchers, γιατί αποτελούν σταγόνα στον ωκεανό. Ανήθικη, αλλά σταγόνα στον ωκεανό. Το θέμα όσον αφορά τον ΣΥΡΙΖΑ, κατά τη γνώμη μας, αγαπητέ κύριε Ζαχαριάδη, είναι: αν σήμερα κυβερνούσατε, ο Αλέξης Τσίπρας θα ασκούσε βέτο στην Ευρωπαϊκή Ένωση; Και επειδή δεν κυβερνάτε σήμερα και είναι εύκολο να απαντήσετε ότι «φως - φανάρι, ασφαλώς θα ασκούσε», εγώ σας λέω ότι έχουμε ζωηρές επιφυλάξεις για το αν θα ασκούσε, γιατί τότε, όπως είπε και ο Αρχηγός μας, γιατί δεν άσκησε; Το βέτο δεν έπεσε σήμερα από τον ουρανό. Υπήρχε και το 2014. Να σας θυμίσω - το ξέρετε καλύτερα από μένα - ότι ο κ. Βαρουφάκης όσο διαπραγματευόταν άσκησε περίπου εξήντα φορές βέτο. Κάθε φορά που πήγαινε στο Eurogroup ασκούσε βέτο. Αλλιώς, θα μας είχαν εξαφανίσει από την πρώτη εβδομάδα διαπραγμάτευσης. Έδειξε «δόντια». Έχουμε «δόντια», έχετε «δόντια», το ίδιο και οι Ισπανοί, τα οποία τα αφήνετε αχρησιμοποίητα και δανείζεστε.
Σας θυμίζω τα 80 δισεκατομμύρια…(δεν ακούστηκε)
Αγαπητέ κύριε Σταϊκούρα, αυτό είναι ένα πολύ ρευστό ποσό. Ξεκινάει από 7 και φτάνει στα 200 δισεκατομμύρια. Κόντεψαν να μας πουν ότι φταίει και για τον κορωνοϊό ο κ. Βαρουφάκης. Όμως, ο πεινασμένος ελληνικός λαός δεν τα «τρώει» αυτά. Μιας και είσαστε καθηγητής οικονομολογίας, επιτρέψτε μου να σας πω ότι τα νέα δάνεια που παίρνετε τόσο ελαφρά τη καρδία σημαίνουν ανατροπή του λόγου του Ακαθάριστου Εθνικού μας Προϊόντος ως προς τον δανεισμό της χώρας. Από 176% που είναι σήμερα, με τα «θαυμάσια» δάνεια που είστε έτοιμοι να πάρετε, θα πάει, σύμφωνα με τους υπολογισμούς μας, στο 220% -225%. Και αυτό θα κάνει την πιστοληπτική μας ικανότητα ακόμα μικρότερη. Και αυτό θα οδηγήσει σε νέο φαύλο κύκλο, απ' αυτούς τους φαύλους κύκλους που μας έχουν «βγάλει την πίστη» εδώ και δέκα χρόνια. Και εγώ είμαι πάνω από το όριο της φτώχειας. Να δείτε πώς έχουν «βγάλει την πίστη» εδώ και δέκα χρόνια σε αυτούς που ζουν κάτω από το όριο της φτώχειας, σε αυτούς που δεν έχουν γάλα για τα παιδάκια τους. Θα κλείσω με ένα τελευταίο, που είναι σίγουρα μικρότερης πολιτικής σημασίας, επιτρέψετε μου, όμως, να πω ότι είναι τεράστιας σημειολογικής σημασίας. Όλοι φαντάζομαι σε αυτή την Αίθουσα έχουμε παρατηρήσει τη θαυμάσια λέξη «δημοκρατία» ως κατακλείδα σε όλα τα βίντεο «Μένουμε σπίτι» που έχετε παραγάγει. Πέρα απ' αυτό, έχουμε διαβάσει όλοι τη φράση «Ελληνική Δημοκρατία». Πραγματικά, βρίσκετε άλλο λόγο εκτός ψηφοθηρίας να αναφέρεται η λέξη «κυβέρνηση»; Είναι τραγικό και μας γυρνάει δεκαετίες πίσω. Φαντάζεστε ότι υπάρχει τηλεθεατής που υποπτεύεται ότι η χώρα δεν κυβερνάται; Όταν βλέπω εγώ ή οποιοσδήποτε άλλος τηλεθεατής τη λέξη «Ελληνική Δημοκρατία» δεν φαντάζομαι αυτομάτως ότι αυτό είναι και η Κυβέρνηση της χώρας, ότι αυτή η «Ελληνική Δημοκρατία» πάει από μόνη της σαν βάρκα δίχως καπετάνιο; Άρα αυτή η καταραμένη λέξη «κυβέρνηση» είναι μία λέξη η οποία μπαίνει εκεί για να θυμίζει σε κάθε αποδέκτη κάθε φορά στους χιλιάδες που τη βλέπουμε ότι δεν είναι η Ελληνική Δημοκρατία, είναι η Κυβέρνηση της Νέας Δημοκρατίας που είναι αρωγός και που κάνει το «Μένουμε σπίτι». Γιατί, λοιπόν - και κλείνω με αυτό, κύριε Πρόεδρε - δεν γράφετε κατ' ευθείαν αντί για «κυβέρνηση» «Νέα Δημοκρατία»; Αντί για «Ελληνική Δημοκρατία» «Νέα Δημοκρατία»; Ή ακόμα καλύτερα, γιατί δεν γράφετε «Κυριάκος Μητσοτάκης», να τελειώνουμε; Σας ευχαριστώ πολύ για την υπομονή σας.
Κι εμείς ευχαριστούμε. Τον λόγο έχει ο Υφυπουργός Οικονομικών κ. Απόστολος Βεσυρόπουλος. Κύριε Υφυπουργέ, μου ζητήσετε έξι λεπτά, σας δίνω οκτώ. Έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θέλω να ευχηθώ και εγώ με τη σειρά μου χρόνια πολλά σε όλους, με υγεία. Η Βουλή καλείται σήμερα να επικυρώσει μία ακόμα πράξη νομοθετικού περιεχομένου, με την οποία αντιμετωπίζονται οι έκτακτες συνθήκες που δημιούργησε η πανδημία σε οικονομικό και κοινωνικό επίπεδο. Όπως μου έχει δοθεί πολλές φορές η ευκαιρία να πω, ο λαϊκισμός αποτελεί κακό σύμβουλο στην αντιμετώπιση των συνεπειών της πανδημίας στην οικονομία. Η ελληνική κοινωνία έχει επιδείξει ωριμότητα και υπευθυνότητα, που θα πρέπει να αποτελέσουν πρότυπο συμπεριφοράς και για το σύνολο του πολιτικού μας συστήματος. Υπάρχει μόνο ένας δρόμος, ο δρόμος της ευθύνης. Αυτός είναι ο δρόμος που θα ακολουθήσουμε στη συλλογική προσπάθεια για την επανεκκίνηση της οικονομικής δραστηριότητας. Άλλωστε, με γνώμονα την ευθύνη κινήθηκαν ο Πρωθυπουργός και η Κυβέρνηση στην αντιμετώπιση της πανδημίας, με αποτέλεσμα η χώρα μας να έχει καταστεί πρότυπο για τις επιδόσεις της σε παγκόσμιο επίπεδο. Η πράξη νομοθετικού περιεχομένου της 30ης Μαρτίου 2020, με τίτλο «Μέτρα αντιμετώπισης της πανδημίας του κορωνοϊού COVID -19 και άλλες κατεπείγουσες διατάξεις» περιλαμβάνει μέτρα για τη στήριξη της πραγματικής οικονομίας, των επιχειρήσεων και των εργαζομένων. Οι παρεμβάσεις μας διαρκώς επικαιροποιούνται. Κατατίθενται συνεχώς βελτιωτικές ρυθμίσεις, αλλά και νέες θεσμικού χαρακτήρα πρωτοβουλίες με κοινωνικό πρόσημο, όπως η τροπολογία που κατατέθηκε από το Υπουργείο Οικονομικών, στην οποία θα αναφερθώ στο τέλος της ομιλίας μου. Ο στόχος μας είναι να δώσουμε τη δυνατότητα σε επιχειρήσεις και φυσικά πρόσωπα να επιστρέψουν στην κανονικότητα και κυρίως να διευκολυνθούν στην τήρηση των υποχρεώσεών τους απέναντι στο κράτος. Σε αυτή τη λογική κινείται το πρώτο άρθρο της πράξης νομοθετικού περιεχομένου, με το οποίο θεσπίζεται έκπτωση ποσοστού 25% των δόσεων των βεβαιωμένων οφειλών προς την εφορία, με ημερομηνία καταβολής από 30-3-2020 έως και 30-4-2020. Πρόκειται για ένα ευεργετικό μέτρο, που αφορά τις επιχειρήσεις που επλήγησαν οικονομικά λόγω της εμφάνισης και διάδοσης του κορωνοϊού COVID -19, τους μισθωτούς των εν λόγω επιχειρήσεων που οι συμβάσεις εργασίας τους τελούν σε αναστολή, καθώς και τα φυσικά πρόσωπα που εκμισθώνουν ακίνητα στις επιχειρήσεις αυτές. Εξαιρούνται από τη ρύθμιση οι οφειλές από ΦΠΑ και παρακρατούμενους φόρους που δεν έχουν υπαχθεί σε καθεστώς ρύθμισης, καθώς και οι οφειλές που προέρχονται από ανάκτηση κρατικών ενισχύσεων και χρέη υπέρ αλλοδαπού δημοσίου. Επίσης, στην εύρυθμη λειτουργία της αγοράς και των επιχειρήσεων στοχεύει η ρύθμιση με την οποία αναστέλλονται για εβδομήντα πέντε ημέρες, δηλαδή ως τις 31 Μαΐου 2020, οι προθεσμίες λήξης, εμφάνισης και πληρωμής επιταγών και αξιογράφων στις τράπεζες. Η ρύθμιση αφορά όσες επιχειρήσεις ανήκουν στους κωδικούς αριθμούς δραστηριότητας και έχουν αναστείλει τη δραστηριότητά τους με κρατική εντολή ή έχουν πληγεί δραστικά από την επιδημία του κορωνοϊού. Συμπεριλαμβάνονται, επίσης, και όσες επιχειρήσεις έχουν συμπεριληφθεί μέσα στον Απρίλιο στον πίνακα με τις πληγείσες επιχειρήσεις. Στήριξη της αναγκαίας ρευστότητας για τις επιχειρήσεις αποτελεί και η διάταξη για την επιστρεπτέα προκαταβολή, η οποία είναι ακατάσχετη και αφορολόγητη, ενώ δεν συμψηφίζεται με άλλες οφειλές. Επίσης, προβλέπεται και θα εκδοθεί άμεσα κοινή υπουργική απόφαση για τον καθορισμό των δικαιούχων του ύψους της ενίσχυσης, τις προϋποθέσεις χορήγησης και την αποπληρωμή της επιστρεπτέας προκαταβολής. Όπως είπα και πριν, η Κυβέρνηση έχει πλήρη επίγνωση των δυσκολιών που αντιμετωπίζουν πολίτες και επιχειρήσεις και η επιδίωξή μας είναι να τους διευκολύνουμε στην εκπλήρωση των υποχρεώσεών τους απέναντι στο κράτος. Γι' αυτόν τον λόγο, στην πράξη νομοθετικού περιεχομένου που καλείται η Βουλή να επικυρώσει περιλαμβάνονται η αναστολή για τρεις μήνες των προθεσμιών για τη διενέργεια διαδικαστικών και λοιπών πράξεων. Επίσης, θεσπίζεται τρίμηνη αναστολή προθεσμιών για την καταβολή των δόσεων ενεργών ρυθμίσεων του εξωδικαστικού μηχανισμού για τους οφειλέτες που αποδεδειγμένα πλήττονται από τις συνέπειες της πανδημίας, αλλά και για όσους εντάχθηκαν στον ν.4605/2019 για την προστασία της πρώτης κατοικίας, αλλά και στον νόμο Κατσέλη. Παράλληλα, προβλέπεται αναστολή μέχρι την 30ή Απριλίου 2020 της κοινοποίησης πράξεων προσωρινού και οριστικού διορθωτικού προσδιορισμού φόρου ή προστίμου. Παράλληλα, παρέχεται αναστολή μέχρι και την 31η Μαΐου 2020 των προθεσμιών για τη διατύπωση από τον φορολογούμενο αντιρρήσεων ή απόψεων σχετικά με τον προσωρινό διορθωτικό προσδιορισμό φόρου ή προστίμου. Ακόμα, προβλέπεται αναστολή για χρονικό διάστημα εξήντα ημερών των προθεσμιών για την άσκηση ενδικοφανών προσφυγών και αιτημάτων προσωρινής αναστολής που έχουν λήξει ή λήγουν από 11-3-2020 μέχρι και 31-5-2020. Κυρίες και κύριοι συνάδελφοι, θεωρώ πολύ σημαντική τη διάταξη που περιλαμβάνεται στην πράξη νομοθετικού περιεχομένου για τη διαδικασία των δωρεών. Έρχεται ως συνέχεια της θεσμικής παρέμβασης της Κυβέρνησης για την απαλλαγή από τον ΦΠΑ αγαθών και υπηρεσιών που χρησιμοποιούνται στο πλαίσιο σύμβασης δωρεάς με το δημόσιο. Η παρέμβαση αυτή είχε γίνει σε ανύποπτο χρόνο και πριν την εκδήλωση της πανδημίας. Στόχο είχε να διευκολύνει τη διαδικασία των δωρεών, ιδιαίτερα προς τις δομές δημόσιας υγείας και πρόνοιας, που βρίσκονται στην πρώτη γραμμή της μάχης που δίνει η χώρα μας αυτή τη στιγμή. Η νομοθετική πρωτοβουλία μας για την απαλλαγή από τον ΦΠΑ αγαθών και υπηρεσιών που χρησιμοποιούνται στο πλαίσιο σύμβασης δωρεάς με το δημόσιο είχε θετικό αποτέλεσμα, καθώς αυξήθηκε ο αριθμός των δωρεών, γεγονός που συνέβαλε και στην επιτυχή προσπάθεια του κρατικού μηχανισμού για την αντιμετώπιση της πανδημίας. Με το συγκεκριμένο άρθρο της πράξης νομοθετικού περιεχομένου της 30ής Μαρτίου 2020 βελτιώνουμε ακόμα περισσότερο το πλαίσιο των δωρεών στις δομές δημόσιας υγείας, αφού για τη σχετική χορήγηση της απαλλαγής από τον ΦΠΑ δεν θα απαιτείται πλέον έγκριση από τον Υπουργό Οικονομικών, αλλά θα αρκεί η κοινοποίηση των δωρεών αυτών στο Υπουργείο Οικονομικών. Κλείνοντας, θα ήθελα να αναφερθώ στην τροπολογία με γενικό αριθμό 274 και ειδικό αριθμό 44 που κατέθεσε το Υπουργείο Οικονομικών, η οποία αποτελείται από τέσσερα άρθρα και αντιμετωπίζει υπαρκτά προβλήματα. Το πρώτο άρθρο συνιστά μία παρέμβαση κοινωνικού χαρακτήρα, καθώς προβλέπει μείωση 40% στα ενοίκια φοιτητών που σπουδάζουν σε πόλεις και περιοχές μακριά από τον τόπο της μόνιμης κατοικίας τους. Η μείωση αυτή αφορά στους φοιτητές που θεωρούνται εξαρτώμενα τέκνα εργαζομένων στις επιχειρήσεις που έχουν πληγεί και των οποίων οι συμβάσεις εργασίας έχουν τεθεί σε αναστολή. Με το δεύτερο άρθρο της τροπολογίας που κατατέθηκε διευρύνεται το πλαίσιο για τη χορήγηση της οικονομικής ενίσχυσης ειδικού σκοπού των 800 ευρώ, προκειμένου να καλύπτει πλέον και τις επιχειρήσεις που απασχολούν μέχρι και είκοσι εργαζόμενους, αντί μέχρι πέντε που ίσχυε έως τώρα. Το μέτρο αφορά ατομικές επιχειρήσεις, συμπεριλαμβανομένων των ελεύθερων επαγγελματιών και των αυτοαπασχολουμένων, καθώς και τις επιχειρήσεις με τη μορφή ΟΕ, ΕΕ, ΕΠΕ και ΙΚΕ. Ακόμα, το άρθρο 3 της τροπολογίας έχει ως στόχο την κάλυψη των θέσεων προσωπικού που προκηρύσσονται στην Ανεξάρτητη Αρχή Δημοσίων Εσόδων, εν όψει και των αυξημένων αναγκών που θα προκύψουν λόγω του Brexit. Σύμφωνα με αυτό, δίνεται δυνατότητα κάλυψης των προκηρυσσόμενων προς μετάταξη οργανικών θέσεων της ΑΑΔΕ από υπαλλήλους με σχέση εργασίας ιδιωτικού δικαίου αορίστου χρόνου στην περίπτωση της μη πλήρωσης αυτών των θέσεων από μόνιμους υπαλλήλους. Τέλος, με το τέταρτο άρθρο της τροπολογίας προβλέπεται δίμηνη παράταση, έως τις 25 Ιουνίου 2020, για την είσπραξη από τις τελωνειακές αρχές του ειδικού φόρου κατανάλωσης, του ΦΠΑ και των λοιπών επιβαρύνσεων για τα αλκοολούχα ποτά που εξήλθαν από το καθεστώς αναστολής τον Μάρτη του 2020. Αντίστοιχη παράταση έως τις 25 Ιουλίου 2020 δίνεται για την ίδια κατηγορία προϊόντων που εξήλθαν από το καθεστώς αναστολής τον Απρίλιο του 2020. Θέλω να πιστεύω ότι το σύνολο των άρθρων της πράξης νομοθετικού περιεχομένου, αλλά και το περιεχόμενο της συγκεκριμένης τροπολογίας, θα έχουν τη στήριξη όλων των πολιτικών δυνάμεων, αφού αντιμετωπίζουν υπαρκτά προβλήματα. Κυρίες και κύριοι συνάδελφοι, η χώρα σε λίγες μέρες θα βγει συντεταγμένα από αυτή τη δοκιμασία, αίροντας σταδιακά τα περιοριστικά μέτρα. Βγαίνουμε από αυτή τη δοκιμασία με τις λιγότερες απώλειες, έχοντας καταφέρει να αντιμετωπίσουμε με επάρκεια τη διασπορά του κορωνοϊού. Η μάχη ενάντια στον κορωνοϊό κερδίζεται, αλλά δεν έχει τελειώσει ακόμη. Απαιτεί συνεχή εγρήγορση απ' όλους. Ξεκινά, όμως, παράλληλα μια νέα μάχη, αυτή της επανεκκίνησης της ελληνικής οικονομίας. Και για να κερδίσουμε και αυτή τη μάχη απαιτείται σχέδιο, αποφασιστικότητα, αλήθεια και εμπιστοσύνη. Η Κυβέρνηση και ο Πρωθυπουργός, Κυριάκος Μητσοτάκης, διαθέτουν αυτά τα όπλα. Το πολυτιμότερο όπλο μας, ωστόσο, είναι η ισχυρή σχέση εμπιστοσύνης μεταξύ των πολιτών και της Κυβέρνησης και κυρίως, προσωπικά με τον Πρωθυπουργό. Σας ευχαριστώ.
Κι εμείς ευχαριστούμε. Θα δώσω τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Κωνσταντίνο Χήτα. Θερμή παράκληση, κύριε Σκυλακάκη, να μιλήσει και ο κ. Λιβανός για να κλείσει ο κύκλος με τους Κοινοβουλευτικούς Εκπροσώπους και μετά θα πάρετε εσείς τον λόγο. Κύριε Χήτα, έχετε τον λόγο.
Ευχαριστώ, κύριε Πρόεδρε. Χριστός Ανέστη! Χρόνια Πολλά σε όλους τους Έλληνες και όλες τις Ελληνίδες. Σήμερα μάθαμε, κυρίες και κύριοι συνάδελφοι, απευθύνομαι βεβαίως και στις Ελληνίδες και στους Έλληνες, μία νέα έκφραση, μία νέα ορολογία. Γεννάει πολλές φορές το ελληνικό Κοινοβούλιο. Παλιότερα είχαμε μάθει για τη «δημιουργική ασάφεια», αργότερα βαφτίσαμε την τρόικα «θεσμούς». Γενικά παίζουμε με τις λέξεις. Σήμερα μάθαμε για την «αστοχία του συστήματος». Θα ήθελα πάρα πολύ - και τελικά ήταν λάθος που δεν μίλησα νωρίτερα - να ήταν εδώ ο κ. Γεραπετρίτης, ο οποίος εκπροσωπούσε σήμερα τον Πρωθυπουργό και την Κυβέρνηση της Νέας Δημοκρατίας, ο οποίος μας μίλησε για μία «αστοχία του συστήματος». Έτσι χαρακτήρισε αυτό το σκάνδαλο που πήγε να γίνει με τα vouchers και τα 190 εκατομμύρια. Τα 190 εκατομμύρια, περίπου, τόσα παίχτηκαν στο τραπέζι πάνω, για τα οποία ο Εκπρόσωπος του ΜέΡΑ25 είπε ότι είναι μία σταγόνα στον ωκεανό. Δεν είναι κανένα ποσό αυτό τα 190 εκατομμύρια. Και μιας και είναι και το Υπουργείο των Οικονομικών όλο εδώ, νομίζω ότι όλοι θα πείτε ότι είναι ένα πολύ μεγάλο ποσό τα 190 εκατομμύρια. Ήρθαμε σήμερα εδώ κι αντί να δούμε μία παραίτηση, αντί να δούμε μία συγγνώμη, αντί να υπάρχει ανάληψη ευθύνης, να μας πείτε ότι ήταν ένα λάθος, κάτι, μας λέτε ότι ήταν μία «αστοχία του συστήματος». Απλά, να ξέρετε ότι έτσι προκαλούμε τον κόσμο και χαλάμε το πρόσωπο του Κοινοβουλίου. Έτσι, λοιπόν, δεν είναι καθόλου αδικαιολόγητος ο κόσμος που μας βλέπει και λέει τα όσα λέει για εμάς. Γιατί ήταν πραγματικά μία κοροϊδία. Το είπα και πριν, θα το πω και τώρα. Παρά το ότι ζούμε μία εποχή όπου οι περισσότεροι Έλληνες φοράνε μάσκες για να προστατευτούν από την πανδημία, να ξέρετε ότι η οσμή του σκανδάλου αυτού που πήγε να γίνει ήταν ιδιαίτερα έντονη και πέρασε και μέσα από τις μάσκες. Ή δεν γνώριζε ο Πρωθυπουργός, όπως σωστά ειπώθηκε, ή το ήξερε. Και στις δύο περιπτώσεις, όμως, είναι έκθετος ο Υπουργός. Τον ρώτησα προηγουμένως τον κ. Βρούτση. Δεν μας απάντησε. Μου είπε «τα είπαμε χθες». Σήμερα υπάρχει Ολομέλεια, ήταν εδώ, θα μπορούσαν να ακούσουν όλες οι Ελληνίδες και όλοι οι Έλληνες την απάντηση του Υπουργού. Μιλάμε για μία επιτελική κωλοτούμπα, κυρίες και κύριοι, από το επιτελικό κράτος της Κυβέρνησης. Θα ανατρέξω στο 2004 και θα δανειστώ μία έκφραση - δεν είναι δικιά μου - από τον τότε Πρωθυπουργό και Πρόεδρο της Νέας Δημοκρατίας, τον κ. Καραμανλή, που είχε μιλήσει για «νταβατζήδες». Εγώ, λοιπόν, σήμερα θα ανασύρω την έκφραση αυτή και θα πω ότι για άλλη μία φορά αποδεικνύεται ότι στην Ελλάδα υπάρχουν «νταβατζήδες». Είναι οι «νταβατζήδες» των μέσων μαζικής ενημέρωσης, είναι οι «νταβατζήδες» στην εκπαίδευση, είναι οι «νταβατζήδες» στην οικονομία. Δυστυχώς φροντίζουμε να θυμίζουμε στον κόσμο ότι υπάρχουν τέτοιοι, με αυτές τις πράξεις. Ξαναρωτάω: Θα παραιτηθεί κανείς; Δεν μας απάντησε κανείς. Για ένα σκάνδαλο τεραστίων διαστάσεων που πήγε να γίνει δεν μιλάει κανείς και σήμερα θα φύγουμε όλοι μάλλον αγκαλιασμένοι. Πάω σε ένα άλλο θέμα γρήγορα - γρήγορα. Πάω στις υγειονομικές βόμβες, στα hot spots. Αυτό το θέμα φέρει τη σφραγίδα, είναι έργα και ημέρες του κ. Νότη Μηταράκη. Βγάζει και μία ικανοποίηση και μία ευτυχία ο κ. Μηταράκης. Εγώ δεν γνωρίζω από πού πηγάζει αυτή η ικανοποίησή του για το έργο που παρουσιάζει και για όλα αυτά που ζούμε τον τελευταίο καιρό. Γιατί μιλάμε για υγειονομικές βόμβες. Ξέρετε οι γιατροί τι λένε; Δεν τα λέω εγώ. Δεν είναι δικές μου σκέψεις, εκφράσεις ή απόψεις. Λένε ότι δεν υπάρχει μόνο ο COVID -19. Έχουν φέρει κι άλλες αρρώστιες από τις Υποσαχάριες χώρες. Ρωτήστε τους γιατρούς. Έχουν φέρει φυματίωση, διάφορες ιώσεις, όπως του Δυτικού Νείλου, ελονοσία και πάει λέγοντας. Δυστυχώς έρχονται χιλιάδες από αυτούς τους οποίους εσείς εξακολουθείτε να ονομάζετε πρόσφυγες κι έρχονται από πέντε χιλιάδες χιλιόμετρα μακριά στη χώρα μας. Και βλέπετε στο Κρανίδι - κι όχι μόνο - να ποδοπατούνται και βλέπετε τις συνέπειες. Θέλω, επίσης, να πω στον κ. Μηταράκη, ο οποίος κάποια στιγμή εμφανίστηκε σήμερα και είναι και ικανοποιημένος για το έργο του, ότι αυτό που πάτε να κάνετε είναι μία βόμβα και για τον τουρισμό μας. Βάζετε βόμβα στα θεμέλια τού ούτως ή άλλως προβληματικού φέτος, λόγω της πανδημίας, τουρισμού. Κι εκεί που έχουμε εισπράξει τα «μπράβο» απ' όλους και λέμε ότι μπορούμε να κερδίσουμε το στοίχημα του τουρισμού, - γιατί όλες οι χώρες, η Ισπανία, η Ιταλία, η Τουρκία, οι γειτονικές χώρες που μπορούσαν να «κλέψουν» τουρίστες από εμάς είναι λαβωμένες από την πανδημία - έχουμε τους λαθρομετανάστες να γυρίζουν δεξιά και αριστερά και να μαζεύουμε σωρηδόν καινούργια κρούσματα. Είναι αυτό το σχέδιο διάχυσης του κ. Μηταράκη. Και έχουν τεράστια ευθύνη οι «γαλάζιοι δήμαρχοι», οι οποίοι επιδίδονται σε ανακυβίστηση τα τελευταία εικοσιτετράωρα - μιλάω για τον Δήμαρχο Χίου και όχι μόνο - οι οποίοι στην αρχή ήταν προβληματισμένοι, ενώ τώρα - δεν ξέρω τι άλλαξε ξαφνικά - είναι πολύ ικανοποιημένοι. Πάω σε κάτι άλλο, κυρίες και κύριοι - και πάλι απευθύνομαι, φυσικά, στην Κυβέρνηση της Νέας Δημοκρατίας - γιατί προερχόμαστε και βγαίνουμε από μια πολύ σημαντική εβδομάδα για τον Χριστιανισμό, για την Ορθοδοξία, το Άγιο Πάσχα, όπου οι Έλληνες το ζήσαμε κάτω από πολύ παράξενες και ασφυκτικές, για εμάς, συνθήκες, χωρίς καμπάνες, χωρίς λειτουργίες, χωρίς μεγάφωνα, γιατί φοβηθήκαμε μη διοχετευθεί από εκεί μέσα ο ιός της γρίπης. Και εγώ ρωτάω, γιατί το έχουμε θέσει πολλές φορές: Σήμερα, 24 του μηνός, που ξεκινάει το Ραμαζάνι, θα είστε εσείς το ίδιο σκληροί; Γιατί σήμερα έρχονται βροχή οι καταγγελίες και τα βίντεο, ότι ο χότζας ή ο ιμάμης ή όπως θέλετε πείτε το, σε διάφορες πόλεις της Ελλάδας - Ξάνθη, Κομοτηνή - ακούγεται με τα ντεσιμπέλ στο φουλ να καλεί τους πιστούς να προσευχηθούν στο Ραμαζάνι. Εκεί δεν βλέπω να υπάρχει κλειστό ηχείο. Εκεί μάλλον το ηχείο του χότζα έχει φίλτρο και δεν περνάει ο κορωνοϊός. Αυτά να τα λέμε και από εδώ, για να τα ακούνε οι Έλληνες. Και θα τα λέμε από εδώ, γιατί είναι ο μόνος τρόπος, κύριοι Υπουργοί της Κυβέρνησης, να εκφραστούμε. Μιλούσαμε εδώ για το επιτελικό κράτος, μιλούσαμε για την ΕΡΤ. Να παρέμβει ο κ. Γεραπετρίτης, έλεγε ο ΣΥΡΙΖΑ και ο Τσακαλώτος, για να είναι πιο δημοκρατική η ΕΡΤ. Είχε τέταρτη είδηση, λέει, τον ΣΥΡΙΖΑ. Καλά, εσείς μιλάτε για τη σειρά των ειδήσεων; Εδώ δεν υπάρχουμε πουθενά. Δεν υπάρχουμε καν στο θεματολόγιο, όχι στην ΕΡΤ, γενικότερα στους τηλεοπτικούς σταθμούς. Κυρίες και κύριοι, σήμερα η Ελληνική Λύση διά του Προέδρου μας, του Κυριάκου Βελόπουλου, κατέθεσε πρόταση για σύσταση εξεταστικής επιτροπής για τη Συμφωνία των Πρεσπών, για να βγουν όλα στο φως. Απαντώ στο ερώτημα - έχω λάβει πολλά ερωτήματα - για ποιο λόγο το κάνατε τώρα και αργήσατε. Διότι τώρα μας δίνει το δικαίωμα το αναθεωρημένο Σύνταγμα να κάνουμε χρήση αυτού του δικαιώματος. Και για αυτό είμαστε το πρώτο κόμμα που κάνει χρήση αυτού του δικαιώματος. Με δέκα Βουλευτές μπορείς να καταθέσεις πρόταση για σύσταση εξεταστικής επιτροπής. Καταθέσαμε, λοιπόν, αυτή την πρόταση για ένα θέμα πάρα πολύ σημαντικό, για ένα θέμα με το οποίο κορόιδεψε και υφάρπαξε την ψήφο του ελληνικού λαού η Κυβέρνηση της Νέας Δημοκρατίας, για ένα θέμα με το οποίο προσπάθησε να μας συμπιέσει προεκλογικά για να κομίσει όλα τα οφέλη από το μακεδονικό ζήτημα και την επαίσχυντη Συμφωνία των Πρεσπών. Εμείς φωνάζαμε από τον Ιούλιο και τώρα το κάνουμε πράξη. Ελάτε να δούμε μαζί, λοιπόν, με τη σύσταση της εξεταστικής επιτροπής, τις ευθύνες που αναλογούν σε όλους αυτούς που έφεραν αυτή την απαράδεκτη συμφωνία, ο κ. Κοτζιάς και όλη η παρέα του κ. Τσίπρα, του κ. Καμμένου και εκείνης της συγκυβέρνησης τότε. Ελάτε να το κάνουμε τώρα. Προκαλούμε τη Νέα Δημοκρατία. Ιδού η Ρόδος, ιδού και το πήδημα! Καταθέσαμε αίτημα για σύσταση εξεταστικής επιτροπής. Θέλουμε εκατόν είκοσι Βουλευτές. Εμείς είμαστε δέκα. Ελάτε και εσείς. Ελάτε, για να αποδείξετε ότι όντως κόπτεστε για τη Μακεδονία και ότι ήσασταν ειλικρινείς τότε που παζαρεύατε ψήφους με τους ανυποψίαστους Έλληνες πολίτες. Επίσης, να ενημερώσω ότι στείλαμε σήμερα - η Ελληνική Λύση - επιστολή στον Πρόεδρο της Βουλής - θα τα πω όλα από εδώ, από το ιερό Βήμα της Βουλής, γιατί είναι ο μόνος τρόπος να επικοινωνούμε με τον κόσμο - να συνεδριάσει εκτάκτως η Επιτροπή Θεσμών και Διαφάνειας και να κληθεί ο Πρόεδρος του ΕΣΡ, του Εθνικού Συμβουλίου Ραδιοτηλεόρασης, ο κ. Κουτρουμάνος, για να υπάρξει διασφάλιση της αναλογικής παρουσίας των κομμάτων στα μέσα μαζικής ενημέρωσης, γιατί δεν γίνεται να είμαστε μόνιμα φιμωμένοι, δεν γίνεται σε μία δημοκρατική χώρα να μην μπορούμε πουθενά, σε κανένα τηλεοπτικό σταθμό να μιλήσουμε. Είναι απαράδεκτο! Και κλείνω με κάτι τελευταίο - και ευχαριστώ για τον χρόνο, κύριε Πρόεδρε - για να βάλουμε, επίσης, τα πράγματα στη θέση τους. Και τώρα, λοιπόν, καλώ όλα τα τρολ, καλώ όλους τους επιτήδειους, καλώ όλους τους νοσταλγούς του Χίτλερ και των ναζί, καλώ όλους τους εγκάθετους, καλώ όλους αυτούς τους πολύ καλούς ανθρώπους, να βάλουν τα βίντεο να γράφουν και να παίξουν αυτό που θα πω εγώ τώρα εδώ. Θα πω, λοιπόν, ότι η Ελληνική Λύση είπε όχι στον εμβολιασμό. Η Ελληνική Λύση στο άρθρο του εμβολιασμού ψήφισε «όχι». Φτάνει πια η κοροϊδία, φτάνει πια η σπέκουλα, φτάνουν πια τα τρολ! Καταφέρατε να μπερδέψετε κάποιους από τους ψηφοφόρους και τον κόσμο. Να ξέρετε ότι πάντα το φως νικάει το σκοτάδι. Ήταν ένα νέο, οργανωμένο σχέδιο κατά της Ελληνικής Λύσης. Εμείς είμαστε φύσει και θέσει και βάσει προγράμματος - και το φωνάζουμε επί πόσα χρόνια - κατά των μαζικών εμβολιασμών. Είπαμε, λοιπόν, όχι στον εμβολιασμό. Ξανά, είπαμε όχι στον εμβολιασμό! Το λέω καθαρά, γιατί ξέρω ότι και τα ελληνικά αυτών των άσβερκων νοσταλγών των ναζί δεν είναι και πολύ καλά. Ξέρουν πιο καλά να μουγκρίζουν παρά να μιλάνε. Το λέω, λοιπόν, για να σταματήσουν όλα τα ψέματα. Η Ελληνική Λύση λέει όχι και ψήφισε «όχι» στους μαζικούς εμβολιασμούς και πλέον μπορείτε να κρυφτείτε και πάλι τις τρύπες σας!
Ευχαριστούμε πολύ. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Σπήλιος Λιβανός.
Κυρίες και κύριοι Βουλευτές, θα μου επιτρέψετε να εκκινήσω σήμερα την ομιλία μου απευθύνοντας ένα «ευχαριστώ» στην ηγεσία του Υπουργείου Υγείας, μεταξύ άλλων, και για την ευαισθησία που έχει δείξει στο θέμα της έκτακτης εισαγωγής στην Ελλάδα από τις Ηνωμένες Πολιτείες του γονιδιακού φαρμάκου Zolgensma, αν το λέω σωστά. Το φάρμακο αυτό είναι το μόνο που μπορεί να δώσει ελπίδα στο μικρό Ηλία - Στέλιο - Σάββα που είναι δέκα μηνών και σε τέσσερα ακόμα μικρά αγγελούδια που πάσχουν από νωτιαία μυϊκή ατροφία τύπου 1. Είναι η ίδια πάθηση την οποία γνωρίσαμε από τον μικρό Παναγιώτη - Ραφαήλ πέρυσι. Ο μόλις δέκα μηνών μαχητής της ζωής νοσηλεύεται σε σοβαρή κατάσταση σήμερα στην εντατική του Πανεπιστημιακού Νοσοκομείου του Ρίου. Ευχαριστώ μέσα εδώ, στη Βουλή, εκ μέρους των γονιών του, την ηγεσία του Υπουργείου Υγείας, με την παράκληση να μην καθυστερήσουμε, να επιταχύνουμε τις διαδικασίες, έτσι ώστε το φάρμακο αυτό το συντομότερο δυνατόν να έρθει στη χώρα μας. Είναι, όπως καταλαβαίνουμε όλοι, πολύ σημαντική παράμετρος ο χρόνος. Ευτυχώς μπήκε ο κ. Ζαχαριάδης στην Αίθουσα, γιατί νόμιζα ότι ο ΣΥΡΙΖΑ εγκατέλειψε τον κοινοβουλευτικό διάλογο. Είστε μόνος σας, κύριε Ζαχαριάδη, αλλά είστε καλός και αρκετός.
Με θεωρούν επαρκή από το κόμμα μου, κύριε Λιβανέ. Με εμπιστεύονται.
Αυτό λέω. Είστε καλός και σας εμπιστεύονται. Ο Αρχηγός σας, λοιπόν, ο κ. Τσίπρας, ισχυρίστηκε πριν από λίγο εδώ, ότι αφού ο κ. Στουρνάρας προέβλεψε μια ύφεση της τάξης του 4%, για ό,τι παραπάνω από αυτό - και χαμογέλασε σαρδόνια - θα ευθύνεται ο Μητσοτάκης. Δεν μας είπε, βέβαια, το πώς και το γιατί, αλλά αυτό, φαντάζομαι, θα είναι το επόμενο επεισόδιο. Θα το σκεφτεί την επόμενη εβδομάδα και θα μας το εξηγήσει. Σε κάθε περίπτωση, αυτός ο ισχυρισμός, να του μεταφέρετε, δεν είναι απλώς του ποδαριού. Είναι παιδαριώδης, λαϊκίστικος και αντιεπιστημονικός. Μια πρόβλεψη, η οποία διατυπώνεται σε μία στιγμή άλφα, από όποιον κι αν είναι, δεν ισχύει για κάθε χρονικό διάστημα που έπεται. Άρα, επειδή εμείς δεν γνωρίζουμε πόσο θα διαρκέσει η κρίση, δεν μπορούμε ακριβώς να γνωρίζουμε - ούτε εμείς, ούτε ο κ. Στουρνάρας, ούτε κανένας - το ποια θα είναι τα επακόλουθα και η επιρροή της στο ΑΕΠ. Το δεύτερο που θα ήθελα να πω, είναι πως όταν κάνει κάποιος, ένας οργανισμός ή ένα πρόσωπο μια πρόβλεψη, αυτή δεν στηρίζεται σε ένα ψηφίο. Στηρίζεται, όπως θα έλεγε ο κ. Τσακαλώτος, σε ένα range αριθμών. Το range, λοιπόν, των αριθμών που έδωσε η Τράπεζα της Ελλάδας, ο κ. Στουρνάρας, είναι από 4% έως 8%. Καλό θα ήταν, σε κάθε περίπτωση, για να μην κοροϊδεύετε τον ελληνικό λαό, να σοβαρευτείτε για αυτά τα θέματα. Είπε, επίσης, ο κ. Τσακαλώτος ότι σήμερα είναι η χειρότερη ΕΡΤ που έχει δει. Προφανώς ο κ. Τσακαλώτος έλειπε πολλά χρόνια στο εξωτερικό και όταν ήταν εδώ, δεν παρακολουθούσε πολύ την ΕΡΤ. Δεν λέει κανείς ότι σήμερα η ΕΡΤ είναι BBC. Όμως, είναι μία σαφώς αναβαθμισμένη τηλεόραση και με πολύ καλύτερα προγράμματα, την οποία μπορούν πολύ περισσότεροι να παρακολουθήσουν. Θα του θυμίσω απλώς - όπου και αν είναι τώρα - χωρίς να θέλω να του προκαλέσω κατάθλιψη, ότι επί των ημερών που εκείνος ήταν Υπουργός, στην ΕΡΤ αλώνιζε η περίφημη κ. Ακριβοπούλου και ο καλός της φίλος κ. Καψιώχας. Είναι αυτός ο οποίος μας έχει απειλήσει ότι θα λογαριαστούμε όταν θα ξαναέρθουν στην εξουσία. Όσον αφορά στα ταμειακά και στο «μαξιλάρι», που είναι το αγαπημένο θέμα του κ. Τσακαλώτου και του ΣΥΡΙΖΑ, δεν τολμώ να μιλήσω, διότι νομίζω ότι το εξάντλησε αποστομωτικά ο κ. Σταϊκούρας και ο καθένας θα με κυνηγήσει γιατί μίλησε και αρκετή ώρα εκείνος. Ακούσαμε τον Πρόεδρο αλλά και τον εισηγητή του ΣΥΡΙΖΑ, εάν δεν κάνω λάθος, επηρεασμένοι και οι δύο από τις άγιες μέρες του Πάσχα, να μας ζητούν δεκάδες φορές να μετανοήσουμε για τις αποφάσεις μας και την πολιτική μας στη διάρκεια της κρίσης. Μάλλον καταλαβαίνουμε όλοι ότι εκείνοι μεταννοούν για τη ροπή τους προς τον αθεϊσμό και σιγά - σιγά κάνουν κωλοτούμπα και στις υπερφυσικές τους ανησυχίες, εκτός από τις οικονομικές και τις πολιτικές. Παράλληλα ξεκίνησαν και τις απειλές. Να μη διανοηθούμε - λέει - και να μην τολμήσουμε να συνεχίσουμε αυτή την πολιτική γιατί θα τους βρούμε μπροστά μας. Οι χαρακτηρισμοί αυτοί σε συνδυασμό και με τις δηλώσεις του κ. Χαρίτση που είπε ότι η Κυβέρνηση του Κυριάκου Μητσοτάκη είναι ένα επικίνδυνο μείγμα αδίστακτου κυνισμού και τραγικής ανικανότητας, αποδεικνύουν για μία ακόμα φορά ότι ο ΣΥΡΙΖΑ βρίσκεται εκτός πραγματικότητας. Έτσι γίνεται κατανοητό, γιατί έχει βγει ακριβώς ο ΣΥΡΙΖΑ από το ραντάρ της προσοχής των πολιτών, γιατί καταβαραθρώνεται στις έρευνες της κοινής γνώμης και γιατί αργά, αλλά με συνέπεια αλλάζει πάλι την πολιτική του και επανέρχεται στον μοναδικό τρόπο που ξέρει να πολιτεύεται, στον δρόμο του λαϊκισμού, της έντασης, των ανυπόστατων κατηγοριών, δηλαδή σε όλα αυτά για τα οποία σας καταδίκασε ο ελληνικός λαός, σας καταδικάζει κάθε μέρα και θα σας συντρίψει στις εκλογές του 2023. Κάλεσε η κ. Γεννηματά αλλά και ο κ. Τσακαλώτος τον Πρωθυπουργό να είναι πρωταγωνιστής και όχι απών από τις εξελίξεις στην Ευρώπη. Μα, κυρίες και κύριοι συνάδελφοι, είναι η πρώτη φορά που Έλληνας Πρωθυπουργός είναι πραγματικός πρωταγωνιστής. Με τη σοβαρότητα, την αξιοπιστία του, όχι απλά συμμετέχει αλλά πρακτικά συνδιαμορφώνει τις εξελίξεις στην Ευρώπη. Ζητάμε πολλά και είμαστε αισιόδοξοι ότι θα καταφέρουμε να πάρουμε αρκετά. Γιατί έχουμε σταθερότητα, αποτελεσματικότητα, ισχυρές συμμαχίες - που δεν τις καταλαβαίνετε εκεί στο ΣΥΡΙΖΑ - αλλά και σωστά επιχειρήματα όχι μόνο για την Ελλάδα αλλά και για την ίδια την Ευρώπη. Ο εισηγητής του ΚΙΝΑΛ αλλά και ο κ. Τσίπρας μάς εγκάλεσαν επίσης για αντεστραμμένη δημοκρατία. Και εξέφρασαν φόβο, λέγοντας ότι ο κορωνοϊός μπορεί να μας οδηγήσει σε μια «ανάπηρη» δημοκρατία. Όλοι μας συμμεριζόμαστε την ανησυχία αυτή και όλοι μας συμφωνήσαμε εδώ στην Βουλή να μείνει ανοικτό το Κοινοβούλιο, να λειτουργήσει η δημοκρατία μας μέσω του κοινοβουλευτικού ελέγχου. Η έκδοση, όμως, των ΠΝΠ είναι αναγκαία. Όπως επίσης, αναγκαίες είναι και οι υπουργικές αποφάσεις, περίπου τριακόσιες τον αριθμό, που έχουν βγει. Γι' αυτές τις αποφάσεις, γι' αυτές τις ΠΝΠ εμείς κρινόμαστε και μέσα και έξω απ' αυτή την Αίθουσα καθημερινά. Λογοδοτούμε στη Βουλή και κρινόμαστε από τους πολίτες και την ιστορία. Σε αυτό το πλαίσιο ο Πρωθυπουργός εκτός από τους Υπουργούς του που είναι συνεχώς εδώ να απαντούν, θα είναι στη Βουλή να απαντήσει σε αυτά τα ερωτήματα που έθεσε ο κ. Τσίπρας αλλά και στο σύνολο της οικονομικής πολιτικής εν μέσω κορωνοϊού στη συζήτηση που θα διεξαχθεί την επόμενη εβδομάδα - εάν δεν κάνω λάθος την επόμενη Πέμπτη - με βάση το άρθρο 142Α. Θα είναι, λοιπόν, εδώ να σας απαντήσει εκτός όλων των άλλων και για την περίφημη ιστορία των ΚΕΚ, για την οποία μας κριτικάρετε και μας απειλείτε. Την έχετε κάνει σημαία σας αυτή την ιστορία. Εκεί και μόνο εκεί εδράζεται πλέον η ρηχή αντιπολίτευση την οποία κάνετε. Ο κ. Τσίπρας ξόδεψε περίπου τα τρία τέταρτα της ομιλίας του σήμερα εδώ με αναφορές απλά και μόνο σε αυτή την ιστορία, αναδεικνύοντας ακριβώς την ένδεια των επιχειρημάτων και το έλλειμμα προτάσεων που έχει το κόμμα του. Χρησιμοποίησε παράλληλα σκληρές και ανυπόστατες πεζοδρομιακές εκφράσεις. Αυτές, όμως, δεν χαρακτηρίζουν ούτε την Κυβέρνηση ούτε τη Νέα Δημοκρατία. Χαρακτηρίζουν εκείνον. Τι έγινε πραγματικά; Σε μηδενικό χρόνο η Κυβέρνηση έλαβε άμεσα μέτρα, προστατεύοντας θέσεις εργασίας, επιχειρήσεις και κυρίως τους πλέον αδύναμους από τους συμπολίτες μας. Έγιναν όλα σωστά και άψογα; Όχι, θα σας απαντήσω με ειλικρίνεια. Υπήρξαν αστοχίες. Υπήρξαν λάθη. Το λέω αυτό για να το ακούσει και να χαρεί και ο εκπρόσωπος της Ελληνικής Λύσης. Προφανώς το ζήτημα με τα voucher των επιστημόνων ήταν λάθος. Αλλά αυτή είναι η μεγάλη διαφορά της Κυβέρνησης Μητσοτάκη και της παράταξης της Νέας Δημοκρατίας απ' όλες τις άλλες κυβερνήσεις που έχουν περάσει απ' αυτό τον τόπο και τις άλλες παρατάξεις. Εμείς αναγνωρίζουμε τα λάθη μας και τα διορθώνουμε άμεσα. Μόνο όποιος δεν τολμά, όποιος δεν αγωνίζεται, δεν κάνει λάθη. Και μόνο όποιος είναι δειλός δεν ξέρει να τα αναγνωρίζει. Η Κυβέρνηση αυτή ποτέ δεν διεκδίκησε και ούτε και πρόκειται να διεκδικήσει το αλάθητο του Πάπα. Όταν διαπίστωσε ότι το πρόγραμμα αυτό της τηλεκατάρτισης δεν ανταποκρινόταν, το κατήργησε. Δεν προχώρησε και - απ' όσο γνωρίζω τουλάχιστον εγώ - δεν εκταμιεύθηκε κανένα ευρώ. Και βέβαια η ευρωπαϊκή «nota», που κατέθεσε πριν από λίγο ο κ. Τσίπρας, ήρθε μετά την αρχή αυτού του προγράμματος, όχι πριν, για να ξέρουμε για τη μόχλευση. Εσείς, όμως, οι εκπρόσωποι της Αξιωματικής Αντιπολίτευσης που βρήκατε ουσιαστικά έναν λόγο ύπαρξης μέσα απ' αυτό, για να δούμε τι κάνατε όταν κυβερνούσατε. Γιατί, λοιπόν, δεν απαντάτε και εσείς στα ερωτήματα που σας έθεσε χθες ο κ. Βρούτσης; Γιατί κρύβεστε; Η κυβέρνηση του ΣΥΡΙΖΑ δεν ήταν αυτή που έδωσε 200 εκατομμύρια την τριετία 2016-2019; Έδωσε 49,5 εκατομμύρια στις 30-1-2019 και 31 εκατομμύρια στις 10-4-2019 και 49 εκατομμύρια ακριβώς λίγο πριν τις εκλογές στις 10-6-2019; Τα ίδια ΚΕΚ δεν λειτουργούσαν και τότε, όταν ήταν στο Υπουργείο η κ. Αχτσιόγλου; Γιατί σιωπάτε, λοιπόν; Γιατί κρύβεστε μέσα από τις ανυπόστατες κραυγές; Εμείς έχουμε μια άποψη καθαρή, να τα φέρουμε όλα στο φως. Και ο Υπουργός το είπε και εγώ σας το επαναλαμβάνω σήμερα. Καμμία αντίρρηση. Αλλά θα τα φέρουμε όλα. Θα έρθετε να μας απαντήσετε για την κ. Χαλικιά - αν την θυμάστε - με τις καταγγελίες που έκανε όταν παραιτήθηκε. Χτυπάτε τον κ. Βρούτση για να καλύψετε τον κενό πολιτικό σας λόγο. Ο Υπουργός - όπως έχει πει και ο κυβερνητικός εκπρόσωπος - απολαμβάνει της εμπιστοσύνης του Πρωθυπουργού και θα συνεχίσει την προσφορά του, όπως έκανε σήμερα με τις δύο τροπολογίες που έφερε, για να στηρίξει τις αδύναμες πτέρυγες του ελληνικού λαού. Φωνάζετε και για την πρώτη κατοικία. Σας διαβεβαιώσαμε και πάλι μέσα σε αυτή την Αίθουσα και εκτός ότι θα διασφαλιστεί η προστασία της κατοικίας γι' αυτούς που έχουν πραγματική ανάγκη. Το παλεύουμε με τους θεσμούς. Και πριν από το τέλος του μήνα θα ανακοινωθούν τα μέτρα της Κυβέρνησης για το θέμα αυτό. Σας θυμίζω, όμως, ότι είναι η Κυβέρνηση αυτή της Νέας Δημοκρατίας που διαπραγματεύτηκε σκληρά με την Ευρώπη την παράταση της προθεσμίας της πρώτης κατοικίας στο τέλος Απριλίου, ενώ αντίθετα ήσασταν εσείς, ο ΣΥΡΙΖΑ, που είχε κλείσει το θέμα αυτό τον προηγούμενο Δεκέμβριο. Δηλαδή από 1η Ιανουαρίου θα γινόντουσαν - αν ήταν ο ΣΥΡΙΖΑ στην εξουσία - αυτοί οι πλειστηριασμοί. Μην υποκρίνεστε άλλο, λοιπόν. Κατέθεσε ο κ. Βελόπουλος μία πρόταση για εξεταστική επιτροπή για τις Πρέσπες. Θέλω να πω για άλλη μία φορά - το έχω ξαναπεί πολλές φορές - ότι η κύρωση των διεθνών συνθηκών είναι μια πολύ σοβαρή υπόθεση. Γι' αυτό και η Νέα Δημοκρατία όταν ήταν στην Αντιπολίτευση, έκανε τα πάντα. Προειδοποίησε, αγωνίστηκε για να αποτρέψει την κύρωση της Συμφωνίας των Πρεσπών. Η τότε Βουλή και η πλειοψηφία του ΣΥΡΙΖΑ με περηφάνια αποφάσισε διαφορετικά. Η συμφωνία κυρώθηκε. Παρήγαγε ήδη νομικά και πολιτικά αποτελέσματα και δεσμεύει τη χώρα μας. Επίσης, πέραν της δέσμευσης αυτής, το αίτημα περί εξεταστικής επιτροπής για το συγκεκριμένο θέμα είναι αλυσιτελές, καθώς κυρωθείσα σύμβαση δεν αλλάζει νομοθετικά. Για όλους αυτούς τους λόγους, πέραν των απαραιτήτων πλειοψηφιών που απαιτούνται σύμφωνα με το άρθρο 68 του Συντάγματος και το άρθρο 144 του Κανονισμού της Βουλής, η εν λόγω πρόταση δεν θα γίνει δεκτή. Πάντως χαίρομαι ιδιαίτερα - όπως το είπε και ο εκπρόσωπος του κόμματος σας - που τόσο γρήγορα ανακαλύπτετε και εσείς και η υπόλοιπη Αντιπολίτευση ότι οι συνταγματικές αλλαγές που κάναμε ήταν στην ορθή κατεύθυνση και έχετε τη δυνατότητα να τις χρησιμοποιείτε. Ο κ. Κουτσούμπας, ο Γενικός Γραμματέας του ΚΚΕ, μας εγκάλεσε, εγκάλεσε την Υπουργό Παιδείας γιατί φέρνει ένα νομοσχέδιο, γιατί το έχει βγάλει στη διαβούλευση. Κατ' αρχάς να πω ότι αυτό είναι ακραίο. Αυτό πρέπει να κάνει η Κυβέρνηση, προσπαθεί να κυβερνήσει. Ξεπερνάμε σιγά - σιγά τα ζητήματα του κορωνοϊού και μπαίνουμε σε μια πιο κανονική νομοθέτηση. Προφανώς θα γίνεται συζήτηση, προφανώς θα υπάρχουν διαφορές ιδεολογικές, πολιτικές και άλλες και προφανώς αυτά όλα συντελούν στο να έχουμε μια δημοκρατική πολιτεία. Έχει πολλά αυτό το νομοσχέδιο. Τα βασικά στοιχεία του, για τα οποία εμείς είμαστε περήφανοι που τα φέρνουμε και θα τα υποστηρίξουμε εδώ μέσα και όχι θα τα αποσύρουμε, είναι η επαναφορά των προτύπων και πειραματικών και η αξιολόγηση. Μπορεί εσείς να διαφωνείτε με όλα αυτά, αλλά για αυτό είναι η κοινοβουλευτική μας δημοκρατία δυνατή, για να τα συζητήσουμε. Πάντως θα περιμέναμε ένα καλό σχόλιο για το Υπουργείο Παιδείας, τουλάχιστον για την προσπάθειά του αυτές τις ημέρες, για τον τρόπο που αντιμετώπισε την «τηλεπαιδεία», αν μου επιτρέπεται η έκφραση, και μπόρεσε σε χρόνο μηδέν να βρει άλλες αποτελεσματικές μορφές εκπαίδευσης. Ως προς τις πανελλαδικές μη μας εγκαλείτε για αυτό. Ξέρετε πολύ καλά ότι γίνεται απόλυτη προσπάθεια να γίνουν όσο πιο γρήγορα γίνεται ακόμα και στο πιθανό πλαίσιο ημερών που ήταν προγραμματισμένες. Σε κάθε περίπτωση, όμως, δεν θα βγουν αποφάσεις και ανακοινώσεις σε χρόνο πρότερο αυτών που θα μας υποδείξουν οι ειδικοί. Έτσι κέρδισε αξιοπιστία αυτή η Κυβέρνηση, ακούγοντας τους ειδικούς και ακούγοντας αυτούς οι οποίοι ξέρουν καλύτερα από εμάς το τι πρέπει να γίνει σε σχέση με τα μέτρα. Κλείνοντας, θέλω να επισημάνω για άλλη μια φορά τους φόβους του κ. Τσιόδρα. Τους εξέφρασε εχθές στην ανακοίνωσή του. Έχουμε προφανώς κερδίσει μάχες σε αυτή την ιστορία με τον κορωνοϊό, αλλά δεν έχει κερδηθεί ο πόλεμος. Όλοι εμείς, τα κόμματα, οι Βουλευτές πρέπει καθημερινά να πείθουμε και με τα λόγια μας και με τις πράξεις μας - με το πώς εμείς ακούμε τα μέτρα και πώς εμείς είμαστε συνεπείς με αυτά - τους πολίτες να συνεχίσουν αυτόν τον αγώνα που έχουν κάνει, τον πετυχημένο αγώνα, για να σβήσει τελείως αυτή η καμπύλη των κρουσμάτων. Να συνεχίσουμε, δηλαδή από το σπίτι μας όλοι να προστατεύουμε τους άλλους και να προστατεύουμε τους εαυτούς μας. Ευχαριστώ.
Και εγώ ευχαριστώ.
Κύριε Πρόεδρε, ζητώ τον λόγο.
Κύριε Χήτα, θα πάρετε τον λόγο σε ένα λεπτό. Να πω ότι έχετε δίκιο, κύριε Λιβανέ. Είναι τρίτη φορά, κύριε Μαρκόπουλε. Έχετε δίκιο, έχει σταλεί και επιστολή από τον Πρόεδρο της Βουλής στους αρχηγούς των κομμάτων, το είπε και ο κ. Γεραπετρίτης, σύμφωνα με το άρθρο 142Α θα έχουμε κοινοβουλευτικό έλεγχο στις 10.00΄ την ερχόμενη Πέμπτη. Οι λεπτομέρειες θα συζητηθούν την Τρίτη στη Διάσκεψη των Προέδρων. Κύριε Χήτα, έχετε τον λόγο για ένα λεπτό.
Μάλλον θα αρχίσω πραγματικά να ανησυχώ μήπως αυτά που λέω δεν γίνονται αντιληπτά. Την πρόταση που κατέθεσε σήμερα η Ελληνική Λύση για σύσταση εξεταστικής επιτροπής για τη Συμφωνία των Πρεσπών, κύριε Λιβανέ, εκπροσωπώντας την Κυβέρνηση μας είπατε, εννοείται, ότι δεν την κάνατε αποδεκτή. Δεν είχαμε καμμία αμφιβολία, πιστέψτε με, ότι θα το κάνατε αποδεκτό το αίτημα, γιατί πολύ απλά σας χαλάμε τη μαγιονέζα και θα σας χαλάμε και τα σχέδια. Απλά, εσείς δεν θέλετε να μάθετε; Η συμφωνία, λέτε, δεν ακυρώνεται. Μάλιστα, την έχουν παραβιάσει δεκάδες φορές οι Σκοπιανοί ακόμα και τώρα που μιλάμε. Πάμε παρακάτω, δεν ακυρώνεται λέει η Κυβέρνηση της Νέας Δημοκρατίας. Πείτε μου λίγο, δεν θέλετε εσείς να μάθουν οι Μακεδόνες, οι Έλληνες τι έγινε εκείνη την περίοδο; Προς τι εκείνη η σπουδή να κλείσει το θέμα; Να μάθει ο κόσμος, που και εσείς τότε την χαρακτηρίζατε την επικείμενη συμφωνία που θα ερχόταν προδοτική; Εσείς δεν θέλετε να μάθετε τι «παίχτηκε»; Εδώ συγκυβερνήτης της τότε κυβέρνησης έκανε λόγο για βαλίτσες με λεφτά, Σόρος, συμφωνίες και χίλια δύο. Δεν θέλετε να μάθετε εσείς και ο ελληνικός λαός, οι Μακεδόνες, που εξαπατήσατε πολιτικά για να υφαρπάξετε την ψήφο τους, τι έγινε; Αφήστε τώρα το αν ακυρώνεται ή δεν ακυρώνεται. Εμείς ζητάμε σύσταση εξεταστικής επιτροπής και αν έχετε τα πολιτικά κότσια να πείτε ναι, για να μάθουμε τι «παίχτηκε» τότε και πήγατε να κλείσετε άρον - άρον το θέμα, ένα θέμα το οποίο σας βόλεψε, σας ήρθε κουτί και έφυγε η βόμβα πάνω από τα χέρια σας. Ακούστε, κύριε Λιβανέ, είστε πολιτικός και η Κυβέρνηση της Νέας Δημοκρατίας και εσείς μπορείτε να μιλάτε πολιτικά ή να προσπαθείτε να κοροϊδεύετε τον ελληνικό λαό, αλλά εμάς δεν θα το καταφέρετε. Επίσης, είναι άλλη μια επιτυχία της Ελληνικής Λύσης που καταφέραμε σήμερα εσάς, που εκπροσωπείτε τον κ. Μητσοτάκη ως Κοινοβουλευτικός Εκπρόσωπος, να μας πείτε ότι - ακούστηκε για πρώτη φορά - ήταν λάθος, λοιπόν, αυτό που έκανε ο κ. Βρούτσης γιατί ακούγαμε για αστοχίες. Ναι, λοιπόν, μας είπατε ότι ήταν λάθος. Ωραία, κάτι κερδίσαμε και σήμερα. Αλλά ξαναλέω, ελάτε μαζί. Εσείς λέγατε προδοτική τη συμφωνία. Δεν ακυρώνεται; Μάλιστα, να μάθουμε τι συνέβη. Δεν έχετε αγωνία; Τους κατηγορούσατε τότε. Εμείς ακόμα και τώρα. Να δούμε τι συνέβη. Οι Μακεδόνες που σας ψήφισαν, περιμένουν να ακούσουν τι συνέβη. Άκουγαν για βαλίτσες με λεφτά, άκουγαν τέτοια πράγματα. Σας δίνουμε, λοιπόν, πάσα. Σηκώστε το γάντι και δώστε μας εκατόν δέκα ψήφους γιατί εμείς είμαστε μόνο δέκα τώρα. Στις επόμενες που θα είμαστε παραπάνω θα μιλάμε διαφορετικά.
Κύριε Πρόεδρε, ζητώ τον λόγο.
Τώρα έτσι θα το πάμε; Περιμένει και ο κ. Σκυλακάκης υπομονετικά.
Μισό λεπτό μόνο, κύριε Πρόεδρε.
Έχετε τον λόγο για τριάντα δευτερόλεπτα.
Θέλω να πω ότι ποτέ δεν είπε η Νέα Δημοκρατία, το επαναλαμβάνουμε και έξω και μέσα σε αυτή την Αίθουσα, ότι η συμφωνία αυτή, για την οποία εμείς παλέψαμε να μη γίνει πραγματικότητα, ήταν προδοτική. Αυτό μπορεί να το λέγατε εσείς. Πάντως εμείς δεν το έχουμε πει. Εμείς τι είπαμε; Ότι ήταν λανθασμένη, ότι ήταν κακή για τα ελληνικά συμφέροντα και ανιστόρητη. Ξέρει ο ελληνικός λαός, αγαπητέ συνάδελφε, πολύ καλά τι έγινε. Νομίζω εκφράστηκε και στις εκλογές. Ένα κομμάτι της έκφρασής του προήλθε και από αυτή τη συμφωνία. Εμείς έχουμε σαφέστατη αγωνία, που με ρωτήσατε, η παράταξή μας, η Κυβέρνηση για την ίδια τη Μακεδονία, αλλά έχουμε ταυτόχρονα μια μεγάλη αγωνία για το μέλλον του ελληνικού λαού, για τη σοβαρότητα στην πολιτική και δεν έχουμε καμμία αγωνία να ξανακυλίσει ο πολιτικός μας βίος στα κουτσομπολιά και στην παραπολιτική.
Ευχαριστούμε πολύ, κύριε Λιβανέ.
Κύριε Πρόεδρε, ζητώ τον λόγο.
Σας παρακαλώ, τα είπατε. Τι άλλο να πείτε;
Το θέμα της Μακεδονίας είναι κουτσομπολιό και παραπολιτική; Κύριε Λιβανέ, σας παρακαλώ πάρα πολύ. Μιλάτε στον ελληνικό λαό και λέτε ότι το θέμα της Μακεδονίας, που πήραν οι Σκοπιανοί το όνομα, είναι κουτσομπολιό και παραπολιτική; Αυτά λέτε; Τι να πω; Κρίνεστε.
Ευχαριστώ. Τον λόγο έχει ο κ. Σκυλακάκης, Υφυπουργός Οικονομικών.
Ευχαριστώ, κύριε Πρόεδρε. Κυρίες και κύριοι Βουλευτές, ήθελα να πάρω σύντομα τον λόγο για να μιλήσω λίγο για το δημοσιονομικό πλαίσιο εντός του οποίου κινείται αυτή η πράξη νομοθετικού περιεχομένου. Όπως όλοι γνωρίζουμε, βιώνουμε μια πολύ μεγάλη κρίση που έχει ξεκινήσει ως υγειονομική και θα συνεχίσει ασφαλώς για κάποιους μήνες ως οικονομική κρίση. Στη διάρκεια αυτής της οικονομικής κρίσης είναι πολύ σημαντικό να κρατήσουμε όλοι την ψυχραιμία μας και προπαντός η Κυβέρνηση, την ηρεμία μας και να μην κάνουμε ακρότητες ούτε από πλευράς προβλέψεων ούτε από πλευράς προτάσεων πολιτικών. Πρέπει να πορευτούμε ως χώρα βαδίζοντας σε μια λεπτή κόκκινη γραμμή που από τη μια πλευρά είναι ανάγκη να στηρίξουμε την κοινωνία, τον παραγωγικό ιστό, τις θέσεις εργασίας ειδικά σε αυτή την οξεία φάση και από την άλλη να διατηρήσουμε τη θέση της ελληνικής οικονομίας έναντι των διεθνών παραγόντων: αγορές, θεσμοί, ευρωπαϊκοί εταίροι. Πρέπει, λοιπόν, να πορευτούμε ανάμεσα σε αυτές τις δύο ανάγκες. Γιατί η χώρα, οι αγορές, το χρέος, η ανάγκη για επενδύσεις θα υπάρχουν όχι μόνο φέτος, αλλά και το 2021 και το 2022 και το 2023 και το 2024. Γι' αυτόν τον λόγο όλη η οικονομική μας στρατηγική σε αυτή την οξεία φάση της κρίσης βασίζεται σε δύο αρχές. Η μία είναι η ψυχραιμία και η ηρεμία και η προσπάθειά μας να κτίζουμε αξιοπιστία και η δεύτερη είναι η σταδιακή προσαρμογή, καθώς γνωρίζουμε όσο περνάει ο καιρός όλο και περισσότερα πράγματα τόσο για την υγειονομική κρίση, τον κορωνοϊό και πότε θα αντιμετωπιστεί, με τι πρωτόκολλα, ποιες είναι συμπεριφορές, όσο και για την οικονομική πλευρά αυτού του προβλήματος. Θα σας δώσω ένα παράδειγμα που είναι στο πλαίσιο της σημερινής ΠΝΠ και αφορά την επιστρεπτέα προκαταβολή. Η επιστρεπτέα προκαταβολή στηρίζεται - και θα χρησιμοποιηθούν οι αλγόριθμοι που θα χρησιμοποιηθούν στις επόμενες μέρες - στο πόσο μειώνεται ο τζίρος των επιχειρήσεων τον περασμένο Μάρτιο. Θα πρέπει, όμως, να επανέλθουμε και να δούμε τι θα συμβεί και τον Απρίλιο και τον Μάιο και να έχουμε έναν δεύτερο κύκλο, ακριβώς για να μπορούμε να βοηθήσουμε τις επιχειρήσεις με βάση την πραγματική ζημιά που έχουν υποστεί. Αυτή την πληροφορία δεν την έχουμε σήμερα και δεν μπορούσαμε να την έχουμε, γιατί δεν έχει τελειώσει ο Απρίλιος ή ο Μάιος. Είναι, λοιπόν, μεγάλο λάθος να κάνεις πολιτική και να ξοδεύεις πολύ μεγάλα ποσά του Έλληνα φορολογούμενου χωρίς να έχεις τη σωστή πληροφόρηση. Και εκεί είναι για εμένα ένα από τα δύο θεμελιώδη λάθη που έχει η πρόταση της Αξιωματικής Αντιπολίτευσης αυτόν τον καιρό. Θέλει να ξοδέψουμε όλα μας τα χρήματα χωρίς την πληροφόρηση, χωρίς την ασφάλεια για το τι θα συμβεί τόσο στο υγειονομικό πεδίο, όσο και το τι έχει συμβεί στην πραγματικότητα της οικονομίας. Εμείς προτιμούμε αυτή τη σταδιακή πορεία, ακριβώς γιατί είναι ορθολογική. Διότι όταν έχεις σταδιακά όλο και περισσότερη πληροφορία, πρέπει να προσαρμόζεις τον τρόπο που ξοδεύεις τα χρήματα στην πληροφορία που γίνεται όλο και πιο πλούσια, όλο και πιο πυκνή. Πάω και στο δεύτερο θέμα, που είναι πολύ κρίσιμο σε αυτή την περίοδο, και είναι η αξιοπιστία. Θα ήθελα εδώ να ενημερώσω για το θέμα της αξιοπιστίας ότι ο προϋπολογισμός τελικά τελείωσε με ένα πρωτογενές πλεόνασμα 3,50%. Τώρα θα μου πείτε ότι 3,50% είναι λίγο περίεργο. Και πράγματι, εμείς δεν είχαμε σχεδιάσει - να σας πω την αμαρτία μου -3,50%. Είχαμε αφήσει κάποιο χώρο για την περίπτωση που θα υπήρχε κάποια στατιστική προσαρμογή από κάποια πράξη που τυχόν θα είχε κάνει η Αξιωματική Αντιπολίτευση και δεν την είχαμε λάβει υπ' όψιν μας. Και πράγματι, αυτό συνέβη στην πραγματικότητα. Δηλαδή, ήρθε η ΕΛΣΤΑΤ και μας έκανε μια διόρθωση της τάξεως των πεντακοσίων εκατομμυρίων λόγω μιας διάταξης που είχε ψηφίσει η τότε κυβέρνηση και σήμερα Αξιωματική Αντιπολίτευση παραμονές εκλογών για το ΛΕΠΕΤΕ, το οποίο θεώρησε σαν ένα ασφαλιστικό ταμείο η ΕΛΣΤΑΤ - και το ίδιο και η EUROSTAT - και εξαιτίας αυτής της διάταξης μας έβαλε πεντακόσια εκατομμύρια στατιστική προσαρμογή. Και ήρθε και γύρισε πίσω από 3,70% περίπου, που ήταν ο σχεδιασμός μας, και έκατσε ακριβώς στο 3,50%. Σε κάθε περίπτωση το 3,50% διαφυλάσσει την αξιοπιστία αυτής της χώρας. Σκεφτείτε αν πέφταμε κάτω από τον στόχο. Και η αξιοπιστία είναι κλειδί για την επόμενη φάση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τελειώνω, κύριε Πρόεδρε, σε ένα λεπτό.
Παρακαλώ.
Η αξιοπιστία είναι πολύ σημαντική και σε ό,τι αφορά το θέμα των εγγυήσεων που δίνουμε. Αναφέρθηκε εδώ ο «ΗΡΑΚΛΗΣ». Ο «ΗΡΑΚΛΗΣ» είναι ένα πρόγραμμα που αντιμετωπίστηκε πάρα πολύ θετικά από την Ευρώπη, έχει περπατήσει καλά ως τώρα. Δεν έχουμε ακόμη φτάσει να δίνουμε τις εγγυήσεις, γιατί έχει μία διαδρομή, αλλά θα έρθει. Δεν έχουμε σχεδιάσει ότι θα καταπέσουν αυτές οι εγγυήσεις και ούτε πρόκειται να καταπέσουν. Η πορεία μας είναι μια πορεία σοβαρότητας και μετρημένη. Για να κάνουμε όμως μία σύγκριση, δεν μπορώ να αντισταθώ στον πειρασμό να μη θυμίσω ότι η δημόσια περιουσία έχει υποστεί στο παρελθόν συντριπτικά πλήγματα, όπως συνέβη στο πρώτο μέρος του 2015, όταν καταστράφηκε η αξία του χαρτοφυλακίου που είχε το ελληνικό κράτος σε μετοχές. Το θυμίζω αυτό και στους εκπροσώπους του ΜέΡΑ25, γιατί, όταν θα μιλούν για τις εγγυήσεις του «ΗΡΑΚΛΗ» που τυχόν μπορεί να χαθούν, ας σκέφτονται τις μετοχές που όντως χάθηκαν και καταστράφηκαν λόγω των capital controls. Αυτό και ο ΣΥΡΙΖΑ θα πρέπει να το έχει υπ' όψιν του. Και τέλος, θα κάνω μία παρατήρηση σε σχέση με κάτι που είχε ρωτήσει ο κύριος Λοβέρδος, τι θα γίνει με τα βαρέα και ανθυγιεινά γενικότερα και στο υγειονομικό προσωπικό. Τα βαρέα και ανθυγιεινά με βάση μία απόφαση μνημονιακή της προηγούμενης κυβέρνησης εξετάζονται από μία επιτροπή που θα τελειώσει το έργο της στις 30 Ιουνίου. Εμείς σκοπεύουμε να συζητήσουμε γι' αυτό το θέμα και με τους συνδικαλιστικούς φορείς και θα λάβουμε ασφαλώς υπ' όψιν και την εμπειρία και του COVID -19, πριν καταλήξουμε σε οριστικές αποφάσεις για τα βαρέα και ανθυγιεινά. Γιατί ο COVID -19 αποκάλυψε πολλά για το πώς λειτουργούν κάποιοι άνθρωποι στο δημόσιο και ειδικά στο Εθνικό Σύστημα Υγείας. Τελειώνοντας, οι πανδημίες έχουν ένα χαρακτηριστικό που πρέπει να το έχουμε στο μυαλό μας: Κάποτε τελειώνουν. Και πιστεύω ότι αυτή θα τελειώσει νωρίτερα μάλλον, παρά αργότερα. Και η ψυχολογική απελευθέρωση που δημιουργεί το τέλος τους, καθώς και η καταπίεση που αισθάνονται οι λαοί στη διάρκεια αυτής της πανδημίας εγγυώνται μία πάρα πολύ δυναμική ανάκαμψη τον επόμενο χρόνο. Αυτή πρέπει να έχουμε στο μυαλό μας, αλλά μέχρι να φτάσουμε εκεί, πρέπει με ψυχραιμία, με σωφροσύνη, με μετριοπάθεια να πορευθούμε και να διασφαλίσουμε και την οικονομία και τη δημοσιονομική αξιοπιστία της χώρας σε αυτή τη δύσκολη περίοδο. Σας ευχαριστώ.
Κι εμείς ευχαριστούμε. Και θα κλείσουμε τους Κοινοβουλευτικούς Εκπροσώπους με τον κύριο Νικόλαο Καραθανασόπουλο από το Κομμουνιστικό Κόμμα Ελλάδας και τον ευχαριστώ πολύ για τις δύο παραχωρήσεις που έκανε. Μέχρι να καθαριστεί ο χώρος, να ενημερώσω ότι έχουν μιλήσει οι πολιτικοί Αρχηγοί με το παραπάνω και διπλάσιο χρόνο οι Κοινοβουλευτικοί Εκπρόσωποι. Οι εισηγητές δεν έχετε δικαίωμα να μιλήσετε. Επειδή είμαι στις καλές μου, επειδή είναι Πέμπτη σήμερα, θα σας δώσω από ένα λεπτό αυστηρά και θα μου δώσετε, κύριε Κατρίνη, τον λόγο σας. Αλλιώς δεν θα υπάρξει άλλη φορά. Να το ξέρετε. Ένα λεπτό.
Έχει και έξι τροπολογίες.
Το καταλαβαίνω, αλλά δεν τραβάτε το αυτί του Προεδρείου. Θα τραβάτε το αυτί των Αρχηγών σας.
Όχι των Αρχηγών μας, της Κυβέρνησης.
Και της Κυβέρνησης. Συμφωνώ, κύριε Ζαχαριάδη.
….. (δεν ακούστηκε)
Κύριε Μαρκόπουλε, έτοιμος για το φιτίλι είστε. Μπροστά σας το έχετε, να το ανάψετε. Ελάτε, κύριε Καραθανασόπουλε.
Ευχαριστώ, κύριε Πρόεδρε. Βεβαίως, έχουμε μπει για τα γεμάτα σε μία περίοδο, όπου κορυφώνεται η αγωνία των αστών για την επερχόμενη καπιταλιστική κρίση, επιταχυντής της οποίας υπήρξε η επιδημία του κορωνοϊού, μια κρίση που, όπως λένε όλες οι εκτιμήσεις, θα είναι πολύ μεγάλη και σε βάθος, αλλά και σε έκταση, μεγαλύτερη από αυτή του 2008, την παγκόσμια καπιταλιστική κρίση. Αυτό και μόνο φτάνει, για να καταρρεύσει σαν χάρτινος πύργος ο μύθος της βιώσιμης και αέναης ανάπτυξης - για την οποία μιλάγανε κάποιοι και από εδώ, από αυτό το Έδρανο, που σήμερα είναι είτε στην Κυβέρνηση είτε στην Αντιπολίτευση - για το επόμενο διάστημα μετά την έξοδο των μνημονίων. Και επειδή δεν είναι η πρώτη φορά που ξεσπάει μια καπιταλιστική κρίση, χρήσιμο είναι να βγάλουμε ορισμένα συμπεράσματα από την πορεία των καπιταλιστικών κρίσεων: Συμπέρασμα πρώτο είναι ότι οι κρίσεις αποτελούσαν και απετέλεσαν στο παρελθόν και σήμερα - δεν θα ξεφύγουμε από αυτόν τον κανόνα - μοχλό επιδείνωσης της θέσης των εργαζόμενων, απετέλεσαν μέσο συγκέντρωσης και συγκεντροποίησης της οικονομικής δραστηριότητας σε όλο και λιγότερα χέρια. Και τα μέτρα τα αντεργατικά, τα οποία λαμβάνονται, δεν είναι προσωρινού χαρακτήρα. Αυτό είναι το δεύτερο συμπέρασμα. Αν ήταν προσωρινού χαρακτήρα, τότε πρέπει να μας απαντήσετε: Γιατί οι μνημονιακοί νόμοι που διαμόρφωσαν ένα καθεστώς εργασιακής ζούγκλας, ενώ τυπικά τα μνημόνια έχουν τελειώσει - και ήταν και αυτοί τότε προσωρινοί, όπως έλεγαν οι εκάστοτε κυβερνήσεις είτε του ΠΑΣΟΚ είτε της Νέας Δημοκρατίας είτε του ΣΥΡΙΖΑ - παραμένουν σήμερα εν ισχύι; Και βεβαίως, παραμένουν εν ισχύι και οι μνημονιακοί νόμοι αλλά και αυτοί οι οποίοι ήρθαν με αφορμή την πανδημία του κορωνοϊού, γιατί αποτελούσαν διακαείς πόθους και απαιτήσεις των εργοδοτικών οργανώσεων. Και, μάλιστα, σήμερα όλες αυτές οι εργοδοτικές οργανώσεις, από τον ΣΕΒ μέχρι τον ΣΕΤΕ, έχουν βγει στα κάγκελα, δηλώνοντας ότι δεν πρέπει να πειραχτούν οι μεταρρυθμίσεις του προηγούμενου χρονικού διαστήματος, αλλά και αυτές οι οποίες υλοποιούνται. Γιατί θέλουν τη διατήρηση όλων αυτών των νόμων που κατεδαφίζουν τα εργατικά δικαιώματα; Γιατί μέσα απ' αυτόν τον τρόπο θωρακίζεται η κερδοφορία των επιχειρηματικών ομίλων σε συνθήκες έντασης του ανταγωνισμού. Αυτός ακριβώς ο καπιταλιστικός ανταγωνισμός αποτελεί και τις μυλόπετρες, στις οποίες συνθλίβονται τα όποια εργατικά δικαιώματα. Συμπέρασμα τρίτο. Οι κρίσεις δημιουργούσαν πάντα τις προϋποθέσεις να οξυνθούν οι αντιθέσεις ανάμεσα στα μεγάλα ιμπεριαλιστικά κέντρα, γιατί ακριβώς αμφισβητείται ο δοσμένος συσχετισμός δυνάμεων και η προηγούμενη κρίση του 2008 οδήγησε στην όξυνση των αντιθέσεων ανάμεσα στις Ηνωμένες Πολιτείες Αμερικής και την Κίνα, ανάμεσα στις Ηνωμένες Πολιτείες Αμερικής και τη Ρωσία, αλλά ακόμη και ανάμεσα στις Ηνωμένες Πολιτείες Αμερικής και την Ευρωπαϊκή Ένωση. Είναι γνωστός ο εμπορικός πόλεμος με τους διάφορους δασμούς που είχαν επιβληθεί. Είναι γνωστός ο τεχνολογικός πόλεμος ανάμεσα στους τεχνολογικούς κολοσσούς για το ποιος θα βάλει τη σφραγίδα του στο 5G. Είναι γνωστές μια σειρά από αντιπαραθέσεις, οι οποίες παίρνουν και επικίνδυνα χαρακτηριστικά για το ποιος θα εκμεταλλευτεί τις πλουτοπαραγωγικές πηγές, αλλά και τους ενεργειακούς αγωγούς. Σε επίπεδο Ευρωπαϊκής Ένωσης, κάθε κρίση ενισχύει όλο και περισσότερο τις φυγόκεντρες τάσεις ως αποτέλεσμα της ανισόμετρης ανάπτυξης σε επίπεδο Ευρωπαϊκής Ένωσης και όλες αυτές οι συζητήσεις, οι οποίες γίνονται τώρα, για το νέο σχέδιο Μάρσαλ, για το νέο «New Deal», για το «Πράσινο New Deal», για το κορωνοομόλογο ή για το Ταμείο Ανασυγκρότησης προσπαθούν να συγκαλύψουν τι; Ότι πάντοτε όλα αυτά τα μέτρα είχαν έναν κοινό παρανομαστή, το πώς θα θωρακιστεί δηλαδή το καπιταλιστικό κέρδος και πώς θα ικανοποιηθούν οι ανάγκες των επιχειρηματικών ομίλων, δίνοντας ανάσα σ' ένα ιστορικά ξεπερασμένο καπιταλιστικό σύστημα. Βεβαίως, η απάντηση είναι συγκεκριμένη για το ποιος θα πληρώσει. Οι λαοί θα κληθούν να πληρώσουν για τα νέα κρατικά χρέη που θα διαμορφωθούν μέσα από τη φτώχεια, την ανεργία, τη φορολογική αφαίμαξη, αλλά ακόμη και τους ιμπεριαλιστικούς πολέμους. Έτσι, λοιπόν, ο όποιος συμβιβασμός γίνει σε επίπεδο Ευρωπαϊκής Ένωσης των αντιτιθέμενων επιμέρους συμφερόντων θα είναι ένας αβέβαιος και προσωρινός συμβιβασμός, δεν θα αναιρεί τον χαρακτήρα της επίθεσης απέναντι στην εργατική τάξη και στα υπόλοιπα λαϊκά στρώματα και βεβαίως, αποδεικνύεται το ψέμα της ευρωπαϊκής αλληλεγγύης. Το τέταρτο συμπέρασμα που βγαίνει απ' όλες αυτές τις καπιταλιστικές κρίσεις είναι ότι η όποια μορφή διαχείρισης, είτε η φιλελεύθερη είτε η σοσιαλδημοκρατική μορφή διαχείρισης - τις έχουμε βιώσει όλες αυτές άλλωστε στο παρελθόν - δεν πρόκειται να αναιρέσει ούτε να απαντήσει στις αντιφάσεις και στα αδιέξοδα του συστήματος, ούτε βεβαίως να προστατεύσει το καπιταλιστικό σύστημα από την εκδήλωση μιας νέας καπιταλιστικής κρίσης, που στην Ελλάδα η επερχόμενη κρίση θα είναι ακόμη πιο βαθιά εξαιτίας και του νέου παραγωγικού μοντέλου, στο οποίο υπήρχε μία κοινή αποδοχή ΣΥΡΙΖΑ, Νέας Δημοκρατίας, ΠΑΣΟΚ - ΚΙΝΑΛ. Το νέο παραγωγικό μοντέλο, στο οποίο συμφωνούσατε όλοι και που χαρακτηριζόταν από την εξωστρέφεια και τα συγκριτικά πλεονεκτήματα. Αυτό δεν ήταν το νέο παραγωγικό μοντέλο, που όλοι θέλατε; Σε αυτό δεν ήσασταν ομόφωνοι σε όλα τα περιφερειακά συνέδρια, και τα δεκατρία που οργάνωσε η κυβέρνηση του ΣΥΡΙΖΑ με τους αντίστοιχους περιφερειάρχες; Αυτά λέγατε και σήμερα πληρώνουμε τα απόνερα της υπέρμετρης ανάπτυξης του τουρισμού, των μεταφορών, του διαμετακομιστικού κέντρου και τα αποτελέσματα, βεβαίως, όπως λένε όλοι οι διεθνείς οργανισμοί, είναι ότι η Ελλάδα θα βιώσει ακόμη πιο βαθιά κρίση. Και, βεβαίως, απ' αυτή την άποψη, είναι καθαρό ότι δεν πρέπει να επιλέξει ο λαός με ποιο μείγμα διαχείρισης θα πρέπει να θυσιάσει τα δικαιώματα και τις ανάγκες του στον βωμό του καπιταλιστικού συστήματος. Και επειδή όλα αυτά είναι φανερά, τα κόμματα της Αντιπολίτευσης καταφεύγουν σε μια βολική για την Κυβέρνηση αντιπολίτευση, σε μια ανέξοδη αντιπολίτευση. Για παράδειγμα, ο ΣΥΡΙΖΑ μιλάει για το περιβόητο «μαξιλάρι», μέσα από το οποίο θα δοθεί ακόμη μεγαλύτερη στήριξη στους επιχειρηματικούς ομίλους, είτε άμεσα, με τη χρηματοδότηση, με τη ρευστότητα, με τις εγγυήσεις, είτε έμμεσα, μέσα από την αποφυγή πληρωμής των μισθών των εργαζομένων και της καταβολής στα ασφαλιστικά ταμεία. Όμως, αυτό το περιβόητο «μαξιλάρι» ποιος το διαμόρφωσε; Μίλησε καθαρά ο κ. Σταϊκούρας. Η φορολογία, η ατελείωτη φορολογία του ελληνικού λαού όλα αυτά τα χρόνια, η υπερφορολόγησή του, η μείωση στους μισθούς και τις συντάξεις, που όλες οι κυβερνήσεις επέβαλαν το προηγούμενο χρονικό διάστημα και βεβαίως, η μείωση έως κατάρρευση των κρατικών δαπανών για κοινωνικές ανάγκες. Το αποτέλεσμα, βεβαίως, το βλέπουμε στο δημόσιο σύστημα υγείας, το οποίο έχει ξεπεράσει πριν την εκδήλωση του κορωνοϊού τα όρια λειτουργίας του. Και αυτό δεν είναι ιδιομορφία της Ελλάδας και των μνημονίων. Βλέπουμε τις εκατόμβες νεκρών στις ανεπτυγμένες καπιταλιστικές οικονομίες, που αποτελούν επιβεβαίωση ότι τα υγειονομικά συστήματα είχαν καταρρεύσει γιατί; Γιατί απ' όλες τις κυβερνήσεις θεωρούνταν ως κόστος και έδιναν πρόκριμα στην ανάπτυξη της ιδιωτικής υγείας. Το δεύτερο στοιχείο της κριτικής του ΣΥΡΙΖΑ, που μάλιστα μονοπώλησε και η τοποθέτηση του Αρχηγού της Αξιωματικής Αντιπολίτευσης και στο οποίο δαπάνησε πάνω από τα δύο τρίτα της ώρα που μίλαγε, είναι τα περιβόητα προγράμματα κατάρτισης. Όμως, κανείς δεν άγγιξε την ουσία του ζητήματος, γιατί δεν ήθελαν και γιατί όλοι ακριβώς αυτό εφάρμοσαν. Ποιο δηλαδή; Αυτό της ιδιωτικοποίησης της παιδείας, ότι τα επαγγελματικά προγράμματα κατάρτισης γίνονται μέσα από ιδιωτικά ΚΕΚ, κάτι που ακριβώς αποτελεί και τη μήτρα, το φυτώριο των εκλεκτικών σχέσεων συγγένειας ανάμεσα σε Υπουργούς διαφόρων αποχρώσεων, διαφόρων κυβερνήσεων, και σε εργοδότες που έχουν τα διάφορα ΚΕΚ. Απ' αυτή την άποψη, λοιπόν, γίνεται και η κριτική, εάν θέλετε, την οποία άσκησε ο κ. Βαρουφάκης στην ομιλία του, για το πώς διαπραγματεύτηκε η Κυβέρνηση. Είδαμε και η δική του διαπραγμάτευση πού οδήγησε, στο τρίτο και τέταρτο μνημόνιο. Αυτό ήταν το αποτέλεσμα. Όμως, ταυτόχρονα οι διάφορες σκέψεις τι προσπαθούσαν να συγκαλύψουν, ακριβώς ότι είναι απολογητής και της Ευρωπαϊκής Ένωσης και του καπιταλιστικού συστήματος και προσπαθεί να συσκοτίσει με διάφορες προτάσεις, οι οποίες δεν πρόκειται ποτέ να υλοποιηθούν στον αιώνα τον άπαντα. Προσπαθεί ακριβώς να συγκαλύψει τον εχθρικό χαρακτήρα της Ευρωπαϊκής Ένωσης για τους λαούς, αλλά και του ίδιου του καπιταλιστικού συστήματος. Εδώ επιτρέψτε μου να κάνω μία παρένθεση σε όλα αυτά τα θέματα για αυτά τα οποία ανέφερε ο Κοινοβουλευτικός Εκπρόσωπος της Νέας Δημοκρατίας για το ζήτημα της παιδείας και την τοποθέτηση του Δημήτρη Κουτσούμπα. Εμείς είπαμε ότι αποτελεί απαράδεκτο γεγονός τη στιγμή που τα σχολεία είναι κλειστά λόγω του κορωνοϊού, τη στιγμή που απαγορεύονται οι μαζικές συγκεντρώσεις και διαδηλώσεις, η Κυβέρνηση να φέρνει ένα νομοσχέδιο - τερατούργημα για την παιδεία, που μετατρέπει τα σχολεία της δευτεροβάθμιας εκπαίδευσης σε ατελείωτα εξεταστήρια, που υποβαθμίζει την ποιότητα εκπαίδευσης μέσα από τη λογική της συγκέντρωσης δεξιοτήτων, όπου μετατρέπει ακόμη περισσότερο τα πανεπιστήμια σε ανώνυμες εταιρείες και μάλιστα ανοίγει τον δρόμο για την επιβολή διδάκτρων ακόμη και σε προπτυχιακές σπουδές και όχι μόνο σε μεταπτυχιακές. Γιατί η δημοκρατία δεν κρίνεται στην Αίθουσα της Ολομέλειας, κρίνεται στους δρόμους, όπου μπορεί το μαζικό κίνημα, το εργατικό, το μαθητικό, το φοιτητικό κίνημα να απαιτήσει και να διεκδικήσει μέτρα που να ικανοποιούν τα δικά του τα αιτήματα. [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω, λέγοντας το εξής: Δεν θα επιτρέψουμε ως ΚΚΕ - και δεν πρέπει και ο ίδιος ο ελληνικός λαός και η εργατική τάξη να το επιτρέψει - να πληρώσει για ακόμη μία φορά για τη νέα κρίση. Αυτό, το οποίο είναι απαραίτητο στις μέρες μας είναι ακριβώς να διαμορφωθούν οι προϋποθέσεις, για να περάσει στην αντεπίθεση, να σπάσει τον φαύλο κύκλο των καπιταλιστικών κρίσεων που διαδέχονται η μία την άλλη και να συγκρουστεί με τα συμφέροντα των μονοπωλίων και με την εξουσία τους. Σας ευχαριστώ πολύ, κύριε Πρόεδρε.
Κι εγώ ευχαριστώ. Και πάλι, σας ευχαριστώ πολύ για τις δύο παραχωρήσεις. Κύριοι συνάδελφοι, δεν μπορώ να δώσω χρόνο στους εισηγητές, γιατί ο Υπουργός πρέπει να φύγει. Πρέπει να πάει για την καθιερωμένη ενημέρωση.
Για ένα λεπτό, κύριε Πρόεδρε.
Από ένα λεπτό προλαβαίνουμε, κύριε Πρόεδρε.
Εσείς προλαβαίνετε. Ο Υπουργός δεν προλαβαίνει. Τέλος πάντων, ας αρχίσουμε από τις κυρίες. Κυρία Μπακαδήμα, έχετε τον λόγο για ένα λεπτό.
Ευχαριστώ, κύριε Πρόεδρε. Θα είμαι απόλυτα σύντομη με τον χρόνο. Πολύ σύντομα αναφέρω ότι στην τροπολογία με γενικό αριθμό 267 και ειδικό αριθμό 37 είμαστε θετικοί. Είναι απόλυτα λογικό και θεμιτό. Η τροπολογία με γενικό αριθμό 274 που αφορά τη μείωση των φοιτητικών ενοικίων, επίσης, θεωρούμε ότι είναι θετική. Ήδη, έχει καθυστερήσει. Θα έπρεπε να είχε γίνει νωρίτερα. Δεδομένων των συνθηκών, συμφωνούμε και με την τροπολογία με γενικό αριθμό 275, που αφορά το αθλητικά πρωταθλήματα. Αναφορικά με την τροπολογία με γενικό αριθμό 276, παρότι θεωρούμε ότι είναι ημίμετρο, καθώς αφήνει εκτός εκατοντάδες χιλιάδες μακροχρόνια ανέργους, παρ' όλα αυτά, λύνει ένα θέμα που καλύπτει έστω και μία μικρή κατηγορία και θα το στηρίξουμε. Έρχομαι στην τροπολογία με γενικό αριθμό 277 και ειδικό αριθμό 47. Η θέση μας για την Αναπτυξιακή Τράπεζα, όπως την προτείνει η Νέα Δημοκρατία, έχει καταγραφεί και είναι σταθερή και πάγια. Ως εκ τούτου, δεν μπορούμε να στηρίξουμε την ψήφιση των διαδικαστικών που σχετίζονται με τη λειτουργία της, όταν γνωρίζουμε ότι αυτή τελικά θα εξυπηρετήσει το κεφάλαιο. Κλείνοντας, όσον αφορά την τροπολογία με γενικό αριθμό 278 και ειδικό 48, δεν μπορούμε να την ψηφίσουμε, γιατί σχετίζεται απόλυτα με την προσήλωση της Κυβέρνησης στο σχέδιο «ΗΡΑΚΛΗΣ». Κλείνοντας, θα ήθελα να πω και κάτι ακόμη για δύο δευτερόλεπτα, επειδή δεν βρίσκεται στην Αίθουσα και ο Κοινοβουλευτικός μας Εκπρόσωπος. Είχα, όμως, την τύχη να είμαι από το 2015 στο Υπουργείο με τον κ. Βαρουφάκη. Έχουμε κατηγορηθεί - ανάλογα από το πού προερχόταν η κατηγορία, εννοώ από ποιο πολιτικό, ιδεολογικό φάσμα - ότι ήθελε να βγάλει τη χώρα από την Ευρώπη και ότι είναι κατά της Ευρώπης και τώρα είναι υπερασπιστής της Ευρώπης. Θα ξεκαθαρίσω το εξής: Είναι πάγια θέση του κόμματος μας ότι η Ελλάδα θα πρέπει να είναι στην Ευρώπη, αλλά όχι σε αυτή την Ευρώπη, αλλά σε μία Ευρώπη πλήρους διαφάνειας και δημοκρατίας. Ευχαριστώ.
Κι εγώ σας ευχαριστώ. Τον λόγο έχει ο κ. Βιλιάρδος από την Ελληνική Λύση.
Ευχαριστώ πολύ, κύριε Πρόεδρε. Θα ήθελα μόνο να αναφερθώ σε ορισμένα από αυτά που είπε ο κ. Σταϊκούρας. Όπως είπε στην αρχή, οι καθυστερήσεις πληρωμών φόρων και όλων των υπολοίπων, αφ' ενός μεν αναλώνουν τα ταμειακά διαθέσιμα, αφ' ετέρου έχουν κόστος. Συμφωνούμε με αυτά. Έχει απόλυτο δίκιο. Εδώ, όμως, δεν καταλαβαίνουμε, γιατί αναβλήθηκαν οι πληρωμές των ιδιοκτητών των καναλιών για ένα χρόνο. Μιλάμε για ανθρώπους, οι οποίοι είναι εφοπλιστές και ασφαλώς δεν έχουν καμμία ανάγκη. Εφόσον, πράγματι κοστίζει στα ταμειακά διαθέσιμα του δημοσίου, γιατί έγινε αυτό; Είπαμε επίσης, ότι εφόσον έγινε αυτό για τους ιδιοκτήτες καναλιών, θα έπρεπε να γίνει και για τους υπόλοιπους, αν θέλουμε να είμαστε δίκαιοι. Το δεύτερο αφορά τα μέτρα που θα χρηματοδοτηθούν από τα ταμειακά διαθέσιμα του δημοσίου. Εδώ, δεν μας έχει πει απολύτως τίποτα κανένας από την Κυβέρνηση. Τι θα γίνει με την επόμενη ημέρα; Είναι αρκετά; Εμείς υπολογίζουμε ότι σίγουρα δεν θα είναι αρκετά και ότι θα προσφύγουμε στον ESM, παρ' όλο που μας εγγυήθηκε προηγουμένως ότι δεν θα συμβεί κάτι τέτοιο. Αυτό που μας δημιουργεί μεγάλη εντύπωση και απορία είναι γιατί δεν λαμβάνονται μέτρα για τις επιχειρήσεις, τουλάχιστον για την κάλυψη των επιχειρήσεων που έχουν κλείσει, όπως για παράδειγμα τα εστιατόρια τα αντίστοιχα, τουλάχιστον για την κάλυψη των λειτουργικών τους εξόδων, όπως του ρεύματος, του ενοικίου που τους αναλογεί κ.λπ.. Αυτές οι επιχειρήσεις, σε ένα ποσοστό πάνω από 60%, δυστυχώς, εάν δεν ληφθούν μέτρα, δεν θα ανοίξουν. Στη συνέχεια, ήταν πολύ καλή η ανάλυση πραγματικά που έκανε του πρώτου εξάμηνο του 2015. Εδώ, όμως, απορούμε, γιατί δεν έχει γίνει εξεταστική επιτροπή, όπως υποσχέθηκε ο Πρωθυπουργός, όταν ήταν ακόμη στην Αντιπολίτευση. Γιατί δεν την έκανε αυτή, παρά το ότι είχε καταθέσει γραπτή αίτηση; Τέλος, δεν πήραμε καμμία απάντηση. Ζητάμε συνεχώς έναν έκτακτο προϋπολογισμό, για να ξέρει η χώρα πού θα πάει. Δεν πήραμε καμμία απάντηση. Και περιμένουμε πραγματικά να απαντηθεί, γιατί είναι κάτι που αφορά όλους τους Έλληνες και όλους εμάς. Ευχαριστώ πολύ.
Κι εγώ ευχαριστώ. Τον λόγο έχει η κ. Κομνηνάκα από το Κομμουνιστικό Κόμμα Ελλάδας. Κυρία συνάδελφε, μην πείτε ποιο άρθρο θα ψηφίσετε και τροπολογίες, γιατί θα φανεί στην ψηφοφορία.
Απλώς, αιτιολογούμε τη θέση μας για κάποια ζητήματα στις τροπολογίες, επειδή είναι πολλά και άσχετα άρθρα μεταξύ τους πολλές φορές και μία φορά μπορούμε να ψηφίσουμε, αναγκαζόμαστε, ενώ υπάρχουν κάποια θετικά μέτρα, να μην μπορούμε να ψηφίσουμε την τροπολογία ολόκληρη. Είπα στην τοποθέτησή μου για την επέκταση της ειδικής άδειας στα άτομα με αναπηρία. Το θεωρούμε θετικό. Και για τη δεύτερη τροπολογία, σε σχέση με το επίδομα των φοιτητών, θεωρούμε το μέτρο ανεπαρκές. Θεωρούμε ότι έπρεπε να δοθεί επίδομα ενοικίου, γιατί είναι αδύνατον οικογένειες που παίρνουν σήμερα το ειδικό βοήθημα των 800 ευρώ για δύο μήνες να καλύψουν με αυτό και τα ενοίκια των φοιτητών, μιας φοιτητικής μέριμνας που είναι διαλυμένη. Άρα οι περισσότεροι δεν έχουν στήριξη και πληρώνουν πανάκριβα ενοίκια σε όλες τις πόλεις της επαρχίας ή και εδώ στην Αθήνα. Για την τροπολογία του Υπουργείου Αθλητισμού, θεωρούμε προβληματικό το ότι ανατίθεται η επιλογής στις ΕΠΟ και στις διάφορες ομοσπονδίες για το αν θα ξεκινήσουν και πώς τα πρωταθλήματα. Η αναστολή των πρωταθλημάτων έγινε για λόγους της δημόσιας υγείας. Το Υπουργείο πρέπει να αποφασίσει για αυτό. Εν τάχει, τώρα, για την παράταση της τακτικής επιδότησης της ανεργίας, φυσικά και πρέπει να γίνει. Ωστόσο, παραμένουν πολλές κατηγορίες ανέργων εκτός προστασίας. Πρέπει να παρθούν μέτρα για αυτούς τους ανθρώπους. Είναι άνθρωποι με ευέλικτες μορφές εργασίας που λήγουν οι συμβάσεις τους και δεν μπορούν να καλυφθούν. Είναι άνθρωποι του χώρου του πολιτισμού. Είναι εργαζόμενοι με μπλοκάκι ή μακροχρόνια άνεργοι. Είναι πολλές κατηγορίες που πρέπει να ενταχθούν στην προστασία. Τελειώνοντας, όσον αφορά την τροπολογία του Υπουργείου Δικαιοσύνης, μας είπε ο Υπουργός ότι οι προσημειώσεις δεν έχουν καμμία σχέση με τα κόκκινα δάνεια. Μην προκαλείτε τη νοημοσύνη μας. Γνωρίζουμε τις διαδικασίες. Ο μόνος λόγος που επιλέγετε να διευκολύνετε αυτή τη διαδικασία είναι για να διευκολύνετε τις τράπεζες. Αυτό δεν είναι εκκίνηση της οικονομίας. Θα μπορούσε να προβλεφθεί επιτάχυνση και για άλλες διαδικασίες και άλλα τέτοια μέτρα. Επίσης, δεν συμφωνούμε με τη σύντμηση των δικαστικών διακοπών. Υπάρχει μεγάλη αντίδραση στον δικαστικό κλάδο, γιατί ο χρόνος αυτός δεν είναι νεκρός για τους δικαστές. Είναι ο χρόνος που γράφονται αποφάσεις. Ήδη, με τη μεγάλη υποστελέχωση που υπάρχει στα δικαστήρια και σε γραμματείς, δικαστικούς υπαλλήλους και σε δικαστές υπάρχει τεράστια καθυστέρηση στην έκδοση αποφάσεων. Ο χρόνος αυτός της δικαστικής αργίας συντελεί και σε αυτό.
Ευχαριστούμε πολύ. Τον λόγο έχει ο κ. Κατρίνης από το Κίνημα Αλλαγής. Ομολογώ ότι σας φοβάμαι. Μου υποσχεθήκατε, όμως, ότι θέλετε τον λόγο για ένα λεπτό. Εξαιτίας σας μιλάνε και οι υπόλοιποι. Να το ξέρετε. Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Εμείς θέσαμε τρία ζητήματα και πήραμε δύο μισές απαντήσεις. Αυτή είναι η πραγματικότητα, κύριε Υπουργέ. Πήραμε μια μετάθεση στον χρόνο ότι θα εξεταστεί το ζήτημα της ένταξης στα βαρέα και ανθυγιεινά των ανθρώπων που σήμερα δίνουν συγκινητική και ηρωική μάχη. Και όλοι συνομολογούν, όχι μόνο σε αυτή την Αίθουσα, αλλά σε όλη την ελληνική κοινωνία, ότι πρέπει να ανταμειφθούν ηθικά και όχι μόνο. Βεβαίως, πήραμε και μια γενικόλογη μετάθεση για την επόμενη εβδομάδα στο ζήτημα της προστασίας της πρώτης κατοικίας, χωρίς ο Υπουργός να ξεκαθαρίζει, αν θα παρατείνει το αποτυχημένο πλαίσιο του ν.4605 του ΣΥΡΙΖΑ που στηρίζετε κι εσείς σήμερα ή θα κάνει ουσιαστικές βελτιώσεις για να υπάρχει πραγματική προστασία της πρώτης κατοικίας. Δεν έγινε καμμία αναφορά στο θέμα της μείωσης προκαταβολής φόρου που λέμε να πάει στο 50%. Οι επιχειρήσεις ασφυκτιούν και θα πιεστούν πάρα πολύ. Τελειώνω, κύριε Πρόεδρε, με το εξής: Δυστυχώς, ακούστηκε σε αυτή την Αίθουσα σήμερα ότι τους όρους και τις προϋποθέσεις με τις οποίες θα δοθούν τα δάνεια στις επιχειρήσεις δεν θα τις αποφασίσει η Βουλή των Ελλήνων. Απλώς, η Βουλή των Ελλήνων θα ενημερωθεί. Κύριε Πρόεδρε, όμως, ο ρόλος της Εθνικής Αντιπροσωπείας δεν είναι απλώς να ενημερώνεται. Όταν εγγυάται το ελληνικό δημόσιο, είτε άμεσα είτε μέσω της Αναπτυξιακής Τράπεζας τα δάνεια που θα δοθούν στις επιχειρήσεις για να μείνουν όρθιες και να μην κλείσουν, πρέπει η Βουλή των Ελλήνων να πάρει και τις αποφάσεις, για να ξέρουν οι Έλληνες επιχειρηματίες, ποιοι έκαναν τις επιλογές και ποιοι αποφάσισαν να δώσουν και σε ποιους τα δάνεια. Ευχαριστώ πολύ.
Ευχαριστούμε πολύ. Τον λόγο έχει ο κ. Ζαχαριάδης από τον ΣΥΡΙΖΑ.
Κοιτάξτε, δεν μπορώ να καταλάβω το ύφος της Κυβέρνησης. Πάμε για τη μεγαλύτερη ύφεση και τη μεγαλύτερη ανεργία στην Ευρωπαϊκή Ένωση. Και έχει απορίες ο κ. Λιβανός, γιατί τους εγκαλούμε και γιατί τους καλούμε να κάνουν απολογισμό, να δώσουν λογαριασμό και να έχουν λογοδοσία. Φυσικά, εάν τα πάτε χειρότερα από όλη την Ευρωπαϊκή Ένωση, θα σας καλέσουμε και θα σας εγκαλέσουμε και θέλουμε να το προλάβουμε αυτό. Δεύτερον, είπε ο Υπουργός Οικονομικών ότι στο ταμείο μπαίνουν και βγαίνουν χρήματα. Αφού μπαίνουν και βγαίνουν χρήματα, γιατί κάνατε δώρο τη δόση στους καναλάρχες; Δεν τα χρειάζεται ο προϋπολογισμός αυτά τα χρήματα; Δεν έχουν κάποιοι μετά εύλογο δικαίωμα να μιλάνε για χειραγωγούμενη ενημέρωση; Αναρωτιέται ο κ. Γεραπετρίτης για την ΕΡΤ, την καλύτερη ή την χειρότερη. Προφανώς, έχει ξεχάσει αυτά που συνέβησαν την περίοδο 2013-2015. Τότε δεν υπήρχε καθόλου ΕΡΤ. Αλλά, εν πάση περιπτώσει, είναι εικόνα επιτελικού κράτους να ανεβαίνουν στις κρατικές ιστοσελίδες σκίτσα τα οποία να έχουν θέμα τον Αρχηγό της Αξιωματικής Αντιπολίτευσης και να βγαίνουν μετά οι σκιτσογράφοι Χαντζόπουλος και Πετρουλάκης και να λένε: «Δεν είχαμε εδώ ποτέ τη συγκατάθεσή μας για κάτι τέτοιο.»; Τι θα είχε συμβεί αν επί των ημερών μας - που δεν θα συνέβαινε ποτέ, διότι εμείς δεν αντιλαμβανόμαστε το κράτος ως κομματική ιδιοκτησία - βάζαμε σκίτσα του κ. Μητσοτάκη ή του οποιουδήποτε άλλου; Πάμε σε άλλο ένα σημείο: Η μεγάλη συνεισφορά του ΣΥΡΙΖΑ στην υπόθεση της μεσαίας τάξης της χώρας είναι ότι βγάλαμε τη χώρα από τα μνημόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τώρα για το αν αδικούμε ή δεν αδικούμε τον κ. Βρούτση. Κύριε Λιβανέ, μπορεί να έχετε και δίκιο. Μπορεί να τον αδικούμε τον κ. Βρούτση. Όσο αργείτε να απαντήσετε στην ερώτηση εάν γνώριζε ο κ. Μητσοτάκης και το Μαξίμου για αυτά τα οποία έκανε ο κ. Βρούτσης, αποδεικνύεται ότι μάλλον ο εγκέφαλος ήταν στο Μαξίμου και ότι ο κ. Βρούτσης πιθανόν εκτελούσε οδηγίες Μαξίμου. Θέλω και εγώ με τη σειρά μου να πω περαστικά στον φίλο Δημήτρη Κρεμαστινό και να τα καταφέρει. Τον χρειάζεται η πολιτική ζωή της χώρας. Σας ευχαριστώ.
Ο κ. Μαρκόπουλος από τη Νέα Δημοκρατία έχει τον λόγο.
Θα κλείσω και εγώ και θα πω για τον τρόπο που αντιλαμβάνεται το κράτος ο ΣΥΡΙΖΑ. Ενδεχομένως θα πρέπει να ερωτηθεί ο κ. Καψώχας, τον οποίο μάλιστα εσχάτως τον βλέπω να είναι και συνεργάτης στη Βουλή του ΣΥΡΙΖΑ. Είδαμε το τι έλεγε και πώς καθύβριζε τον τότε Αρχηγό της Αξιωματικής Αντιπολίτευσης και νυν Πρωθυπουργό. Θέλω, επίσης, να πω στον κ. Ζαχαριάδη ότι με εντυπωσιάζει το γεγονός ότι ήδη έχει βγει το πόρισμα της ύφεσης της χώρας. Στέλνουμε, βέβαια, ένα «εξαιρετικό» μήνυμα σε όσους θελήσουν να επενδύσουν στην ελληνική οικονομία τα επόμενα χρόνια. Ξέρετε το να βγάζουμε μόνοι μας τα μάτια μας είναι ένα κακό σπορ. Οι πανδημίες, όπως είπε πολύ σωστά ο Θεόδωρος Σκυλακάκης, τελειώνουν, για τον λαϊκισμό, δεν ξέρω! Είμαι πολύ ανήσυχος μετά τη σημερινή συζήτηση μετά τον «Ηρακλή Πουαρό» τέως Πρωθυπουργό και Αρχηγό της Αξιωματικής Αντιπολίτευσης τον κ. Τσίπρα. Τα μέτρα σαφώς θα αντιμετωπίσουν την πανδημία με τρόπο λαϊκό, με τρόπο άμεσο, με τρόπο που λύνει προβλήματα. Και θα κλείσω με κάτι που είπε ένας από τους κορυφαίους statesmen, ένας από τους κορυφαίους Έλληνες πολιτικούς. Ο Κωνσταντίνος Μητσοτάκης έλεγε ότι σωστός πολιτικός, κύριε Ζαχαριάδη και αξιόλογοι φίλοι της Αντιπολίτευσης, είναι εκείνος που παραδέχεται και διορθώνει τα λάθη του. Θα προσθέσω ότι σωστός πολιτικός είναι αυτός που δεν εξακολουθεί να ζει με αυταπάτες, όταν οι αυταπάτες του κατέστρεψαν τη χώρα τα τελευταία χρόνια. Ευχαριστώ πολύ.
Και εμείς ευχαριστούμε. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κύρωση της από 30.3.2020 Π.Ν.Π. «Μέτρα αντιμετώπισης της πανδημίας του κορωνοϊού COVID -19 και άλλες κατεπείγουσες διατάξεις» (Α΄ 75) και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνω ότι η ψηφοφορία περιλαμβάνει την αρχή του νομοσχεδίου, δύο άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου. Βεβαιωθείτε ότι έχετε ψηφίσει την αρχή, όλα τα άρθρα, τις τροπολογίες, το ακροτελεύτιο άρθρο και το σύνολο. Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, εμφανίζονται στις οθόνες της Αίθουσας, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υγείας: «Κύρωση της από 30.3.2020 Π.Ν.Π. «Μέτρα αντιμετώπισης της πανδημίας του κορωνοϊού COVID -19 και άλλες κατεπείγουσες διατάξεις» (Α΄ 75) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17: 53΄ λύεται η συνεδρίαση για την προσεχή Τετάρτη 29 Απριλίου 2020 και ώρα 10.00΄ με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.